
Sissejuhatus 


Olime end edukalt lennukile möllinud, ema ja mina, ning istusime lennujaama tax-free poole 
peal lennukile pääsu oodates, kui nägime eemal rühma inimesi asjalikul sammul möödumas, 
igal pisike pikergune kohvrike käe otsas. Ilmselt mõnelt äsja saabunud lennukilt maha 
astunud. ,, Mingi Eesti koondis saabumas treeninglaagrist?” mõtlen endamisi. ,, Huvitav, mis 
alalt, et selliste kohvritega?Laskesuusatajad? Kohvrites on lahti võetud õhupüssid...?” 


Alles järgmisel õhtul Vana Sharmi soppides ringi ekseldes selgub tõde — Tallinna 
lennujaamas nähtud pikergused kohvrid olid hoopis vesipiibukohvrid ja ,,Eesti koondis” — 
Sharmist saabujad. Mu esimese Egiptuse-reisi ajal paar aastat varem keerati piibud ja kannud 
alles tagasihoidlikult ajalehenutsu sisse, kuid vahepeal oli kellelgi tekkinud selline 
suurepärane äriidee — toota vesipiipude pakkamiseks kilest kohvrikesi. 


aleajeak 


Endale ja emale mõnusat kesktalvist kontide soojendamise sihtkohta otsides kaalusin 
tegelikult kõige pikemalt Marokot, kus me kumbki veel käinud polnud ja kus päikesele lisaks 
võlus võimalus imetleda ja omandada kaunist orientaalset käsitööd — millest pool- 
postsotsialistlikus Egiptuses tugev defitsiit valitseb. Sõitnuks me Marokosse, kes teab mis 
siis veel kõik oleks juhtunud või juhtumata jäänud, kuigi raamat Marokost on igatahes juba 
kirjutatud, nii et vähemalt selles plaanis midagi kaotsi pole läinud. 


Kuid Atlandi ookeani kant on kesktalvel suhteliselt ebakindla ilmastikuga ja antud talvel ei 
ulatunud temperatuurid sealkandis üle +19°C. Olime just mõni kuu tagasi korralikult 
külmetada saanud liig varasel reisil maikuisesse Lõuna-Itaaliasse ja teist korda enam 
ebalevaid temperatuure üle elada ei tahtnud. Nii ei jäänudki muud üle kui võtta suund taas 
Egiptusse. Ega eriti kaua otsusele ei kulunudki, sest muljed esimesest reisist veel kolm aastat 
varem olid kindlasti valdavalt positiivsed. 


Kuigi tookord sai sõidetud viimase minuti reisiga ja eeltööd tegemata ning seetõttu kogetud 
kõige harlikuma turisti harilikku esmast kokkupuudet Sharm el Sheikhiga — et hommikulauas 
on raske midagi eestlase pilgule söödavat leida ja kohv, st see tünnist voolav kohvimaitseline 
vedelik, on joomiseks kõlbmatu. Et kuigi õhtusöök on ette kinni makstud, tuleb iga 
joogilonksu eest lisa välja käia. Et randa saab hotellist bussiga ja seal on inimene inimeses 
kinni nagu lehmad karjataras. Et kaupmehega teed joomata ei saa ühestki poest niisama 
lihtsalt sisse-välja astuda. Ning üldse, et — kus see Egiptus nüüd asuski, ah kusagil Liibüa 
kõrval... Kas polnud seal alles hiljuti probleeme terroristidega? 


Kuid meelde oli jäänud ka, et päike detsembrikuus on soe ja lõppematu. Et hotellid, Lõuna- 
Euroopast erinevalt, on pilgule huvitavad ja sisustatud hea stiilitajuga. Ning et egiptlased on 
üks laia naeratuse ja julge huumoriga rahvas. 


»SOITYy, mister, täna serveerime õhtusööki ainult daamidele,” teatab kelneripoiss restorani 
siseneva paarikese meespoolele uksel risti ette astudes, ja pilgutab ,,daamile” silma... hetk 
hiljem naerma puhkedes ja sissepääsu mõlemale siiski vabastades. 


Et teenindus on meeldivalt tähelepanelik. , Madame ei viibinud eile õhtusöögil, kas midagi 

oli pahasti?” uuriti hommikul peale seda, kui olin kõhutõve tõttu tõepoolest ühte söögikorda 
ignoreerinud. (Madame — harilik viis kõnetada abielunaist, sh viidata isiklikule abikaasale.) 
Kõhutõbi muuseas tõenäoliselt ei pärinenud hotellist, vaid küllap olin eelnenud kõrberetkel 
pesemata kätega julgelt kuivpajukit suhu pistnud. 


Ning et kui päikeses põõnamisest igav hakkab, siis Punase Mere veealune maailm on imeline 
ja lõppematu. 


Mõeldud, tehtud, seega — otsustasin Egiptuse kasuks ja asusin valima hotelli. Itaalia-reis oli 
näidanud, et kes teeb korraliku eeltöö, saab oma raha eest kordades rohkem nautida, kui 
uisapäisa lennukile hüppaja. 


Kui nii Eesti kui Soome veebisaidid olid korralikult läbi töötatud, oli sõelale jäänud 
peamiselt kolm hotelli — Four Seasons, mis oli lihtsalt liiga kallis, ning Hyatt ja Savoy, 
millest viimase nimi mulle küll midagi ei öelnud, kuid hoone paistis piltidelt imposantne ja 
Hyattile eriti ei milleski alla jääv, samas kui paketi hind oli ligi poole odavam. Polnudki nii 
raske otsustada. 


Järgneva eellooks kulub ära kirjeldada, et parasjagu oli tegemist ühe õnnestunuima ja 
õnnelikuma perioodiga minu senises elukeses. Olin just võitnud ühelt nimekalt Eesti firmalt 
viisakat sissetulekut eeloleval aastal lubava hankelepingu, mis nii väga palju tööd ei 
eeldanudki, kuigi tulemust küll. Oli võimalik kesktalvist puhkust endale lubada ning — eduka 
ja tubli lapse kombel —emagi kaasa võtta. 


Ning aastatepikkune kogemus karvaste ja suleliste, tarkade, rikaste ja niisama ilusate 
meestega oli mind tolleks hetkeks viinud veendumusele, et meesterahvast ühe naise ellu ja 
maailma ei olegi üldse eriti vaja. Tüli palju, kasu vähe. Hakkasin jõudma ,,veendumusele”, et 
kuigi meestele tuleb kooselu naisega üldiselt kasuks, siis naise jaoks on õnnelik elu võimalik 
tegelikult ainult üksinduses — iseendale sellist luues ja mitte lubades kedagi sellesse seda ära 
nkkuma. 


Säherdune veendumus minus oli sügav ja tol hetkel lõplik ning tulenev rahu iseenese ja 
maailmaga pani sammu vetruma ja silmad särama. 


Savoy kõrgeid treppe pidi niiviisi hommikusöögile laskudes, parasjagu kuldblondid kiharad 
poolde selga rippumas, pisut liiga pikka lumivalget puuvillakleiti ühe käega veidi kergitades, 
et mitte komistada, ei olnud kreeka jumalannat etendada mul otseselt plaanis. ,, Trooja" oligi 
veel ka linastumata. Kuid oma elus harvaesinevalt nägin ma ausalt öelda arvatavasti päris hea 
välja. 


Teenindus oli Savoys küll tähelepanelik nagunii, mitte just päris viietämiklassi ehk, aga 
selline kodune ja sõbralik. Hommikust sõime alati gazebos ehk aia- ja merevaatega terrassil, 
ning meelde on jäänud parv kasvult pisikesi, kuid laia naeratusega kelneripoisse, kes alati 
trepile vastu tõttasid, et viisakalt tervitada ja aidata taldrikut lauale kanda. Üks selline 
kärbeskaalu, aga toreda sõbraliku naeratusega kelneripoiss mulle peamiselt meelde jäigi, ja 
ainult väga ähmaselt mäletan taamal ka üht suurekasvulist ja enamasti väga tõsist, isegi 
tusasevõitu kogu, Mustuliku tumeda laiguga parema silma all. 

»»On vist eelmisel õhtul kellegagi kakelnud ja ülemuselt sinika eest sugeda saanud,” mõtlesin 
endamisi. ,,Sestap tusane.” 


»Paula me lükkasimegi alati ette, kuna tal on selline südameid võitev naeratus,” muigab 
Teispool, kui talle oma mälestusi kirjeldan. Ja keeldub selgitamast, millega täpselt ma talle 
hinge läksin. 


Muidugi ei reisi ükski natukenegi maailmas ringi vaadanud inimene Egiptusse selleks, et 
armuda hotellipoissi. Kuidas Sharmist väljasõite korraldaval tour leader'il on ikka ja jälle uus 
»Ode” või ,,nõbu” (pealtnäha bulgaarlanna vm blond slaavitar) iga uue väljasõidu ajal, ning 
iga linnakese igas hotellis, ning et tegijamad hoiavad lausa tüdruksõprade ,,võrku” — üks igast 
suuremast Euroopa linnast, oli esimese reisi käigus selgeks saanud. Ja ega seal polegi midagi 
imestada. Noored inimesed, ega see kusagil mujal kuidagi teisiti pole, on ehk ainult varjatum. 
Ka on Euroopa emantsipatsioonis marineerunud mees ebalndlam, et mitte öelda — arem — 
suhteid looma. Samas kui kompleksidega egiptlane on nähtus, mida ma pole veel kohanud. 
Miks see täpselt nii on, ma ei tea, kuid vankumatu enesekindlus on joon, mida egiptlastelt 
õppida saab, nii meestelt, kui naistelt, kuhjaga. 


Anyway, ei saa salata, et oma hinges olen vististi alati otsinud või oodanud lihtsalt üht 
tõeliselt tõsist ja asjalikku meest. Sellist, kes oma tegudes on suurem kui sõnades, ja kelle 
moraalne pale ja põhimõtted ühtlasi oleksid sellised, et temast oleks võimalik lugu pidada. 


Ka emale oli Teispool silma jäänud. ,,Hea poiss,” märkis ta ära, varemgi, kui mulle keskit 
silma jäi. 


Kui siis ühel hommikul juhtusime sisse magama ja lisaks veel kellaaegu nii valesti 
mäletasime, et jõudsime alla restorani alles siis kui laudu juba kokku lükati, saigi see 
Teispoole jaoks otsustavaks. Terve hommikusöögi aja vapralt meie jaoks parima vaatega 
nurgalauda hoidnud, sellele hõivatuse märgiks suvalisi kasutatud nõusid asetades, oli ta 
jõudnud veendumusele, et ega me enam tulegi, aga võib-olla oleme kogunisti juba ära 
sõitnud! Hirm ta häbelikud keelepaelad lõpuks avas ja, olles meid ikkagi lauda istutanud ja 
kolleegide abiga köögist taldrikutäied hommikusöögikraami meile ette tassinud, saingi 
kuulda mida ma enam ei mäleta, aga mis oma ootamatusega muidugi täiesti tummaks võttis. 
Sest poiss paistis küll kahtlemata tubli ja tore, kuid ka ilmselgelt hea hulk aastaid noorem ja 
üldse... mingeid meessuhteid luua polnud mul hetkel ju sugugi plaanis. 


Sama oli tast kergelt kahju ka, olin ju isegi arvutuid kordi olnud kiindunud kellessegi, kes 
üldsegi samaga ei vastanud. Kes ütleb, kas on hirmsam taluda hingepiinu ise, või põhjustada 
neid kellelegi teisele, mulle küll tundus see teine variant palju karmim. Seega olin mõõdukalt 
sõbralik. Miks raiuda saba ühe korraga, kui on võimalik vähehaaval nüsida, eks ju? 


Teispoole tüüpiline käskiv ja korraldav iseloom lõi tegelikult juba siis kergelt välja. Olles 
esialgse sümpaatia enda suhtes kindlustanud, kukkus ta kohe tingimusi seadma. ,,Pool üks 
tule siia terrassile, siis lõppeb mul vahetus ja mul on aega sinuga rääkida,” käsutas ta kohe 
teisel päeval. Pool üks olime meie emaga peale rahulikku und ja pikka laiska hommikusööki 
harilikult just randa jõudnud ja kohad sisse võtnud, ja poole kolme paiku hakkas päike juba 
mägede taha kukkuma, jaanuarikuus. Või veel seda kallist aega mingi restorani vahet 
jooksmisele raiskama hakata. Muidugi ma ei läinud ja Teispool oli maruvihane. Et Ida- 

Euroopa neiukesi üpris lihtne ümber sõrme keerata, polnud talle pärast kolme hotelliaastat 
enam uudis. Aga et mina pole neiuke, vaid hilistes kolmekümnendates nõudlik (parem hilja, 
kui ei kunagi!) naisterahvas, kes kohtama minnes eeldab vähemalt viie tärni restorani 
keskkonda või sinnapoole, ei tahtnud talle kohale jõuda. (Ameerikalik ,,wine and dine and 
take you home with me" elustiil olekski Egiptuses muidugi mõeldamatu ka.) 


Ühel viimastest õhtutest siiski nõustun vahetuse lõpus vastu keskööd Teispoolega juttu 
puhuma. Hotelli öökluppi mind suuremat ei tõmba ja alternatiivseks meelelahutuseks oleks 
(veel kord) kuulata klaasistunud silmade ja kangete näppudega vanahärrat napsubaaris 
»Elisele" klimberdamas. 


»Ole hea,” avab Teispool ukse ja suunab mu galantselt... põhimõtteliselt nõudekappi. 
Pisikesse ruumikesse hotelli trepikäigus, kus hoitakse varutaldrikuid, -klaase jm restoranis 
vajalikku butafooriat. Muidugi, igasugune tööväline suhtlemine külastajatega hotelli 
territooriumil on hotellitöötajale karmilt keelatud, kuid nendest reeglitest mul eriti aimu pole 
ja ega ma eriti hooli ka. Olen maruvihane, et kelleks ta mind õieti peab, kuigi veidike 
pabistan ka, sest Teispool on siiski füüsiliselt suurt mõõtu ja mis tal täpselt plaanis... kust 
mina seda tean. Kunagi ühes nime pärast noortelaagris lõppes külaskäik , vennalike” 
armeenlaste tuppa paraja rüselusega ukse suunas, küll 1:0 eestlannade kasuks, kuid siiski. 


Ei, Teispoolel on plaanis kõigest juttu rääkida ja (kui lubatakse, siis) neiut suudelda... Või 
veel! No siis neiu kätt suudelda? Oh, heldeke... Kuid jutuks siiski arenes. 


Nõudekapp nõudekapiks — et mul on kahtlemata leidliku noormehega tegemist, saan veel 
kord kinnitust ärasõidupäeval, kui Teispool töiseid tutvusi kasutades on meile 
hüvastijätmiseks broneerinud suhteliselt vähe kasutust leidva kuigi elegantse naiste 
tualettruumi Itaalia restorani kõrval. 


Ruumi koristatakse — vabandame!” teatab uksele jäetud ametliku välimusega silt. 


Siit läheb paraku küll piir. Võib-olla olen ma hollivuudlikke filme liig palju vaadanud, aga 
mees pluss naine ühises tualettruumis seostub mulle peaaegu et ainult üheainsa võimaliku 
tegevusega. Või on mul rikutud mõtlemine? Hüvasti jätame niisiis põgusalt söögisaali 
taganurgas. Kinnitan talle, et kindlasti ta kunagi oma tõelise armastuse leiab, ja et seda talle 
palavalt soovin, kuid siiski vahetame ka telefoninumbrid. 


Koju tagasi jõudnud, jätkub harjumuspärane argielu, selle vahega, et mõned korrad päevas 
saabub mulle tekstisõnum Egiptusest, tulvil kustumatuid tundeid. Millal ma lõpuks 
“murdun”, ma enam ei mäleta, vist siis, kui Teispool ühel hetkel minu peale vihastab. Kuna 
see tundub nii minulik ja ühtlasi ehe — vihastada inimese peale, kellele sa raiskad oma 
emotsioone ja — tead — ta ei võta vaevaks samaga vastata! Mul hakkab veel rohkem kahju 
ning ma hakkan leebuma ja juba otsima asjale pooltväiteid. 


Lõppude lõpuks ei juhtu seda ju tihti, et mina meeldin kellelegi kes ühtlasi ka mulle täiesti 
ebasümpaatne pole, on ju? Kas see pole siis piisavalt eriline? Ka on mulle alati jäänud mõnus 
mulje ühest mu vanaonust, kes (küll sõjatingimustes) abiellus endast kümme aastat vanema 
daamiga. Minu meelest oli nende suhe alati nii mõnusalt pingevaba — vanaonu etendas 
harilikult veidi ulakat poissi, keda tema abikaasa talus teatava emaliku rahuga, kuigi siiski ka 

naerutulukesega silmis. 


Ning ei saa salata, et Teispoole julgus ja poliitiline osavus töökohas endale sobivate olude 
korraldamisel on kergelt imponeerinud. Mees, kes elulise asjaajamisega hätta ei jää ja arg 
igatahes pole, see tundub lootust andev. 


Savoy oli ka olnud nii ilus ja Egiptus nii päikeseline. Ning mitte miski ei takista mind tagasi 
minemast, korterit üürimast ja veidi pikemaks jäämast — töö jookseb ju edasi-tagasi nagunii 
veebivõrke pidi, ükskõik kust ükskõik kuhu mulle järele. 


Napilt kuu aega hiljem olengi Sharmis tagasi. Käest kinni nädalaid rannas jalutamisele ei 
viitsi minu eas enam rõhku panna — kas suhtest saab asja või ei, seda vastust tahan ma kiirelt. 
Ka Egiptuses, kui pruut juba valitud, kulgeb edasine iseenesest suhteliselt kärmelt ja 
pragmaatiliselt. Lepimegi niisiis kokku, et esimene nädal peab näitama, kas meist üheskoos 
asja saab, või surume kätt ja läheme lahku. 


Teispool on munsterdanud paberi, mis meil koos korterit üürida võimaldab — poolfiktiivse 
abielukokkuleppe, mille vormistamine nõuab küll kahe meessoost tunnistaja, kuid mitte 
sugugi pruudi enda kohalolu! Ning leidnud sarmika apartemendi Delta Sharmis. Seitsme 
basseini ja lilleaedadega päikeseline rendiküla on mesinädalate keskkonnaks just sobiv. 


Nii lähebki lahti lugu, mida nüüd loed. 

Sharm el Sheikh ehk sissevaade residentide ellu 


Kui ma augusti keskpaiku suuna taas Egiptusele võtan, elamine Eestis koomale tõmmatud, 
lepingud lõpetatud, kohustused kustutatud, on Sharmis just toimunud pommiplahvatuste jada, 
mis muuhulgas purustab Ghazala Gardens hotelli sissepääsu ja esindusosa, ning toob kaasa 
kõige enam kannatada saanud Itaalia turistide — Egiptuse ühe olulisima turismituru — 
eemalejäämise õige mitmeks aastaks. 


Võttes kuulda asjalikku mõttetera, et kõige turvalisem on seal, kus just alles midagi juhtunud, 
pakin kohvrid ja sätin end Praha kaudu teele. Ei tea, kas plahvatuse tõttu või muul põhjusel, 
kuid Kairost Sharmi lennutab meid tol varahommikul hiigelsuur mandritevaheline Airbus, 
millest täidetud on vaid turistiklassi paar esimest üheksaistmelist rida, kokku nii paar- 
kolmkümmend inimest. Üks Ameerikast koju lennanud jõukas egiptlane, kes pihib, et 
kodumaale päriselt tagasi pöörduda ta enam ei plaani — et on sealse eluga juba nii harjunud. 
Üks Jaapani noormees, vististi seljakotiturist, kellele ma loovutan Egyptairi traditsioonilise 
pajuki — kuiva keeksipala — ja kes selle ka tänulikult nahka pistab. Kuna Czech Airlines on 
mind kummalgi lennujalal kostitanud päris rammusa sooja suutäiega. Paar ebaturistilikult 
suurte kohvritega briti prouat, võimalik et Sharmi kinnisvaraomanikud või hotellijuhtide 
naised. Egiptlasi on vähevõitu — Egyptairi soodustariifide poliitika pole veel rakendunud ja 
piletid on siselennu kohta suhteliselt kallid. 


Lennwk tõuseb seega kergelt nagu tsepeliin ja pigem hõljub kui lendab üle Siinai, aknast 
paistmas juba tuttavad kuldsed mäed meie all. Dahabi tähendab araabia keeles ,,kuldne” ja 
Dahabi linnake Siinail ongi sellest oma nime saanud — siis mitte päris põhjuseta! 


Teispool on võtnud vaba päeva ja mulle muidugi vastu tulnud. Sahistame taksoga Delta 
Sharmi, millest emaga reisides olime vaid põgusalt möödunud selleks, et sealt veel paar 
eestlast Ras Mohamedi rahvuspargi reisile kaasa võtta. Väljast oli paistnud kuidagi odav ja 
ebainspireeriv, betoonine, seetõttu erilisi ootusi elukeskkonna suhtes ma ei evi. Sees seevastu 
avaneb tõeline paradiisiaed — arvutute purskkaevude ja lilleklumpidega tõepoolest kaunis 
territoorium, kus õige mitu basseini ja kenasti valgeks lubjatud mehhikopärased majakesed, 
igas umbes kümmekond otse õuest avanevat apartementi. Suurimat osa Delta Sharmist 
hoiavad endi käes vististi itaallased, ja seejärel britid või ka egiptlased. Kes ise siin ei ela, 
võib lasta mänedžmendil oma apartementi seniks välja üürida. 


Ühe sellise Teispool meile organiseerinud ongi. Naljakas, et kohe algusest peale meie 
maitsed korterite ja ümbruskondade suhtes praktiliselt kattuvad. Kui mina leian midagi, mis 
mulle meeldib, meeldib see juba ette ka Teispoolele. Ja kui tema juhtub mainima, et märkas 
kusagil maja, mis mulle imponeerida võiks, siis kontrollkäik harilikult kinnitabki, et 
imponeerib jah. Näiteks leiab ta kusagilt suhteliselt odava Hay el Nouri elurajooni 
sügavustest maja, mille tagahoovis bassein ja katusel kena pergola, grilliplats ning vaated 
merele ja Tirani saarele. Koos naabermajaga kuulub see ühele Aleksandria pankunle, kes on 
seal värskelt remonti teinud ja mööbligi välja vahetanud suhteliselt moodsate nurgadiivanite 
ja ebaegiptilikult lihtsa joonega söögitoa vastu. Paraku hoiab ta enda tarbeks just seda ülemist 
nurgakorterit, mida meiegi ihkaks — merevaatega ja kõige päikselisemat. Hinda tahab ka päris 
palju ja selle eest maja varjuküljele kolima me ei nõustu. 

Delta Sharmis on Teispool meile leidnud rõduta, kuid kena aiavaate ja avatud köögiga ühe 
magamistoaga apartemendi, mis sisustatud korvmööbli ja kenade terrakottapunaste 
tekstiilidega. 


Sinna me väga pikalt siiski ei jää. Egiptlaste rendikontor, kust Teispool korteri leidis, tahab 
tasu iga päeva eest, seega enne, kui rendinädal läbi saab, läheme valima uut elupaika 
arendajate endi kontorisse, kus kortereid kuu kaupa vähemalt poole odavamalt üüritakse. 


Valikut täpselt tundmata jääme esiotsa ilma veel siiani hingel kipitavast kenasti päikesesse 
vaatavast korterist, mille rõdult avaneb vaade otse rühmale purskkaevudele majade vahel. 
Oletades, et kõik korterid umbes samasugused kenakesed ongi, ei viitsi me käsiraha tooma 
minna — Sharmis on parasjagu vaid paar sularahaautomaati, kõik Naama Bays. 


Järgmisel hommikul tagasi minnes — idee korterist oli vahepeal päris armsaks saanud — 
selgub, et see on otsekohe ära antud. Ning järgmisest kümnekonnast meile näidatud korterist 
ei meeldi meile ükski. Mõnes ei sobi igav beež värvigamma. Mõnes on ruumid kitsukesed 
nagu karbid. Mõnes on magamistoas ühe laia voodi asemel kaks kitsast. Mõni on väravast 
liiga kaugel, tagasopis. Ja mõni on esimesel komusel ja nii põõsastesse kasvanud, et 
päikesevalgus vaevu tuppa ulatub. Valik, selgub, on tegelikult õite kirju! 


Agendi sabas nõutult kontorisse tagasi lontsinud, jääb mu pilk pidama ühel õblukesel blondil 
neidisel, porikarva combat-püksid moodsalt pooleldi rebadel. , Nii julge rõivastumisega 
tüdruk peab olema kas inglanna (kellel egiptlaste arvamusest on viis),” mõtlen, ,,või kas äklai 
eestlane...” Hetke pärast hakkabki tüdruk vestlema teisel pool lauda istuva kah blondi 
rendiagendiga — muidugi sulaselges eesti keeles. 


Kaasmaalaste toel saame siis veel hulga kortereid üle vaadata, kuni ühe asukoht ja atmosfäär 
meile lõpuks sobivad. Kuid ka sinna ei jää me kauaks — tütarlaps vastuvõtust helistab uuesti 
ja ütleb, et ühest väga kenast korterist on just üks itaallane välja kolinud ja seda parasjagu 
koristatakse, nii et mingu ma kohe vaatama ja öelgu talle ko h e, kas me seda tahame. 


Korter asub kõige šefimas keskemises majadeblokis, kus igasugune autoliiklus puudub, täpselt 
kahe basseini vahel. Rõdult ja magamistoast avaneb vaade purskkaevuga basseinile ning 
teisel pool maja laiub liumäe ja kunstkosega veidi suurem bassein. Ning korter on suurte 
akendega ja päikseline, sisutatud taas meie lemmikuima korvmööbli ja terrakottapunasega. 
Muidugi ma tahan seda! 


Järgmiseks neljaks kuuks, mis ühtlasi jäävad viimasteks Delta Sharmis, kolimegi tollesse 
eestlannade abil leitud luksusvaatega apartementi. Edasised päikeselised päevad kulgevad 
mulle täiesti sobivas pool-manjanalikus rütmis. Hommikul ärkan, kui Teispool on juba 
tööpostile lahkunud, teen paar äratustiiru basseinis, keerulisimaks otsuseks, kas sel hommikul 
hüpata ,kodubasseini” alma taga, või sulistada jacuzziga basseinis paaarkümmend meetrit 
teisel pool, või hoopis suures laguunis kõige keskel. Mõned variandid veel. Soojendusega 
bassein näiteks muutub eriti populaarseks talvepoole, mil selle aga vallutavad konte 
soojendavad Briti pensionärid pea hommikust õhtuni. 


Veri käima löödud, teen tuppa naastes ühe lapikleivaga tuunikalavõileiva ja suure tassi 

kodunt kaasa võetud kohhvi ning CNNi saatel manustan selle kõik sisse. Ingliskeelseid 
ajalehti hankida on Sharmis omamoodi keeruline ja kallis, tubades internetti veel pole, muud 
hommiku-meelelahutust seega mitte. 


Edasi istun rõdule palmipuude alla, avan läppari ja teen veidi (jah kujutage ette) tööd! 
Parasjagu on mulle saadetud üks raamat tõlkida. 


Lõuna paiku saabub Teispool paaritunnisele siestale. Kuna siis on väljas kõige kuumem ja 
sobibki leiba luusse lüüa. 


Pärastlõunal järgneb jalutuskäik internetipunkti meilidele vastama — kuna egiptlased 
elavnevad peaasjalikult alles pärast päikeseloojangut ja siis on vaba arvutit juba raskem leida. 
Päeval on vaiksem. Abiks on teenus, mis igast mulle laekunud e-kirjast teavitab mobiilile 
saadetava lühisõnumi abil. Nii ei lähe miskit olulist kaotsi. 


Seejärel päikesevann või uus tiir basseinis ja siis aja veetmiseks veel kas veidi tööd 
klõbistada või siis suunduda näiteks turule toiduvarusid täiendama. Kuna Teispool naaseb 
töölt alles vastu südaööd. 


»Kaheksateist tundi teed tööd ja saad selle eest sada kaheksakümmend naela kuus,” turtsun 
aeg-ajalt. "See pole ju töö, vaid sotsiaalabi Egiptuse turismisektorile!” 


Kuid Teispool oli juba karjääril mõned sammud ülespoole teinud ja nii-öelda maigu suhu 
saanud. Liiatigi moodustavad iga oma nime vääriva kelneri sissetuleku Egiptuses mitte tema 
ametlik palk, vaid tipid. Ja Teispool oli meister oma muheda oleku abil tippe püüdma. 
Väiksemat sorti ülemusena on tal võimalik valida, keda teenindada. Niisiis valib ta 
võimalusel mõne jõuka ja lastega inglaste pere. Inglased teadagi on kõige heldemad 
tipiandjad Sharmis. 


»Kui lapsed on õnnelikud, siis on vanemad õnnelikud ja rahul. Mis väljendub tipis,” selgitab 
ta mulle oma ametiala professionaalseid põhimõtteid. Lapsed hoitakse lauas naerusuised ning 
Teispool naaseb töölt küll talle pühendatud lastejoonistuste, Euroopast postitatud fotode ja 
tänukirjade ning kord isegi Aasta Töötaja aunimetusega. 


Kuid lausa lust ja laulupidu kelneri töö muidugi pole. Esimese kaasatoodud asjana 
munsterdan Teispoolele jalga päris nahast kingad. Kuna muidu teeb ta tööd 
neljakümnekraadises palavuses hoolikalt kinni nööritud umbsetes süntokingades. Ning kuigi 
Teispoolel on hea suhe oma otsese ülemusega, mis kindlustab vabad päevad alati tõsise 
vajaduse korral (näiteks minu järjekordseks Eestist saabumiseks), siis ka ülemus ei aita, kui 
õhtune bankett venib planeeritust pikemaks ning lauad jõutakse koristatud ja nõud 
kappidesse kantud alles vastu uut hommikusööki. Kas personal õhtu- ja hommikuvahetuse 
vahel ka magama jõuab, ei paista kedagi huvitavat. 


Seega peamiselt unistavad poisid päevast, mil töötasust on säästetud piisavalt palju, et võiks 
hotelliorjamise lõpetada ja mingit äri alustada. Teispoole ja sõprade pea töötab lakkamatult 
selles suunas, mida alustada ja kus rentida. Kuid kuidas me ka arve ritta ei lao, Sharmiga 
seotud mis tahes plaani puhul selgub peaaegu ainult üks kindel kasusaaja — rendipinna 
omanik. Kinnisvara omada Sharmis on peaaegu garanteeritud kasumlik, eriti kui tegu 

äripinnaga. Alati leidub mõni loll või läbimõtlematu, kes üüratu hinna eest pinda rentima 
nõus. Ja kui too kuu või paari pärast panlerotti läheb, tuleb järgmine. 


Siiski paistab, et mõnedel ka tulu teenida õnnestub, sest mõned ärid aastast aastasse siiski 
püsivad. 


Näiteks beduiinist köögiviljakaupmehed Vanal Turul. Paari külastuse järel, toeks Teispoole 
muhe suhtlemine, olen nendega loonud sõbralikud suhted ja saan oma värske raami kätte 
ikka ,,omade” hinnaga. Veelgi menukamaks osutub mu umbkeelne ema, kes meiega veedab 
paar talvekuud ja — vana rändurihingena — õige pea hakkab sooritama omakäelisi matku 
turule, kus veedab pikki tunde kohalikega sõrmede ja varvaste abil lobisedes ning hindu ja 
kvaliteeti uurides. Kuna ema on mul Teispoolega samaselt nii muhe suhtleja kui ka et väga 
majanduslik. 


Ühtlasi on ta beduiinikaupmehega üsnagi üheealine ja mis side nende vahel just tekib, kes 
seda teab, kuid ema jutustab, et alati kui ta värsket kraami ostma läheb, koorib vanamees 
alustuseks oma käega lahti värske banaani või muu käepärase puuvilja ja ulatab talle lingiks. 


Jutt kinnitub, kui kolm aastat hiljem uuesti Vanal Turul oleme, siis juba lapsed sabas, kuid ka 
ema uuesti meiega koos suvitama jõudnud. Tuttava müügilauani jõudes hakkavad sealt kohe 
kostma hõiked ja üks noorem mees sebib end tagarnumidesse, kust hetk hiljem väljubki too 
kunagine banaanipakkuja. Surub emaga kätt ja selga pöörates kaob jälle. , Nii palju see tutvus 
siis pidaski,” mõtlen endamisi. ,,Eks ole ikkagi kolm aastat juba möödas ka.” Kuid vanamees 
on juba tagasi — banaaniga, mille lahti koorib ja emale pihku pistab... 


Et minagi hiidlasena just suu peale kukkunud pole, saan vanal turul harilikult igati hästi 
hakkama ja ebameeldivaid kogemusi sealt nagu polegi (Naama Bayst paraku küll). Hüüdeid 
kas ignoreerin või lõõbin vastu, ning paar sõna algelist araabia keelt aitab harilikult ka 
kaupmeestega kätt lüüa. Kuigi naiivne olen algul muidugi — esimeselt reisilt kaasa toodud 
vaibahunniku eest maksan umbes neljakordse tegeliku hinna, ise olen väga rahul. See-eest 
järgmise kaubateoga võtan revanšhi — kui tuttav palub mult kena rõõmsavärvilist vaipa oma 
alles ehitatava uue kodu tarbeks, siis tuttava taksojuhiga Kairo ,,vaibatehaseid” (või olid need 
»vaibamuuseumid"?) külastades saan vaiba juba kõigest kahekordse tegeliku hinna eest. ,,Nii 
odavalt vaevalt et mu oma nainegi saanuks," arvab taksojuht tunnustavalt, kuigi eks temagi 
oma osa sellest topelthinnast saab, seega midagi ilusat ju ütlema peabki. 


Kauplemine on jõukatele ameerika, prantsuse aga ka araabia turistidele orienteeruvas Kairos 
karm — kumbki pool ei anna sentigi järele, kuni keskele kokku jõudmiseks kaupmehed 
panevad pea kokku ja nüsivad siis hiiglasliku kolmemeetrise vaiba servast umbes poole 
meetri jagu maha. Mis selle liistakuga tehakse, ma ei tea, võib-olla teevad kahest kokku uue 
vaiba. 


Kuid Sharmis tingin vahel isegi Teispoolest parema hinna välja. Minu tähelepanekul on 
mõttekas kauplema minna kas temal või minul üksinda. Tema puhul toimib meestevaheline 
semulikkus, ja minu puhul naise-mehe vaheline külgetõmme, ehk et eks naisterahvas ikka 
saab, mis tahab, kui viitsib. Kuid mees pluss naine ostjate poolel lõppeb enam-vähem alati 
sellega, et kaupmees-mees ei taha naisterahva nähes ju ometigi teisele mehele alla jääda... 

Küll häirib mind, et liiga sageli peetakse mind venelannaks. Mis on ses mõttes andestatav, et 
ka mu oma silm ei tee enamasti vahet (kui lössis ninaga ja tätoveeritud mehi seltskonnas 
pole), kas vastutulijad on venelased või eestlased. Nii sarnased oleme väliselt ja ka 
riietumisstiililt. Inglannadega ei sarnane sugugi — need on enamasti suured nagu hobused ja 
hobuse nägu kuigi ka vitaalsusega, meikimata ja sassis peaga, kottpükstes ja utility toppides. 
Ning itaallannad, kuigi venelannadega sarnaselt miniatuursed, on iseloomulikuma 
füsiognoomiaga, ja pigem spordirõivis kui miniseelikus ja kontsades. Ongi nii, et kui 
järjekordseks juuksurikülastuseks valin ühe itaallanna salongi ja väljun sealt poole kämbla 
laiuste eriti itaallannalike heledate triipudega juustes (mis mu oma õuduseks tunduvad kui 
traktoriga tõmmatud, aga täpselt samasuguseid kohe ka itaallannade endi juustes märkama 
hakkan), ja — asja juba veidi tajudes — kõnnin Vanale Turule tulipunastes capripükstes ja 
jooksutossudes, öeldakse mulle mõnda aega ,,Zdravstvui, pozhalusta” asemel ,,Ciao, bella!” 


Kui see mõju lakkab ja järgmise tiiru ajal uuesti üks kärbeskaallasest ilueedi ligi hüppab ja 
hakkab midagi vene keeles seletama, viskab mul maksa üle kopsu. Võtan päikeseprillid eest, 
vaatan talle sügavalt silma ja piisavalt valjult, et ka ta kaaslased kuuleksid, ütlen võimalikult 
tõetruu inglise kõlaga: ,,Sorry, but 1 never buy from Russians!” Edasi astudes jääb mind 
saatma ümbritsejate naerulagin ja õlalepatsutused õnnetule altläinule. 


Seegi efekt kestab veidikese, kuid ei enam. 


Esialgu teen peamised toiduostud sealsamas Delta Sharmis asuvast väikesest kuid kiire 
käibega poekesest. Ja ekslikult arvan, et selline ongi kogu kohalik toiduvalik — veidi rääsuma 
läinud, kilesse pakitud juust, piimatoodetest veel keefir ja jogurt, kord poole aasta jooksul 
vahukoort (oletan, et tegemist on importtootega), tuunikala, munad ja suvaline valik puuvilju 
nurgas põrandal. Üle tee elumajade varju jääva suure supermarketi juurde jõuame kuuldu 
põhjal alles paar kuud hiljem ja esimesel korral kõnnimine sellest hoogsalt mööda. Kuna 
fassaad on tolmune ja erilisemalt ei imponeeri ning araabiakeelse nime põhjal arvame, et on 
üks järjekordne ,, kohaliku” valikuga poeke. 


Sel perioodil tekib mul tihti igatsus Eesti toidu ja poodlemisvõimaluste järele, vähemalt nii 
iga kahe kuu tagant käingi siis kodus — ,,kohvikus ja loomaaias”. 


Kuni ei mäleta enam millise juhuse ajel tollesse Abdullah” nimelisse supermarketisse sisse 
astume. Mu jumal, milline valik seal avaneb! Terve külmletitäis piimatooteid — kauem ja 
vähem säilivat piima, jogurteid toosis ja pudelis, võid, kodujuustu, rõõska ja haput koort, 
vahukoort, pehmet ja kõva juustu, Parmesani, Goudat, Grana Padanot. Kalkunisinki, 
veisesinki, basturmat ja salaamit. Tükikaupa, viilutatult või masinaga peeneks riivitult. 
Kõikvõimalikke kohvisid ja teesid, Itaalia oliiviõli, Toblerone šokolaadi ja Mövenpicki 
jäätist. Terve värske liha lett, kus otse meie silme ees vajalik jupp lahti raiutakse — kana, 
noort või vana veist või lammast — ja soovi korral hakklihaks töödeldakse. Ning sageli, kuigi 
etteennustamatult — tumemusta saksa täisteraleiba. Kuigi müügil šokolaadiga võrdse hinnaga, 
läheb see ikka loosi, kui kodunt naasmisest enam aega möödas ja kohvrileivad ammu söödud. 


Seasinki, -vorsti ja süldimaterjali ehk tõesti peab Egiptuses teadma, kust osta, kuid seda 


küsidagi läheb hõlpsasti meelest siinse külmleti ääres, kus iga päev saadaval hane-, pardi-, 
kalkuni-, küülikuliha ning kalaletis värsked krevetid, kalmaarid, krabid ja merevähk. 

Ehket vähehaaval koos sellega, kuidas tegelikud valikud Egiptuses mulle avanevad ja 
teatavaks saavad, kaob ka igatsus Eesti olme järele. Kuid omaenese eelarvamuste ohvriks 
langen veel pikalt. Veel viis aastat hiljemgi imestan, kui Teispool turult naaseb, kilekotis 
peotäis kollakaid klaasjaid lehti. 


»Kas siis Egiptuses on želatiini saada?" (Olen omad külmad magustoidud siiani kõik 
tarretisepulbri abil vaaritanud.) 


Muidugi on! Kuid kusagil sisimas istub sellest hoolimata sügav usk, et kui midagi silmad 
kohe ei näe — küllap ,.neil siin" seda siis pole. 


alea 


Umbes kord kuus, kui just tipphooaeg pole, saab Teispool nädalakese puhkust. Siis on tal 
aega (ja jaksu) minuga ,,väljas” käia, nii-öelda linna peal jalutamas, proovimas erinevaid 
restorane ja nautimas arvutuid merevaatega kohvikuid. Kuna ega palju muud Sharmis teha 
polegi neil, keda ööklubid ei paelu. 


Kuid esimesel paaril kuul ei tea me isegi, kus asuvad merevaatega kohvikud või kus (täpselt) 
asub meri... Internetist oleme leidnud ühe restorani nime, kuid mitte, millises hotellis see 
asub. Ning samase nimega hotelle ning nendes sarnase nimega restorane on Sharmis tohutult. 


Oma arust ühte võimalikku viietärnisesse välja jõudnud, asusime vastuvõtus uurima, kus neil 
see merevaatega restoran Siis on. 


»Kas te olete broneerinud,” uurib nipsakas noormees leti taga. 


»Broneerinud pole, kuid äkki siis broneerite praegu,” pakume vastu. Pärast pikka edasi-tagasi 
seletamist oskab noormees siiski restoraniga ühendust võtta, selgub et ei, selleks kellaajaks 
olevat lauad juba täis, kuid midagi ehk vabaneks umbes kahe tunni pärast. 


, Äkki siis oleks võimalik asutusega visuaalselt tutvuda,” teen ettepaneku. Et vähemalt 
veenduda, kas vaade üldse naasmist väärib. 


»Meil kehtib miinimumarve nõue, see on kakssada Egiptuse naela kummaltki,” teatatakse 
selle peale suhteliselt tõrjuvalt. Vaielda me rohkem ei viitsi, seega kõnnime sealt välja. 


Kas ei näinud suvaliselt riietatud noor egiptlane ja Euroopa neiu tema näpus piisavalt 
maksujõulised välja, et meiega tõsisemalt tegelda... kuid ka hotell ei jäta kuigi 
teenindusjõulist muljet ja sinna me hilisematel aastatel enam ei naasegi. Sellised nad on — 
suhteliselt mitte midagi ütlevate kettide mitte midagi ütlevad asutused. 


Täiesti teine vastuvõtt ootab külastajat ees ontliku teeninduspoliitikaga hotellis. Olles taas 
millegi hõrgu otsinguil, jõuame kord nii Hyatti väravasse, et kogeda sealset palju kiidetud 
Aasia restorani Sala Thai. Nagu ikka, küsitleb väravas passiv turvameeskond külastuse 
põhjust ja harilikult pannakse vihikusse kirja ka, kus külastajate tegelik peatuskoht on. 
Ladusas inglise keeles, äärmise hoolikuse ja viisakusega. 

Seejärel lükatakse välisuks laialt lahti — jah, palume! ja viibatakse restorani asukoht kätte. 
Laua broneerimine ei valmistagi mingit raskust, kuid et aeg oli alles varajane ja päikegi 
loojumata, mõtleme seniks tutvuda Hyatti kauni territooriumiga ja kaeda, mida muud 
põnevat see maja pakub. Ning alustada sobiks ju väikese aperitiiviga — kus siis? 


Kuuldes et me sama hotelli inimesed polegi, vaid hoopis külalised väljast, tuleb 
administraator — et ukse taga veel lausa ei tungelda — meiega ise kaasa, viipab kätte sobivad 
baarid ja muudki teenusevõimalused ning jätab siis otsust langetama. Too õhtu Hyatti Sala 
Thais on siiani meie Sharmi teeninduselamuste lrooniks, nii külalislahkuse kui ka neile 
järgnenud gastronoomiliste naudingute tõttu. 


Kuid õhtu lõpuks peaaegu et läheme Teispoolega tülli. Mul on nimelt komme viisakusžestide 
tunnustamiseks harilikult tagasihoidlikult noogutada ja öelda hästi vaikne aitäh. Kuna ma 
pole just suurem lobiseja ega ka kuigi valjuhäälne mitte. Kuni Teispool mulle verbaalse 
märkuse teeb — just tollestsamast Hyattist väljudes. Et ma olevat üks paras mühkam, kuna 
turvameestele aitähh ei ütle, kui uksi avatakse, teed viibatakse jne. 


Kuni selle hetkeni olen end pidanud igati viisakaks, eriti aga et võõra pingutuse suhtes 
tähelepanelikuks inimeseks ja muidugi solvun hingepõhjani. Kuid olgu — sealt edasi niisiis 
kannan hoolt, et aitähhid vajadusel ikka üle õue kõlaksid. Kuna esiteks on helifoon Egiptuses 
üldse veidike valjem — põhjamaine piiksumine ei pruugigi tähelepanu köita. Kuid teiseks ja 
olulisemalt koostatakse turistide ,,pingerida” kohalike seas väga arvestatavalt just 
käitumisviisakuse põhjal. Pingerea lõpus on üldtuntult paraku venelased — kuna need 
vähimagi probleemi puhul tõstavad kohe kisa ja kukuvad õiendama. Ning üldse käituvad 
kohalikega ülbelt ja ebaviisakalt. Neilt juba tänusõna ei kuule! Vanal turul võib tihti 
tunnistajaks olla, et puuviljaleti juurde astub kena soenguga silmnähtavalt edasi jõudev 
venelanna ja — silmagi pilgutamata — esitab oma soovi enesekindlal ja üleoleval toonil vene 
keeles. Kuigi vene keelt juba paljuski räägitakse ka, siis — ikkagi, on ju? 


Pingerea tipus aga on inglased, kuna nemad ütlevad teenindaja iga — ja just nimelt iga! — 
liigutuse peale mitte lihtsalt ,, Thank you!”, vaid: , Thank you very much!” 


Kusagile vahepeale jäävad itaallased, kelle käitumine on nii peen, et üldse eriti silma ei torka, 
kuid kaupmeeste hinge lähevad nad sellega, et ,selle hinna, mille küsid, nad ka taskust 
võtavad ja peale vaatamata sulle maksavad.” Naljakas, et kui venelaste puhul üle maksmine 
liigitatakse lolluseks, palju levinud üldistuse põhjal, et vene naine on ilus ja vene mees on 
loll, siis itaallaste puhul oleks nagu tegemist hoopiski austusväärse jõukusega. Noh jah. 


Ja millest siis eestlast tuntakse? Sellest, et kui öelda valju häälega ,,Tere, tere, vana kere!” siis 
pöörab asjaomane isend pilgu täpselt vastassuunas ja hakkab edasi libisema nagu kuu vari 
maanteel, et minema pääseda jumala pärast kellegagi vestlusse astumata (nali!). 


Itaallased on see kontingent, kes täidavad kõige palavama aja Sharmis — juuli- ja augustikuu, 
kuna ühe naljahamba sõnul olevat terve Itaalia riik siis kollektiivpuhkusel ja oma randadesse 
enam ära ei mahu. Vastavalt on iga teine restoran Sharmis itaalia restoran, mis neile 
isenditele, kelle jaoks sarnaselt minuga makaron on pigem mustade päevade ja tühjade 
taskute menuroog, nii imponeeriv ehk ei tundugi. Ja iga teine pood müüb , itaalia moodi" 
firmalt ,, Dolce £ Gabbana". Kas see ka ehtne on, pole mõtet küsida, sest sõnast ,,ehtne” ei 

saa egiptlane lihtsalt aru — kui on selline kiri peal, siis on ju see, või mis? 


(Muus osas muide pole mul itaallaste ja itaaliapärasuse ega ka venelaste ega venepärasuse 
vastu absoluutselt mitte midagi.) 


akeajeak 


Delta Sharmist saab meil mingil hetke mõõt täis. Kõigepealt avastan ühel hommikul, et 
korteris pole voolu. Telefoni teel kontorist järele pärides selgub, et me pole märganud maksta 
elektritarbimise eest — kuna keegi pole meilt märganud seda nõuda! Oleme miskipärast 
oletanud, et kuna arved on õige pisikesed, siis need võetakse maha rentimisel sisse makstud 
kopsakast kautsjonist. Tore viis siis kliente teavitada! Kuid see selleks, voolu eest saab 
makstud ja see naasebki. 


Järgmiseks juhtub ühel õhtul, et naaseme Naama Bayst (naturaalselt) lõbusas tujus ja 
teineteist ümber basseini edasi müksates võib kuulda, et meil kilekotis koliseb. Noh, nagu 
õllepudel ikka koliseb. Kuna oleme tagasiteel ühtlasi jookide tagavara täiendada otsustanud. 
Kuid üldsegi mitte neid veel tarbinud! 


Paari minuti pärast on ukse taga kaks turvameest, kes umbkeelselt seletavad, et peaksime 
näitama oma dokumente ja üürilepingut korteris viibimise õigustuseks. 


Kuna selline kahe isiku jõudemonstratsioon, aga ka räpased kahtlused, mind kergelt endast 
välja viivad, siis mingeid dokumente ma näitama ei soostu. Kuid et kallite külaliste rahu 
niiviisi pole ilus rikkuda ning üümike isikud ja korterites viibimise alused võiks kõigepealt 
klienditeeninduse abiga selgeks teha, ei jõua kohale ka mitme juhtumi mõjul. 


Uuesti on turvamehed — kõpsti! — ukse taga, kui Teispool ükskord mõtleb omast arust mind 
üllatada sellega, et lõunale tulles siseneb korterisse hoopis terrassi kaudu, karjapoisilikult end 
üle barjääri viibutades. ,,Ei, kõik on korras,” tänan ukse taha ilmujaid viisakalt — tore ju 
muidugi, et varal silma peal hoitakse. Kuid ei, taas läheb ikka ka dokumentide ja lepingute 
küsimiseks. 


Ning lõpuks nõuab basseinipoiss, et ma basseini külastades iga kord jätaksin tema kätte 
basseinikaardi. Kuid mulle meeldib ujuda nii, et jooksen toast kohale, hüppan sisse, ujun 
kaks tiiru, ja naasen muude toimetuste juurde. Ei aita selgitused, et näed ma ju elan siin juba 
kolm kuud, näe selles korteris seal, näe siin on võtigi. Temal on kästud küsida basseinikaarti 
ja niita siis iga kord küsibki, mida ma muidugi ignoreerin, kuid säherdune rumalus päris 
korralikult rikub mu tuju. 


Kolm aastat hiljem Delta Sharmi naastes on usin kaardinõudja ülendatud basseinipoiste 
vanemaks. Muidugi, samal ajal on üks samasugune saapapea Eestis, keskastme spetsialistike, 
kellega tööalaselt piike murran, ülendatud selle panga asepresidendiks, kus ta töötas... Ei 
olegi vahe nii suur! Vene lolluse kehtestamine saksa täpsusega toob edu igal pool. 


Et Delta on olulises osas siiski pigem nädalaste puhkajate pärusmaa, tundub mõne aja 
möödudes meile seal ka veidi liiga lärmakas, tasu konditsioneeri kasutamise eest liiga kallis 
(Delta küsib elektri ja vee eest tugevat vahendustasu) ja muud säärast hinge häirivat, seega 

asume otsima uut, sobivamat rendipinda. Kuid niisama lihtsalt me ei pääse. Lõpparvet 
õiendama minnes selgub, et kautsjonist on üksjagu maha võetud — mille eest? Väiksem 
summa katkise dušivooliku eest, mille korterisse kolides eest leidsime, ning suurem 
elektrilise grillahju eest, mis samuti ei töötanud. Mäletan, et pärast mitmekordset helistamist 
saabus tollal lõpuks mehaanik, kes ahju ära parandas, kuid kulu niisiis kirjutati meie arvele? 


Niisama ma seda ei jäta puhtalt põhimõtte pärast ning et ,,Client Relations” osakonna 
ennasttäis noormeestest erilist abi pole, asutan end itaallasest peadirektori jutule. Tema ukse 
taga satume kõrvuti istuma koos eestlasest reisiesindajaga, kes tulnud kõrvalkontorisse oma 
selle nädala ekskursantidele hommikusöögi asenduseks võileivakarpe broneerima. Jagan oma 
muret ja kuulen vastuseks, et temal toakaaslastega läinud veel hullemini — nimelt öelnud 
nende rendiperioodi kestel üles nende korteris olnud külmkapp, mille hind samuti neilt sisse 
kasseeritud. Ja nad maksid ka! Pean tunnistama, et mu arvamus eestlastest reisiesindajatest, 
kes ju seatud just nimelt sellise kohapealse lollusega võitlema, saab mõninagase hoobi. (Kuid 
ega seda firmat polegi enam, nagu pole mitut enamatki.) 


Minanii leplik ei ole ning umbes kahe nädala ja veel paari külastuskorra möödudes väljun 
raamatupidamisest võidukalt, üleliigselt arvestatud summa taskus. Delta Sharmis rendime 
edaspidi ainult korteriomanikelt otse. Sest tolle juhtimisstiiliga ma rohkem tegemist teha ei 
taha, kuid keskkonna ja silmailu suhtes ning lühipuhkuseks Sharmis kahjuks midagi 
võrdväärselt rikkalikku väljaspool hotelle ka pakkuda pole. Kuigi tulevikus ehk siiski. 


Viimati Sharmis kiirvisiidil olles, et kohtuda kodustelt paki toonud eestlannaga, peatungi siis 
taas Deltas ning korteri vastuvõtmisel rakendan kogemusest õpitud printsipiaalsust. Kui poiss 
köögis sahtleid avab ja neis leiduvaid nuge ja kahvleid kontrollbanketile arvuliselt märgib, 
tõmban sahtlid uuesti lahti ja enne allkirja andmist loen kõik veel üle. Taas veidi ripneva 
dušivooliku palun kirja panna. Ja nii edasi ja nii edasi, soovitan sama täpsust iga allkirja 
andmise eel. , No problem, no problem,” selgitab poiss lahkelt, kuid selle õnge ma enam ei 
lähe. 


Juhtub aga hoopis nii, et hommikul kiirustades pillan käest telekapuldi, millelt pudeneb 
tagakaas ja nagu neetult ma seda enam ei leiagi, ei ühe, ei teise voodi alt ega ka mujalt mitte. 
Veidi põksuva südamega asetan vigase puldi kõige loogilisemale kohale otse telekal — et 
oleks juba kaugelt näha, et see on olemas, ja jään ootama poissi, kellele korter ,,üle anda”. 
Saabub eilne noormees ja et olen ta eelmisel päeval ilmselt juba , tämastanud”, siis ta isegi ei 
vaata uksest sisse! Küsib koridorist, kas vajan abi kohvri kandmisel, võtab võtme ja lahkub. 


Seekord siis sedapidi, mõtlen välja hingates. 


Põgusalt peatume esimese Sharmi-aasta lõppedes ühes täiesti Egiptuse-pärases villas Hay el 
Nouri sisemaarajoonis. Leian selle ühte Sharmi lõpututest veebiväljaandekestest jäetud 
telefoninumbri peale. Villa on meeldivalt araabiapäraste kuppellagede ja mustriliselt 
seintesse jäetud avadega, mis kaetud värvilise klaasiga. Ning sisehoovis ootab purjetaolise 
lõuendiga päikese eest varjatud nurgake potisinise korvmööbliga ning mõned potipalmid ja 
värviline bugenvilleapõõsas. Lisaks väikese korvpalliväljaku mõõtu vaba pinda silmade 
puhkuseks. Omanik peab olema ilmselgelt kas kunstnik või muidu boheem või lihtsalt liiga 
rikas selleks, et täis arendamata ruutmeetreid taga nutta. 

Selgub, et on... filmirežissöör — nagu ta end ise tutvustab. Selline natuke ohtlikult ilus 
meesterahvas, juba veidi halli juustes. Ning tegelikkuses pigem lihtsalt veealuste filmide 
operaator — siis asjapulk, kes veealuse kaameraga filmima kutsutakse näiteks siis, ,kui 
»National Geographic” vajab lähivõtteid ütleme et haide söögiajast, või muust taolisest 
ohtlikust, mida keegi teine pole nõus jäädvustama, või jäädvustama sellise raha eest,” nagu 
mees ise küüniliselt märgib Egiptuse tööjõu eeliseid mainides. Kuigi mitte ka teatava 
uhkuseta hääles. 


Mees on pere tulevikule mõeldes äsja muretsenud kolm merevaatega korterit uues Nabgi 
korterelamute rajoonis — ühe endale ja naisele ning kaks lastele, ja nende liising on tal 
muidugi raskelt kaelas. Seetõttu, kuni villa müügiks väljas on, ta seda ühtlasi ka rendib. 


Kolime niisiis sisse, pöialt pidades, et ostjat nii pea ei leitaks. Ja ega meie sealviibimise 
kuudel ei leitagi ka. Sest omanik pole oma suurejoonelisust kahjuks naabritega klapitanud. 
Meist ühel pool on mitme korteriga hoone paksult taksojuhte täis — selle ette jäetavate autode 
üle otsustades. Ilmselgelt on tegemist ühega neist majadest, mis renditakse välja tubade või 
isegi voodikohtade kaupa — kõik toad pungil täis kahekorruselisi narisid. Nii elavad mehed, 
kes Sharmis tööd teevad, rentijaks on harilikult tööandja, kellelt siinne hea tava nõuab töötaja 
varustamist elamispinnaga ja vähemalt ühe söögikorraga päevas. Hay el Nour suuresti 
taolistest rendielamutest koosnebki, kuid ka räämasem pool Hadabast. Hotellide ,,ühikad” — 


renditud. Meie ja nende maja kõrgete müüride vahele jääb umbes meetri laiune ja kümne 
meetri pikkune , latter”, kus veedab ööd beduiinide lamba- ja kitsekari. Päevaks lastakse 
loomad aiast välja, tänavanurgale prügikonteineri veerde käepärast kraami nosima. 


Ilmselgelt on sama raske leida ostjat miljonivillale siinses keskkonnas, kui ostjat liig 
luksuslikuks remonditud korterile mõnes Tallinna paneelrajoonis. 


ale ajeak 


Beduiinid vabaõhurahvana veedavad suure osa päevast majakatusel, kus neil on väliköök ja 
duširuum ning väike magamistoake — selline mõnus vanaema saunaesise õhustik ühesõnaga. 
Tüdrukutel on kodus igav ka ja mingil hetkel hakkame emaga edasi-tagasi poes ja internetis 
käies märkama, et nad meile sealt ülalt lehvitavad ja tervitusi hõiguvad. Lehvitame siis vastu 
ning ühel hetkel joostakse alla tutvust tegema ja kutsutakse külla. 


Peres on isa ja ema, üks vanem vend, Abdul, ja üks noorem, Hakim, ning kaks tüdrukut — 
Badri (umbes: Kuunäoga) ja Shams ehk Päike. Päike on kindlasti kõige ilusam väike 
naisterahvas, keda ma Egiptuses näinud olen — pikk ja peenike supermodelli mõõtu ja 
naeratusega, parasjagu kasvueas tüdruk. Kodust välja minnes riietub ta tujust olenevalt kas 
musta nigabisse või hoopis liibuvatesse teksadesse roosa võrksärgi ja sonimütsiga. Tema 
vanuses veel on võimalik valida! 


Kuid Badri on juba kahekümnendate veerel ja põeb mehelemineku probleeme. Tal on kaks 
suurt probleemi — esiteks olevat ta nägu liiga tume ja teiseks rinnad liiga väikesed! Seetõttu 

palub ta, et kas Eestist äkki ei leiaks ,, head lareemi”, mis selle viimase oire vastu aitaks? 
Selgitusi võimlemise märksa tõhsamast mõjust ei näi ta suurt uskuvat, mingit kreemi talle siis 
ikkagi viin — lootuses, et ehk tekib platseeboefekt. 


Naiste päev on mugav, kuid suhteliselt üksluine. Isa ja vanem vend töötavad kumbki 
turismiäris — isa on osanik ühes neist paljudest ,,mägedes beduiinide juures” õhtu veetmise 
kohakestest Sharmi välisserval, ja vend töötab ühes Naama Bay beduiinikohvikus, kus 
samuti perel käpp sees. Kui meestele hommikusöök valmistatud ning need tööle ja kaks 
nooremat last kooli lahkunud —nii poiste kui tüdrukute kool asuvadki just Hay el Nouris, 
praktiliselt üle tänava — jäävad ema ja Badri omapäi. Lõuna valmistatakse kella kolmeks ja 
õhtust harilikult ei söödagi või süüakse väga kergelt — leiba toorjuustu ja salatimöksidega. 
Seega vähemalt keskpäevani on naised vabad. Kuna ka parasjagu meie pool kesktalve veetev 
ema on täiesti vaba ja sageli omapäi, kuni mina tööd toksin, hakkabki ta hommikupoolikuid 
beduiinidega veetma. Mina nendega alati liituda ei saa, mitte et mul midagi suhtlemise vastu 
oleks, kuid vististi on uutel sõbrannadel oma eluviisi juures raske mõista, et naisterahval võib 
olla muudki teha, kui hommikupoolikuid teeklaasi taga lobisedes veeta, üksteisele massaaži- 
ja meigiseansse korraldades. Et naisel võivad ka olla töökohustused. 


Pärastlõunal läheb kiiremaks. Lõunasöök söödud ja nõud pestud, on tüdrakute ülesanne toad 
koristada. Iga päev klopitakse kõik põrandal olevad vaibad ja kõik toad pühitakse. Ning 
köögis lüüakse läikima iga viimanegi nõu, mis kõik ongi ka hügieeniliselt terasest. 


Beduiiniema kaob samaks ajaks magamistuppa ja ilmub, kui toad puhtad, rõivastatud 
elegantsesse kalli moega galabeyasse, meigitud ja lõhnastatud — isa koju ootama. Kui mehed 
päikeseloojangu paiku koju jõuavad, istuvad nad kohe teleka ette ja neile tuuakse teed. 
Mõnda aega neid ei segata, kui nad just ise ei avalda soovi päeva muljeid jagada. Kui ei 
avalda, siis teleka ette nad kuni magamaminekuni jäävadki, kuid naised harilikult lahkuvad 
mingi aja möödudes uuesti katusele isekeskis vabamalt suhtlema. ,,Tulge pärast 
hommikusööki!” või , tule õhtul, istume katusel,” kutsubki Badri meid niisiis ühtelugu. 


Kord näitab ta mulle kahte täiskritseldatud lehekülge vihikus ja küsib: ,, Mitu lehekülge peaks 
veel kirjutama, et raamatut saada?” Televiisorist on ta näinud, et raamatuga võib saada 
rikkaks, ning et kirjutistel kõrberahvaste kaduvatest puutumata elustiilidest on minekut. Kuid 
lehekülgi oleks veel palju vaja... 


Badri suguvõsa, või tuleks siia kirjutada — suguharu? — elabki kõrbes, EI Tori linna lähistel 
Siinai mägedes. Nemad on siis Lõuna-Siinai beduiinid ja mitte need Põhja-Siinai beduiinid, 
kelleni turisminduse hüved päriselt ei jõua, kes oma vaese elu tõttu siis valitsusega pooleldi 
riius on ja alailma Siinail mingeid jamasid korraldavad. Aeg-ajalt veedab pere nädalakese 
sugulaste pool ja paar korda kutsub mindki kaasa — beduiinipulma, ainsaks tingimuseks, et 
riietaksin end pealaest jalatallani beduiinirõivisse, siis põhimõtteliselt nigabisse. Kuid mõte 
sellest, et esineda kellegi muuna kui see, kes ma tegelikult olen, pole mulle päriselt 
vastuvõetav, ja ka ilma Teispooleta ma sõita ei taha, kuid temale mehe ja kristlasena naiste 
kutse paraku ei laiene. Nii jääbki mul beduiinipulma minemata. 


Pulmakutseid tuleb muidki veel, kuid esialgu saab Teispool neid täita üksinda või hoopis 
minemata jätta. Näiteks kutsub pulma üks Ülem-Egiptuses Menya kandis elav töökaaslane. 
Too elab ühes mägikülas, kuhu sõitmiseks on soovitatav tulekust ette teatada, ,,et omad 

saaksid vastu tulla,” ütleb Teispool lakooniliselt. Tundmatute puhul pole muidu teada, kuidas 
neid vastu võetakse, igatahes on tegemist sellise piirkonnaga Egiptuses kuhu ,,ametivõimud 
naljalt jalga ei tõsta”. Kus pulmade puhul tõenäoliselt meeskülalised tulistavad auvalanguid 
õhku isiklikest automaatidest. Sest idakõrbe mägedes aetakse kuulu järgi igasugust äri ja elab 
seal igasugu taustaga indiviide. Ning kõik rajaneb ainult sugulusel, tutvusel ja vere hinnaga 
püsival usaldusel. 


Arutame põgusalt, kuidas siis oleks, kui me kutse vastu võtaksime. Abielus me ju pole, 
liiatigi vaevalt sealsel rahval meile eraldi tuba anda olekski. Tõenäoliselt ööbiks Teispool 
kusagil ,,meeste poolel” ja mina koos naistega. 


»»Või koos lehmaga, nii-öelda pannakse pere kõige hinnalisem külaline kokku pere kõige 
väärtuslikuma varaga,” pakub Teispool ja venitab suu kõrvuni. 


Sisuliselt umbkeelsel minul valge elevandi rollis niiviisi vististi kerge ei saaks olema. Lisaks 
eeldaks pulma jõudmine enam-vähem ööpäevast sõitu erinevate väga väikeste, kitsukeste ja 
teadmata tehnilises korras sõiduvahenditega. Teispool on ühte sõpra samas kandis just 
külastanud ning kirub kitsukesi pingivahesid ja öist külma siiani. 


LOOTA 


Mõnda aega meile Hay el Nouris niisiis isegi meeldib, vähemalt ei pea ma enam kurtma 
Sharmi korterite liigset isikupäratust. Kuid määravaks saab lõpuks ikkagi mugavuste 
puudumine — külmkapp on juba väike ja jõuetu (peremees vabandab, et maja eeldatava 
saatuse tõttu uude ta hetkel investeerida ei soovi) ning pesumasin puudub sootuks. Kui siis 
veel ema väidab duši all elektrilööke saavat ja minagi särtsakat oma käega tunnen (selgubki, 
et kuskilt on veepaak elektriühenduses) saab ka sellest rendipinnast küllalt. 


Entusiastliku belglannast kinnisvaraagendi toel vaatan üle vist pool Hadaba kvartalist, mis 
tollal on veel ainuke arvestatav viisakam rendirajoon Sharmis. Teisel pool lennujaama 
Nabgis on alles lagedavõitu, Naamas liiga lärmakas ja korterid seal tihti vahelduvatest 
pidutsejatest põhjalikult trööbatud. Kuid ka Hadabas midagi leida pole niisama lihtne. Ühes 
superkallis korteris on küll uhke merevaade, kuid magamistuba pilkane pime ja duširuum 
pisike nagu kingakarp. Vastu lõunapäikest võibki suvel ära sulada ka, ja milliseks veel 
konditsioneeriarved kujunevad? Lisaks pihib agent, et omanik on üks libe tüüp, kellega ta 
pool-vastumeelselt äri nimel siiski vajadust mööda suhtleb. 


Teises kohas leiame rõõmsalt eest avarate akendega tibukollase magamistoa, elegantse walk- 
in duši ning jõuka egiptlase pompöössusega sisustatud avatud köögi, mida kroonib 
klaaspinnaga baarilett ja uhkelt lilleliseks väänatud seljatugedega metalltoolid selle ümber. 
(Egiptlastel on eriline kirg visuaalselt uhke, kuid suhteliselt ebamugava klaasist ja metallist 
mööbli suhtes.) 


Omanikuks olevat Ameerikast naasnud tohter, kes ise elab Kairos, teab bowab ehk 
uksehoidja rääkida ning on valmis kohe kaupa tegema ka siis veel, kui mitu kuud hiljem 
uuesti majast mööduma juhtume. Kuid üür on kopsakas, kuigi majal pole isegi basseini ning 
kauni merevaate kuid vähimagi varju ja mööblita katusel lõõskab armutu päike. Milleks 
selline korter võtta, mille ilu eest hingehinda küsitakse, kuid seal midagi muud teha pole, kui 

selle raha eest toas istuda? 


Nii lõpetamegi hoopis taas ühes apartemendikülas, mis veetleb täiesti lageda avara 
territooriumi, kahe ujumisbasseini ja kliendisõbraliku vastuvõtuga. Ühena esimestest Sharmis 
pakutakse apartementides ADSL -ühendust ning püsirendi hulka kuulub piiramatu vesi ja 
elekter — talvel küta ja suvel jahuta nii palju kui süda kutsub! Kompleks on alles üsna uus ja 
kuulub Toweri piirkonna valitsussuvilaid haldavale firmale. Mingil hetkel oodatakse sinna 
kangesti Briti peaministrit Tony Blairi — kuna Sharmi puhkama oodatav Blair armastavat 
jalgpalli mängida ning villade juurde kuuluv staadion asub meie territooriumil. Tol korral 
siiski jääb Blairil jalgpall mängimata. 


Turismikeskuste kärast ja saginast enamasti eemale hoidudes elame niiviisi veel ligemale 
aastakese nagu hiired urus. Dahabi pommirünnakust kuuleme vanal turul puuvilju ostes ning 
üle Liibanoni piiri kestvast sõjast annab teada CNN. 


Kuid ühel ööl ärkan automaadivalangu peale. Kuulatan... järgneb uus valang ja sinna otsa 
mürsuplahvatus. Togin Teispoole ka üles ja väljume terrassile uurima, milles asi. Tõepoolest 
kuuldub Naama Bay suunast või kuskilt taamalt automaadivalanguid ja kärgatusi, mida 
saadab pommiplahvatusele iseloomulik valgusekuma. Natuke kõhe on — Iisaeli piir pole ju 
kaugel ja parajasti ongi käimas sõda Liibanonis paikneva Hezbollah'ga. Mõte jookseb kohe 
teises toas magavale vaevalt neljakuusele Ühele. Mul on ikka olnud heameel, et minu senine 
elu on möödunud suuremaid relvarahutusi kogemata, maailmas, kus ikka ja jälle (ja üldsegi 
mitte nii kaugel) ikka midagi ,,toimub”. 


Kas mu tütrel läheb halvemini? 


Teen kummalegi tassi kohvi ja istume välja kuulama — otsekui esirivist sõda jälgima, läbib 
pead küüniline mõte. Kuid selgust asjasse ei tulegi. Kärgatused lõpuks vaibuvad ja heidame 
uuesti magama. Ka hommikul ei tea keegi mitte midagi, kuid kirjelduste põhjal arvavad 
Sharmi vanemad olijad, et kui just polnud tegu narkootikumikasvatajatele mägedes 
korraldatava haaranguga, siis ehk mingite õppustega. Kuna Hadaba ja Naama Bay vahele 


OONA 


Taolised ekstsessid välja arvatud, kulgeb elu küll mõnusalt ja mugavalt, kuid suht igavalt ja 
üksluiselt. Õhtuseks meelelahutuseks on kord nädalas suurem shoppamine supermarketis ja 
vahel — kui lapse vanus seda juba lubab — koos mõnesse sobivasse kaljukohvikusse 
kärutamine, päikeseloojangu aegne eine ja jalutuskäik läbi villarajooni tagasi koju. Harilikult 
käime Sadikis, mis ongi üks väheseid kaljukohvikuid, mis asub väljaspool hotelle ja mida 
päikeseloojangul ei suleta. 


Kord meil ka veab — internetikohvikust leian flaieri, mis annab teada Roman Theatre 
nimelises kompleksis peatselt aset leidvast kontserdist. Ehab Tawfikit olen telekast näinud ja 
mulle ta poolrahvalik popistiil sobib, pealegi pole ma ju Egiptuses veel ühelgi kontserdil 
käinud. Lunastame seega meile piletid, mida müüb direktor isiklikult oma kabinetist 
kirjutuslaua sahtlist. Jääb mulje, et peaaegu peaks temaga tutvust omama selleks, et 
kontserdikülastamise au osaliseks üldse saada. (Venüü ongi pärast pooltühi ka.) Või et üldse 
teada saada, et kontsert toimub. Sest flaierite peale alati ei satu ja iga päev ei sõida ka 
kontserdipaigast mööda. Kuid kõige kindlamalt saab toimuvast teada just nii — õhtul 

kontserdilähedasel ajal mööda sõites. Kuna kontserdist märku andvad reklaamid saabuvad 
ilmselt koos esinejatega, ehk siis lähevad püsti nii paar tundi varem. Harilikult loeme neid 
pigem tagantjärgi — üleeile, näed sa, esines II Mercato vabaõhulaval Nancy Agram! Oi, 
möödunud nädalal pääsenuks Amr Diabi kuulama... 


Siiski on tore see, et Sharmi erinevate kinnisvarakomplekside arendajatel on lahke komme 
tuntud artiste esinema kutsuda, et uutele projektidele niiviisi elu sisse puhuda. 11 Mercatole 
järgneb Savoy pushitav Soho Sguare ja... ruumi Sharmis ju veel on! 


Suhtlemisvõimalust kõikjalt üle maailma — ja sageli üksinda — siia kolinutele pakub Sharmis 
resideeruvate naiste klubi Sharm Women's Club, millel oma aktiivne veebisait, 
kokkusaamised kord kuus ja kord aastas maikuu paiku populaame aastapäevapidu — tänaseks 
juba enam kui kümnes. Klubi kannatab veidi selle käes, et maana-keskkonnas pooleldi 
kodus istuvaid naisi siduvaid asjalikke päevateemasid leida polegi nii lihtne. Kuigi Rafah' 
piiriületuskoht ja muud Palestiina probleemid ei asugi nii kaugel, siis poliitilistest 
initsiatiividest ei kuule ma kordagi, kõige rohkem tundub et ollakse hõivatud kohalike 
kasside ja koerte heaoluga. (Sharmis sarnaselt Meriväljale Tallinnas vist polegi maja, kus 
koera poleks.) Niisama kohvitamas ja lobisemas käia jällegi ei viitsi tegusam pool. Kuid 
veebisait oma kuulutusteseina ja arutelufoorumiga siiski toimib. Ning kes ei jõua mujale, siis 
aastapäevapeole ikka. 


Nii see eluke kulgeb — veidike igavalt, samas ka lihtsalt ja mugavalt. Sharmi peamisi võlusid 
ongi vist tema lihtne ja murevaba keskkond ning päikeselised korterid, millest paljud kõigest 
jalutuskäigu kaugusel headest sukeldumisriffidest, arvukates basseinidega 
apartemendikompleksides, mis kas või natukeseks — või kuni rahakott kannatab — lubavad 
elada oma unistuste elu paradiisiaias, kus korterit kaks korda nädalas koristatakse, soovi 
korral voodipesu vahetatakse ja väikese tipi eest veel ka nõud pestakse, ning basseini ääres 
päeva surnuks lööjatele kelneripoiss kokteile ette kannab. 


Inglased, itaallased ja kasvavalt ka venelased omavad siin talvekortereid ja vanemas eas 
kolivad päriseks. Tegusamad residendid veavad äri või mõnel ka on õnnestunud leida 
piisavalt tasuv ametikoht mõne reisikorralda ja või suurhotelli keskmisel või kõrgemal 
juhtimistasandil. Nii näiteks teen basseini veerel tutvust mitme nägusa ja intelligentse noore 
moskvalannaga. Üks on värske titeema nagu minagi. Tema egiptlasest mees, imposantselt 
kiilaspäine, habetunud tüüp, sõidab ringi lahtise Wrangleriga ja korraldab safariretki. Teise 
eest tasub renti tuntud hotellikett, kus ta töötab turundusosakonna funktsionärina idaturismi 
suunal. Kumbki on põgenenud mõneks pärastlõunaseks hetkeks vaiksele basseiniveerele aega 
maha võtma, õhtupoole töö ja argielu jätkub. 


Teise aasta lõpuks siiski hakkab meile tunduma, et rahakott on nüüdseks kannatanud küll ja 
küll. Tore oli, kuid kuus kuusse niiviisi kedagi teist nkkaks maksta pole ju üldsegi 
jätkusuutlik! Ühtaegu oleme oma bürokraatilise abiellumisprotsessiga lõpuks nii kaugel, et 
ülejäänud elu ontlikult ühe katuse all veeta lubav paber on meil lõpuks käes ning seeläbi 
avanenud võimalus kolida Teispoole kodukülla, et seal endale lõpuks ometigi päris oma 
elamist sisse seadma hakata. 


Laadime minibussi oma eluolu ja kola täis, seome titevoodi ja riidekohvrid katusele kinni, 
õiendame lõpparve ja — aidaa, Sharm! Tore oli, kuid elu läheb edasi. 

Elu võimalikkusest Egiptuses 


Reis Sharmist Teispoole kodulinna kulgeb suhteliselt meeleolukalt läbi öö, kokku ligemale 
kümme tundi. Hakkab juba koitma, kui Kairo selja taha jätame ja algab mulle täiesti uus 
kokkupuude Egiptusega — Menoufeya provintsiga, millest peab saama minu uus kodukant. 
Siinail tavapärase kõrbe asemel palistavad kiirteed nüüd hoopis arvukad asulad, mis 
sõiduigavust veidi leevendavad, ning hoolikalt haljastatud sissesõit Shebin el Komi tundub 
paljutõotavalt esteetiline. Siiani on kõik kulgenud tõusvas joones. 


Hommikuunes ja inimtühi linnake läbitud, asfalteeritud tänav ootamatult lõppeb, õieti öelda 
lõppeb üldse igasugune tee. Meie kolakoormaga minibuss jääb seisma, nina vastu umbes 
kolme meetri sügavust kraavi ja, Teispoole elaval juhatamisel, hakkab ettevaatlikult edasi 
rühkima piki selle kraavi üht serva — kõrge kivimüüri ja sügava kraaviaugu vahele jääval 
kitsukesel pervel, mis nii kaugelt kui silm ulatub on paksult kaetud... olmeprügiga. 


Prügi katab ka veepinda all kraavis. 


Mu meeleolu hüppab sada kaheksakümmend kraadi vastassuunas ja optimistiku ootuse 
asendab (nüüd lõpuks) kartus, õieti isegi kahekordne kartus — esiteks ja akuutsemalt selle ees, 
et mööbliga kõrgelt koormatud buss konarlikul kraavipervel tasakaalu ei pea ja alla vette 
kukub, ning teiseks hämaras alateadvuses vormi võttev kartus selle ees, mis mind ja meie 
kümnekuust beebit ees ootab, kuhu me sellist ebateed mööda niiviisi välja jõuame ja kuidas 
seal elama hakkame? 


Kõik need hirmud, mida olnuks õige tunda tubli kuu aega varem, kui Teispoole kodukülla 
kolida otsustasime. Kui veel olnuks võimalik ümber mõelda. Ei teadnud ma ju Teispoole 
kodustest tingimustest tegelikult midagi, peale põgusate kirjelduste ja ühe küündimatu 
pliiatsikritselduse maja asendiplaaniga, mida tulevikuarutelude toeks kasutasime. 


Buss teeb äkilise pöörde paremale ja kitsukesel rajal manipuleerides peatub küljega vastu 
majaseina, kus metallikriginal saatel avaneb mitte uks, aga midagi võretatud värava taolist. 
Esimesel korrusel on õhk augustikuiselt umbne ja mööblist pungil ruumis saabujate jaoks 
vaevalt kohta. 


Esimese öö magame Teispoole poissmehetoas laial voodil, mis kaetud aastate jooksul tihkeks 
tallatud konarliku vatimadratsiga. St, laial või mitte laial — hariliku kaheinimesevoodi 
standardlaius ühes Menoufeya külas on 165 cm, laiemad vist ei mahukski ära pisukestesse 
magamistubadesse, millest poole nagunii võtab enda alla hiigelsuur riidekapp. 


Uue elu esimene hommik algab väga pragmaatiliselt põrandate pesemise ja tolmuvõtmisega, 
ning ühe hädapärase kapi kolikambrist kohale tassimisega meie riidekraami jaoks. Esimeste 
päevade möödapääsmatuteks ostudeks on veel õhukonditsioneer, gaasipliit ja külmkapp, ning 
poolteist meetrit köögisektsiooni, mis spetsiaalselt meie jaoks kiiruga üleöö kokku klopsitud. 
Kapiust avades paistab nurgast hunnik saepuru ning uste sisekülgedeni pole jõudnud 
liivapaber ega jätkunud lakikorda, küll aga lakaniresid väliskülgedele. Kuigi ega ta midagi 
maksnud ka. 


Egiptusega abielus 20 


Pimedavõitu elutuba meile esialgu eraldatud teisel komusel sisustab minu õudusunenägude 
stiilis, kullatud võltsbarokkmööbel. Selle mööbliga saan siiski üpris ruttu sõbraks, kui 
lähemal tutvumisel selgub, et tooliraam on puhtast puidust, istme all on hobusejõhvidega 
kaetud metallvedrud ja kangas on ehe puuvillagobelään, mille toonid aastakümnetega ainult 
kaunimaks kulunud. Viime selle kindlasti restaureerida, laseme värvida moodsamalt roosaks 
või helesiniseks ja gobelääni ära puhastada, siis rõõmustab ta meie külalisi komasel, mille 
nende tarbeks sisustada kavatseme, kindlasti veel pikki aastaid. 


Veega tualett on olemas — mitte jala jälgedega ,,auk", nagu äia-ämma juures allkorrusel veel 
näha saab, vaid korralik pott — kuid sooja vett mitte, ning ostetud gaasiahi piisava veesurve 
puudumse tõttu tööle ei hakka. Augustikuises leitsakus pole küll suurem probleem 
naturaalselt leige veega duši all käia, kuid mis saab talve poole? 


»Kindlasti oleme kuu-paari pärast juba oma komusel sees,” lohutan iseennast. "Kõigest 
põrandad alla panna ja seinad värvida — see ei saa ju kuigi kaua aega võtta?" 


Tegelikult kulub tervelt üks aasta, üks kuu ja üks nädal, kuni järgmise aasta septembris (Kaks 
on just kolmekuuseks saanud), esitan Teispoolele ultimaatumi — kas kolime kohe, või kolin 
mina koos lastega... kusagile mujale. 


Teispool reageerib talle omaselt — umbes kahekümne minutiga oleme mina, lapsed ja laste 
voodid kolitud ,,uuele” korrusele. Kõik ilusti kuhja kantud ja... edasi tee mis tahad! 


Mis seal ikka. Saare naine kasvatab üksinda üles seitse last ja joodikust mehe, lohutan ennast, 
käärin käised ja, titele kiiresti ajutise voodinurga sisse seadnud, asun askeldama. Ühel umbes 
seitsmekümnesel korteriperenaisel ühes mu esimestest iseseisva elu alustamise üürikatest 
kaunis merevaatega Merivälja villas oli imeline komme tube ringi möbleerida... alati sel ajal, 
kui mina tööl olin. 


»Oodake ometi kuni mina töölt koju tulen, proua Riina," tavatsesin talle öelda, , ja aitan. Nii 
nikastate endal selja paigast!" Kuid see jutt oli nagu hane selga vesi. ,,Panen pool toorest 
kartulit kapi alla ja pole mingit probleemi," selgitas minust peajagu lühem ja poole kiitsakam 
haprake vanadaam tarmukalt, kui oli mind ümberkujundatud toa demonstreerimiseks kohvile 
kutsunud. 


Need ,,kapid" ulatusid tal seejuures ikka maast laeni ja seinast seinani. 

Nii et asi see minul siis peamiselt väikeesemeid paika lükata. Voodi on puusepp toonud juba 
varem, külmkapil on rattad all, ja muud suuremat ju veel polegi. Sätin pudipadi paika ja asun 
nautima uusi mugavusi, vaadet sakslasliku korraarmastusega sisse seatud elamisele läbi 


avatud välisukse provokatiivselt nähtaval hoides. Näe, saan ka sinuta hakkama! 


Mõni päev hiljem järgnebki siis ka Teispool oma sokkide ja särkidega. Ega üle kolme päeva 
selleks harilikult ei kulugi. 


Kuid millele kulus kõik see oma kodu ootamise aasta? 

Egiptuse laituseks tuleb öelda, et kodu sisseseadmiseks on siin kõik viisakalt olemas — nii 
osavad meistrimehed kui ka kõik need mustmil jon juppi ja jublakat, mida kaasaegne elustiil 
põranda alla ja seina sisse taustale tegutsema nõuab. Sestap esimesed kuud ,,oma kodus” 
jagab Teispool aega peamiselt kahe vastutusrikka ülesande vahel — töömeestele teed keetes 


Oma rõõmuks hakkan järjest kogema, et polegi vist sellist tööd majapidamises, millega 
Teispool hakkama ei saaks. Meestetöödega nagunii. Ka süüa teeb kohati paremini kui mina. 
Kuid ühel päeval näiteks saabub ta linnast paarikümne meetri tugevakoelise puuvillase 
kangaga. Kui mõne aja pärast siis elutuppa astun, istub abikaas Harley Davidsoni poosis — 
õmblusmasina taga. 


,Õmblen istmepatju terrassi korvtoolidele," teatab mulle rõõmsalt. 


Masina kirjaga ,, Mercedes. Super De Luxe“ leidsime ämma tagatoast ja, nimi välja arvatud, 
näeb see välja nagu üks harilik tubli ,, Singer“, mida Eesti vanaemadegi tagatoad tihti 
sisaldavad. Pluss elektriajam. Paks tolmukord maha pühitud, käib see hädapärasemateks 
toimetusteks veel küll. 


»Mul on mees, kes teeb süüa ja õmbleb. Vohh!“ kirjutan emale sel õhtul. Sest mitte et see 
oleks nüüd maailma lõpp või algus, et üks mees õmmelda oskab, aga vahva ikkagi. 


Kõik töömehed on lähedases külas hõlpsasti olemas või soovitavad neid sõbrad ja tuttavad. 
Kuid tööde planeerimisega on umbes nii: 


»Akki helistaksid maalritele ja küsiksid, on nad järgmisel nädalal vabad,” pakun Teispoolele. 
»Põrandapanijad peaksid umbes siis lõpetama...” 


Kuid Teispool ei helista enne, kui päev pärast plaatijate lahkumist. Siis muidugi selgub, nagu 
arvata võinukski, et maalritel on tööd kaheks nädalaks ette, ning ka seejärel ei saa nad veel 
tulla, sest algab ramadan. Seejärel sõidame ise jõuluks Eestisse... Ongi kolm kuud kulunud 
nigu niuhti, kuni maalripoisid lõpuks uksest sisse marsivad. 


Umbes nii kordub see iga uue tööetapiga — suisa kuid ehk enam mitte, kuid nädalake siia- 
sinna hõlpsasti. 


Korruse ,.karp” on Teispoolel juba valmis. Nii ehitavad siin kõik — esivanemad esimese, 
nende pojad teise ja pojapojad eneste tarbeks igaüks veel ühe korruse peale. Meie tänav 
sellistest ,,tommajadest” koosnebki, enamus kahe-kolme, uhkemad viie ja üks isegi seitsme 
korrusega. Sest maja kõrval, kui see pole naabri majaga kokku ehitatud, on ruumi kõige 
enam pisikeseks juurdepääsuks, ja kohe maja taga, paarimeetrise vahega, algab põld. 
Laieneda polegi siis mujale kui õhku. Vahetevahel meenutab Teispool reisi Eestisse ja meie 
külasid, kus maja ja maja vahel on kilomeeter või isegi paar. Sugulased kuulavad ja 
vangutavad päid, mõelda vaid, täiesti ettekujutamatu ju... 


Vastavalt ka on maa hind, kuigi oleme madala elatustasemega arengumaal, siin ,,ei kusagil 
keset ei midagit" võrreldav Tallinna kesklinnaga. 

Kauksed ja aknad on ees. Miks koostatakse need värvimata detailidest ja pannakse 
värvimata ka ette, et need aasta-paariga põhjalikult tolmuda jõuaksid, mistõttu nende 
puhastamine, värvimine ja uuesti ette panemine nõuab puusepalt seitse pikka tööpäeva 
päikesetõusust päikeseloojanguni? 


»Sellepärast, et pruut saaks valida, mis värvi uksi ja almaid ta tahab.” 


Täielikult viimistlemata korterikarp jäetakse ootama kihlusi, et siis juba koos tulevasega 
valida seinte ja akende värvid, põranda- ja seinaplaadid, vannitoakeraamika, kardinad ja veel 
musttuhat muud pisiasja pistikupaneelide materjalini välja. 


»»Sõber, kui ehitad maja, siis tee talle suured aknad... ,” kes nii kirjutaski ja miks, kuid suured 
aknad ja palju valgust on üks, milles oleme Teispoolega ühel meelel. Sellepärast ka on meie 
majal kolm ja mitte kaks korrust (Teispool on alles teine generatsioon ja ainuke poeg) — kuna 
isa ehitatud korrus polnud Teispoole meelest ei piisavalt kõrge ega avar, siis veel 
kolledžipoisina asus ta endale ise uut ehitama. Uhkelt kolmemeetriste lagede all on nüüd 
mõtetele ometigi ruumi. 


Iseäralik egiptlase jaoks on ka meie ruumiplaneering. ,, Aa”, põrkuvad külalised tagasi 
oletatava köögi uksepiidalt, leides eest hoopiski avara vannitoa. ,,Köök on teil siis siin...” ja 
üritavad sisse astuda neljaruutmeetrisse ruumikesse, mis on allkorrusel vannituba, kuid meil 
hoopiski garderoob. Üksmeeles Teispoolega oleme tubade plaani ringi mänginud nii, et 
ruumist, kuhu pidi tulema umbes kümneruudune köök, sai meil hoopis vannituba. Kuna 
muidu ei mahtunuks ära nurgavann. 


Pottsepakeraamika nimelt on Egiptuses nii odav ja kaunis, et sellele korralikult panustamata 
jätta olnuks lihtsalt patt. Jacuzzi saaks kätte odavamalt kui Eestis tühja vannikesta (kuid ma 
ei tea ühtki inimest, kes oma mullivanni ka tegelikkuses kasutaks, kauem kui esimesed kaks 
nädalat). Seega kogu korteri keraamika vannitoa seebialuseni välja läheb maksma vähem kui 
lihtsalt vann Eestis. Kuigi me end soovide ja värvide suhtes tagasi ei hoia. 


Köögiks muutub sujuvalt üks tubadest, mis on elutoaga õnnestunult ühendusse jätud nii, et 
vaheseina polegi. Moodustub Egiptuses eriti uudne ja ,,luksuslik" lahtine köök-elutuba. Ning 
et seda kaunist avarust mitte mööbli alla matta, siis endisest vannitoakesest saabki hetkel 
kolikamber, tulevikus garderoob, mis peab mahutama enamuse pere riidekraamist ja muu 
parasjagu mitte kasutuses oleva olmebutafooria. Kokku saab üpris normaalne ümmarguselt 
sajaruudune kahe magamistoa ja avatud köögiga korterike, mida minu rõõmuks piirab piki 
kaht majakülge täies ulatuses jooksev rõdu, kus hea pesu kuivatada, maitsetaimi kasvatada ja 
ajalehti lugedes lasta pilgul hajameelselt üle põldude veereda. Kuigi korrus kõrgemal on 
muidugi ka katuseterrass. 


Keskmine Egiptuse kodu näeb ette hoopis teistsuguse plaani ja ruutmetraaži. Kunagi 
rendisaite veebis sirvides jäänud mulje, et Egiptuses alla kolmesaja ruutmeetriseid kortereid 
vaevalt leidubki ja et alla kahesaja ruudune klassifitseerub juba rohkem poissmehekaks, saab 
siin viljakandvas Niiluse Deltas kiiresti kummutatud. Esiteks ei saa Kairo hiilgeaegadel 
endile seal korterilahmaka muretsenuid võrrelda põllupidajatest, töölistest ja lihtametnikest 
koosneva külakogukonnaga, kellele suurema kui viiekümneruuduse elamispinna ostmine või 
ehitamine tänaste hindade juures kaugelt üle jõu käib. Ka Kairos. Kuid veel tihedamini piirab 

korteri suuruse lihtsalt esivanemate ambitsioon — nii paljukest kui nemad maad ostnud ja 
sellele ehitanud, nii palju saab nüüd ehitada ka poeg ja pojapoeg. Uut maad osta ja eemale 
ehitada oleks tänaste hindade juures lihtsalt mõttetult kallis. Sestap ongi keslemine keskklassi 
pürgiva noorpere elaminenii viiskümmend kuni sada ruutu suur. 


Suurima osa sellest võtavad enda alla kaks-kolm praktikas kõige harvemini kasutatavat tuba 
— salong ja söögituba. Või saal, salong ja söögituba, mis kõik on külaliste vastuvõtule 
orienteeritud ruumid, kus muud elu ei toimugi. Saal või salong on sisustatud kumblai 
diivanite ja tugitoolidega ning söögitoa uhkuseks on suur klaasustega puhvetkapp, kus 
perenaise uhked serviisid vaatamiseks välja pandud. 


Pere igapäevaelu käib harilikult magamistubades — seal vaadatakse telerit, tehakse koolitöid, 
ja vahel isegi süüakse, kui köök juhub olema nii pisike, et madal ümmargune talupojalaud 
sinna ei mahu. Köök aga ongi harilikult pisike — umbes kuus ruutu. Sellest väiksem on veel 
ainult vannituba, põhimõtteliselt ei enamat kui pooleteiseruudune tualettruum, kuhu poti 
kõrvale või kohale ka dušš ära mahutatud. 


Magamistube on enamasti kaks — üks vanematele ja üks lastele. Kui peres on nii tüdrukuid 
kui poisse, siis (kui ruumi on) üks kummalegi soole. 


Nii ongi, et ruumid, mida pere ja perenaine kõige rohkem tunde päevas kasutavad, on kõige 
tillukesemad ja koledamad ruumid korteris, samas kui ainult aeg-ajalt külla saabu jate tarbeks 
hoitakse suuri avarusi varuks. Või mis avarusi ikka nii väga — Egiptuse kodu uhkuseks on 
kahtlemata mööbel, aga uhket mööblit peab olema esiteks palju ja see peab ka suur olema! 
Pisikeses magamistoas kõrgub pelgalt poole meetri kaugusel abieluvoodist hiiglaslik 
riidekapp, mis tekitab toas viibijas umbes sama efekti kui seismine Rheimsi katedraali kõrval 
—etoled üks väike kirp siin maailmas! Ning voodi, kapi ja trümoopeegli vahele jääb just nii 
palju ruumi, et magama pääseb siiski mööda põrandat astudes. 


Sama ,,tulvil” on harilikult söögituba, sest kummuti kumeruste osas ei tohi kokku hoida, 
muidu võidaks peret vaesuriteks pidada. Küla legend räägib, et kunagi töötanud üks kohalik 
noorsand mitmeid aastaid Itaalias ja tagasi tulles asunud kodu tarbeks mööblit tellima, et 
oleks juba, mille abil tulevasele pruudile imponeerida. 


»» Ja mis see mööbel siin ka maksab?” osutanud ta ühele kopsakamale eksemplarile 
kataloogis. 


»seitse tuhat naela,” vastanud puusepp. 
»Kas teil midagi kallimat ei leidugi?” olnuvat noormees pettunud. 
Eks ikka leidus... 


Harilikult on siiski vastupidi ja mööbli hind (kuid mitte välimus!) on tugev tingimise objekt. 
Kuigi kataloogid (mis kannavad nime stiilis , Italian Design 2008/2009” või ka ,, King 
Catalogue 2011/2012") on tulvil minu pilgu jaoks täpselt ühesugust mööblit, mõnel 
krumeluurid üht- ja mõnel natuke teistpidi, siis noortel jätkub valimist ja tingimist mitmeks 
päevaks, kui mitte nädalateks. Mööblit otse kauplusest osta pole siinmail kombeks ja, 

väljaspool Kairot, sellised kauplusedki on viimase aasta-paari uus nähtus, mida korralik 
egiptlane pigem umbusaldab ja oma mööbli tellib tõenäoliselt täpselt sama puusepa juurest, 
kust tellis ta isagi — tolle poja või pojapoja käest. Aastanumbrid kataloogide kaantel on alati 
värskeimad, kuid kas muutub ka sisu, pole ma päriselt kindel. 


Seetõttu ei ole mööblipoodides ja töökodades harilikult pildistamine lubatud — et ei mindaks 
ja tellitaks sama eset mõne (teise) puusepa käest odavamalt! 


akeajeak 


Lage ehib korralikus Egiptuse kodus kindlasti lühter — kristallist või siis kristallitaolisest 
materjalist. Kuigi Egiptuse töö on tänapäeval nii ,,kallis”, et Egiptuse kristallist lühtreid 
pannakse nüüd kokku hoopis Hiinas. Omas korteris satume sestap dilemma ette, sest lae 
keskele sobib muidugi ideaalselt lühter, kuid täpselt siia kuluks paigaldada ka tiivik, mis toas 
õhku ringi keerutades palavust veidigi tagasi hoiab. Ning on palju ihu- ja kõrisõbralikum kui 
konditsioneer. Meil ongi igas toas nii hoopis tiivik laes, kuigi küllap need lühtridki kunagi 
sinna jõuavad. Teispoole valguseigatsus on sama mõõtmatu kui minukese oma, sestap 
loendan (õudusega, et mis see kõik maksma läheb ja kes selle kõik kokku sobitab) lambipesi: 
kolm tükki laes piki keskjoont kulgemas. Veel neli lisaks nurkades. Kaks kummaski seinas 
pilgu kõrgusel, kokku neli. Ja otsaseinas veel ka pesa põrandalambi jaoks. Pimedusenukrust 
siin majas kannatada pole küll plaanis. Ja minimalism ei sobi egiptlaslike ambitsioonidega. 


Kuigi ajalooliselt tundub et egiptlane on unistanud täpselt vastupidisest — kuidas kodu 
võimalikult pimedamaks saada! Aknaaugud pole teab mis suured, kuid sellestki natukesest 
võtavad lõviosa enda alla kopsakad puidust raamid, mille sees veel teised raamid. Kahe 
raami vahele paigaldatakse harilikult putukavõrk — elu selleta siin oleks sama võimatu kui 
OFFita jaanituli Eesti metsas. Ning see pilu, mis lõpuks raamide vahele jääb, täidetakse 
värvilise või mattklaasiga. Või värvilise mattklaasiga. Et jumala pärast liiga palju päikest 
tuppa ei pääseks! Tegelikult märkan isegi, et pärast kaht siinmail elatud aastat olen juba üpris 
varmas päkeseribisid ukse katteks ette lükkama. Kuna bämaras toas on olemine kuidagi 
jahedam. Hämaruses on nüüd hoopiski midagi rahustavat, ja päike teeb närviliseks. Varem oli 
nagu vastupidi... 


Teine väikeste akende põhjus on lakkamatu hirm oma eraelu (ja muidugi ihu!) paljastamise 
ees. ,,Pane ometi aken kinni,” ägestub Teispool, kui olen õhtutundidel päikeseribid umbes 
kämblalaiuselt lahti unustanud. Sest meist poole kilomeetri kaugusel üle põllu on ühe maja 
aknad otse meile suunatud. Läheb vaja pikka rahulikku selgitustööd, veenmaks, et nii kaugelt 
nii väikesest pilust midagi näha on võimalik ehk ainult siis, kui teispere terve õhtu pingsalt 
pikksilma taga istub. Kuigi võib kihla vedada, et selle asemel on nad ametis hoopis 
samasuguse pabistamisega — et meie äkki nende aknast sisse näeme! Sharmis viietämi 
apartemendikompleksis ringi jalutades on siin-seal aknad terrassimööblilt laenatud 
madratsitega väljastpoolt kinni maetud — kuna terrassilt avaneb suur (väljast värvilise 
mattklaasi ja seest paksude kardinatega kaetud) aken magamistuppa! Parem karta kui 
kahetseda... Ning Kairos võib leida kortereid, mille kõik aknad kogunisti länni müüritud, 
harilikult elavad sellistes nn laherahvaste pered ehk siis saudid vms padumoslemid, kelle 
naised tänavaoludes silmini kinni kaetud on, kuid kodus endale nii mõndagi lubavad (mida 
täpselt, loe Aleksandria-loo pesupoe kirjeldusest). Avanevad ju tüüpilise araabia kodu 
aknadki ainult siseõue. 

Kui kolmandalt komaselt on kola välja tassitud, kanad katusele tõstetud ja prussakad minema 
pritsitud, võivad põrandaplaatijad tulla. Tiim, mida kasutame, on meie taksojuhi soovitatud ja 
üks kallimaid” siinkandis. Kuid ka töö on seda väärt. Sadakond ruutmeetrit pluss 
rõdupõrandad saavad plaaditud täpselt viie päevaga, mille sisse mahub ka vannitoa 
paigaldamine. Kõik nurgad ja käänakud on millimeetri täpsusega välja ribitud. Kõik 
põrandad kalduvad täpselt, kuhu vaja, nii palju, kui vaja. Ja see kõik — meister ja kolm abilist 
— maksab vaevalt keslemise eestlase nädalapalga. Mahud lüüakse kokku, kui töö tehtud, 
viimase teejoomise käigus. Raha vahetab omanikku. Seejärel istub meister mootorrattale, 
kolm abilist riburada tema selja taha (harilik pilt siinkandis — kuidagi peab ju töömees 
objektile jõudma!?) ja — aidaa! Ma' assalama! Järgmine objekt juba ootab. 


Hoole ja armastusega teeb oma tööd ka uste ja akende värvija, kuid seinte maalrid on 
lohakamat sorti ja jätavad värvipritsmeid, kleepribade kasutamisest hoolimata. See-eest on 
nemad kõige nõudlikumad töötingimuste suhtes — saabuvad oma teepoti ja isegi vesipiibuga 
ning pere sööki vastu võtmast üldse keelduvad. 


Värvijad on ka minu esimene tõeline kokkupuude Egiptuse ilumeelega — kuna meister soovib 
tööde suurest mahust tulenevalt , ilma rahata” üle värvida ka rõdu välisseina ja trepikoridori. 
Et siseruumides juba laiutab eestlaslik minimalism ja leebed värvitoonid, jätan välisseinad 
lohutuseks Teispoole otsustada. Mehed panevad pead kokku ja — mõeldud-tehtud — võõpavad 
rõduseinad kolmes eri toonis roosaks ja lisavad paarimeetrise intervalliga võimsad 
bordookarva dooria samba imitatsioonid. Rikkus ärgu olgu häbeneda! Või ka, et — kes 
sammastikuga villat ehitada ei jaksa, ei pea seepärast veel sammasteta läbi ajama? 


Võin nüüd ainult pead vastu seina taguda, et vähese kogemuse tõttu ei taibanud tellida midagi 
Tõeliselt Suurt — nt marmoriimitatsiooni ja kuldseks võõbatud sambaid. Nagu tõenäoliselt 
Itaalias pulmaraha kokku ajav naabripoiss ülejärgmisest majast. 


Eriline on ka koridori värvilahendus — helesinistel seintel kummalised räpakashallid 
sigrimigri jooned, nagu oleks lapse käsi joonistanud raagus puid. , Kas see on vahekihi 
märgistamiseks?” küsin Teispoolelt lootusrikkalt. Selline õudus ei saa ju ometi seintele 
jäädagi! ,,Ei, see ongi pealiskiht,” teatab Teispool häirimatult. ,, Jooned on selleks, et nii hele 
sinine muidu määrduks kergesti.” Kas pole geniaalne? 


Miks peaks seinad siis juba ette sama hästi kui ära määrima, jääb mulle mõistetamatuks, kuid 
mis seal's ikka. On hullemaid asju maailmas, kui nutta koridoriseinte pärast. Pealegi on 
Teispool siseruumes mulle tõesti suuremeelselt vabad käed jätnud, kuigi juhuslikest 
märkustest võib mõista, et päris, päris tegelikult ihkaks temagi hing siiski lihtsalt ühte 
Egiptuse kombel , ilusat” kodu — mustrilise keraamikaga kaetud põrandaid, millel värvilised 
vaibad, millel nikerdatud mööbel, millel tilsitud linikukesed, millel kullatud serviis, värviline 
kunstlillebukett ja muid nipsajakesi. Ei, minimalism pole kindlasti siitmaa mõiste! 


Iluihalus paraku lõppeb interjööriga. Maja ümbruses ilu luua takistab fakt, et nii kaugele kui 
silm ulatub, on majadevahe praktiliselt kaetud... olmeprügiga. Prügivedu puudub täielikult, st 
Teispool väidab, et on olemas küll ja lõppeb meist kõigest paarisaja meetri kaugusel, kuid et 

süsteemiga ühineda olevat mingil põhjusel ilmvõimatu. 


Kairos on prügivedu siiski korraldatud, ajaloolise prügiveda jate tsunfti zabaleen abil. 
Zabaleenid elavad omaendi kvartalites keset linna ja elatavadki end prügi kogumisega. Kõik 
taaskasutatav, millel on rahalist väärtust, sorteeritakse välja ja müüakse edasi. Kõik söödav... 
söödetakse sigadele, keda zabaleenid samuti ülal peavad, see tähendab pidasid enne seagripi 
ajastut ja valitsuse korraldust kõik sead hävitada, mis seetõttu muuhulgas tekitas zabaleenide 
suure protesti ja Kairos mõneks ajaks prügikaose, kuna zabaleenid väitsid, et prügi 
kogumine, kui sigu enam pole, on niiviisi neile mõttetuks muudetud. Katsed kasutada pika 
kogemusega välismaiseid prügiveofirmasid on jooksnud lumme mõtteviiside erinevuse tõttu. 
Esimesena palgatud eurooplased täitsid linna küll kenade prügitünnidega, millesse aga keegi 
prügi ei toonud... Kuna zabaleenid tulevad prügi järele lausa korteriukse taha ja kairolased on 
sellega harjunud! Prügikott näpus välisuksest väljuda käiks pealegi eduka egiptlase imago 
pihta — on ju prügi midagi iseäranis määrdunud ja musta, ning egiptlane, naljakas küll, 
kardab mustust vägagi, võib-olla sellepärast, et islam vägagi puhtuse pidamisele ning enese 
puhtana hoidmisele ja pesemisele rõhub. Paraku see nõue teadaolevalt ei ulatu kaugemale 
omaenda ihust... 


Naabrinaised lahendavadki prügiolukorra lihtsalt sellega, et varahommikul astuvad paar 
sammu uksest välja ja tühjendavad oma prügipüti... veekraavi. Mida kõike seal ulbib, 
kilekottidest koerakorjusteni välja! 


Meie veidi ontlikamalt transpordime omad kotid ja koormad linna, jättes need ühele 
tänavanurgale, kus hulk samasuguseid ees ootamas. Aeg-ajalt, olen näinud, sõidab sealt läbi 
lahtine veoauto, kuhu prügi peale tõstetakse. Üldiselt aga, kui zabaleene käepärast pole, 
jäetakse prügi lihtsalt mõnele läheduses olevale vabale maalapile ja probleemi lõpetab see, 
kui lapile ehitama hakatakse ja prügi koos vundamendiaugu ülejääkidega minema veetakse. 
Riigis, mis napilt 3% oma territooriumist ära kasutab, võibolla pole prügi kuhjumine 
probleem või pole nii suur probleem? 


ale ajeak 


Kuigi pääseme uusarendusprojektide tüüpilistest muredest — elektri ja vee kohale vedamisest 
— siis lausa ludinal õnn meie õuele ka ei jõua. Küla veevärk Teispoole majani veel ei ulatu ja 
hoopis kaugele jääb kanalisatsioonisüsteem. Ning oma kaevu vesi on küll tasuta ja maitseb 
hea, kuid seda katusele pumpav mootorike on nii vana ja jõuetu, et esialgu keelduvad nõrga 
veesurve tõttu töötamast nii automaatpesumasin kui ka pesuvett soojendav gaasiahi. 


Pesumasina mahutame niisiis esimesele korrusele, ämma ja äia kitsasse köögikesse 
gaasipliidi taha nurka, kuid sellega pole veel lahendatud, kuidas pesuvesi majast välja 
juhtida. Enamik kanalisatsiooniga ühendamata kohalikke, kel siiski toruvesi toas, kasutab nn 
imbsüsteemi ehk siis tohutu sügavat ja põhimõtteliselt mitte iialgi tühjendatavat auku, kust 
mõned põldude alla juhitud torud üleliigset vett minema kannavad. Sinna see Ariel ja Fairy 
siis järjega jõuavad... 


»Ka Tallinnas visati solk tänavale... nii umbes seitsesada aastat tagasi," ütlen Teispoolele ja 
ajan silmad tähendusrikkalt punni. Kuid Teispool on minuga juba harjunud, nagu ka 
veesüsteemiga. Elada on ju kuidagi vaja... 

Et kogumiskaevu tühjenda jat Teispoole sõnul on ilmvõimatu leida, kardab terve pere 
paaniliselt ,,augu" täitumist, ning äi ja ämm tassivad kogu kasutatud vee käsistsi välja, 
niisutuskraavi või ka lihtsalt tänavale. Esialgse lahenduse toob viiekümneliitrine 
plastmasspütt, kust vesi samuti käsitsi välja tuleb tõsta ja üle rõduserva õue visata, kuid 
vähemalt saame automaatmasina tööle. Pikapeale lööme aga käega ja saadame kogu vee 
“imbsüsteemi”. Kuna suurem osa kasutatud veest jookseb sinna nagunii hoopis maja 
loputuskastidest, ja seda juba ei muuda. 


Muretseme ka uue surveballooni, mis lööb kolmanda komuse veele piisava vungi sisse, et 
pesumasin sinna ümber tõsta, kuid tekitab uue häda — koormuse tõttu ei pea vastu juba vana 
ja väsinud veemootor. Mis seal's ikka, ostame paari tuhande eest uue võimsa mootori. Kuu 
aja pärast ühendatakse meie maja küla veevärgiga... 


alea 


Moodne kodu teadagi tarbib ka päris märkimisväärselt elektrit, Egiptuses veelgi enam kui 
Eestis. Suvel on vaja jahedat ja talvel sooja. Kuid Egiptuses on ju elekter odav...? 


Nii me vähemasti usume, kuni teisel siinelu aastal jõuab elektrimõõtja selliste pöörete arvuni, 
et mõõtja näite võtma tulnud elektripoiss raputab uskmatult pead ja tuleb järgmisel päeval 
tagasi — koos mehaanikuga, et uurida — äkki meie mõõtja on rikkis?! 


»Onteil siin mingi tööstus?" küsib ta järgmiseks uurivalt, kui selgub, et kõik siiski korras. 
(Sest elektri hind elanikkonnale on midagi muud kui elektri hind tootmisotstarbeks.) 


Kuid tootmist pole, on lihtsalt talv! Kaks õhukonditsioneeri vaheldumisi kahe õliradiaatoriga, 
lisaks külmkapp, pesumasin, arvuti ja teler. 


Elektriarvele lisab see kõik aga just nii palju, et ,, kütteperioodi" lõpuks esitatakse meile 
kopsakas lisaarve koos teatega, et meid on üle viidud umbes VI elektritarbimisrühma — siis 
sisuliselt , nkkurite" rühma. Ikka iga mõnesaja kuni tuhande kilovati tagant astmeliselt pool 
hinda juurde! Siit edasi ühesõnaga saame end hingetuks maksta, või siis hakata mõtlema 
(Egiptuses enneolematule) gaasiküttesüsteemile. 


Elaks me mõnes uusrajoonis keset tuhanderuuduseid villasid ja nende elektritarbimist, ei 
pilgutaks keegi muidugi silmagi. Kuid meie keskkonnas on juba amuski õhukonditsioneer 
tõeliselt luksusliku elustiili tunnus ja muidugi ei küta keegi tuba! Kui väga külmaks läheb, 
paigutatakse voodi kõrvale metallist grillalus pisukese lõkkega. 


akeajeak 


»Paljukest need konditsioneerid ka maksavad," uurib ettevaatlikult Teispoole onu, edukas 
insener ja lähikonnas igal aastal mõnesaja tuhande naela eest mõnda uut maalappi juurde 
omandav keskealine meesterahvas. Tema külalistetoa nurgas keerutab õhku paarikümne aasta 
vanune ventilaator, kuid kesksuvises kuumuses kipub sellest väheseks jääma. ,,Ehk peaks..." 
kaalub onu. Kuid tänaseni pole veel ostuks läinud, ja pärast meie elektriarve juttusid vaevalt 
kunagi enam. 


Egiptusega abielus 28 


akeajeak 


Kus siis asuvad kõik need tuhanderuudused, basseinidega villad, mida kinnisvarabürood 
lõppematult reklaamivad? 


Muidugi kõrbes! See Egiptus, mida tunneb siia saabuv turist, ongi enamasti kõrb. Kairot 
ümbritseb kõrb, Sharrn el Sheikh on kõrb, Hurghada on kõrb, ja suurem osa uusarendatavast 
Egiptuse Vahemere rannikust on kõrb. Kogu elu, kõik see paradiislik silmailu kuurortides ja 
kallites tarastatud villarajoonides on siia kohale veetud, ning veetakse siiani — lilli, puid, 
põõsaid ja neid elus hoidvat mullakihti liiva peal, kogu igapäevaselt tarbitavat värsket 
kraami. Terve Kairo ringtee ümbrus ja kogu Punase mere rannik Suezist Hurghadani, aga 
kasvavalt veel kaugemale lõunasse, on kui fata morgana, millele inimene oma käega elu sisse 
puhunud. 


Valitsus teeb oma töö, et ergutada rahvastiku hajutamist väljapoole Kairot, mis 
ülerahvastatuse käes niigi vaevleb. Seetõttu on palju maad arendajatele antud 
võileivahinnaga, et ergutada ehitama ja müüma taskukohasemat elamispinda. Veel kindlamalt 
aga jagatakse maad pisku raha eest otse kodanikele endile. Sellised on näiteks Ramadani 
kümnenda päeva nimeline rajoon Kairo lähistel, ja veel üks on peale tulemas president Sadati 
nime kandvas tööstuspiirkonnas, kus ka Teispoolel on tõsine plaan tuhande kohaliku naela 
eest omandada maalapp õemehega kahe peale, ja seda "arendama" asuda. Kuna enamat 
arendamist ei näe meie hetke eelarve ette, kuid päris tulevikuks valmistumata Teispool ka 
elada ei suuda. 


ale ajeak 


»Me peaksime hakkama kokku hoidma," võtab Teispool nii paari-kolme kuu tagant teema 
üles. 


»Kokku hoidma?? Ei tea kust? Me ostame ju peaegu ainult süüa!" teen mina suuri silmi. 
Tegelikult pole ka maja mööbeldamine veel lõppenud, iga üle jääv nael läheb eelkõige 
sisustamisele. 


Kuid Teispool pole sugugi rahul olukorraga, et me kogu oma jooksva tulu järjest ka ära 
kulutame. Lapsed lähevad ju kooli ja pea see abielluminegi ees ei seisa... Oleks vaja selleks 
kõigeks säästma hakata! 


Kui Teispool oli veel koolipoiss, sai ta vahel taskuraha, mida ta enamasti ära ei kulutanud, 
vaid hoopis vahetas kõige väiksemateks kupüürideks — veerandnaelasteks — ja kogus 
peidikusse majaseina sees. Niiviisi kogunes tõeliselt paks rahapakk, mida ta siis salaja 
mõnuga sirvimas käis. 


Teispoole õde on samamoodi säästnud oma taskuraha juba ülikoolist alates. Oma pruudiostud 
sooritab ta seega osaliselt isikliku ,,kapitali” eest ja kui Teispoolel on ärilisteks 
investeeringuteks edasilükkamatult raha vaja, küsib ta alati õelt. Kuigi õde tööl ei käi ja raha 
saab ainult mehelt majapidamise jaoks, siis osava majandajana suudab ta meie mõistes niigi 
väikesest summast veel veidi kõrvalegi panna. 

Selline säästliku mõtteviisiga on egiptlane. 


akeajeak 


Juba kerlsivad esimesed ,,põllukülad" meiegi lähistel — välismaal tulusat tööd leidnud noorem 
generatsioon omandab maad sealt, kust seda võtta on — ehk sageli osa kellegi põllulapist, 
millel mõni endisaegade osmik ehitusloa taotlemiseks ette näidata. Eestist erinevalt ei kerki 
neile mitte Gyproc-karbikesed, vaid pigem Lollidemaa mõõtu uhkete tornidega villad, mille 
välisseinad ja rõdud kaunistatud läpsist krumeluuridega ohtramalt kui mõne mehe pulmatort. 
Kuigi lollusega pole siin niivõrd pistmist, kui egiptlaste ületamatu ilumeelega ning Saudi või 
Itaalia tööandjate glamuurse elustiili ambitsioonika kopeerimisega. Aastakest kuus või 
kümme kuulekalt kulpi löödud ja tasu selle eest tasku pistetud, naaseb egiptlane koju, 
abiellub, ja tahab nüüd lõpuks ometigi sarnast koloniaalglamuurset elustiili nautida. 


Kuigi tõenäolisemalt ei hakka ehitaja ise, või võib-olla nt vennad kahe või kolme peale, mitte 
kunagi ise sellises majas elama. Võimalik, et nende kodu on siin kusagil meie lähistel, teisel 
pool naabrite lehmalauta, kus nende naised pesevad nõusid tänavale paigaldatud suures 
malmvannis ja reedeti küpsetavad ise leiba, sest nii on odavam. 


Olmet muuta on lihtne, kuid katsu muuta harjumusi! 


Seetõttu on tõenäolisem, et maja ehitatakse müügiks. Tõenäoliselt saab ostjaks mõni rikkam 
linnapere, nt too mees, kes avab siin juba kolmandat köögitehnika ja -tarvete poodi, või too, 
kellele kuulub Chrysleri kohalik esindus... Või hoopis gaasiahjude ja külmkappide 

koostetehase omanik... ei too ehk pigem piidleb omandamiseks villat kusagil Põhjarannikul. 


Sest uusarenduspiirkonnaks on ka terve Egiptuse Vahemere rannik, vähemalt neis osades, 


kust maamiinid kõrvaldatud. (Viiendik maailma umbes 110 miljonist maamiinist nimelt 
asuvad Egiptuses, kuhu need asetati II maailmasõja ajal.) 


Egiptusega abielus 30 


Müra, kära, lärm Egiptuse külas 


Kuigi mõningast aimdust sellest, kui palju häälekam on idamaine elu põhjamaisest, kuidas 
mošeed sind varahommikul üles hõiguvad, kuidas katkematu tuututamine on autosõidu 
kohustuslik osa, ning et üks korralikult lärmav telekas peab koha leidma ka kõige räpakama 
moega kohviku ehk gahwa nurgas, ma saan juba Sharmis elades, siis Teispoole kodustesse 
oludesse kolides on ikkagi just siinne võrreldamatult lärmakam helifoon üks Soki ja stressi 
allikatest esimesteks sisseelamisnädalateks. Ning on hetki, mil kops läheb üle maksa 
praegugi veel. 


Eestis polnud mul isegi telekat toas, et mitte saada ahvatletud olulist osa päevast eimillegagi 
sisustada, ning kuigi oli raadio, tilluke kogu peamiselt klassikalist muusikat ja, nohhh, 
eppohhiloovaid rokihitte (Zeppelini Kashmir on siiski nii võimas, kas pole), eelistasin 
fooniks harilikult lihtsalt vaikust. 


Siin aga, aeg-ajalt päeva lõpus katusele põgenedes napiks vaikuse ja enesega oleku hetkeks, 
on sageli tunne, et tahaks kõrvad tühjaks väänata kõigest, mida sinna läbi päeva sisse on 
surutud. 


Kõige rängem, sest lakkamatuim, on muidugi mošeede hõiked. Olles just Shebini kolinud, 
satume kord linna turutänavale vahetult õhtupalvuse eel. Tänavaristile elektripostide otsa on 
üsna lähestikku kinnitatud vähemalt kolm võimendit, kust palvelekutset kaigub sellise 
helitugevusega, et pikemalt mõtlemata surun beebi tugevamini vastu rinda ja jooksen tagasi 
auto suunas. Ära siit! Sest ma ei tea, kui tugev heli on kuulmist kahjustav, ja ma ei taha seda 
selliselt teada saada. 


Hiljem uurin järgi, et see piir jookseb 85 dB lähedalt, kuid näiteks 140 dB puhul piisab 
mõnest minutist, et kuulmine oleks jäävalt kahjustunud. Võrdluseks, 90 dB on heli valjuseks 
siis, kui muutub raskendatuks teist inimest kuulata isegi, kui too häält tõstab. Tollel 
turutänaval poleks ma kuulnud isegi omaenese mõtteid... 


Mõneks ajaks olen tõsiselt vapustatud ja esimest korda veidike isegi kardan. Sest helirünnak 
oli tundunud nii hoolimatu. Kas sind on või pole või kuidas sa end tunned... kellele see siin 
korda läheb? 


Ka kodus pole lood palju paremad. Kui Sharm el Sheikhis on mošeed enamasti siiski 
hotellidest eemale ehitatud ja nende minaretid nii kõrged, et see kuulutuste volüümi veidi 
leevendab, siis külades on mošeed pisikesed ja keskmine minarett on just nii napp, et enam- 
vähem pasundab täpselt meie kolmanda komuse modernset mõõtu akendest sisse, üks 
mõnekümne meetri kauguselt ühelt ja teine poole kilomeetri jagu teiselt poolt. 


Enne päikesetõusu, keskpäeval, pärastlõunal, päikeseloojangul ja kord veel ka õhtusel ajal. 
Alustuseks umbes viis esimest palvetamise minutit ja umbes veerand tunni pärast veel 


keeratakse volüüm peale lõpulauseteks, et märku anda — selleks korraks on läbi. Lõppenud. 
Kes jõudis, see jõudis, kes ei, see ei. Vahepealne volüümikatkestus on muuseas juba aja ja 

arengu märk, kuid reedesed paaritunnised keskpäevapalvused ja kõik palvused terve 
ramadani kuu jooksul transleeritakse endiselt nende täispikkuses. 


Eriti on mulle vastukarva meist põhja poole jääva mošee palvelekutsuja, kelle ekstaatilised 
hüüded siinlerjeldamiseks täiesti sobimatuid kujutluspilte tekitavad. Võib-olla lähedus 
kõigekõrgemaga ongi seksuaalsuse tipphetki sellise eluviisi juures? Viis korda ööpäevas. 


Ka ei pea ta eriti viisi, kuid kipub improviseerima. Ning aeg-ajalt alustab öist palvust sellise 
häälekärgatusega, et muidu asjaga leppinud noorem laps unest üles võpatab. ,,Pagana 
Karabas-Barabas,“ kirun siis endamisi, ,,või mis jumal see selline on, kes lubab tillukesi lapsi 
niiviisi üles ehmatada?" 


Nädalavahetustel või riigipühade puhul usaldatakse samas mošees mikrofon ühe noore 
lapspioneeri kätte, eks peab ju ka järelkasvu motiveerima, kes oma murdeealise kiledat häält 
veel eriti pingsalt ja püüdlikult mikrofoni pressib. 


Pärast nappi sisseelamisaega õnneks ei sega kutsed enam vähemalt laste und — kui nood 
magavad, siis magavad, ja võib-olla mõjuvad taustaks kostvad harjumuslikud hüüud isegi 
turvatunnet sisestavalt. Kuid kui enne umbkaudu kella neljast hommikupalvust juhtub 
kellelgi uni rahutu olema, garanteerib peagi kärgatav Barabas raudselt, et selleks ööks on 
meil magatud. (Olgu tänatud, kes mõtles välja satelliitkanalid ja öö läbi kestvad multifilmid 
neilt!) 


Kuni kord vastu suve vahetab Barabasi välja häälelt muheda habemiku mahe bariton ja mind 
olukorraga peaaegu et lepitab. Kuigi vana veel põgusalt naaseb, võtab oma kutset peaaegu 

vabandaval hääletoonil kärmelt esitav bariton ajapikku ja märkamatult asja üle. Aasta hiljem 
taban end igatahes mõttelt, et mošeest kostvad kuulutused mind peaaegu üldse enam ei häiri. 


Kuid usuasjade ministeerium Egiptuses saab kaebusi näiteks kairolastelt, seal hulgas 
moslemitelt endilt, nii tihti, et vähemalt viimased viis aastat on üritatud leida nippi mošeedest 
kostva müra vähendamiseks. Kairos arvatakse olevat kokku 4000 mošee ringis (neist alla 
tuhande on ametlikud), mis kokku tekitab päris korraliku üksteist elimineeriva kakofoonia, 
sest kõik kasutavad muidugi ka valjuhääldeid. Suur enamust neist näib olevat ,,kohalikul" 
initsiatiivil tekkinud — ei enamat kui väike ruumike ja rõduservale toetatud minaretike (koos 
valjuhääldiga), aga selliseid võib olla lühikesel tänavajupil kolm ja neligi lähestikku. Kuna 
oma raha eest mošee püstitaja saab osa kõikidest selles mošees lendu lastud palvetest. 


Üllatuslikult on teema eestvedajaks tõusnud islami kants Saudi Araabia ise, kus samuti on 
mošeede helivaljus tervishoiuministeeriumi palvel viimastel aastatel vaatluse alla võetud. 
Pealinnas Riyadis on läbi viidud isegi heliuuringud, millede tulemusena selgus, et heli tase 
väljaspool mošeesid on keskmiselt 60-70 dB, samas kui mošeede sees see on 70-90 dB. 
Saudis keelati mošeedel edastada valjuhääldite kaudu enamat kui palvelekutset ja reast 
mošeedest valjuhääldid isegi konfiskeeriti, sest need muuhulgas summutasid naabruses 
asuvate teiste mošeede sõnumi. 


Muudes islamiriikides on sellele nüüd palju viidatud kui positiivsele eesku jule. Loodus on 
selle ju kord juba targasti seadnud seeläbi, et mis tekitab meis ebamugavust või valu, on 
üld juhul meile halb. Tundub, et ka moslem ise saab sellest aru, vähemalt siis, kui heli teda 

ennast ründab. 


Valdav arvamus aruteludes tundubki olevat, et parim lahendus oleks, kui mošeed lihtsalt 
võimenditest ja valjuhäälditest loobuksid — nagu see ju ka Prohveti aegadel oli. Palvelekutse 
mängimine ühelt ja samalt, tsentraalselt käivitatavalt lindilt, millist altematiivi soosivad 
ametivõimud, hävitaks palju sellest maagilisest õhkkonnast, mille näiteks päikeseloo jangu 
eel üksteise järel üle linna käivituvad laulvad hüüded muidu tekitavad. 


Kuid mõšeedest ei hüüta mitte ainult palvusi alla, vaid nad on ka pisuke sotsiaalne 
infomeedium. 


Näiteks teavitamaks, et keegi lugupeetud kodanik kahjuks on läinud ööl hinge heitnud ja 
avaldamaks kaastunnet tema pereliikmmetele, muidugi ainult meestele ja mitte naistele, kuigi 
võib juhtuda, et lõpus siiski ka naisi mainitakse viisaka lausega: ,, Vabandame naisterahvaste 
ees“. Mis põhimõtteliselt tähendab, et selle lahkunu peiedele kas siis usu sügavusest või 
muudest põhjustest tingitult (näiteks pole ka lahkunu peres ühtki naist) pole naised oodatud. 


See kõlab siis umbes nii: , Lahkus lugupeetud Hassan Muhammed Ali Ashraf, kelle 
asetamine perekonna hauakambrisse toimub pärast (hommiku-, lõuna-, õhtu- vm järgmist) 
palvust. Avaldame kaastunnet isale Mohammed Ali Ashraf Ahmedile. Isaisale Ali Ashraf 
Ahmed Mohammedile. Poegadele AtefHassan Muhammed Alile. Sherif Hassan Muhammed 
Alile. Ashraf Hassan Muhammed Alile. Mohammed Hassan Mohammed Alile...,, ja nii veel 
oma veerandtunnike, sugulusliini pidi järjest edasi liikudes, ning ma alati mõtlen, et kas tõesti 
mitte nimesid sassi ajades?! 


Moslemid nimelt armastavad oma poegi nimetada esmalt muidugi pühima ehk Mohammedi 
nimega või siis selle teisendusega, milleks on Ahmed. Ning inimese ametlik nimi siinmail, 
usust olenemata, koosneb põhimõtteliselt neljast eesnimest — tema enda, tema isa, vanaisa ja 
veel tolle isa nimest. 


Mistõttu, kuna iga generatsiooniga teevad kõik nimed hüppe ettepoole, on näiteks isal ja 
poegadel erinev ,,perenimi“, nagu ka naisel ja mehel täiesti erinevad nimed, kuigi muidugi 
naise nimi ei mängigi rolli, sest asju aetakse ikka meesliini pidi. 


Toda ,,perenime“ on ka tegelikult vaja pigem Euroopa ja muu maailmaga asjaajamiseks, 
siseriiklikus suhtluses või ka muuhulgas IDkaardil nimetatakse inimest harilikult ees- ja 
isanimega, nt siis Hassan Mohammed või naist vastavalt Noor Mohammed, umbes nagu Ivan 
Fjodorov siis. 


Midagi väga erilist selles ka muidugi pole, puuduvad ju perenimed näiteks ka Islandil, kus 
samuti on inimestel tegelikult ainult eesnimed, kuid et kuidagi siiski vahet teha, nimetatakse 
neid ametlikus asjaajamises ees- ja isanime järgi vastavalt kellegi tütreks (nagu — ütleme et — 
Bima Hjalmarsdõttir) või pojaks (nagu Sven Hjalmarsson). 


Rikkamad pered tellivad lahkunule eripalvuse, mis aga on nii kallis lõbu, et seda vaid kord- 
paar aastas kuulda võib, muidugi täispikkuses, sest seda lõbu oma raha eest peab tellija ju 
ometigi saama. Üldse võtab moslemi süsteem heal meelel eriteenete eest, aga ka muudel 
puhkudel, raha vastu. 

Näiteks emaga Kairos turistliku tutvumise eesmärgil üht mošeed külastades nõuti meilt 
väljudes raha kingade hoidmise eest, mošeesse ju teadupärast sisenetakse paljajalu. Kuna 
peenraha ei juhtunud taskus olema, ja just nagu pühakojas raha nõudmise fakt üldse mind 
veidi ärritas, siis viskasin üpris pahaselt vastu, et kui ma mõnda kristlikku kankut külastan, 
siis minult küll keegi raha ei nõua. Mispeale mehed veidi taandusid ja ärritatult seletama 
kukkusid, et heakene küll, pole siis vaja. 


Mitte kaua aega tagasi aga tekitas avalikkuses väiksemat sorti furoori, kui üks ümberriietatud 
teleajalarjanik puudustkannatava naisterahvana esinedes külastas islamimaailma 
akadeemilise keskuse ehk võiks ka öelda ajutrusti — Al-Azhari mošee — üht juhtivat 
eespalveta jat Kairos, paludes temalt tasuta eripalvet oma just nagu surmani haige väikese 
poja päästmiseks. Summa, mille too imaam nimetas ja soovitust sammugi ei taganenud, naise 
palvetele ja kujuteldavale olukorrale täielikultükskõikseks jäädes, tekitas avalikustamisel 
kenakese skandaali. 


Mošeedest kostab siiski ka ühiskasulikke teadaandeid, näiteks ühel laupäevasel pärastlõunal 
on kellelgi õnnetult kaduma läinud kaheaastane laps. Veidi hiljem ligi nädala jooksul 
teavitatakse korrapäraselt, et sellistel ja sellistel pärastlõunastel kellaaegadel saavad 
kohalikus koolimajas jätkuvaksineerimist miski populaarse tõve vastu üle kahekümne 
aastased, kes pole seda saanud varem. Ja viimaks läinud kolmapäeval teatati valjult ja selgelt, 
et nüüd just on keskväljakule end parkinud gaasiauto, neile, kes seda hetke juba pikemalt 
oodanud. 


Selline oluline heliallikas on mošee. 


Väikeseks vastukaaluks siiski toob ramadan peale pikemalt kostvate palvuste ka pikemaid 
vaikusehetki keskpäeva paiku, mil tühi kõht kombinatsioonis lämbe palavusega argielu 
peaaegu et seisma roiutab, ning uuesti vastu päikeseloojangut, mil päevatöö seks korraks 
katkestatakse ja antakse jalgadele valu koju või lähima muu söögilaua poole. Kui sel ajal 
meist mõnesaja meetri kaugusel, ja kord iftari ajal end lapsega (lristlasest) arstile sättides 
sõidame taksoga läbi küla, mis on inimestest sama tühi, kui tundmatust viirusest nakatunud 
Kesk-Ameerika linnakesed Hollywoodi õudusfilmides. Ei ainustki hinge tänaval selles pea 
kahekümnetuhandelises asumis. 


ak ak ok 


Intensiivsuselt vististi järgmised müra genereerijad on kastmispumpade suured 
bensiinimootorid. Elame ju keset Egiptuse põllumajanduslikku keskust Deltat, kunagises 
Niiluse jõe mudaorus siis, mida aga tänapäeval tiheda kanalisüsteemi abil viljakandvaks 
kastetakse. 


Viimane etapp vee pikal ja poliitiliselt pineval teekonnal siia Etioopa mäekõrgendikelt ja läbi 
Sudaani ongi tema ammutamine külatänavat läbivast mitu meetrit sügavast kanalist pumba 
abil kitsukesse ja madalukesse renni, mis vee lõpuks põllule kannab. Ajalooliselt tõsteti vett 
kopakestega rataste abil, mida pühvlid ringi ajasid. Üks taoline vesiratas töötab siin veelgi, 
meist umbes poole kilomeetri kaugusel üsna piiblihõngulise hütikese tagamaal, kuid enamik 
peresid on pühvlid juba ammu bensiinimootoriga asendanud. 

See helilt ja häälevõimsuselt kopsakamat sorti traktorit meenutav ajam töötab kevadisel ja 
sügisesel kastmisperioodil pea vahet pidamata ning maja vahetus läheduses sa ja meetri 
raadiuses on vähemalt kolm taolist, igal perel oma või siis üks naabriga kahasse. Lühikest 
puhkust kõrvadele saame ainult koristamise või põllu uueks külviks ette valmistamise 
perioodil kaks korda aastas ja veidi harvem on kastmiste takt ka talvel. Muul ajal aga juhtub 
tihti, et hilisel õhtutunnil üks meist teisele otsa vaatab lootusetult leppinud pilgul: head ööund 
täna taas traktorimürina saatel... 


ak ak ok 


Sama koristusperiood, mis pakub puhkust pumbamürast, toob paraku asemel uue ja hullema 
— ööpäev läbi müdistava, väikese maja suuruse peksumasina. Ning just avastasid mitu 
külameest, et otse meie köögiakna taga on ühel neist vaba platsike, kus mugav koos oma 
tegemisi toimetada! Varem vähemalt lõppes lärm, kui kolme lähima naabri töö tehtud sai. 
Kuid peksumasinaid on ainult üks või paar küla peale ja kõigil kiire oma maisijäägid tolmuks 
peksta, et need siis uue saagi väetamiseks komposteerida. Seetõttu masin on rakkes 24/7, 
kuigi õnneks meie lähistel mitte kauem kui nädalakese. 


ak ak ok 


Lausa meeldiv müra, kuigi oleneb DJ maitsest ja muusikamasinatest, on kohalikud 
pulmapeod. Needki toimuvad enamasti suve lõpu poole, enne koristusperioodi ja ramadani 
saabumist, kuid suurema suvekuumuse tagasi tõmbudes. 


Moslemite uskumuste kohaselt ei algagi abielu niivõrd selle miskisugusest registreerimisest 
paberile, kui faktist, et võimalikult enam inimesi on teada saanud, et need kaks noort või 
vana inimest nüüd teineteisele kuuluvad. 


Ning abielu kui suur investeering nii moraalselt kui materiaalselt on ka muidu asjaosalistele 
peredele kuulutamist väärt sündmus. Tore ju ikkagi kui poeg või tütar riiulile seisma pole 
jäänud! 

Seetõttu detsibellidega kokku ei hoita. Vähestes pulmades on ka elav muusika, küla 
tamtammimehed trummide ja pasunatega, kuid enamasti annab õhtul ees ootavast märku see, 
et varasel pärastlõunal keerab ühe või teise maja juurde muusikat üürgav DJ autoke, ning 
hakatakse üles seadma püünet, kust noorpaari näidatakse, vilkuvaid lambirivisid ja — muidugi 
— musasüsteemi, mis peatselt paigaldamisel järel ehk hilise pärastlõuna paiku kohe ka sisse 
lülitatakse. 


Naabruskonna viimaste pulmade muusikataustad on mulle tegelikult isegi meeldinud — 
mängiti uuemaid, kaunilt salvestatud pulmameloodiaid ja ka kõlarid ei kärisenud eriti. 
Mängitakse just nimelt spetsiaalset pulmamuusikat, mida ei mängita muul ajal (sest naabrid 
võiksid arvata, et keegi majas on mehele minemas või siis naist võtmas) ja ka üksikuid 
romantilisemaid hetke popphitte. Kord meie vahetute naabrite peretütre pulmas aga 
aktsentueeris pruutpaari sisenemist koletu kuigi kuulus Euroopa tehnohitt, mis kõlas umbes 
nagu raudklotside kolin ja selleks hetkeks veel kolm korda valjemaks krutiti. 


Egiptlaste muu ilutsemisarmastuse taustal, kus pigem imalam ja magusam eelistuse saab, 
tundus see üpris kurioosne valik, kuigi eesmärgi täitis ehk siis tähelepanu köitis ilmselt 
mitmegi kilomeetri taha. 

Pulmalärmi puhul on tore, et enamasti lõpeb see viisakalt umbes kesköö paiku. 


ak ak ok 


Nende peamiste ja oluliste müraallikate järel ilmestavad meie argielu igapäevased 
tänavahääled, mis polegi nii väga segavad, pigem nagu teavitavad hoopis. Akna poolegi 
kiikamata tean täpselt, et just praegu möödub meist eeslikaarikult poolkuivanud 
tomatiubinaid müütav vanake. 


»Tamaa-aa-aa-tem! Tamaa-aa-aa-tem!“ kuulutab ta oma kaupa, mida Teispool osta ei luba, 
sest ütleb, et neid närtsinud räbalaid selle hinnaga osata oleks lollus. Keegi kuskil vist siiski 
ostab, et vanake ikka ja jälle ilmub. 


Vähemalt kord päevas, vahel kaks, läbib tänavat balloonigaasi kaupmees. Et see sageli kipub 
juhtuma Ühe või Kahe päevaune ajal, siis erilist kiindumust kaupmehe suhtes ma ei tunne, 
kuigi missiooni olulisust mõistan. Sest veel läinud aastal teatas kahe eesli ponnistusel 
veereva täislaadungis vankri saabumisest paarsada meetrit ette saadetud poisike, kes kaht 
metalset ketast, võibolla potikaant vms, kõrvu lukustavalt kokku tagus. Nüüd on asi edasi 
läinud ja gaasi veetakse juba traktoriga, mis aga külatänaval edasi edenemisest täpselt sama 
kõrvulukustavalt teada annab. 


Umbes jõulude paiku muide juhtus nii, et gaasivankrit ei tulnudki terve nädala! Gaasi lihtsalt 
polnud, või nagu kirjutati ajalehes — varustamine kannatas balloonide (siis nende metalsete 
gaasianumate) puudumise tõttu. 


Spekuleeriti ka, et gaasi ostavad kokku vahendajad, et elanikele doteeritavat odavenergiat 
vaheltkasuga edasi müüa, balloonigaas on siin müügil umbes Eesti leivapätsi hinnaga. Kuigi 
ma ei imestaks, kui lugu on lihtsalt selles, et iga mõistlik pere, meie oma kaasa arvatud, 
endale vähemalt üht ballooni varuks üritab hankida, mis kõik kokku moodustab üleriigilise 
hajusa, kuid tohutu suure gaasi varilao. 


Meie väljusime olukorrast, kus korraga oli otsa saanud gaas kõigil kolmel korrusel, nii, et 
ühe ballooni lubas meile ämma hea tuttav linna teisest otsast, ning kui Teispool just oli teel 
seda ära tooma, sattus ta peale ühele juhuslikule gaasiautole hoopis võõras linnaosas, kust 
kes ees see mees meetodil võitles välja veel ühe lisaballooni. 


Igaks juhuks varusime kohe ka elektrilise keeduplaadi. 


ak ak ok 


Mööduvaid kaubitsejaid on aga veel mitmesuguseid, mõned neist tihedamad ja mõned 
harvemad. Sage mööduja on vanaleraami kokkuostja, väikese auto kastis mögafoniga noor 
mees, kes oma heeroldirolli üsnagi nautivat tundub. Ja häälega kokku ei hoia, kuigi 
hääldusega küll. 


»Osthhhhhme vanu khhhhhmikuid ja pesumhhhhnaid! Tooge meile thhhhhhraudu!“ kähistab 
mögafon. Kuigi eks me tea juba niigi. 


Suve poole teeb naabrite kaevu veerel vahepeatuse tupsude ja tuttidega ehitud värviliselt 

kaarikult külma karkaded müüv mees, peseb seal oma pütte ja panne ja täidab nõusid veega. 
Kokku jooksnud lapsed saavad mõnekümne piastri eest pihku tumepunasest mahlast pungil 
kilekotikese, millele kaupmees tõmbab sõlme peale ja torkab sisse triibulise kõrre — et faddal! 
ehk — ole hea! 


Ramadani aegu müüb sama kaupmees spetsiaalset ramadanimabla. ,,Kas siis keset päeva 
mahla juua on lubatud?“ imestan Teispoolelt kaupmehe keskpäevast kulgemist kaedes. Või 
teenib too ise oma ärile needust välja? Ei, hoopis pereemad ostavad mahla õhtuseks 
väljajagamiseks ette. 


Müüakse ka kokku pressitud aprikoosidest valmistatud erilist maiust — tihket oranžikat plaati, 
millest sobiv kogus tükke välja taotakse, ja muid imalavõitu ja lihtsaid, kuid populaarseid, 
peamiselt kuivatatud puuviljadest ja erinevatest pähklitest pressitud kohalikke maiusi. Vahel 
möödub mees, turjal kuhi odavaid plastikvaipu, ning voodipesu ja käterättide vahendamine 
käib samal moel sülest. Kuigi napilt kahe kilomeetri kaugusel on linn täis pungil 
kaubatänavaid, loodab üks kui teine siiski sel moel veidi elatist teenida. 


Kaunis on seetõttu päikeseloojangu paiku katusel istuda, lasta pilgul üle põldude veereda ja — 


kui just veepumpa käimas pole — kõrvad mõnuga lonti lasta. ,,Enjoy the silence... hamm- 
humm-hii-haumm..." 

Liiklusest, loomadest ja muustki meeldejäävast 


Oleme teel Kairost koju, minibussiga, mida ka lendavaks puusärgiks nimetatakse. Shebini 
mahasõidult on linna endani veel kaksteist kilomeetrit. Buss hakkab end kõrgest järelkäruga 
veoautost mööda pressima, kes selle peale vihaselt signaali annab. Meie juht ka järgi ei jäta, 
surub end lõpuks ikka truckist mööda ja teisele nina ette. Mille peale too annab gaasi juurde 
ja konkreetselt pressib end meile tagant sisse. Tagaklaasi kildudeks. 


Rahvas bussis hakkab muidugi karjuma, et tõmba kõrvale ja lase see hull mööda, aga ei, juht 
hoopis vajutab talla põhja ja hakkab eest ära kihutama. Mõtlen, et millega see siis nüüd 
lõpeb... Õnneks on teel ka muid autosid, mis peatselt jäävad meie ja trucki vahele ja ega üks 
raskeveok ikka samamoodi edasi ei silka kui pisike bussike. Veidi veel ja keerabki ka ära 
haruteele. 


Hingame juba kergendatult, kui äkki meenub enam-vähem kõigile korraga, et numbrit oleks 
pidanud ju vaatama! Bussi juhile ka — see keerab uuesti ringi, kallurit taga ajama! Müksan 
Teispoolt, et kas on just tingimata vaja koos reisijatega seda ajujahti korraldada, aga noh, 
kellel siis aega sellisel hetkel seisma jääda. Õnneks kahe kilomeetri pärast jõuame mitme 
haruga ristmikule ja saab selgeks, et seda kallurit enam ei leia. Juht pöörab tagasi ja, jumal 
tänatud, lõpetame teekonna ikka õiges kohas. 


Miks Egiptuses pole soovitatav algajana rooli istuda? 


Esiteks seetõttu, et ametlike liikluseeskirjade asemel toimub suhtlemine pigem 
»otseülekandes” ehk siis manöövrile vahetult eelneva signaalitamise abil. Kes tahab teisest 
mööda sõita, see annab signaali ja möödub vastavalt paremalt või vasakult, kuidas talle sel 
hetkel just rohkem sobib. 


Satute kitsal tänaval vastassuunast läheneva sõidukiga vastamisi, siis ärge arvake, et kumbki 
hakkab tõenäoliselt sel hetkel kaaluma, kummalt poolt teist mööduda oleks otstarbekam, ning 
võib juhtuda, et möödub vasakult ehk siis risti teie nina eest läbi sõites. Kui veab, jõuab 
sellele otsusele jõudmine temalt siiski veidi aega, ehk et ta jääb enne peatuma (ja siis hakkate 
korraga jälle edasi liikuma, tema niisiis vasakule...) 


Tänavad on kitsad — mitte etnad oleksidki kitsaks ehitatud, vaid et igal pool pargitakse 
mitmekordselt ja vahel sibavad veel jalakäijad. Kõnniteel liikumine on tülikas, kuna selle on 
vallutanud müügimehed ja siis veel tuleb kogu aeg üles-alla astuda, kuna perved on kõrged. 
Ei, parem juba sõiduteel kõndida! 


On vaja eelolevast autost (nt suurest veokist) mööda sõita näiteks vastassuunavööndi kaudu 
või siis veoki ja vastasuunavööndi vahele jääva betoonbarjääri vahelt? Üks (1) kord olen 
näinud, et ees sõitva auto juht tõmbus veidi paremale, et selleks ruumi teha. Seda siis Siinaid 
läbival peaaegu tühjal maanteel, Sharm-Kairo liinibussile. Võimalik, et proffidevaheline 
viisakus. Kuid sagedamini esineb, nagu eelolevas juhtumis, et eessõitja annab ka ise kiirust 
juurde või keerab veidi teie sõidureale sisse, et möödasõit oleks teile võimalikult raske, sest 

talle käib sügavalt närvidele, et tema seal teeb rasket tööd kopikate eest, aga mingi ülbe 
mutukas a11, rikkur selline, kimab ringi eraautoga lihtsalt lõbu pärast ja suvatseb temast 
mööda sõita! 


Vasakpööre sooritatakse sundimatu rahuga vastassuunavööndist, kui see on hetkel vaba, sest 
nii on ju otsem! Veelgi enam — ka ringliiklusega väljakukesel linnasüdames , lõigatakse” 
vasakult otse, kui liiklustihedus hetkel lubab. 


Jalakäijad liiguvad kõikjal ja lähevad sundimatu rahuga igalt poolt teie nina eest üle tee. 
Õnneks Kairos sageli teie liigute edasi nendest aeglasemalt. 


Paljud suunaviidad on araabiakeelsed, ja neid pole ka liiga palju, kuigi peamised ja 
peatänavatel siiski ka ingliskeelsed. 


Liikluskord on üpris keeruline, hargnemisi palju, ühesuunalisi tänavaid palju, 
tagasipööramise kohti aga äärmiselt harva. Isegi kohalikud taksojuhid peavad tihti teed 
küsima. Ning enamasti igaüks annab nõu, kuid kui küsida enamalt kui ühelt, siis igaüks 
täpselt isesorti nõu. Kusjuures võib juhtuda et kellelgi pole õigus, kuna ega nad keegi ju 
täpselt tea, aga aidata tahaks ikkagi! 


Kui õigest harust mööda sõidate, siis tagasipööramise koht või võimalus võib saabuda 
linnajao teises otsas. Kui viaduktilt (flyover) mahasõidu (ühegi tähistuseta) maha magate, siis 
saate järgmisest linnajaost teed tagasi otsida. 


Positiivne on siiski, et alati ja igas olukorras võib tuuleklaasi alla kruvida ja kõrvalsõitjalt 
teed pärida, kui ta teist aru saab. Kui te selles olukorras kumbki keset teed seisma jääte, et 
asja pikemalt arutada, siis pole hullu, eks need tagumised oota... Ning võib ka juhtuda et 

keegi hea hing lihtsalt võtab teid sappa ja viib kohale või järgmisesse keerupunkti. 


Pimedas — OK, peatänavad on valgustatud ja nagunii autosid tulvil ehk et liigute lihtsalt 
vooga kaasa. Väiksematel tänavatel aga on hämaram ja mingit sõidukit kohates ei pruugi see 
valgustatud olla, eriti jalgrattad jms, aga ka autod mitte. 


»Miks teil autodel pimedas tuled ei põle?” “Sellepärast et meil Egiptuses on tänavad 
valgustatud.” Ise küsisin ja sain sellise vastuse. 


Kui kuskilt on tänav üles kaevatud või kanalisatsioonikaevul kaas pealt, siis ei maksa loota, 
et see pimedas või ka valges tähistatud oleks. Kord õhtul linna poodi sõites saab Teispool 
motika pidama päris viimasel hetkel, pool-instinktiivselt, kui esilaterna valgusvihku ilmub 
teed pooleks lõikav, veega täidetud kraav. Naaber on otsustanud paigaldada uue veetoru, kuid 
tööd ei jõutud enne õhtut lõpetada. Asja kuidagi tähistada ei tulnud vist pähe... 


Peateedel arendatavad kiirused koos olematute pikivahedega on selle kõige kõrval pisiasi. 
Pikivahet hoida ei õnnestu isegi kui tahaks, kuna kus on auto jagu ruumi, sinna kindlasti 
keegi litsub end vahele. Ja hoidku jumal, et sõidate kellestki mööda, kelle ego see riivab! 
Otsemaid algab tasuta välk, pauk ja tagaajamine, kasvõi paremalt teepeenralt uuesti teie nina 
ette tagasi. 

Mis kindlustusse puutub, siis sama oluline kui see, kas teil on kindlustus, on see, kas teisel 
osapoolel on kindlustus. Sest tõenäoliselt tal pole ja kui juhtute talle sisse sõitma, siis 
siinmail räägitakse sellises olukorras peamiselt kätega. Välismaalaste puhul ehk ka mitte, 
kuid üldiselt küll. 


Elamus? Kahtlemata! Nauditav? Oleneb juhist... : -) 


ale ajeak 


Kui ise rooli keerama ei pea, on liikluspilt see-eest vägagi nauditav. Hommikusel ajal Kairo 
poole sõites vudib sama suunas veel väga mitmesuguseid sõidukeid, enamasti samades 
mõõtmetes Eestis ,,pirukaks" kutsutava väikeveoliga. Kuna tootmine ja ka ettevõtlus on 
enamasti väikemastaabiline, siis suurim nõudlus on just sellise Euroopa mõistes poole 
suurusega koormate vedamiseks. 


Päris tavaline pilt on, et Kairo poole sõidab koorem värskeid puu- või köögivil ju, siit meie 
kandist näiteks apelsine või mandariine, aga ka sibulaid. Kõik kenasti võrkkorvidesse 
pakitud, või ka peaaegu geomeetrilise hoolega korralikuks virmaks sätitud. Samamoodi 
veetakse kõrgeks koormaks laotud võrkkorvides kanu. Ning kord sõidame võidu autoga, 
mille kastis seisab põiki viis väiksemat pühvlit, üks neist parasjagu meie suunas saba 
kergitamas... 


Kuniks meil oma autot pole, sõidame Kairosse tihti tuttava taksojuhiga. , Menoufeya-aa!" 
hõisatakse siis möödasõitvatest autodest ikka ja jälle lõbusalt järgi. Kuna numbrimärk 
teavitab nagunii, aga lisaks on taksod igas kubermangus ka ise värvi ja seeläbi hõlpsasti ära 
tuntavad. Ühest teise sõitmiseks peabki olema eriluba, mille taksojuht eelmisel päeval 
kohalikust liikluspolitseist hangib. Ilmselt piiratakse selle abil taksode arvu ja et nutikamad ei 
läheks ,,võõrale territooriumile" teiste teenistust näppama. 


Egiptuse taksondus on enamasti organiseeritud nii, et vahend kuulub ettevõtjale, kes sageli 
selle ühe auto abil end ülal peabki, palgates sellele umbes kaks juhti — ühe päevaks ja teise 
ööseks. Kui auto ise saab kätte viiekohalise summa abil, siis taksolitsentsi hindu kirjutatakse 
kuni kuuekohaliste numbritega ja need ongi enamasti kõik juba turule välja jagatud. 
Suurlinnades nagu Kairo ja Aleksandria on muidugi ka suurettevõtjaid, kellele tõesti terve 
autopark ehk firma jagu autosid kuulub. Kuid auto vormis takso on päris kallis liiklusvahend 
nii sõitjale kui — eeskätt — omanikule. Ning väikeauto ei mahutakski näiteks külla sõitvat 
Egiptuse perekonda — poeg abikaasaga ja nende lapsed, isa, ema ja alles abiellumata paar- 
kolm õde või venda, kes samuti veel selle pere liikmed. Kokku siis viis kuni seitse 
täiskasvanut, lapsed sinna juurde. 


Seetõttu väga populaarne on ka mikrobuss või sellest veel väiksem, samuti minibussi moodi 
sõiduk, kus umbes kuus istekohta. Kuid ka see on kallis sõiduk. Veidi odavam on tuktuk — 
Hiinast (kurjad keeled räägivad, et) autoosade sildi all sisse toodav ja kohapeal kokku 
pandav, autost kordades odavam sõiduk, mis kitsastel külatänavatel lühikesi otsi logistades 
end paremini ära tasub. 


Kuid mõnel teeristil ootab bussiga suurest linnast saabujaid hoopis rühmake külgkorviga 
mootorrattaid või lihtsalt mootorrattaid. Nii on personaalne vedu igal kellaajal mis tahes 
asukohta tagatud, asjakohase mugavuse ja hinnaga — linnades mugavamalt ja kallimalt, 

külades leidlikumalt. 


Mootorratas odava kuid suhtelisel kiire liiklusvahendina ongi maakohtades üksjagu popp. 
Kui arutleda Euroopa vaatevinklist, kus mootorratas on peamiselt oma mehisusele enamat 
väljendust otsivate, hästi edasi jõudvate isaste isendite sõiduriist, siis mootorrataste järgi 
otsustades on mehiste isaste isendite kontsentratsioon Menoufeyas küll üks suurimaid 
maakeral, vist. Nii väga hästi elus edasi jõudma ei peagi, kuna Hiinast tuuakse igati kobeda 
välimuse ja kõlava nimega sõiduriistu (Tiger on päris popp kaubamärk), mis Eesti mõistes 
edevama jalgratta hinna maksavad ja seeläbi paljudele taskukohased on. Enamasti 
kärutavadki sellistega ringi lihtsalt pereisad asju ajamas ning töömehed. Korraga kolm kuni 
neli meest ühe mootorratta seljas pole üldsegi erandlik nähtus. Kuidagi peab ju objektini 
jõudma? 


Vabal päeval linna poole sõites võib siiski juhtuda, et vastu liigub ka silmnähtavalt puhtamat 
ja edukamat sorti meesterahvas. Sõitmishoos üles kerkiva traditsioonilise valge galabeya alt 
piiluvad jõulised karvased sääred — meestele on lubatud! Hiljem võib täheldada seda 
mootorratast ühe üsna uberiku hüti kõrval. Vanem poeg või muu edukas pereliige 
maasugulasi külastamas? 


Ka perekond mahub hõlpsasti motikale ära. Isa taga istub ema, kombekas külgistes, ja hoiab 
süles väiksemat last, kes ema põlvedel pooleldi istub, pooleldi ripub. Isa ees vastu 
bensiinipaaki istub lastest vanim, ja kui peres on veel kolmaski laps, siis tema paigutatakse 
otse paagile, ninaga vastu stanget, kust ongi mugav siis ka kinni hoida. Edasikärutamiskiirus 
kohalikel teedel ja tiheda liiklusega kuid lühikestel väikelinna tänavajuppidel on just selline, 
et ega midagi hullu juhtuda saagi, vähemalt pole ma ühtki uppi lennanud motikat kunagi 
näinud. 


Pal ju liigub ka jalgrattaid, kus samuti isale lisaks sageli laps pakiraamile toetumas. Laste 
jalgrattatool Egiptuse moodi näeb nimelt välja täpselt nagu harilik jalgrattasadul, lihtsalt et 
väiksem. See kinnitatakse mutritega isa sadula ette ja põnn tõstetakse istuma, ilma mingi 
kiivri, ohutusrihmade või tallatugedeta. Seal ta siis kõõlub, selline pealtnäha napilt aastane, 
kuid et keegi neist sõidu käigus maha oleks kukkunud, ma ausalt öelda pole kuulnud. Siiski, 
kui Teispool just taolise ,jalgrattatooliga" turult saabub, vajub minu suu suurelt lahti... 


Mõnda aega siiski meie Üks just sellisega lasteaeda sõidab, küll minu südamerahustuseks 
pika rihmaga risti ja põiki stangede külge turvatuna. Ja ega polekski häda midagi, kui lõuna 
paiku koduteele sättides lapsel tukk peale ei kipuks, nii et issi viimase teekolmandiku peab 
kõndides läbima — magav laps ühel käsivarrel, teisega ratast tõugates. Tõsi, seda viga ei 
paranda ka hilisem Eestist kaasa toodud ja kõikidele eurostandarditele vastav jalgrattatool — 
ilmselt siitkandi esimene. Nii pea, kui Üks tunneb rataste all koduselt hüplevat külateed, jääb 
ta nagu nõiutult alati magama. Olukorra lahendab Kahe saabumine, mil muutub mõttekaks 
palgata tuttav taksojuht lapsi hulgihinnaga iga päev edasi-tagasi kärutama. 


Kuid mitte kõik ei eelista bensiinimootorit. Majast möödub ka märkimisväärne hulk 
biokütusel töötavat transporti. Näiteks üks kaamel — siis üheküüruline väiksemat kasvu 
dromedar — kel koormaks kaks torbikuku julist pauna vististi mullaga. Või sõnnikuga? Tema 
kõrval lontsib tõmmu teismeline poisike, piits käes. 

On mõned hobuvankrid, isegi paar kaarikuga hobukutsarit, kuid neid ei ole palju, sest hobuse 
hind ka Egiptuses tänapäeval ligineb auto hinnale. Enamik sõidab siiski kohaliku 
transpordivahendiga number üks — eesliga. 


Eeslirakendite valik on äärmiselt kirju. On ühe eesliga vankrid — lihtsamad talupojalikud 
puuvankrid või moodsamad, suurte paksude kummirehvidega ja kõigis vikerkaarevärvides 
kirjuks võõbatud metallvankrid. Tihti möödub üks külamees, kes oma pere nelja naist — kõik 
ühtviisi üleni mustas, kõik vankri nurgas kobaras koos, nii linna või turule viib. 


Kuid palju on ka lihtsalt eesli seljas ratsutajaid — vanamutte ja vanamehi teel külast linna ja 
tagasi, poisikesed üksi ja paarikaupa asja pärast või lõbusõidul. Ning kord nägin vanameest, 
kelle kaaslaseks eesli seljas oli kopsakas kinniseotud utt. Võib-olla vajas looma arstiabi või 
oli teda vaja muul põhjusel kusagile viia, ning eks eesel kõnnib ikka kiiremini kui lammas. 


Liikluseeskirjad on Egiptuses vastselt muutunud nii, et signaalitada tegelikult pole enam 
lubatud. Algul kardan, et nõudele järgneb paras kaos. Sest mida peaks tegema rahvas, kes on 
harjunud omavahelised manöövid täiesti reeglitevabalt, signaalitamise abil kokku leppima? 
Ega nad ju sellepärast üleöö reegleid järgima, näiteks peateele välja sõites peatuma või alati 
vasakult mööda sõitma hakka? Kaost siiski ei järgne ja signaalitatakse vajadusel ikka veel, 
kuigi vähem ja ettevaatlikumalt. Kui mõnel riiki läbival maanteel patrulli peale satud, võib 
selle eest järgneda üpriski kopsakas trahv või — noh — fmantsväljaminek igal juhul. 


Motikaga kodust välja sõites võtab Teispool ikka kaasa ka kiivri — ühe kiivri, enda jaoks. 
Nimelt nõutakse liikluseeskärjades, et mootorratta juht kannaks kiivrit ning olenevalt teel 
passivate patrullijate tujust võib see üpris kalliks maksma minna, kui nõuet mitte järgida. 
Kaasreisi jat eeskirjades ei mainita, seega midagi ei juhtu, kui mina sõidan ilma. 


Meie külast möödub ka kaks rongiliini — ühel pool põldude taga kiirete ja teisel pool kusagil 
veel kaugemal aeglaste rongide rada. Kord ühel raudteetammiga paralleelselt kulgeval 
maanteejupil möödub meist rong, vagunikatusel paar-kolm silma järgi nooremas kooliastmes 
poisikest ukerdamas. Mõtlen, et tegemist on mingi poisikeste omavahelise julgusprooviga. 
Üpris mõtlematu küll! Kuid ei. Teispool selgitab, et katusel saab ju sõita priiküüdiga, 
piletiraha millekski otstarbekamaks säästes. Ta isegi olevat koolipäevil just nii majanduslikult 
toiminud... 


ale ajeak 


Loomad mitte ainult ei möödu meie majast, vaid nad ka elavad majas või — kuidas keegi — 
kuiteekond toob, siis astuvad läbi. 


Näieks kevadel ilmuvad katusele sisalikud — algul üks ja siis talle paariline, ning seejärel 
millalgi nende järelkasv. Kuid üks imetilluke sisaliku taoline olend, kõigest tikutopsi pikkune 
ja nii kiitsuke, et peaaegu läbipaistev, elab terve sügise meie magamistoas, kus magab 
pistikupesa jaoks jäetud lahtises orvas ja käib põrandalambi laesõõri sees end soojendamas. 
Kuni ühel hommilal leian sisalikukese vannitoa ja koridori piirjoonelt. Rumaluke on vist 


peale astunud. 


Katusel elavad veel loomad, keda Teispool nimetab hiirteks, kuid kes tegelikult on 

puhtaverelised roosasabalised rotid. Kes esimesel ja eriti karmil siinviibimise talvel pistavad 
nahka kõik just vahetult sügise hakul katuse tarbeks ostetud põõsad! Et egiptlane on 
alalhoidlik inimene ja elu jooksul kogunevat niisama naljalt ära ei viska, vaid sageli heidab 
selle just katusele tarbimisjärge ootama, on rottide jaoks pelgupaiku kui palju. Kuid maja 
sees oleme neist lahti saanud sestpeale, kui viimane tühi korrus käiku läks. Enne seda juhtus 
aeg-ajalt ikka, et kellelgi hüppas kops üle maksa ja terve pere aeti jalule rotitaputalguid 
pidama. See käis siis nii, et igaüks otsis sobiva kaika ja koos koguneti rottide peidukoha 
lähistele valvele. Kui siis peidukoha uks avati ja selles kaikaga suditi, et loomad välja ajada, 
läkski suuremaks kaigastega andmiseks, kuni rotid kas loogu lendasid, või siis hirmuga 
siitmajast välja pagesid. Mürki panna ei julgeta, sest selle võiks leida mõni muugi loom, või 
võiksid rotid suunduda viimsele puhkepaigale kusagile maja kaugemasse soppi, kust leviv 
lõhn seda veel kaua meelde tuletaks. Alles hiljuti on ämm hakanud lõkse ostma ning Teispool 
naerab pikalt ja häälekalt, kui näeb, millega ema rotte meelitada on otsustanud — juustuga. 
Kuna rotte püütakse ju muidugi tomatiga! 


Rõdult ja katuselt paistavad vahel ka naabri lauda veeres vudivad kopsakad põlluhiired. Eks 
nendegi elu siin on üks suur pidu, kui kõigest mõne meetri kaugusel peetakse viljapõldu. 


Kord osutab Teispool ahervarele lauda kõrval ja väidab, et näeb seal madu looklemas. Kuid 
minu silmad madu ei näe ja pole siiani nämud, ega ma ausalt öelda väga igatsegi ka. Põllul 
maja taga käib enamasti kibe töö ning palju rahvast ja loomi tammub seal ringi, ning vahel 
isegi mõni masin, kuid kõige keskel on päris mitu vanadest lobudikest saarekest, kus üks 
madu ehk tõesti pelgupaiga võiks leida, kui ta siinkandis elada suvatseb. Sest põllumaod on 
siin teoreetiliselt olemas küll, sellised porikarva umbes meetrised siud. Egiptuse kobra levib 
küll märksa laiemalt kui ainult kõrbes, kuid vaevalt küll siinpool Kairot, tiheasustatud deltas. 
»Vaata hoolega,” manitseb Teispool igatahes, kui lastega põlluservale jalutame tuutipuu vilju 
noppima. Kuna maod olevat mullaga nii ühte värvi. 


Siiski esineb ema suvistes Hiiumaa-muljetes rästiku jutte sagedamini. Minul on madudega 
siiani kohtumata. 


Kaks korda aastas — kui läheb külmaks, ja uuesti siis, kui läheb soojaks, võib majas uuesti 
märgata tarakane. Praeguseks juba on tegemist rändkülalistega, keda muutuv ilm jalule ajab. 
Kuid meie siia saabudes polnud see sugugi nii. Ainsuses sorsaar, mitmuses sarasiir oli 
esimesi araabiakeelseid sõnu, mille juba Sharmis selgeks sain. Ja Egiptuse tarakan pole mitte 
mingi tagasihoidlikes mõõtmetes ühikaelanik, millega Peterburi tudengikodudest öömaja 
otsides kunagi tutvust tehtud sai. Teispoole koju kolimise teisel kuul, kui tundub, et asjale 
lõppu ei tulegi, otsin ette tarakanidest rääkiva veebisaidi ja viin end teemaga põhjalikult 
kurssi. 


Selgub, et Sharmis olen tutvunud peamiselt ameerika tarakaniga, kes on selline keskmiselt 
kolmesendine eriti pikkade jalgadega isend. Jääme kord ilma ühest kenast araabiapäraste 
kuppellagedega üürikorterist, mida keegi inglanna juba enne meid vaatama on jõudnud ja 
kohe ka üürinud. Kuid paari päeva pärast helistab majahoid ja uuesti — korter olevat just 
uuesti vabanenud ja on meil veel huvi. Muidugi on meil huvi... kuid saame ka kohe aru, mis 
meie õnne eest seisis — kohe välisukse taga nurgas sirutab kangestunud koibi ülespoole tubli 
kolmesendine tarakanijurakas. Et villa on veidi õnnetult rajatud märksa suuremate 
kortermajade vahele, millest enamik Sharmi odavamat sorti tööjõule välja üüritud, ja kohe 

otsamüüri taga peavad naabermaja beduiinid veel lisaks oma kitsekarja, siis tarakanidest 
päris lahti selles korteris me ei saagi. Kuid arhitektuur eelkõige, eks ju! 


Ka järgmises, lärjade järgi suisa viietärni apartemendikülas jääb tarakan tihedaks 
koduloomaks. Rivis kulgevatele ridamajadele sillutise all sekundeeriv solgitorustik on neile 
just mõnus magistraal. Värskeid isendeid vupsab sealt välja ühtelugu ning suundub ikka meie 
köögiuksest sisse, uudistavalt läbi korteri ja tagauksest uuesti välja. Jumal tänatud, et korter 
on suhteliselt lage ja põrandad läikiva kahliga kaetud. Nii pole neil kuskile peitu pugeda ja 
püsima meile nad ei jää. Kuid läbikäimist jätkavad korduvatest tõrjetest hoolimata. 


Teispoole koju kolides minu teadmised tarakanidest ainult täienevad. Näiteks veidi sitasitikat 
meenutava ümara ninaga pontsakat orientaalset tarakani polnud ma varem kohanud. Kuid 
siinviibimise vististi kolmandal kuul võtame ette kaubareisi Kairosse, suurde Carrefouri 
hüpermarketisse. Mida head-paremat sealt kõike kokku ostame, muuhulgas paar latti värskelt 
küpsetatud pikki prantsuse saiu. Oi, kuidas need lõhnavad! 


Hommikupoole ööd läheb mul uni ära ja saiad tulevad meelde. Jalutangi kööki ja eriliselt 
kõhklemata pistan käe lahtiselt kapile jäetud saiakotti... kust hüppab välja suurim seni nähtud 
tarakanimölakas, paras tikutopsipikkune orientaallane ja pistab putku kapi taha. Tarakane 
pole ma tegelikult juba ligi kuu aega meie kodus täheldanud, küllap siis on tegemist mõne 
eriti vana ja kavala isendiga, kes aga saia lõhnale samuti vastu panna ei suutnud. Veebisaidilt 
loengi, et orientaalne tarakan armastab peaasjalikult kuiva ja jahust kraami. Kui saia ei anta, 
siis ka muud kuivad jahutooted, pude puit või vanad ajalehed sobivad talle. Ta sigib vaid 
kord aastas, suve alguse poole augustikuus, kuid see-eest ohtralt. 


Ameerika tarakan muneb hajutatumalt, kuid ka tema saab aastaga kuni 150 järeltulijat. Ning 
sööb palju valimatumalt kõike mis ette jääb, kuid eriti meelsasti käärima läinud toitu, mida ju 
ohtrasti leidubki tema lemmikpeidupaigas kanalisatsioonitrappides. 


Teispoole jutte lendavatest tarakanidest veel meie Sharmi-perioodil pean algul 
kalamehelugude žanri kuuluvateks. Et niisama kiusab mind. Kuid kui teisel aastal läheb 
põldudel maisi koristamiseks ja meie kolmanda korruse avarad aknad on kuumal augustikuu 
õhtul veel lahkelt valla, siis sealt see esimene eksemplar tulebki, tõepoolest lennates... Mis 
liigiga on tegelikult tegemist, ma ei tea — välimus on nagu sääse ja tarakani ristsugutisel, 
käitumine aga jah tarakani oma. Lendab kohale ja siis asub pikkadel koibadel rmgi sibama. 
Õnneks satuvad sellised tuppa tõepoolest ainult lõikusaegadel, kui nende elukeskkond segi 
raputatakse ja nad põllult minema hirmutatakse. 


Huhh, eksole ju!? 

Polüestri olulisusest ehk kuidas üle elada talv Egiptuses 


Temperatuur maja varjuküljel on juba kolmandat päeva püsinud +35°C lähistel ja ka öösel 
alla +20°C ei lange. Vist on külmaperiood selleks aastaks siis ometigi läbi saanud. Ongi ka 
aeg — harilikult kisub kuumaks juba aprillikuu paiku, aga nüüd näitab kalender juba ammugi 
maid. Polüesterlinad võib seega eest ära pakkida ja uue sügiseni garderoobi asumisele saata. 


Eestist villaseid sokke ja kampsuneid tellides ei jõua tuttavad ära imestada, mida selle 
villasega kuumal maal tehakse. Kuid Vahemere tuultest mõjutatud Niiluse org pole päris 
võrreldav India ookeani servamere äärsete kõrberandadega Hurghadas ja Siinail. Siin meie 
kandis võib temperatuur jaanuarikuu öödel ka nulli langeda ja õhuniiskus näitab Eestiga 
samaselt seitsmekümne protsendi ligi küündivaid numbreid. Kui talvehommikul Kairo poole 
asja on, tuleb aega kohe varuks võtta, sest teel laiub piimjas udu. 


Külmaks läheb umbes novembris. Seetõttu kahe riigi vahel elu sättida polegi nii kerge — 
suvel on tore mõlemal pool, kuid kui ilm käest ära läheb, siis samuti mõlemal pool — 
advendiajast alates on ka Niiluse deltas ilm sageli pilves ja kuigi lõunane päike on endiselt 
ere ja soe, kaasneb sellega külm tuul. Kesktalvel temperatuur eriti üle +20°C enam ei küündi 
ja ühel jaanuari hommikul oleks Teispoole isa voodist tõustes peaaegu selili lennanud, sest 
toa põrand oli... jääs! Noh, kas just päris jääs, aga härmatisekirmes siiski. Jaanuaris võivad 
öised temperatuurid jääda ka alla +5°C. Puudelt langevad lehed, uued pungad ilmuvad alles 
märtsikuus. , Nagu vihma käest räästa alla,“ mõtlen siis oma kolimisele Eestist Egiptusse. Ei 
olegi nii väga vahet. 


Talvine Menoufeya on suhteliselt unine koht. Suurem osa ärisid suletakse juba kella seitsme 
paiku õhtul — kedagi ei tõmba külmas ja pimedas linnas ringi jalutama. Elu käib ainult päeval 
kui päikene soojendab. Kontrastiks suvel aga pole mõtetlai end linna asutada enne kella 
kaheksat õhtul ehk kuni moslemid on õhtupalvuse pidanud. Äri läheb õieti käima alles siis ja 
elu jätkub hoogsalt veel teisele poole kesköödlai. Siis ongi kuumus veidike talutavam ka, 
keskpäev aga veedetakse, kel vähegi võimalik, siseruumes suurte laetiivikute või jõukamal 
puhul õhukonditsioneeride toel. Päris vaeses majapidamises pole ei üht ega teist ning 
palavuse leevendamiseks lihtsalt avatakse kõik uksed ja almad. Klassikalises araabia 
arhitektuuris ehitataksegi sestap eluruumidele kuppellagi, mille kumeruse alla kogunev 
»Õhumüts“ hoiab ruumid jahedad. Kuid nii peened lahendused pole praktilised harilikus 
külas, Egiptuse elutähtsas viljakandvas osas. Siin peab maja esimene korrus kandma veel 
mitut järgnevatki korrust, vähemalt sama palju, kui on peres poegi. Seepärast ongi majad 
enamasti , lõpetamata“ välimusega — kuna ei tea ju täpselt, millal veel võib mõnda korrust 
vaja minna. Viimaseks niiviisi moodustuv poolikute seintega terrass on käepärane värske õhu 
nautimiseks, aga ka väiksemate koduloomade ja -lindude pidamiseks ning muudeks 
majapidamistöödeks. 


Majade ehituskvaliteedile ei ole tegelikult eriti midagi ette heita. Betoonist valatud 
vahelagedele ehitatakse tellisseinad, mis seest (ja kui raha on siis ka väljast) viimistletakse 
krohvi ja värviga. Põrandaid katab enamasti keraamiline plaat, või eriti jõukal puhul marmor. 
Uksed ja aknad on puhas puit, kuigi avarama klaasipinnaga akna soovijale on saada ka 
metall. Ei mingit kipsplaati ega plastikut. Ning meeste töö on filigraanne — masinaga 

lõigatakse plaat täpselt järgima (paraku) veidi viltust põrandajoont. 


Kahjuks ei saa sama öelda puuseppade kohta, kellel on küll kaugele arenenud ,.ilumeel“, kuid 
täpsusega on lood halvasti. Kaunilt nikerdatud uksed ja aknad sulguvad nii enam-vähem 
paarisentimeetrise täpsusega, mistõttu Eestist kaasa toodud kummitihenditest on kasu ainult 
osaliselt, mõned uksed tuleb meil eelolevaks talveks ilmselt lihtsalt välja vahetada. Seniks 
päästavad uste ette riputatud paksud kardinad ja kaks õliradiaatorit, mis soojendavad päeval 
üht ja öösel teist tuba. Teispool unistab kaminast, kuid kust leida kedagi seda laduma ja... 
mida seal põletada? Kuigi maja ümber kasvab puid sama tihedalt kui eramurajoonides 
Eestiski, siis lausa küttepuu see pole. Puidul on siin kandis hinda. Seda hoitakse hoolega ja 
kasutatakse võimalusel veel teist ja kolmandatki korda. Nii ostab Teispool meie lehtla katuse 
toeks juba kord kasutusel olnud teibad, mis maksavad poole uute hinnast. Pakutakse ka juba 
kaks korda kasutatud teibaid, mille hind veel kolmandiku vähem, kuid nii ,,madalale“ 
otsustame, et me ei lasku. : -P 


Elektriga rahalises mõttes kannatab praegu veel kütta see mõni kuu, mil õhk on külm. Kui 
elektrit on. Kevadepoole suuremate tormide ajal, mis pole ka päris Eesti tornaadod, kuid 
pahandust teevad needki, veedame ühe öö küünlavalgel elutoa põrandal madratsil magades, 
lapsed meie vahel keras. Sest elekter on lõunast saati ära ja öise näpistava külma vastu avitab 
vaid köögis küdeva gaasiahju soe. Õnneks järgmise päeva õhtuks on viga vist leitud, muidu 
jahtuks maja juba põhjalikult. Selliseid katkestusi on pea igal nädalal, ja kuigi enamik neist ei 
kesta üle paari tunni, siis ebamugavamad võivad ulatuda järgmisesse hommikusse. Mõned 
tundub et on lausa plaanilised — talvel selleks, et kärpida liinidele ohtlikult lähedale kasvanud 
puuoksi, ning suvel oletan, et tegemist on mingi elektrisäästu- või koormuse hajutamise 
plaaniga — ühe suvalise nädala vältel kaob elekter igal hommikul täpselt kell kümme ja 
naaseb uuesti minuti pealt kell kaks ehk just siis, kui valitsuskontorites töö lõpeb. Sestap 
toodabki meil sooja vett elektriboileri asemel gaasiahi. Ja gaasipliit on ju iga gurmeekoka 
unistus nagunii. Nii on riskid vähekegi hajutatud. 


Villasele lisaks olen nüüd suur polüestri sõber, kes võmuks seda arvata sündinud 
looduskiudude fännist. Nimelt müüb külapood õhukest polüesterfliisi, mida kohalikud 
kasutavad... voodis lina eest. Polüestri eelis on, et ta on vist absoluutselt soojust mitte juhtiv. 
Kui kuuma ilmaga ihusõbralik puuvillane muutub talvel niiskeks ja külmaks ning isegi 
suleteki kehatemperatuurini soojenemiseni kulub hammaste plõgina saatel pikk hetk, siis 
külmas voodis selitajale säästab see nii mõnegi öise köhahoo, kui turja ja jääkülma madratsi 
vahel on kiht kõigusooja polüestrit. 


Sama tänuvääme on polüester siis ka külma aja lasterõivaste materjalina — soe, ei muuda 
suurust, ei muuda värvi, pese palju tahad. Ja lisaks kuivab kähku. Ellu jääb see, kes kohaneb, 
mis aga nõuab, et aeg-ajalt tuleb ringi vaadata ka isiklikud põlised veendumused. 


Kevad hakkab uuesti tulema vähehaaval siiski juba veebruaris, kui üksikul soojal keskpäeval 
on juba taas mõnus väljas einet võtta. Meie ümber katustel ja mujal käepärastes 
päikeselaikudes paistab samamoodi naabreid einet võtmas või soojal mullalapil vaip külje all 
peesitamas — nagu talve järel urust väljunud mutid. 


Järgneb nädal või paar katkendlikke lühidaid vihmasadusid, millest aga piisab, et peamiselt 
mullast koosnev külatänav muutuks pea läbimatuks. Linna edasilükkamatutele toimetustele 

sõites viskab Teispoole mootorratas pehmes saviaugus külje ette nagu perutav hobune ja 
Teispool surub kannad maha. Siiski on see vesi loodusele enam kui teretulnud. Paari 
nädalaga suruvad end pungadest välja esimesed uued lehed ja märtsi lõpupoole on loodus 
taas roheline. Kuigi datlipalmid ja apelsinipuud (näiteks) lehti ei langeta ja päris troostitu pilt 
siin siis ka pole. 


Vastu talve külvatud nisu kogub jõudu ning koristatakse kevade ja suve piiril maikuus. 
Külvihooaegi on kaks — suveks tuleb asemele mais, mis koristatakse septembris. Teravilja 
vahepeale külvatakse üks lühike hooaeg ristikut — loomadele söödaks, aga veel olulisemalt 
väetiseks. Ristikujuur nimelt toodab mullasse taimede lopsakat kasvu stimuleerivat 
naturaalset lämmastikku — üks hooaeg ristikut piisavalt kuni kolme hooaja muude kultuuride 
kasvatamiseks. 


Maja taha jätab iga pere enamasti ka lapikese kevadepoole kartuli ning sügisel lopsakamate 
lehttaimede nagu kapsa, spinati ja molokhia kasvatamiseks. 


Meie perel põldu pole — et kõik käivad palgatööl, siis põld on välja renditud tuttavale 
külamehele, kes siin teistega ühes taktis harilikke kultuure kasvatab. Kuid meil on lilleaed — 
st see second-hand-puidust kokkuklopsitud lehtla katusel, millest peab aegamööda saama 
meie lilleaed. Mingi eelise peab ju ühelt kontinendilt teisele ümber kolimine siiski ka tooma!? 


»Kas te päris lilli ei leidnudki?“ takseerib õue astuv äi muigamisi pagasiluugi alt ilmuvaid 
roosiistikuid. Saabume puukoolist katusele taimi bankamast ja roos on Egiptuses üks 
odavamaid õistaimi, igapäevases kõnepruugis ,talupojalill“ ehk warda baladi. Kord Eestisse 
sõites otsustame emale kaasa viia sama palju roose, kui on temal täitumas aastaid. Tellimuse 
kogus ja hind — 50 piastrit tükk — saab enne kokku lepitud. Reisi eelhommikul saabubki 
Teispool ligi kuuekümnese roosisülemiga... iga õis kenasti rohelise oksakesega kaunistatud ja 
keeratud paelakesega kokku seotud individuaalsesse tsellofaanümbrisesse... Et keegi võiks 
osta roose lihtsalt kokku pakitud puntras, ei tule siinses mõtteviisis ette. Ja ,,suur“ tellimus 
vajab ju väärikat vormistust! 


Potiroos ongi Egiptuses suhteliselt lollikindel leraam, mis kuumust ei karda ja õitseb 
aastaringselt mitmeidki kordi. Kuid väga palju suurem kohalik õistaimede valik ka pole ja 
Eestist seemneid tuua on suur loterii. Mõni ei tule üldse üles. Mõni tuleb viivuks, kuid 
kuumuse kestes annab siis otsad juba noores eas. Sest millal on õitsemiseks ette nähtud 
Juulist septembrini“, kui kogu aeg on +35°C? 


Minu lemmikud, Eestis lapsepea suurused ja poole meetri kõrgused kollased krüsanteemid 
kiratsevad paarikümne sentimeetri pikkustena, hale lusikasuurune õiepall rääbakalt 
hargnenud varre otsas. Dekoratiivnõges samas tunneb end nagu kala vees — paari kuuga on 
Eestis toas kasvav pisuke potitaim täitnud terve ühe katusenurga ja vohab pea meetri kõrguse 
kireva põõsana. Rohelust rohkem kui rubla eest, kust seda oodatagi ei osanud! 


Rohkem on põõsaid — nt Eestis ka hiina kase nime alltuntud rooshibiskus, mis peaaegu 
aastaringselt on tulvil punaseid või roosakamaid peopesasuuruseid õisi. Ning mitmesugused 
ronivad vormid, millest osad lõhnavad siis, kui õitsevad, osad — kui lehtivad, osad päeval ja 
osad öösel. Puudu on meil veel vaid nii minu kui Teispoole arust romantilisim, harilikult 
hotellipiirkondades värvilist õiteilu pakkuv bugenvillea, mis armastab juured sügavale lükata, 

sestap tema katusepotis kasvatamine on taas üks pisuke loterii. 


Muuhulgas on meil ka potiõunapuu. See sai ostetud koos muude taimedega kaks aastat tagasi 
tegelikult päris maamulda istutamiseks. Paraku lahkneb meie nägemus Teispoolega sellest, 
kus peaks olema puu asukoht. Mina tahan õunapuud esiaeda, st sellele umbes 
kümneruudusele eksklusiivsele platsikesele tänava ja maja vahel, mille äi on kunagi 
suuremeelselt jätnud ja kus ta viljeleb muidki puid, millest ükski küll üle pea veel ei ulatu. 
Kuna õunapuu minu meelest loob hubast kodutunnet. Kuid Teispool kardab, et nii tänava 
lähedal näpatakse puu õuntest tüh jaks ja tema istutaks puu hoopis majaderivi tahaotsa, kus 
väike aed täis äia mesilasi. Kuumusest piinatud ja õige toidupooliseta Egiptuse mesilane on 
aga nii agressiivne olevus, et see tähendaks, et puud me enam kunagi näha ei saagi, rääkimata 
oma käega sellelt õuna noppimisest. 


Nii ta seal katusel siis istub ning otsust ootab, olukorrast juba sedavõrd tüdinedes, et 
käesoleval kevadel kõige kiuste potis õunu kandma hakkas. Õunu on puu otsas täpselt kaks ja 
kui kõik hästi läheb, siis maitsta neid peaksime saama umbes juunis. Sest juuni on kohalike 
õunte hooaeg Egiptuses. Kuigi õunu on müügil aastaringselt, on enamasti tegemist täpselt 
sama importkraamiga nagu Eestiski. Kohalik oma õun on aga nii õm ja hõrk kraam, et on 
müügil ainult vahetult valmimise järel, umbes mai- ja juunikuus, saab hõlpsasti plekid külge 
ja tuleb ka koju tuues kähku ära tarbida, sest kaua ta ei seisa. Kuid kodutunnet aitab luua küll, 
sest et on sama hapukas ja mahlane nagu õunad Eesti-vanaema rohuaias. 


Sellest õunast saab lõpuks ometi õunakooki, saab mannavahtu ja saab isegi kisselli ja moosi 
keeta. 


Egiptuse väikelinnas või külas müüaksegi puuvilju ainult turul, päikesesoo jalt. Nende 
kvaliteetse hoiustamisega siin ei tegelda ja vastavalt on müügil peamiselt ainult need 
puuviljad, mille hooaeg parasjagu kestab. Seetõttu võibki aasta kulgemist ka puuviljade abil 
arvestada. 


Näiteks õuntest edasi hakkavad valmima viinamarjad. Neid on kahte sorti: magusad, kuid 
pisikesed, ja suured, kuid vesised. Siiski, alati taskusõbraliku hinna tõttu ei tohi kurta. 


Juunis valmib ka guaav ning algab kuni septembrini kestev egiptlase lemmikpuuvilja mango 
hooaeg. Mangot on vähemalt viite eri sorti ja puuviljade hierarhias on ta kasvõi pelgalt hinna 
alusel ühel kõrgeimatest kohtadest. Ühe kilo parimat sorti (magusaima) mango hinna eest 
saab kuni viis kilo guaave, banaane või viigimarju. Kuigi mango pole mingi importvili, vaid 
kasvab meist vaevalt sajakonna kilomeetri kaugusel, Suessi kanali äärses Ismailias ja seda 
ümbritsevates külades. , Mango kodu“, öeldaksegi Ismailia kohta. 


Mangoga pea ühel ajal valmivad imalmagusad pehme lödiseva viljalihaga viigimarjad — hea 
mahlane ja magus suutäis maiasmokale ning üks minu siinseid lemmikuid. Viigimari tuleb 
süüa turult tuues otsekohe ning pikalt väljapoole hooaega teda värskena ei leia, kuid temast 
tehakse ka päris head (ja odavat) moosi, mis näiteks rullbiskviidi vahele oivaliselt sobib. 


Kuidagi ei saa mainimata jätta ka datlit, mis on samuti magusaim just hilissuvel. Datlipalmi 
otsast saab neid kasvõi oma käega noppida ka turist Egiptuse kuurortis, kui soovib. Kuid 
alles hiljuti mõistsin ma esimest korda, miks dattel on nii populaame — kui sõin oma elu 

esimese päris valmis datli. Egiptlane armastab datleid niivõrd, et sööb ja pakub neid meeleldi 
pea aastaringselt. Seetõttu on tihti ja eriti talvel liikvel poolvalminud, seest rohekad datlid, 
mis on küll ka sellisena magusad, kuid hamba all kõvad nagu suhkguroog. Valmis dattel 
seevastu on jahuselt mahlane ja suussulav. Alles sellist peaaegu mesist datlit maitstes saad 
aru, miks datlid kuuma piimaga on legendaame sõdalaste turgutamise roog siinmail, aga ka 
roog, millega traditsiooniliselt moslemid lõpetavad päevase paastu ramadani ajal pärast 
päikeseloojangut. Kõigepealt datlid piimaga, siis õhtupalvus, ja alles siis jõuab tugevama 
toidu kord. 


Ka arbuus valmib augustis — suve lõpp ongi selliste mahlaste ja magusate viljade aeg. Ning 
Ülem-Egiptusest Assuani kandist hakkavad müügiks jõudma granaatõunad, mille hooaeg 
kestab oktoobrini. Korralik Egiptuse granaatõun on titepea suurune (lkilosse mahub umbes 
kaks tüklai) ja tõeliselt hõrgu, peaaegu portveini meenutava maitsega. Veidikese veega 
kannmikseris töödeldud granaatõunast saab suurepärase, vaarika varjundiga mahlajoogi. 
Granaatõun säilib pikemaltki, kuid talvepoole müüdav kraam on nii mõõtmetelt kui maitselt 
tagasihoidlikum. 


Saabubki november ja koos sellega Suessi lähistelt maasikad. Jälle on põhjust küpsetada 
pannkooke, mille jaoks suvel moosimarja raske leida. Maasikate hooaeg on üks pikimaid ja 
veab välja terve talvepoolaasta — mida edasi, seda magusamalt — alles vastu juunit vähehaaval 
kokku kuivades. 


Detsembris õitsevad need sidruni- ja apelsinipuud, mis kannavad vilja märtsist aprillini. 
»Suveapelsin,” ütleb Teispool nende kohta, samas kui ,talveapelsin" õitseb kevadel, kuid 
vilja kannab vastu talve. Apelsine on harilikke suuri ja hapukaid, aga on ka pisem 
kõvaviljaline sort, mis süües tundub mage, kuid millest saab imehead magusat mahla. 
Bortu'aan sucari ehk magus apelsin, ütlevad egiptlased selle kohta. Apelsinid ja sidrunid 
kasvavad just meil siin Menoufeyas, lähimad paar aakrit kohe üle tänava. 


Kevadpoolaastal on mitme kuu vältel saadaval ka tillukest kollast tomatit paberlatemas 
meenutav mõrkjashapu füüsal, kokteililaudade asendamatu komponent edevamas hotellis või 
baaris, aga ka muidu mõnus palavaga suhu pista. 


Ning põgusate päevade vältel just kevadpüha Sham el Nesiimi paiku naudivad küla lapsed 
marja nimega ,.tuut", mis kasvab tänava veeres suurte puude otsas vabalt nagu Eestis 
pihlakas. Et tuut on pisike, kuid marju on palju, korjatakse teda nii, et puu alla visatakse 
mingi vana lina või muu palakas ja keegi ronib puu otsa marju alla raputama. Seejärel 
keeratakse lina kompsuks ja tõtatakse koju ,,saaki" nautima. Tuut meenutab välimuselt veidi 
kuivapoolset rohekasvalget vaarikat ja Teispool arvabki mõnda aega, et vaankamoos on 
tuutimoos. Et Euroopas levib selline punane tuutisort. Kuid tuut on erilise maitseta veidike 
imal magus mari, mille parim osa ehk ongi, et saab käia niiviisi , tuutiraksus". 


Kui apelsinid lõppevad, tuleb väike vahe pelgalt maasikate ja melonite najal üle elada, kuni 
maikuus küpsevad söögiks kõigepealt põgusalt virsikud ehk mishmish. Virsikud on pirts puu 
nii mullatingimuste kui temperatuurimuutuste suhtes ning nende hooaeg on nii napp, et 
sellest on araabia keelde sündinud lausa kõnekäänd. ,,Fi'l mishmish“ ehk — virsikute aegu, 
ütleb nipsakas neidis, kui tahab tüütule lunijale mõista anda et... sama hästi kui ei kunagi. 

Toit Egiptuses 


Miniakatsed Egiptuses käivad riisi keetmise oskuse järgi. Riis on egiptlase toidulaual sama 
asendamatu, kui kartul eestlase ees, sestap ongi välismaalastest pruutide rahvusvahelised 
foorumid tulvil ohkeid stiilis: ,, Ohh, mu ämm pole mu riisiga ikka veel rahul.“ ,, Mu riis 
kleepub endiselt...“ ,, Aga kuidas te keedate pruuni riisi?“ Jne. Järgnevas saabki paljastatud 
»Õige" Egiptuse riisi keetmise kunst ja ka muidu räägitud sellest, mida ja kui (või mitte) 
tervislikult egiptlane sööb, mis enamasti ka eestlasele kättesaadav on. 


Egiptuse riisi keetmiseks vajad järgmisi aineid: riis,,õli, vesi, puljongikuubikud või sibul, 
(soovi korral) nuudlid vm väiksemad pastatooted, läätsed, lihatükikesed, rosinad vms. 


Kõigepealt kalla poti põhja õli. Ei mingit pintsliga kiibitsemist või õlikärmekese pihustamist 
läbi sifooni — poti põhi olgu korralikult mitmemillimeetrise õlikihiga kaetud! (Siinkandis 
kasutatakse jõukamates peredes enamasti maisiõli, vaesemates ka päevalilleõli või siis hoopis 
odavat, pudelil tuvastamata algallikatega õlisegu. Kuid õli maitse määrab palju!) 


Nüüd tuleb oluline erinevus, mis tegelikult määrabki, kui mureda või kleepuva riisi saad — 
sega õlisse k o h e kõik vajalikud maitseained ja lisandid, nagu näiteks sool või 
puljongikuubikud. Puljongikuubikuid kulub umbes iga kahe sööja kohta üks, ja üks igaks 
juhuks veel. Egiptlane, kui just pole paastuaeg, kasutab enamasti kanapuljongi kuubikuid. 


Alles nüüd lisa riis, iga sööja kohta pool mahlaklaasi täit. Egiptlane kasutab üsna pisikese 
ümariku teraga riisi, millele Eestis ehk kõige paremini vastab pudruriisi nimetuse all müüdav 
kraam. Selle riisi peseb ta enne veel hoolega läbi, mitte ainult selle tõttu, et odavam riis 
sisaldab teradele lisaks muudki huvitavat, kuid mitte asjakohast, vaid ka selleks, et pesta 
välja riisitolm, mis potis haududes muidu riisi pudruseks muudaks. 


Nüüd prae riisi! Igapäevases toidukeetmises praetakse riis lihtsalt kergelt läbi, nii etta värvi 
ei muuda, kuid muutub klaasjast matiks. Puhas valge riis tõenäoliselt ei võta tükk aega vedu 
ja alles miski murdepunkti saabudes hakkab äkki pruunistuma kohutava kiirusega. Ära ära 
kõrveta! Kuid kui oled õlisse seganud ka puljongikuubikuid, pruunistub riis kiiremini ja ka 
valmis riisi värv jääb karameljam. 


Pruun ja läbi segatud? Selge. Ära riisi nüüd rohkem puutu! Samal ajal oled juba keetnud ka 
kannutäie vett, kalla see ettevaatlikult riisile peale nii, et terad võimalikult vähe paigast 
liiguksid. Vett ära kalla ka liiga palju, ainult umbes poole rohkem, kui on potis riisi. Selline 
järjestus on oluline sellepärast, et kui maitseained kohe õlisse lisada, või vette, ja riisi vee 
lisamise järel enam mitte puutuda, siis vee valamisel uuristab poti põhjast üles kerkiv aur 
endale tuhandeid pisikesi rajakesi läbi riisi, mis kokkuvõttes annabki tulemuseks õhulise ja 
mureda riisi. Selle tähetarkuseni jõudmiseks kulus mul täpselt kaks ja pool külaelu aastat, aga 
noh, ma olen ka laisk kokkaja. 


Pane nüüd niisiis potile kaas peale ja hauta väikseimal võimalikul tulel, ja riisi rohkem 
näppimata, kuni vesi on kadunud ja riis on pehme. Nämm!! Teispool on nõus sellist riisi 
sööma täiesti ilma igasuguste lisanditeta. Lapsed ka. 

Kuigi ma teen peaaegu alati need kolm viga, et alustuseks unustan (või ei viitsi) riisi pesta, 
siis kallan peale liiga palju vett, ja siis hautan liiga kaua. Tulemuseks on, et näljaselt jaole 
ruttav Teispool tõstab potist kulbiga midagi kartulipudru taolist, ja teeb mulle nägusid. 


Kuid vahel läheb ka paremini. 


Riisi hulka võib veel segada nt lihatükikesi, või praadida õlis paar peotäit nuudleid 
karameljaks ja alles seejärel riis hulka kallata, riisi võib siis jätta suhteliselt valgeks. Või 
segada riisi pooles ulatuses pruunide läätsedega — minu üks siinse toiduvaliku lemmikuid. 
Või lisada rosinaid või pähkleid, või natuke kõike — mida just keetja fantaasia ja sööjate 
maitsemeel lubavad. Minu isiklik nipp on lisada noaotsatäis kohalikust poest leitud ehedat 
India karrit. Vähe lisades pole karit otseselt tunda (mis muidu muutuks tüütuks), kuid riis 
omandab veelgi rikkalikuma maitsevarjundi, värvuse ja aroomi. Ja muidugi lisan veidi 
suhkrut — mis tahes soolase toidu puhul ikka ka noaotsatäis suhkrut ja magustoidu puhul 
soola olevat vana prantsuse kokkade nipp, millesse Teispool suhtub äärmiselt kahtlevalt... 
kuid tulemust kiidab! 


»Kalariis,“ ütleb Teispool rahulolevalt, kui on õnnestunud keeta eriti tõmmu riis — sest just 
sellist pakutakse enamasti kohalike kuurortide kalarestoranides, mis muidugi äratab hulga 
meeldivaid mälestusi. 


»Haiglariis,“ poriseb Teispoole noorem õde, kui kord üritan neid ,,üllatada“ täiesti valge ja 
õlivaba basmatiga. 


Kuigi ehtsa kalariisi keetmine on veel hoopis omaette kunsttükk. Kalariisi rikkalikult 
karamel jas värvitoon saavutatakse pruuniks kõrvetatud sibula abil ehk siis keedetakse selline 
riis valmis sibulakeeduvees. Sibul "karamellistatakse" ehk seda praetakse nii kaua, kuni iga 
viimne kui tükike on pruun ja krõbe. See on jälle peen silmaga rihtimise ja kannatlikkuse 
venitamise kunst, kuna ka sibul kipub kõrbema minema, kuid krõbedaks saama ta peab, 
muidu muudaks sibulast erituv mabl riisi suisa tatiselt kleepuvaks. Siin ühesõnaga pole õmalt 
klaasjaks kuumutatud sibulaga uhkustamise koht! Sibul aetakse seejärel veega keema, 
maitsestatakse vastavalt soovile ja valatakse riisile peale. 


Riisi kõrvale süüakse lihtsamatel päevadel tomatikastmes keedetud köögivilju — mitut sorti 
ube, suvikõrvitsat või kartulit (jah — riisi kõrvale kartulit, kartul on ju köögivili!) — ja 
parematel päevadel liha, mida samuti algul pikalt keedetakse ja vajadusel siis veel kas 
grillitakse või praetakse. Peaaegu kunagi ei panda toorest liha otse pannile või ahju, ei teagi 
kas ettevaatusest või et keedetud liha peetakse mahlasemaks. 


Liha on kas täielikult maitsestamata või hautatud sibula ja idamaiste vürtside kastmes, mis — 
kuigi rikkalik — on peaaegu alati samuti ühe ja sama maitsega. Toidud ongi siin pea alati 
samad ja sama maitsega, kuid aastate jooksul omandatud oskuse abil perfektselt valmistatud, 
mis kardinaalselt erineb minu põhimõttest valmistada enamasti midagi ,,uut ja huvitavat" 
esimest korda elus (mis seetõttu enamasti mõõdukalt nässu läheb). 


Kord näiteks istume arutama Ühe lähenevat esimest sünnipäeva. Kuigi sünnipäevade 
tähistamine pole siinmail eriti kombeks, siis laste puhul ja oluliste tähtpäevade korral 

erandeid siiski esineb. Ning Teispool on ikkagi vanim ja ainus poeg, pealegi värskelt 
»Välismaa naise“ koju toonud, keda ometigi suguvõsa kaeda tahab. Üks aga esimene 
lapselaps peres. 


»Mitte mingit pliidi ääres vaaritamist igatahes ei tule,“ ütlen Teispoolele. ,, .õpuks on nagu 
ikka, et külalised juba ukse taga, aga perenaisel pole veel olnud aega ei riideid vahetada ega 
ennast sättida. Teen eelmisel päeval mingi saksa tüüpi külma kartulisalati, õlikastmega, ja 
mingi koogi, ja grillime vorsti, ja rohelist salatit ka, ja aitab küll. Tullakse ju ometi lapse ja 
mitte toidu pärast.“ 


Teispool vaikib pika hetke ja selgitab siis, et muidugi tullakse ka toidu pärast ning et kindlasti 
peab toitu olema palju ja see peab olema harilik Egiptuse toit. 


»Aga mina ju pole egiptlane ja ma ei tahagi olla egiptlane. Ma olen eestlane ja eesti toit võiks 
ju neile huvitav olla, vahelduseks?“ vaidlen solvunult vastu. 


»Ei ole vaja vaheldust,“ ütleb Teispool ja: ,,Ei ole huvitav.“ 


Vähe ei juhtu, et me selles küsimuses lahutuseni jõuame, kui ei sekkuks meheema, kellele 
Teispool on probleemi olemuse vaheldumisi edasi anda jõudnud. Meheema on tulnud 
perekonda abielu kaudu väljastpoolt nagu minagi ja seetõttu on mu peamisi hingelisi tugesid 
ja mõistjaid esimestest päevadest peale. 


»Kui Teispool oli alles väike, siis kord ma mõtlesin ka ühel tema sünnipäeval, et ajan seekord 
veidi lihtsamalt läbi — kõigest lapse sünnipäev ju. Et pakun võileibu ja pepsit...“ pajatab ta. 
»»Onud tuletasid seda meelde veel aastaid hiljem!" Ning pakub, et kuna tegemist on tema 
esimese lapselapsega, siis las tema korraldab peo. 


Nii saabki, et ämm ja meheõed valmistavad kuhja toitu, millest ära süüa suudetakse umbes 
pool. Ning kui külalised jõudma hakkavad, toimetavad kõik kolm alles köögis. Kuid üldiselt 
oleme kõik rahul. Nemad on rahul, sest ei pea külaliste ees toidu vähesuse või kummalisuse 
tõttu häbi tundma. Mina olen rahul, sest ei pea põhimõtteid muutma ega — hehee — vaeva 
nägema. Teispool on rahul, sest ei pea kuidagi veidralt erinema. Ning külalised olid rahul, 
sest on harilik egiptilik pidu turvaliselt egiptiliku söögiga, mida nad ongi harjunud iga kord 
sööma, ja seda on ka lugupidavalt palju. 


Toidu kogus siin on omamoodi mark sellest, et külalised on olnud nii oodatud, et nende 
pärast ei hoita milleski kokku. Perenaine või peremees oma käega kuhjavad igaühele 
taldrikutäie ja viisaka vastuvõtu reeglite hulka kuulub ka, et kindlasti tuleb keelitada igaüht 
rohkem sööma. Kas järgi jäetakse samuti viisakusest, ei ole ma päris kindel — minul ei ole 
veel õnnestunud tervet taldrikut ammendada ka tõsise nälja korral. 


ak ak ok 


Tomatikastmes köögiviljadele järgnevad populaarsuselt taignasse kastetud friteeritud 
köögiviljad, friikartulid, ning riisitäidisega köögiviljad ehk mahshi. Populaarseim on kapsa- 
mahshi ehk pisitillukesed sõrmejämedused kapsarullid, kuid riisiga täidetakse ka 
suvikõrvitsat, paprikat ja viinamarjalehti. 

Veel üks Egiptuse pere menüü möödapääsmatu komponent on kushari — odav ja populaame 
tänavatoit ning asendamatu paastuvale koptile. Kushari jaoks keedetakse eraldi valmis kõik 
põhikomponendid — riis, väiksemat sorti vigurpasta, pruunid läätsed, ning hummusoad ehk 
kikerhemned. Kõik see laotakse iga sööja taldrikusse kaähiti valmis, alustades riisiga ja 
lõpetades dekoratiivsete ja maitsvate kikerhemestega. Peale visatakse paar lusikatäit 
pruunistatud sibulat (mida tänavapruugis naljatlevalt , lihaks“ kutsutakse — ,,Hei! Pane mulle 
ikka ,liha“ ka!“ või: ,,Ära sa , lihaga“ koonerda!“) ning juurde pakutakse tšilliga maitsestatud 
tomatikastet ning äädikaga tembitud küüslaugukastet. Parim on mõlemad koos. Head isu! 


Egiptuse ,ssupp“, kui seda tellida mõnes lihtsamas restoranis, on lihtsalt üks selge ja 
igasuguste lisanditeta lihakeeduleem. Kodune supp aga on sageli molokhaia või spinat. 
Molokhia (loe: molokhaia) on basiilikut meenutav lehttaim, millest kasutatakse ära ainult 
lehed. Supi tarvis praetakse õlis kiirelt läbi sibul ja küüslauk, lisatakse siis vesi ja tillukeseks 
peenestatud molokhaialehed. Keedetakse vähe, kõige enam 5 minutit ja ka molokhia kogust 
peab ettevaatlikult jälgima, sest keetmise käigus ta pakseneb nagu oleks supisse lisatud 
kartulitärkist. Lehtedega liialdades tuleb supp paks ja kirbe. 


Molokhia oli Ühe lemmikroogi esimese eluaasta päris toidule ülemineku perioodil. Öeldakse 
et laps teab, mis talle hea, ja võib-olla tõesti — molokhia on täis pakitud mitmeid olulisi 
vitamiine ja mineraale, mitte kõige vähemtähtsalt näiteks luid tugevdavat kaltsiumi ja 
väsimust peletavat magneesiumi. Tegelikult ongi hämmastav, kui kavalalt tervislikud on õige 
mitmed pealtnäha lihtsad ja mitte alati isegi isuäratavad siinsed road. Näiteks egiptlase 
»hommikupuder“ fuul — keedetud ja purustatud oad — on parim proteiiniasendaja lihavaba 
dieedi puhuks. Kuid ka nende jaoks, kes end ei piira, on proteiin (siis: fuul) just see, mida 
toitumisnõusta jad hommikul süüa soovitavad, kuna ta toodab erksaks tegevat energiat, samas 
kui süsivesikuterohked võileivad ja saiakesed tegevat pigem uniseks. 


Molokhiast oli juba juttu — täpselt sama mineraaliderohke leheroog on spinat. 


Egiptlase meelispuuvili mango — puuviljade arvestuses üks mineraalide ja vitamiinide 
rohkeimaid suutäisi — on parim ja kiireim kaotatud energia taastaja näiteks pärast hektilist 
tööpäeva või spordisaalist tulles. Ning väga-väga sobilik väikelapse päristoiduga 
harjutamiseks. Neljaseks saav Üks keeldub siiani magama minemast, kui talle pole ulatatud 
tema õhtust mangomabla portsu. Ning väiksem õde keeldus omal ajal küll 
rinnapiimaasendajast, kuid mangomahlast mitte! Üldse mingid asendamised mingi muu 
mahlaga pole õnnestunud pikemaks, kui pooleks päevaks. Selline mahl! 


Mangost veel poole võrra kasulikum on lähiaastail Egiptuses levima hakanud papaia, millest 
mind teavitasid paremini varustatud maanteid liikumiseks kasutavad siinsed eestlased — 
külaturult papaiat veel ei leia. Ühest papaiast saab sööja umbes kolmekordse päevase C- 
vitamiini koguse ning (näiteks) kolmandiku vajalikust foolhappest ja viiendiku A- ja E- 
vitamiinist. Kuigi nii mango kui papaia on Egiptusse sisse toodud, üks vististi Indiast ja teine 
ilmselt Kesk-Ameerikast, tundub mõlemile siin meeldivat ja nende kättesaadavus on aasta- 
aastalt paranenud. Hei — ka kartul pole ju Eestist pärit! 


Iga päev tarbib egiptlane lisaks ohtralt värsket peterselli ja koriandrit, millest esimene nt 
sisaldab kolm korda rohkem C-vitamiini kui apelsin, kaks korda rohkem rauda kui spinat, 

viis korda rohkem... no saate juba isegi aru, et siin on tegu järjekordse tervisepommiga. 
Egiptlane sööb peeneks hakitud peterselli peotäite kaupa iga päev nt rohelise salati, aga ka 
taameya nimeliste friteeritud köögivil jakotlettide (peenestatud oad, petersell, küüslauk) 
koostises. Kõik see roheline on muuhulgas hea foolhappe allikas, mis peaks tagama egiptuse 
beebide aju- ja närvissüsteemi laitmatu arengu ka tehisvitamiine tarbimata. 


Kuid nii nagu kogu Egiptus on kontrastide maa, nii ka egiptlase menüü ulatub servast serva. 
Kindlasti olenjuba oma esimese siinviibimise kuu jooksul söönud ära rohkem kartulikrõpse 
ja joonud rohkem limonaadi, kui kogu oma varasema elu jooksul. Nimelt olin ,,oma eelmises 
elus" seda sorti inimene, kes nt McDonaldsisse sattus loetud arv kordi, seltskondlikel 
põhjustel, ja sõi seal siis (pikast ootamisest lahtunud) rohelist salatit. Egiptuses aga on 
kihiseva karastusjoogi pudelike esimene asi, mis sisse astunud külalisele pihku ulatatakse, 
ning kartulikrõpsud ja koolajoogid ilmestavad ka igapäevast söögilauda, eriti vähegi 
vaheldust ihkava paastuva kopti jaoks. Südametõved ongi suhteliselt tihe nähtus ka, kuigi 
samas — kus nad siis pole. Samas, kuna magustoidud külapere igapäevasest menüüst 
praktiliselt puuduvad, siis kolme lusikatäie suhkruga klaasike kanget teed või pudelike pepsit 
ilmselt lähevad kirja nende eest. 


Kuid küpsetama on egiptlased mihklid. Ämm keerab oma koogid kokku siiani kõigest kümne 
sõrme abil, kuid tema koogid on sellegipoolest kõrgemad ja õhulisemad, kui minu hinnaline 
köögikombain mulle vuristab. Huvitav on, et rasvaineks kasutatakse enamasti mitte võid, aga 
võirasva — siis võid, millest on eraldatud kogu piim ja vadak. Sellist võirasva müüakse 
poodides suurtes mitmeliitristes plekkpurkides ja küpsetistele jääb sellest iseloomulik, just 
nagu kuigi siiski ka mitte päris või maitse. Päris meeldiv selline, kui rasv on värske. 


Enamasti küpsetatakse lihtsaid magedaid saiakesi. Keerulisemad küpsised ja koogid tuuakse 
kohvikust, erandiks vähemalt meie peres on ämma leivanumber — lihtne kuid maitsev 
fantakook, mille retsept olgugi ka simkohal ära toodud. Fantakoogi küpsetamiseks vajad: 


paar muna 
umbes kolmandiku klaasi õli vm rasvainet 
jahu tunde järgi 

klaasikese toasooja Fantat 

küpsetuspulbrit 

vaniljesuhkrut 


Nagu kerkimist vajava küpsetise puhul ikka — hoia mune ja fantat enne tunnikese jagu 
toasoojas, nii lähevad munad paremini vahtu ja külm Fanta ei pärsi kerkimisprotsesse 
taignas. Vahusta munad, sega hulka muud ained ja küpsetuspulber. Õige konsistents on 
vormikoogitaignale omaselt üpris vedel, paksemat sorti hapukoore tüüpi. Vala vormi ja 
küpseta nõrgal kuumusel ettevaatlikult ja kaua — nii jõuab kook rohkem kerkida. 160-180°C 
ja 40-50 minutit on üpris toimiv kombinatsioon. 


Ämma kook on meekarva ja uhkelt kaheksa sentimeetrit ehk ligi poole kõrgemaks kerkinud. 
Selle vastu ma, nagu ikka, ei saa, kuid võtan väikese revanši uue retseptiga — juurutan pere 
menüüsse porgandikoogi. Porgandikook on fantakoogile suhteliselt samane, kuigi 
rammusam, seetõttu teenib sööjate heakskiidu. Vahel läheb ka täppi... 

Populaarne lihtsakoeline küpsetis ja mmu üks lemmikuid on fetir. Fetir on sisuliselt 
lehetaignaleib ja meie peres valmistab seda harilikult Teispoole vanem õde, kes on pere 
fetirispets. Veest ja jahust sõtkutud tihke tainas venitatakse madalale ümmargusele 
talupojalauale laiaks, määritakse peale sulavõid või õli, käänatakse kokku, ja venitatakse 
uuesti laiaks. Nii mitmeid kordi ja ainult käte abil. Taignarulli ei kasutata. Valmis fetir on 
pealt krõbe, kuid seest pehme ja mahlane. 


Egiptlane sööb fetiri sageli omaette, näiteks õhtuse toidukorrana, määrides vahele pehmet 
valget toorjuustu või fetiriribasid meekaussi kastes. Eriti hõrk on kodune võiga küpsetatud 
fetir, kuid et võid edukalt annab õliga asendada, on fetir ka tänuväärne paastua ja roog. Odav 
pealekauba ja kui ise küpsetada ei viitsi, siis tänavaservade pagaritöökodadest paundi või 
paari eest hõlpsasti leitav. 


Kui fetir katta mozzarella juustu ja täidistega, saab sellest fetiiripitsa, mis on mõnusalt 
mahlane ka jahtudes veel, kuid lausa hõrk ja krõbe ahjus üles soojendades. Sobib 
külalistelegi näpuroaks pakkuda. 


Kuna soola ei lisata, siis paraku on enamik siinseid küpsetisi mu maitse jaoks magedad. 
»9a paned koogitaigna sisse soola?“ imestab minu kõrval kõrval köögis askeldav Teispool. 


»Ssäh, raputa natuke, ega pole vahet, kas seda on pandud enne või pärast,“ küünitab ema minu 
poole soolatoosi viietärnihotelli hommikusöögilauas. Otse pannilt tumud kuumad ja 
krõbedad, kuid piisagi soolata koogid on meie jaoks sama hästi kui maitsetud. 


Sama võimatu egiptlaste meelest on minu komme küpsetada kooke hapukate puuviljade või 
moosiga. Kõige kiiremini kaob taldrikult rullbiskviit, kui olen sellele määrinud imalmagusat 
viigimarjamoosi. Õunakoogi puhul võib juhtuda, et äi sööb ära koogi, kuid lükkab küpsed 
õunad selle pealt ettevaatlikult taldrikuservale. Samas kui tooreste õuntega kaunistatud tort 
on üks kallimaid valikus ja kõikide lemmik. Kord aga täitsin rullbiskviidi magustatud 
kohupiimaga. ,,00, kui maitsev,“ ütles äi üle külalisi täis toa ilmekalt minu poole pöördudes. 
Asetas siis koogi taldrikule tagasi ja rohkem seda ei puutunud. Sest egiptlane tunneb 
kohupiima ainult soolasena, pean siin silmas, et ka magedat kohupiima on peaaegu võimatu 
leida, saati siis magusat... 


Samal ajal on kogu suhtlemine suunatud sellele, et kõik end hästi tunneksid ja jumala pärast 
kuidagigi riivatud ega solvatud ei saaks. Otsekohesus pole just egiptlaste tugevaid külgi. 


Mõned road kuuluvad hoopis kurioosumite kategooriasse. Näiteks minu jaoks oli algul täiesti 
võimatu roog tegelikult igati ontlik praetud keedumuna — koptide paastujärgne peolauatoit. 
Muna keedetakse, kooritakse ja seejärel praetakse rasvatatud pannil pruuniks. Polegi nagu 
hullu midagi, aga minu jaoks tundus nii imelik ja suust alla ma seda ei saanud. 


On veel mõned tõelised armastuse prooviroad. 


Näiteks poolmädandatud kala feseekh, mis on kevadpüha Sham el Nessimi kohustuslik 
menüükomponent. Umbes nagu rootslastel nende jõulutoit libekala. Egiptlaste kala 
soolatakse ja hoitakse tünnis välistemperatuuril just nii kaua, et liha pehmeneb ja hakkab roo 
küljest lahti tulema. Õige , mädandamine“ on peen kunst, kuna tuleb tabada õige 

lõpuhetk.Valesti mädandatud kala hakkab eritama mürgiseid aineid ja on tervisele ohtlik. 
Kevadpühade järgselt raporteerivad kohalikud lehed muuhulgas ikka ka, kui palju inimesi sel 
aastal haiglasse sattus, sest et kokkuhoiu eesmärgil ostsid kala mitte õigele mädandamisele 
läbi mitme põlvkonna spetsialiseerunud kaupmeestelt, aga märksa kahtlasema taustaga 
odavkauba tarnijatelt. 


Või gibna adima ehk vana juust, mille tõepärasem nimi oleks ilmselt ,,mäda juust". Kui mitu 
aastat see pruunika värvusega, lõputult haisev ollus on veetnud rõdul vedelevas spetsiaalses 
peenekaelalises savianumas, on ilmselt iga pere saladus, kuid lõhna järgi otsustades võidi 
viimane sats ka Teispoole sündimise puhul osta... 


Ning lõpuks keedetud veisejalad, ja ärge palun looge endile illusioone tailiharohke Eesti süldi 
kuumast versioonist. Egiptuses koosneb see roog pealtnäha veise säärenaha tükikestest koos 


küljes võdisevat tatti, ning muidugi magusaimast palast — lutsukontidest. 


Need road on enamasti mõne tähtpäevalaua traditsiooniline osa ja neist keelduda õnneks on 
lubatud : -). Kuigi mine sa tea — praetud keedumuna tundub mulle juba harilikuga võrreldes 
päris krõbe amps... 


ak ak ok 


Pikk kirjutamine ajab janutama, sestap lähen nüüd segan endale ühe Egiptuse 
»Sidrunimahla“. See värskendav jook on siin kandis populaame eriti peale kalatoite, aga ka 
muidu kuuma ilmaga, ning on odav, kiire ja lihtne valmistada. Vajad järgmist: 


2 pisikest sidrunit või laimi 


(Egiptlased kutsuvad kohalikuks ehk baladi sidruniks meie mõistes laimi ja meie mõistes 
sidrunit kutsuvad nemad ,.importsidruniks“.) 


liiter soovitavalt jahedamat vett 

maitse järgi suhkrut, meie panemeu 100g 
jääkuubikuid 

soovi korral värske mündioksake 


Lõika laimid kaheks või neljaks ja viska kannmikserisse. Lisa vesi ja suhkur ning sega 
kõrgeimal kiirusel mõni hetk — mitte liiga kaua, sest siis hakkab koor kibedat välja ajama. 


pidulikumal puhul mündioksake. (Kui soovid tugevamat mündimaitset, siis lisa veidi 
mündilehti juba enne mikserdamist.) Naudi. 


Egiptusega abielus 56 


Kullast, rahast j JI lilledest (selles järjekorras) ehk kuidas 
egiptlane külas 


Ühe esimese sünnipäeva eel lauda sättides panen muuhulgas valmis suure ämbri veega. 
Vaase on meil ju veel vähevõitu, kuid sugulasi on tulemas mitmest perest, kokku oma 
kolmkümmend inimest. Miks Teispool seda jälgib vaikse muigega, ei jõua mulle kohale enne 
kui pärast külaliste lahkumist: ämbris vedeleb täpselt üks lillekimp, tõsi küll — egiptlaslikult 
pompöösses seades. 


Külla minnes nõuan algul ikka, et kaasa osta tuleb ka kimp lilli. Et Eestis me viime lilli, või 
igatahes mina viin. Mõningase vastuvaidlemise saatel Teispool sellega harilikult siis ka 
nõustub, kuid lilledele lisaks ostab kindlasti ka kilekotitäie puuvilju või hiigelsuure karbi 
kooke. Koogid, kujunduslikest erinevustest hoolimata, on alati täpselt ühed ja ühe maitsega 
ning vähemalt pooled jäävad enamasti söömata. Kuid ostmata jätta ei saa, ja ainult lilledega 
minna ei tohi. ,, Võidakse arvata, et me pole piisavalt lugupidavad,“ ütleb Teispool. Nagu 
oleksid lilled midagi väheväärtuslikku ja alamat riigis, kus just puuviljad ei maksa sama hästi 
kui mitte midagi, ja külastatav pere on neid ka ise ostnud. Kuid reegel on selline, et külla 
minnes viiakse kas puuvilju, kooki, või midagi juua, või nii üht kui teist, midagi söödavat 
ühesõnaga, ja mida rohkem, seda uhkem. 


Lilled... nendega ei oska üllatunud vastuvõtja kohe midagi peale hakata. Puuviljad ja joogid 
viiakse kööki ja võimalik et süüakse õhtu jooksul ära, kuid lilledega võib juhtuda, et need 
unuvadki kapi servale kuivama. Või eelistab perenaine need enne kuivatada, ja siis alles vaasi 
panna? Kuna enamik lilleseadeid kodudes on kuivatatud või lihtsalt paberist. Kuigi elus lill ei 
maksa suurt mitte midagi, siis tulevane pruut ostab uue kodu tarbeks muuhulgas ka mitu 
plastmassist lilleseadet. Võib-olla on siin oma osa kuumal ilmal, ja et kliimaseade on veel 
suhteliselt uus nähtus, mis vähestesse kodudesse väljaspool suurlinnu jõudnud. Õieti ongi 
Egiptus vist ainus koht, kus suure südamerahuga müüakse poes ka lausa närtsinud õisi — 
vististi on nende kiire koltumine siin lihtsalt nii loomulik. 


Miks ühed sugulased siis ikkagi sünnipäevaks lilli tõid? Sest meie viisime lilli neile! 


ae ajeale 
»Mäletad sa, palju onu Dudule (siis: Ühele) viimati pihku pistis?" pärib Teispool, kulm kipras. 


Kuna tema gümnaasiumiealine onupoeg on just edukalt lõpetanud käimasoleva klassi 
eksamid. Sobiv põhjus läbi astuda ja viia väike kingitus — nuts raha! 


»Akki otsiksime mõne raamatupoe, ostaksime kasvõi sõnaraamatu või mõne kena pastaka,” 
tõrgun mina mumeelest natuke labase, kuigi muidugi ääretult pragmaatilise raha raha vastu 
vahetamise mõtte ees. 


Kuid esiteks asub lähim teada olev raamatupood Kairos ja teiseks ei võta Teispool mu ideed 
kuuldagi. Lähim raamatusamane ese, mille ta on nõus rahatähega seoses kinkima, on 
kaärjaümbrik. Sest komme on selline, et kingitakse, kui mitte kulda, siis raha, ja raha vastu 

taas raha, ning midagi muud oleks lihtsalt pentsik või isegi solvav. 
»Nagu poleks neil omal raha seda osta," nendib Teispool. 


Viisakas on mäletada, mida üks või teine sugulane tõi või kinkis ning viia vastu täpselt samas 
mõõdus. 


akeajeak 


Sünnipäevi Egiptuses tegelikult eriti ei peeta, vähemalt mitte külades, kus kõik kõiki 
tunnevad ja omavahel sugulased on. Selgituseks ütleb Teispool, et kõiki sünnipäevi pidama 
hakates oleks võib-olla iga päev kellelgi sünnipäev, mis oleks koormav nii ajaliselt kui 
rahaliselt. Ka peresiseselt ei peeta sünnipäevi. Äi ei pea oma sünnipäeva oluliseks. Ämma 
sümboolne sünnipäev on oktoobrikuu esimesel päeval. See on selline kokkuleppeline 
kuupäev, sest keegi ei mäleta, millal ta sündis, ta ise ka mitte. Üks teine, üpris noor tuttav 
jällegi on oma ametlikes paberites, IDkaardil jne, kaks aastat tegelikust noorem. Kuna tema 
isa tema sündides millalgi tuhande üheksasaja kaheksakümnendate lõpupoole töötas 
parasjagu välismaal, nagu paljud edasipüüdlikud egiptlased, siis järgmine lähem kord tagasi 
jõudes läkslsi poja sündi kohe registreerima ning sellised need sünnikuupäev ja aasta siis 
jäidlai. 


Kuid kui ma vaatan, kuidas Teispoole õde hoolega viib oma tuppa ära suure punase roosi, 
millega tema sünnipäeva tagasihoidlikult tähistame, ja seda veel pikalt vaasis hoiab, siis... on 
ilmselge, et tema sünnipäevast, tema pisikesest isikust üldse hoolimine on talle vägagi hinge 
läinud. 


Muidugi, jõukamates ringkondades, kes elu ka muul moel euroopalikult (või kas peaksin 
ütlema: ameerikalikult?) korraldavad, on lapse sünnipäev uue trendina peaaegu 
turundusürituse mõõtu ettevõtmine, mis sageli peetakse väljaspool kodu näiteks lastedisko 
vormis. Sellisele kutsutakse mitte ainult sugulased, vaid siis juba ka terve lasteaiarühm või 
kooliklass, muidugi koos vanematega, ning kõik kokkutulnud saavad kaasa väikese 
meenekoti, mis sisaldab lastele väiksemaid mänguasju või pliiatseid, emade tarbeks aga 
näiteks meigiesemeid või muud väikest ja rõõmustavat. 


Et sünnipäeva pidada, tuleb ju enne sündida. Traditsiooniliselt kolib last ootav naine 

nelikümmend päeva enne oodatavat sündi vanematekoju, et iga päev ema hoole all olla ja nii 
ka sünnitada. Üpriski mõttekas komme, kuna mehed ju käivad tööl sageli kodust kaugemalgi 
ning on lapseootusega seotud asjaoludest väga tõenäoliselt veel vähem teadlikud, kui naised.. 


Sünnimoment, kuna noor elu on õrn, annab ainest rohketeks ebausuga seotud kommeteks. 
Näiteks Teispoole õe tulevase mehe õde emaks saamise puhul kombekohaselt õnnitlema 
sõites näidatakse meile uhkusega beebit, kelle silmad paksult millegi söetaolisega kokku 
määritud. Beebi kissitab koledasti ja silmi eriti avada ei taha. Mina ka ei tahaks! Kodus pärin 
Teispoolelt järele ja saan teada, et silmad määritakse söega selleks, et neid haigustest hoida. 
Väidetavalt toiminud Teispoole vanaema nii regulaarselt kord nädalas kuni oma teadliku elu 
lõpuni, ja ei kannatanud kunagi silmavaevuste all. Näe siis... 


Seitse päeva pärast sündimist peavad moslemid vist mitte, kuid koptid kindlasti 

beebivarvaste tähistamise üritust — beebit kantakse toas ringi, rongkäik sabas ja lauldakse 
spetsiaalseid laule, seejärel asetatakse titt toa keskele kõikidele vaatamiseks. Kaugemates 
provintsides on ka säilinud paganlik komme kurjade vaimude peletamiseks — beebi 
asetatakse põrandale ja ema peab seitse korda temast üle astuma! 


Vastsündinule on kombeks tuua kingitus, harilikult kulda. Mida või millises väärtuses, ei 
olegi nii oluline, peaasi et keegi tühja käega ei tule. Kuna kuld jääb lapsele (teoreetiliste) 
mustade päevade tarvis varuks. Sestap harilikult on sel puhul kingitavad ehtekesed kangeima 
karaadiarvuga kakskümmend üks, mis on araabiamaade harilikeim kullastandard. 


Sestap Ühe esimese sünnipäeva lõppedes loeme kokku kingitusi — üks... kaks.... kolm 
kuldsõrmusekest ja väike medaljon ketiga. Muidugi need paarimillise läbimõõduga sõrmused 
ei kaalu ju midagi ja sellisena pole ka teab mis kohutav väljaminek. Kuid mida sellise 
rõngakesega teha? Vanuses, mil selline lapsele sõrme mahuks, ta tõenäoliselt sööks selle ära 
või kaotaks liivakasti. Ja pärast on sõrmus juba pisike... Selgub, et sõrmused saab juveliirile 
tagasi viia ja järjest vahetada mõne suurema, sama kaalu ja väärtusega kuldeseme vastu. 
Ehete selline vahetamine või tagasimüümine väikese tasu eest on siin harilik komme, on ju 
lahutatud naised ajalooliselt just nii oma shabkast ära elanud. Ja siin tuleb kingituse 
karaadiarv vägagi mängu. 


Kord viime juveliirile kaaluda ühe kopsakamat sorti valgest kullast sõrmuse, mille olen 
ostnud kunagi puhtalt osturõõmust, kuid nüüd tüdinud. Oletame et iseenesest ühelt Saksa 
juveelitoodete messilt leitud väikepartiiline disainisõrmus võiks siinses moslemikeskkonnas 
päris hästi peale minna. Nimelt ei kanna kombekas moslem tegelikult kulda, millist 
ülemäärast edevust pühaleri ei soosi, vaid hõbedat, või siis kompromissina valget kulda. 


Juveliir lähebki suhteliselt elevile, kuid ainult hetkeni, mil suurendusklaasi alt tuvastab 
sõrmuse markeeringu. ,,See... see pole ju 12 karaatigi,“ ägestub vana värisevil käsil 
sõrmusest peaaegu et eemale põrkudes. (Saksamaal müüakse kuni üheksakaraadist kulda.) 
»Oleks ta 21 karaati, ma võtaksin selle mis tahes hinnaga, aga see... seda ei saagi ju kullaks 
nimetada.“ Ja viisakalt peaaegu et viskab sõrmuse, ja meid koos sellega, poest välja. Nüüd 
meenub mullegi õrnalt, et ostes sõrmuse karaadiväärtusest tõenäoliselt juttu oli, kuid et ma 
sellele tol hetkel mingit tähelepanu ei pööranud, kuna mind köitis ehte kunstipärane välimus, 
mitte ,,kangus“. Kuid seda juttu juba aiman, et võin kodus oma padjale rääkida. 


ale alea 


»Akki paneksime rahad kokku ja ostaksime hoopis selle kena ristikese,” teen Teispoolele 
ettepaneku, kui oleme onutütre vastsündinu jaoks kingitust välja valimas. Kuna 
sobivahinnaliste pisikeste kuldesemete valik antud poes tundub veidi nigel ja muusse poodi 
Teispool pole nõus minema. (Kuna meie pere ostab traditsiooniliselt selle kullassepa käest!) 
Filigraantehnikas teostatud väike rist on silmatorkavalt kaunis, kuid kahjuks ka kaalult 
kopsakamat sorti. 


»Aga meid on ju kaks peret," vastab Teispool. ,,See ei lähe kuidagi, et kaks peret, aga ainult 
üks kingitus!" Ja ostetaksegi hoopis kaks üsna ühetaolist, kuid hinnalt sobivat medaljonikest. 


Egiptlane on pragmaat juuksetutist varbaküünteni välja. Kuid ega muusuguse suhtumisega 

siin kõrbes elust asja saanud polekski vist ka. 


akeajeak 


Mitte ainult sünni tähistamine, vaid ka elatud elu mälestamine on siinkandis põhjalik 
ettevõtmine. Kuigi maetakse meie, põhjamaa mõistes ülepeakaela — hommikul eluküünla 
kustutanu harilikult veel enne õhtut. Oletan, et siin on oma osa taas kohalikul kliimal, mis 
suuremal osal aastast ei soosi kadunukese pikka hoidmist ümbritseva temperatuuri 
tingimustes. Ka mingit külmkambris hoidmist ega lahkamist ei toimu — palju olulisemaks, 
kui surma põhjuse teada saamine, peavad nii koptid kui moslemit kadunukese säilitamist 
füüsiliselt puutumatuna. Ei tea, kas hilisema pikisilmi oodatava ülestõusmise nimel? Seetõttu 
on omamoodi matusekombestiku osa näiteks ka haiglas surnud kadunukese poolsalaja sealt 
"näppamine", muidugi siis hariliku käepärast oleva autoga, kuigi lausa taksoga siiski vast 
mitte. 


Ning kuigi moslemid maetakse hauakambrisse lihtsalt riidepalakasse keeratuna, kasutatakse 
kadunukese ühest kohast teise toimetamiseks siiski sarka, mis tseremoonia järel niisiis 
vabaneb uut kasutuskorda ootama... 


Surmateate saabudes jätavad lähisugulased õe- ja vennalasteni välja pooleli, millega keegi 
just tegelenud, ja tõttavad haiglasse või surnu majja kombekohast abi ja tuge osutama. Enne 
istuvad Teispoole ema ja õed harilikult arutama, mida selga panna. Ei, ärge muiake, tegemist 
on vägagi tõsise küsimusega, mille vastu eksija võivad kurjad keeled ära märgistada veel 
pikaks ajaks. Sest üldiselt tuleks surma puhul leina märgiks kanda musta — vahetud sugulased 
aasta, kaugem ring nelikümmend päeva ja muud külalised vähemalt kaastunnet avaldama 
minnes. Kuid (pane tähele!) musta pole viisakas kanda, kui sisened surnu majja vahetult 
peale surmateadet. Kuna see võiks signaliseerida, et oled surmaga lausa entusiastlikult 
kiiresti leppinud, samal ajal, kui ilus oleks, et tõttad kohale vastu kõiki ootusi lootes lahkunut 
veel elusana eest leida. 


Ema ja õed otsustavadki tagasihoidlikumas toonis kuid mitte-mustade kostüümide kasuks. 


ak ak ok 


»Mis siis on olulisem?“ viskan Teispoolele oma parimal ära-puutu-plahvatan! -toonil. , Minu 
siiras kaastunne või mu kostüümi värv?“ Teispool ei vasta. 


» Võib-olla võtad siis riidepuu mustade riietega minu asemel kaasa??“ ei saa mulle veel 
küllalt. 


Teispoole kulm on kortsus ja õhk meie vahel täis elektrit, kuid kaalul kohaliku kombestiku 
vastu on minu üks põhilisemaid põhimõtteid — et inimese kvaliteedi üle ei otsustata selle 
järgi, mis tal seljas on, ei otsustata väliste ja pinnapealsete asjade alusel. 


Surnud on lähedase sugulase poeg, alles lapseohtu noormees, hommikul surnud ja 
pärastlõunal maetud, ning ees seisab kaastunde avaldamise külaskäik. Minul aga, oleme ju 
vaid paari kuu eest Sharmist Menoufejasse kolinud, pole kapis ühtki musta rõivaeset. Ei 
kanna ju normaalne inimene neljakümnekraadises palavuses musta?! 

Kuid nii see on, et leinav naisterahvas siinmail peab olema rõivastatud musta ja ainult musta, 
ja miski muu oleks tõlgendatav kas ränga solvangu või äärmiselt frivoolse käitumisena. 
Onunaine X, selgubki hiljem, ilmus matustele (teadmata põhjustel) beežis jakis, milline 
teguviis leiab ulatuslikku käsitlemist kõigis sündmust puudutavates aruteludes veel päevi 
hiljem. 


rõivaid, sest pole ju ka vaja lausa nimme nt leinava ema tundeid riivata. Teispoolega lepime 
ka ära, ega üle kolme päeva selleks harilikult ei kulugi. 


P.S. Mis värvi rõivaid kannavad mehed, ei ole jälle, nagu ikka, üldse oluline. 
ale alak 


Koptide puhul järgneb nüüd lahkunu mälestamise palvus esimeses lrikus, kus selleks 
õnnestub aeg leida. Et moslemite palvused on korrapärased tihedama ajavahega, mälestatakse 
lahkunut surma hetkele järgneva esimese taolise käigus. 


Maetakse nii koptid kui moslemid ühtviisi küla kalmistule perekonna hauakambrisse. See on 
väike, sageli silinderja katusega maapealne ehitis, mille uksest surnu lihtsalt sisse kantakse, 
maha asetatakse ja uks tema järel suletakse. Just sellistest kambritest koosneb muuhulgas 
Surnute Linna all tuntud rajoon Kairos. 


Kes leitakse surnuna tänavalt ja jääb tuvastamata, ja keegi teda taga ka ei otsi, maetakse 
kodutute ,,ühishauda“. Üks julge hingega eestlanna Tartu kandist, kes oma silmaga sellist 
kohta Surnute Linnas vaatamas käis, rääkis, et kõigepealt laskuti treppi mööda pikka maa- 
alusesse koridori. Selle ühte külge pinnasesse olid uuristatud ruumid meestele ja teise 
naistele. Iga palakasse mähitud keha viiakse sellisesse ruumi, ja kui teatud arv on täis saanud, 
müüritakse ruum kinni ja avatakse kõrvale uus. Kuni ruum on kasutusel, sisaldab ta niisiis 
aga erinevas lagunemisastmes kehi järgmisi ootamas... 


Kadunuke puhkama saadetud, kogunevad kaastunnet avaldada soovivad koptid seejärel 
leinaja majja, kus loetakse ette piiblit või mängitakse lindilt mõnda koptide kirikupea 
asjakohast jutlust. Kui see lõpeb, või korrapäraste vaheaegadega juba varem, tõuseb keegi 
vanem austusväärne isik ja tänab tulijaid jumala nimel. See on märgiks, et nüüd võib püsti 
tõusta, käia kaastunnet avaldamas, ja lahkuda, tehes ruumi järgmistele tulijatele. 


Moslemid, eriti suurema pere või populaarsema lahkunu puhul kogunevad seks puhuks 
tänava veerde püstitatud telkides, mis oma kirjude kangastega meenutavad pulmatelke, selle 
vahega, et toolid nendes on asetatud mitte keskele aga seinte veerde ning puudub pruudi ja 
peiu poodium. Ning kangas seintel on mitte punase vaid sinise põhjaga. Sel puhul loevad 
nemad ette koraani. Kaastundeavaldajad tulevad kohale, kuidas keegi jõuab, ja istuvad maha 
kuulama. Kui loetud on umbes neljandik traditsioonilisest peatükist, teeb ettelugeja pausi. 
Kõik selleks ajaks kogunenud tõusevad nüüd püsti sugulastele kaastunnet avaldama ja 
seejärel lahkuvad, tehes ruumi uutele tulijatele. 


Koraani ettelugemise ajal niisiis võib küll saabuda ja vaikselt vabale kohale istuda, kuid pole 
viisakas püsti tõusta ega lahkuda. 

Traditsiooniline matusejook on kange must ja suhkruta kohv. Et mina joon samasugust, siis 
Teispool liusabli mind vahetevahel, et joon ,,matusekohvi". Toidu ja joogi osas tehakse sel 
puhul üldse peent vahet. Kui surnud on päris vana inimene, siis pakutakse joogiks võib-olla 
isegi teed ja kohvi sisse suhkrut. Kuid noorema ja traagiliselt elu kaotanu puhul ainult 
kibemusta kohvi. Ning toitudest pole lubatud pakkuda mitte midagi hõrku või meeldivalt 
lõhnavat või muidu luksuslikku. Seetõttu pole lubatud pakkuda näiteks õunu, arbuusi, aga ka 
mitte molokhia suppi, millel on iseäralik tugev lõhn, mida egiptlased ise üsnagi naudivad. 
Pakutaksegi siis enamasti midagi lihtsat, nagu riisi köögiviljadega, ning puuviljadest banaani. 


akeajeak 


»Mul on tunne nagu ma oleksin nüüd tõesti vanaks saanud,“ ohkab Teispoole õde oma elu 
esimestelt matustelt naastes. Sest lapsed ja noored matustel kaasas ei käi, kuid juba kihlunud 
ja peatselt abielluv neiu, kaugelt üle kahekümne eluaasta vana, loetakse ses mõttes peaaegu 
täieõiguslikuks täiskasvanuks, kes esimest korda kaasa võetakse. 


Ka last ootav või imetav naine käib erandite hulka, sestap pole ka mina veel ühelegi matusele 
jõudnud. Loodetavasti jääb see veel kauaks nii. 


akeajeak 


Neli päeva pärast matuseid kogunevad koptid taas pikale palvusele kadunukese majas, 
millega tähistatakse hinge lahkumist kehast. Seks puhuks on lahkunu lähimad harilikult 
tellinud mõne lahkunut meenutava nipsasjakese kõigile muudele sama suguvõsa peredele 
jaotamiseks. Selleks võib olla palveraamat kadunukese pildiga kaanel, või kell või peegel, 
kus samuti kadunukese näolapp peal. Või taskukalender või võtmehoidja. Minule tundub 
selline kadunukese surmajärgne seinal või peos eksponeerimine veidi õõvastav, kuid 
ülejäänuile mitte. 


Ning veel kord kogunetakse õigeusuliste palvusele neljakümne päeva möödudes. See on 
ühtlasi see verstapost, mil kaugema ja vanemaealise, loomuliku vanaduse teed lahkunu puhul 
ametlikult lõppeb leinaaeg ning naised võivad oma mustad rõivad taas värvilisemate vastu 
vahetada. Jälle võib kuulata muusikat, vaadata telerit, ning suguvõsa noored võivad edasi 
veeretada vahepeal stoppama jäänud kihluste ja pulmade plaane. Hoidku aga taevane vägi 
selle eest, kui lahkub väga lähedane inimene, nagu oma laps või ema-isa, või abikaasa. Sel 
puhul leinab ontlik kopt vähemalt aasta, ja olgugi ta tütar parimas meheleminekueas ja 
pulmade tähtpäevgi juba ammu paigas — võib juhtuda, et terveks aastaks peavad noored oma 
plaane siis edasi lükkama, ja sama kaua ka kõik pere naisterahvad musta kandma. 


Aasta pärast tellitakse siis veel kord palvus lahkunu mälestuseks. 


akeajeak 


Kui oluliseks peavad egiptlased lahkunu mälestamist ja kaastunde avaldamist, näitab sellest 
sündinud Egiptuse sõbrapäev, mida tähistatakse 4. novembril. Traditsiooni algatasid kaks 
venda, leheomanikud-ajakirjanikud Ali ja Moustafa Amin, millalgi 1970ndatel ühe matuse 
ajendil, kuhu ühtlai kaastundeavalda jat saabunud polnudki. 

Inimeste süvenevast ükskõiksusest ärevil, kutsusid vennased üles tähistama üldrahvalikku 
üksteise meelespidamise ja üksteisest hoolimise päeva, mis Egiptuses seega sugugi ei 
puuduta ainult armunuid või muid südamesõpru. 


Meedia rohkel toel ja meelespidamisel ning et tegemist on ,,meie oma, Egiptuse 
valentinipäevaga", on see nüüd nooremate egiptlaste hulgas ja eeskätt linnades tõepoolest 
veidi levinud. 


akeajeak 


Samade vendade algatatud on ka Egiptuse emadepäev 21. märtsil. 


Koptide lasteaias, kus meie Üks ja Kaks rõõmsalt kaasa löövad, tähistatakse emadepäeva 
alati kontserdiga, mida oma kohaloluga austab kindlasti ka kohalik Menoufeya piiskop. 
Ettekandeid alustavad laulude ja luuletustega kõige väiksemad lavale lubatavad — 
kolmeaastased — ning lõpetavad kuueaastased koolieelikud. Viimased esitavad harilikult 
näidendi, mis on hoolikalt selgeks õpitud ja kujundatud ning olulist sõnumit edastav vägagi 
tõsine ettevõtmine. Näiteks üle-eelmise aasta näitemäng käsitles ema, kes kogemata 
lämmatab sumuks enda kõrval magava imiku ja asja varjamiseks vahetab selle naabrite 
beebiga. Tegelasteks siis ema, isa, naabrinaine ja (muidugi) abona. Õõvastavaks pidasin 
teemat jälle vist ainult mina... 


Läinudaastane näidend käsitles veidi helgemalt Santa Monica (muuhulgas paranevate 
alkohoolikute kaitsepühak) elulugu. 


ale ajeak 


Egiptuse muud üldrahvalikud tähtpäevad jagunevad moslemite ja kristlaste religioosseteks 
tähtpäevadeks ning muudeks riigipühadeks, mis harilikult saabuvad ootamatult, kuna keegi 
neid ei mäleta ega ka tähista, nagu näiteks iseseisvuspäev 23. juulil või relvajõudude päev 6. 
oktoobril. Ilmalikku uusaastat ei tähistata. 


Moslemite kaks suurimat püha on ramadani lõppemist tähistav Eid el Fitr ehk 
paastulõpupüha ja aasta peamist palverännakuaega tähistav Eid el Adha ehk ohvripüha. 
Väiksemad on islami uusaasta ning tänavapildis eeskätt kaupmeeste poolt haibitav prohveti 
sünnipäev millalgi seejärel. 


Koptide pühad on kopti jõul 7. jaanuaril ja kopti kirikuaasta suurim tähtpäev — lihavõtted. 
(Koptid nimelt peavad Kristuse surma meie patuste eest tema sündimisest olulisemaks.) 
Jõulud ja lihavõtted on üsna vastselt samuti riigipüha, kuna moslemid hakkasid nurisema, et 
koptid ju moslemite pühade aegu on vabad. No aitäh neile, igatahes! 


Kuid kõik koos niisiis tähistavad kevadpüha Sham el Nesiimi, mis traditsiooniliselt saabub 
lihavõtete järgsel esmaspäeval ehk siis just nagu kopti lankukalendri järgi. Tegelikult on 
Sham el Nesiim pigem paganlik püha, mida on peetud juba nii kaua, et püha ja nime 
tekkimise kohta liigub üsna erisuguseid selgitusi. Kuid tema sisuks on saabuva kevade üle 
rõõmustamine, selleks harilikult terve perega rohelusse minnes, kaasas söögikorv hapukala ja 
muu hea-paremaga. Omamoodi Egiptuse jaanipäev siis. 

Sham el Nessim on ka sobiv aeg osta lastele uued suvised rõivad. Egiptuse tähtpäevadele 
ongi iseloomulik, et alati ostetakse lastele täiskomplekt uusi rõivaid. Eks nad ju kasvavadki 
parasjagu nii, et paar-kolm-korda aastas ongi värskendust vaja, ja ega palju enam neid rõivaid 
mõnes peres polegi, kui see parasjagu ostetud komplekt ja paar vanemat ehk. Kuid laste 
südametes on tähtpäevadel seetõttu kindlasti eriti kargas tähendus. 


Lisaks siis tähtpäeva peotoidud. Näiteks ramadaniajaga käib kaasas kunafa — õlis küpsetatud 
nuudlitaoline magus mass, mida spetsiaalsest pritsist pihustatakse aeglaselt keerlevale tulisele 
plaadile. Ramadani saabumise eel on alati märgata kuidas käidavatel, kuid vähema liiklusega 
tänavatel, tihti mõne moshee lähistel, tekivad tänava kohale telgitaolised katused ja ilmuvad 
lagedale hiiglaslikud pöörlevad kunafa-küpsetid. Kuigi maiust ennast valmistatakse ja 
süüakse läbi aasta, ilmub ta tänavapilti nii võimsalt just ramadaniajaks. 


Ning traditsiooniline ramadanijook on hemekauna taolisest kuivatatud puuviljast keedetav 
pruunikaspunane kharoub, seda müüb meie kandis spetsiaalne ringi rändav mahlakaupmees 
eeslikaarikult, kõrgete läbipaistvate mahlatomnide seest. 


Koptid seda kõike kaasa ei tee, kuid neil on omad traditsioonid. Näiteks paast ,, murtakse" 
harilikult kohe viimase paastupäeva hilisõhtul kohe pärast südaööd — keegi ei malda 
hommikuni oodata! Pere istub juba lauas, kahvlid pihus, ja ootab kella kukkumist. Kui teles 
kantakse üle kopti jumalateenistust, võib saalis kesköö lähenemise eel märgata inimesi järjest 
tõusmas ja uksest välja poetumas kiirustades nagu pärast keskpärast teatrietendust. Ai-ai-ai- 
ai! : -) 


Kuu või isegi kaks liha, piima ja munadeta läbi ajanud koptid pakuvad sel puhul kindlasti 
näiteks praemaksa, paneeritud veiseliha, fattat ja keedetud praetud mune. Eks alustasid ju 
juba vanad roomlased rikkalikku kõhutäitmist just munadest! 


Paastujärgne esimene hommikulaud kaetakse lihtsamalt külma juustu ja singi abil, kuid 
traditsiooniliselt saabub enne ämm kuhja küpsisekarpidega iga poja ja tütre perele, pühade 
puhul head uut aastat soovima. Küpsiseid armastavad pühade puhul tuua ja süüa nii koptid 
kui moslemid. Ning head uut aastat kõlbab soovida iga püha puhul, mis kellelegi kehtib, 
välja arvatud uueks aastaks — kuna see lihtsalt polegi püha, ei ühtedele ega teistele. 

Pulmad ehk kuidas egiptlane iseseisvat elu alustab 


Egiptlase elu kahtlemata suurim püha on tema pulmapäev, eriti koptidele, kes abielluvad 
üsnagi romantiliselt terveks eluks ehk et kiriklikult lahutada saavad peaaegu ainult ühe tõsise 
abieluhäire — lastetuse — korral. Kuid ka moslemitele. Kui Kairo ühes ülikoolis paar aastat 
tagasi viidi läbi küsitlus meestudengite prioriteetidest, siis esikohal oli muidugi kool 
lõpetada, teisel kohal oli abielluda ja Euroopas vististi ennenägematult alles kolmandal 
kohal oli teha karjääri. Sellise järjestuse tagamaid võib muidugi aimata, kuid siiski. 


Pulmade ettevalmistamine algab mehe poolt üld juhul eluaseme ostmiseks või ehitamiseks 
raha kogumisest, mis olenevalt pere jõukusest, ja kui palju isa kaasa aitab, võib kesta aastaid. 
Poegadel enamasti lastakse rohkem ise rabeleda ja isa finantseerib selleks elu aeg kogutud 
rahast pigem oma tütarde abiellumist. 


Kui noormehel niisiis on tulevase pruudi perele kodu alged ette näidata — üldjuhul maja või 
korteri karp, mille edasisel viimistlusel juba pruut saab sõna sekka öelda, võib ta minna 
kosja. Kuidas leiavad moslemid oma pruudid, ma täpselt ei tea, küllap peaasjalikult sugulaste 
ja tuttavate võrgu abil. Ning muidugi õpingute käigus ning linnades juhukohtumiste kaudu. 
Koptide puhul töötab aga lisaks päris hästi ka karikuisade omavaheline infovõrk. 
Abiellumisealise poja või tütre isa pöördub lähima kirikuisa poole, kes pärib sobivat 
kandidaati oma ametivendadelt. 


Kuna koptid ühelt poolt pihivad, ja teiselt poolt kirikuisad külastavad kodusid suurte pühade 
eel vähemalt kaks korda aastas, siis on neil tegelikult üpris hea ülevaade varanduslikult, 
intellektuaalselt jne võrdväärsetest kandidaatidest. Sest eeldatakse et sarnasus perede 
edasijõudmises, elustiilis jne tagab ka parema klapi muus osas. Arvesse lähevad pere finants- 
ja haridustaust, kui kombekad ollakse usuliste ettekirjutuste täitmisel või kui traditsioonilised 
või edumeelsed üldse, ning milline on peiu või pruudi, aga ka isa ja ema iseloom — sest käbi 
ei kuku kännust kaugele ja sageli veel asub pruut elama mehe vanematega sama katuse alla, 
mistõttu ämma ja äia iseloom ning põhimõtted abieluõnne kujunemises üsnagi suurt rolli 
mängivad. 


Sobiva meeskandidaadi toob karikuisa või muu soovitaja pruudi perega kohtuma. Kui 
esmapilgul on pooled üksteisega päri, siis järgnevad mitmed noorte omavahelised 
kohtumised pruudi kodus, kus selgitatakse eelpool loetletud üksikasju ja üritatakse üksteist 
tundma õppida. 


Mingigi kindlustunde saavutamisel kohtuvad järgmiseks perepead omavahel ehk et peiu pere 
— vanemad ja võibolla vend, õde või muu oluline lähisugulane — tuleb külla pruudi perele. 


Edasi käiakse vaatamas tulevast kodu — kas see pruudile ja tema perele sobib. Ükski hooliv 
isa kellel valida on, ei anna oma kallist tütart odavatesse kätesse ega määra viletsusse elama! 


Ning kui sugulased saavad kutse osaleda shabka ostmisel, on see märgiks, et asi on tõsine ja 
kihlused pole enam kaugel. 

Shabka on peiu kingitus pruudile, komplekt kuldehteid, mille hind lepitakse varem kokku, 
ehk et peig pakub oma numbri ja pruudi isa üritab seda suuremaks kaubelda. Harilikult 
koosneb shabka klassikalisest kaelaehtest ning juurdesobivatest käevõrudest, kõrvarõngastest 
ja kahest sõrmusest, millest üks kihla- ja teine abielusõrmus. Peale peiu armastuse suuruse 
just nagu tõendamist omab shabka ajalooliselt seda praktilist väärtust, et mis iganes juhtub 
mehega või kooseluga — kuld jääb naisele, kes harilikult ei tööta ega sissetulekut ei oma, et ta 
saaks sellest kasvõi nappi finantskindlust. 


Seetõttu, kui palju ma ka poleks üritanud veenda lähedasi pruute valima mitme pisukese 
esemekese puhul hoopis midagi suurt ja ilusat — ei osta nad ju selles väärtuses kulda korraga 
juurde põhjendusega, et ,,kui midagi peaks juhtuma", on väikesi esemeid ükshaaval müüa 
lihtsam ja kasulikum ning müüma sunnitu ei pea korraga kõigest hingele kallist loobuma. 


Kulla hind on muutuv, seetõttu, kui paar aastat tagasi oli keskmise shabka väärtus umbes 
kaks Eesti keskmist kuupalka — egiptlase keskmine aastapalk, siis nüüd umbes poole rohkem. 
Seda Kairos ja siin lähistel. Ostetakse araabiamaade kullastandardile vastavat 2 1karaadist 
kulda, mida nimetatakse nö. investeerimiskangusega kullaks — kahekümne ühe karaadist 
kulda ostab tagasi iga kullassepp mis tahes ajahetkel, protesteerimata — või äärmisel juhul 
18karaadist Itaaliast imporditud kulda, mis on küll ,,odavam", kuid hiljutise kullahindade 
ränga tõusu tõttu järjest enam populaarsust võitmas. 14karaadist ma pole kindel et Egiptuses 
esinebki. Seejuures ehte disain enamasti ei oma mitte mingisugust väärtust — välja valitud 
komplekt visatakse kaalukausile ja hind määratakse puhtalt kaalu järgi, nagu ei ostakski 
asjaosalised ehet, vaid puhast metalli. 


Kairos muuseas olevat protestiks shabka kui abiellumist finantsiliselt komplitseeriva 
traditsiooni vastu moodustatud kaks altematiivliikumist edumeelsema üliõpilaskonna hulgas: 
uue aja pruutide “Brides Without Shabka” ja neid noormeeste poolt toetav ”We Won't Buy 
Shabka”. 


Shabka ostmine traditsioonilisemas peres on sellegipoolest elevile ajav sündmus, milles 
osalevad kindlasti kummagi poole suurpered tädi- ja onutütarde ja poegadeni välja, kes kõik 
tunglevad pisukeses kullassepaäris leti ümber, või ukse ees kõnniteel ja tänaval liiklust 
ummistades, kuni noored koos lähiperega mängeldes nopivad hinna selgitamiseks kaalule 
asetatavate keede hulgast. (Kuna pruut on sageli omad ringid juba varem teinud ja etteantud 
summa piires midagi välja valinud.) 


Kui kaup otsustatud, toob keegi žestikam meessugulane traditsiooniliselt kasti koolajooke, et 
kõik kohalolijad suu magusaks saaksid ning eks kliimagi tingib, et külalisi ei tohi kuiva 
suuga kauaks jätta. Seejärel saavad kõik soovijad shabka taustal pilti teha ja edasi sõidetakse 
pruudi koju, kus juba varem on keedetud ja küpsetatud ning nüüd veel ainult laud katta. Ning 
shabka käib uuesti käest kätte, kuni seda on piisavalt imetletud, kiidetud ja pildistatud. 


Mahri ehk pruudiluna kommet koptidel pole ja ka moslemid märgivad tänapäeval lepingusse 
sageli vaid sümboolse summa, muuhulgas mitte kõige vähem selle tõttu, et mahri suurusest 
oleneb abiellumiselt makstav riigilõiv. Shabka ostmine aga niisiis on märk, et varsti, nii 
lähema kuu jooksul, läheb kihluseks. Kuna alles kihlus annab peiule tegeliku viisaka õiguse 
pruudiga kohtumas käia ja võibolla isegi niu ilma järelvalveta linna peale jalutama viia. 

Enne toimub veel väike intiimsemat sorti kombetalitus, nimelt külastavad mõlemad noored 
omas liinis arsti ja saavad tõendi, et nö. elu jätkamise mõttes, aga ka muu tervise poolest, on 
nendega kõik kõige paremas korras. 


Kihlused on väga samased pulmapeole selle ainukese vahega, et kihlustele ei järgne veel 
kooselu ning pruut kannab üld juhul värvilist ja mitte valget kleiti. Koptid kihluvad 
kanklikult, moslemid panevad sõrmused sõrme koduses ringis. Kirikus sõlmivad kopti pered 
ka kihluslepingu, mille isad allkirjastavad, ning peaks emb-kumb pool seejärel soovima 
kihlust katkestada, leping tühistatakse, selle vahega, et kui katkestamise algatab pruudi pool, 
peab ta shabka tagastama, kui aga peiu pool, jääb kuld niiöelda vabanduse märgiks tüdrukule. 


Jumalateenistusele järgneb lühike intensiivne pidu, mis algab umbes õhtul kell üheksa ja 
lihtsamal puhul lõpeb keskööks. Kõik paar-kolmsada külalist saavad einekarbikese või 
korraldab jõukam pere vastuvõtu mõnes taskukohases hotellis, ja seejärel tantsitakse 
maruliselt poodiumi ees, millel pruut ja peigmees istuvad kui väljanäitusel põhimõtteliselt 
söömata ja joomata, ning kõik soovijad käivad neid seal õnnitlemas ja nendega koos pilti 
tegemas. 


Järgneb umbes aasta või poole jagu kohtumisi, mille käigus noored peaksid jõudma lõpliku 
kindlustundeni, ja nende pered samal ajal saama kokku lepitud, kes mida pruutpaari kodu 
tarbeks finantseerib, ning selle ka ostetud või tellitud. Peiu pool harilikult siis kodu ja pruudi 
pool sisustuse, mis aga võib ka veel jagamisele minna. Pruut kulutab selle aja, lisaks ühisele 
mööbli stiili, kardinatoonide, seinavärvide ja kahhelplaatide valimise, oma veimevaka 
koostamisele. Kombekast perest pruut peab kodunt kaasa saama kõik esimesteks 
kooseluaastateks vajaliku, suhkrutoosist tallarasplini välja. 


»Minu mees ei pea mulle ostma ühtki rõivaeset vähemalt esimesed viis aastat,“ teatab 
Teispoole õde uhkusega, kui imestan kohvritäie kostüümide üle, mis korraga varuks ostetud. 


Järgmiseks tassib ta erinevate osturetkede käigus koju kümmekond komplekti voodipesu, 
umbes samapalju öösärke ja pidžaamasid soojaks, ja sama palju külmaks hooajaks, 
kohvritäie rõivaid kodus kandmiseks ja sama palju külas ja linnas käimiseks (sealhulgas 
kotitäie pesuesemeid), kõik vajaliku koduseks iluhoolduseks, jah, tallarasplini välja, kõik 
vajaliku toiduvalmistamiseks kuni köögikombainide ja riivideni. Ja nii edasi, ja nii edasi. 
Mõni pere annab oma amsale lapsele kaasa ka lehma või pühvli, kui muidugi noored 
loomapidamist harrastada kavatsevad, kuigi kui elu saab jätkuma samas või sarnases külas 
abikaasa vanemate katuse all, kes nagunii ka ise loomi peavad, siis miks ka mitte. 


Kui nii kohtumised kui kokkulepped jällegi on laabunud ja ka maja või korter, ja mööbel 
sellesse, on valmimas või ostetud, toimub umbes nädal enne pulmi pruudi asjade pidulik 
kolimine. See on taas uhke ja tseremoniaalne üritus, kus osalevad muusikamehed ja nii palju 
veoautosid, kui rikas on vitahab näida pruut. Kõik, mis kokku ostetud, on lahtises autokastis 
uhkelt näha, sealhulgas pruudile ostetud (enamasti odavad sünteetilised, kuid seda 
värvikirevamad) vaibad rullitakse parema ülevaate huvides pidulikult üle autokabiini lahti. 
Ühes hiljutises kolimiskaravanis loendasin nt seitse autot — auto köögimööbli jaoks, auto 
pesumasina, gaasipliidi ja külmiku jaoks, auto pruudi kohvrite ja riidekastide jaoks, auto 
nõude jaoks (mida on tohutult, eriti igasugu alumiiniumist potte, panne ja kausse), kaks tühja 

autot ilmselt poolelt teelt juurde võetava mööbli jaoks, ning viimases autos seisidki uhkelt ja 
väärikalt üks lehm ja üks pühvel. 


Kõigi või lähemate sugulaste rongkäigu saatel (olenevalt kas kolitakse küla/linna piires või 
kaugemale) viiakse asjad seejärel kohale ja algab nende kohalesättimine. Pulmaööl astub 
pruut niisiis põhimõtteliselt täielikult sisustatud eluasemesse, kus viimane kui lusikas on ka 
juba oma õigel kohal õiges sahtlis, voodid on sätitud, linakesed lauakestel ja selleks 
otstarbeks ostetud tuttuus kosmeetika peeglilaual ootamas. Uue elu tarbeks ostetakse kõik 
uus. 


Kui kihlused fmantseerib koptide puhul pruudi pere, siis pulmad peiu pool, kuid pulma 
eelõhtul peab kumbki pere pidu veel omaette, nö. ärasaatmispidu, kus traditsiooniliselt peiu 
pool umbes kesköö paiku kogu killavooriga ja valju muusika saatel kõnnib pruudi juurde ja 
kaks pidu põgusalt ühinevad. Nt Aleksandrias võib õhtuti sellist traditsioonilise pehmelt 
kõmiseva trammi saatel liiklevat killavoori kuulda üpris sageli. 


Pulmapäeval lahkub pruut koos lähimate naissoost sugulastega juba varakult ilusalongi. 
Sättimine kestab terve päeva, soengu saavad ka ema, õde ja muud soovijad, ning alles vastu 
õhtut läheb peig autoga pruudile salongi juurde vastu. Nüüd sõidetakse kõigepealt 
fotostuudiosse. 


»Miks kõigepealt pildistama?" küsin. ,,Meil Eestis toimub ikka tseremoonia enne, 
pildistamine on teisejärguline üritus". 


»Sellepärast, et meik ei jõuaks kuumuses sulada ja laiali valguma hakata." 


Egiptlaste talupojatarkust saan üsna tihti imestada. Loomulikult jäävad fotod ju aastateks 
alles, samas kui tseremoonia ajal ollakse kõikidest ettevalmistustest ilmselt nii väsinud, 
stressis ja erutatud, et palju sellest kõrvade vahele üldse jääbki. 


Kuigi pruut puhkab pulmadeks hoolega. Teispoole vanem õde, kes enne abiellumist käib 
»Veidike" tööl, jääb kuu aega enne pulmi päris koduseks ja veedab selle aja peamiselt igal 
sobival hetkel hoolega välja magades. Ning viimane pulma-eelne nädal kulub juba 
salongikülastustele — ettevalmistavatele iluprotseduuridele, mis peavad tagama, et pruut oma 
elu tähtsaimal sündmusel, kui ta kõikide pilkude keskpunkt on, selle koorma ka eduga välja 
kannab. 


Väikelinna iluideaalid erinevad Kairo omadest märgatavalt. Kui jõukas kairolanna võib 
kurta, et on peigmehe püüdmiseks liiga paks, siis väikelinnas ongi pruut enamasti veidi 
ümarik. ,, Nagu kuu", öeldakse ilusa tüdruku kohta. Sest kuu on ju ümmargune. Ja kuu on ka 
valge. Ning see on ilusaim asi, mida egiptlane teab. Kuna päike on siin lihtsalt veidi liiga 
agressiivne, et temast vaimustuses olla. 


Ilus naine Egiptuses on niisiis nagu kuu ümara näoga ja heledanahaline. Kui ta pole seda 
looduslikult, siis abi saab salongist, kus kasutusel kõikvõimalikud valgendavad ja helendavad 
kreeemid ja puudrid. Meigitud pruut näeb välja minu pilgu jaoks täpselt nagui geiša — 
peaaegu kriitvalgeks meigitud silmaalused, roosad põsed ja huuled ning süsimustad kulmud. 
Ohtralt värvi laugudel. Kuid ülejäänud on vaimustuses. Mitu fotot tehakse ainult pruudist 

üksinda. Eestis oleks pruudi ja peiu lahku viimine fotodel vististi halvatähendusliku maiguga. 
Kuid siin mitte, sest tegemist on eelkõige pruudi suurpäevaga — tema on täna staar! 


Fotodel ja videol on üldse oluline roll, nende teosta ja valitakse hoolega ja tulemust oodatakse 
populaarse stuudio puhul veel päevi pärast pulmi. Kaustasuurune fotoalbum sisaldab magusa 
taustakujundusega lehtedel suuri hoolega retušeeritud fotosid, millest mitmed võetud 
spetsiaalsete pilttapeetide ees. Näiteks noorpaar oma ,,miljonivilla" väravas. Peig pruudiga 
palistatud elegantses tugitoolis väärika kamina ees. Jne jne. Üks õnnestunum ülisuur foto 
noorte endi koduseina. Väljaspool stuudiot professionaalset fotograafi rohkem ei kasutatagi, 
küll aga filmijat. 


Ka video pole niisama lihtne ülesvõte, vaid ette mängitakse veerandtunni jagu hoolega 
kujundatud kaadreid — peiu ja pruudi fotonäod, mis on hoolega seatud südamekestesse, 
palistatud lillevanikute ja tuvikestega ning muusika saatel kõikvõimalikes eri 
kombinatsioonides ja efektidega uuesti ja uuesti jälle ekraanile ilmuvad. Koptide puhul 
kasutatakse palju kristlikku sümboolikat — krutsifikse, mgleid, lemmikpühakuid ja - 
kirikuisasid. Alles seejärel algab filmilint, mis lõpeb kõigi pereliikmete õnnitlustega ning oh 
hoidku, kui kellegi nimi sealt kogemata puuduma peaks! Ühe lähisugulase film lähebki 
ringitegemisele seetõttu, et välja on jäänud peiu noorem õde, kes sellest saab teismelise 
intensiivsed vibalerambid. 


Järgneb umbes tunnine tseremoonia kirikus. Kopti tseremoonia juurde kuuluvad kaunilt 
kullaga tilsitud erkpunased rüüd ja kroonid, mis noortele ülle heidetakse. Need on suuremates 
ja jõukamates kirikutes uhkemad, kuid väikeses lihtsas kirikus võib tegemist olla ka üle 
kombeks tuua. Soovijad tellivad hoopis kolmjalale asetatava pärja, millel kinlijate nimed. 
Sellised asetatakse noorpaari taustale kirikus ja pärast peokohas ning nende arv ja suurus on 
omamoodi tasemenäitajad. Kuid noorte kirikusse sisenedes kõnnib piki vahekäiku nende ees 
siiski väike tüdruk, või kaks väikest tüdrukut, või poissi, kes kannavad hiigelsuuri lintidega 
kaunistatud valgeid küünlaid. 


Kõigekõrgemaga asjad aetud, väljutakse kiriku esisele õnnitlusi vastu võtma ning seejärel 
suunduvad külalised peokohta, pruutpaar aga tiirutab signaalitades mööda linna ringi, käib 
mõnel sillal lilli heitmas või muud taolist, et jõuda peosaali strateegiliselt alles siis, kui kõik 
on endile kohad leidnud ja silmad pruutpaari ootel uksele suunatud. Mõni komme ei muutu 
ka siis, kui muutub laiuskraad! 


Pidu kulgeb täpselt nagu kihluski ja peetakse see, kuidas keegi jaksab, kas seks otstarbeks 
üüritud pulmaruumis — mis on omaette suur bisnis, nt laudade ja püünega pulmaruuni rent 
võib maksta tagasihoidlikumalt 6000-8000 £E õhtu — või lihtsalt maja kõrval tänaval, kuhu 
püstitatakse suurem või väiksem peotelk või lihtsalt riputatakse värvilised tuled ja tellitakse 
muusika, kumbki jällegi edukas bisnis. DJ auto sõidab kohale juba enne päikeseloojangut ja 
kuigi peoks läheb alles üheksa-kümne paiku õhtul, pannakse muusika kohe mürtsuma. 
Kuidas muidu kõik kuuleks ja teaks! Mängitakse spetsiaalseid traditsioonilisi ja uuemaid 
pulmalaule ja tantse, aga ka lemmikumaid popphitte. 


Sellist konservatiivset moslemi pulma, kus mehed ja naised lausa eraldi ruumides pidutsevad, 

võib esineda veel ehk ainult ülem-Egiptuses või siis väga traditsioonilistes, üle-lahe 
Araabiamaadega tugevalt seotud või neist mõjutatud peredes. 


Pruudi ja peiu lähimatest naissugulastest nagu ema, õed ja tädid oodatakse, et ka need on 
»soiree" tarbeks kammitud ja sätitud, ning sel puhul on kombeks kanda ka õlgu paljastavaid 
õhtukleite, kui pere konservatiivsus lubab. Kuid ülejäänud külaliste puhul erilist pingutust ei 
paista, näiteks külas peetakse pulmi nii tihti ja kõik on omavahel ka vere- ja tutvusliini pidi 
sedavõrd seotud, et kes see jaksaks kõikideks pulmadeks ümberriietuda. Jäetakse kodutööd 
hetkeks kõrvale, tõmmatakse puhas galabeya ülle ja minnakse kohale noorpaarile kaasa 
elama ja naabrinaistega uudiseid vahetama. Kui süüa ja juua pakutakse, siis võetakse see 
viisakalt vastu ja tarbitakse ära, lüüakse ehk paar lugu tantsugi, ja minnakse taas laiali. 
Kingitusi ei tooda, küll aga antakse raha spetsiaalse ,,laekuri" kätte, kes kõik annetused 
vihikusse hoolega üles kirjutab. Et noorpaar pärast teaks, millisele perele mis mõõdus tagasi 
kinkida. 


Jõukate egiptlaste pulmad Kairos või Aleksandrias erinevad täielikult, samanedes paljuski 
Hollywoodi filmides nähtule, kuna siinsed eeskujud tulevad peamiselt sealt mandrilt. Pruudid 
siin on õblukesed, maitsekamalt meigitud ja soengustatud ning kleidi rentimise asemel see 
kas ostetakse või lastakse õmmelda. On ka kuldne kesktee majanduslikumalt meelestatud 
keskklassile — lasta kleit õmmelda, kuid see siis salongile tagasi müüa, olles nii 
põhimõtteliselt rendikleidi esimene kandja. Vastuvõtt peetakse kas mõnes šikis hotellis või, 
kui noorpaari käsutuses juhtub olema suurem villa, siis selle aias. Esinema kutsutakse 
arabomaailma tuntud popstaare ning pruudi ja külaliste katmata õlgu, olgu nad moslemid või 
kes, palistab maailma tuntumate moekunstnike looming. Suures riigis liigub ka suur raha ja 
patt oleks nii tähtsa sündmuse puhul see lausa luhvtitamata jätta... 


akeajeak 


Kord oleme aga kutsutud ühte mastaapsemat sorti külapulma. Abiellub kohaliku puusepa 
poeg, meie jaoks vanaema venna pojapoeg, oma onutütrega. Äiad teevad koos puiduäri, aga 
kui kellelgi üldse hästi läheb Egiptuses, siis kindlasti puuseppadel. Kuna muud võib egiptlase 
kodus ka mitte olla, kuid mingil juhul ei puudu sealt luksuslik mööbel külaliste 
vastuvõtmiseks. Seega rahaga pole kokku hoitud. Ma arvan, et ma ei eksi, kui pakun, et 
korraldajate kulud on vähemalt paarsada tuhat krooni. Erilist hiilgust silmale pole, kuna 
valitud on siiski külamehe maitsega ja külas pakutava hulgast. Kuid pidutsetakse igal juhul 
hingega, südamest ja suurelt. Seks puhuks on ka makstud kohalikule kirikule 
karistuskautsjoniks tuhat naela — kuna Menoufeyas on eriti karm piiskop, kes nii püha 
sündmuse puhul kui abiellumine ei pea pidutsemist sündsaks. Kokku tulla ja vaikselt 
tähistada võib, kuid tantsida ja muusikat mängitada mitte! Seetõttu võetakse peredelt 
pulmade ja kihluste eel kautsjon — viissada Egiptuse naela kummaltki äialt. 


Õnneks sedakordsed äiad on mehed minu maitsele ja oma lapsi tantsuta ei jäta. Kutsutud on 
peaaegu terve küla — kuna peaaegu kõik ongi omavahel sugulased ka. Seetõttu pulmatelk on 
suur nagu korvpalliväljak, isegi nii suur, et nädalake varem pulmi pidanud naabrite pulmatelk 
on siia lihtsalt esikuks toodud. Kui harilikus Egiptuse pulmas on kutsutuid umbes paar- 
kolmsada, siis küllap siin oma pool tuhat või rohkemgi. 


Noorpaari jaoks on ehitatud kõrge poodium, milleni viivale teele on kujundatud värvilisest 
saepurust vaip — omamoodi lihtsam versioon sügavalt katoliiklikes maades eriliste 

kirikupühade puhul lilledega palistatavatest tänavatest. Ning noored sõidavad sahinal otse 
telgi keskele — et kõik näeksid, et autoks on ehe mersu! Mersu on küll õige vana, selline 
seitsmekümnendate toodang, kuid see-eest oma — üks äiadest on selle vastselt muretsenud ja 
keskkonnas, kus enamikul mootorratastki pole, ning pooled veel eesli seljas sõidavad, 
kahtlemata kõva sõna. Kuigi meie Teispoolega ausalt öelda eelistanuks mõnda neist 
odavamatest kuid uuematest, lillede ja lintidega kaunistatud Chrysleritest. 


Filmijatest saadetult liigib pruutpaar seejärel lavale ja võtab kohad neile asetatud toolidel. Jah 
— pruutpaar ei istu mitte külaliste hulgas, vaid laval nagu väljanäitusel! Siia nad harilikult 
õhtu lõpuni jäävadki, võib-olla teeb peig sõprade või vendade pealekäimisel mõne tantsutiiru, 
kuid pruut harvemini. Neile pakutakse juua ja õhtu kulmineerudes harilikult toob mõni 
lähedastest meessugulastest, näiteks vanem vend või keegi onudest, suure tordi, millest 
kumbki kummalegi tseremoniaalselt mõned suutäied söödab. Päris süüa saavad nad alles 
koduseinte vahele jõudes, kui on omaette jäänud. 


Enamus pulmi kulgeb lihtsa lindimuusika saatel, kuid puuseppade pulmas mängib bänd 
elavat muusikat ja purskavad tulelondid. Eelmisel, pruudi ja peiu nn ärasaatmisõhtul, 
esinenuvat ka tantsivate hobuste trupp, kuid sellest lõbust kuuleme liiga hilja ja jääme ilma. 


Terve selle telgitäie teenindamiseks on palgatud cateringiteenus — kaks kenasti rõivastatud 
kelneripoissi, kes suurte kandikutega teed ja kohvi laiali kannavad. Äiade pealekäimisel 
võtame vastu nii tee, kui pärast ka kohvi, kõik maitseb tõesti väga hea. Lähisugulastele on 
aga ka laud kaetud, kusagil üleval, töökoja ruumes, kus juba ootab toekam pulmatoit, seekord 
portsjon eriti maitsvat riisi, korralik käntsakas liha (äiad lasid veise veristada) ning mõned 
palad magusaid hõrgutisi. Võite kolm korda arvata, mis juhtub, kui end minekule seades 
üritame vargsi telgist välja hiilida — peaaegu füüsiliselt sikutatakse meid üles peolaua veerde, 
ei saa ju lasta sugulastel lahkuda, ilma et need oleksid midagi põske pistnud. Ning on täiesti 
tulutu vastu vaielda egiptlasele, kelle poolt on lõputu külalislahkuse osutamise reegel. 


Road maitstud ja viimased takistused seeläbi kõrvaldatud, sätime end siis lõpuks kodu poole, 
kus ämm Ühe ja Kahe und valvamas. Kuid peatelgis veel alles õigeks tantsuks lähebki... 


ale alea 


Pulmapidu peetud, saadab traditsioonilisemas peres pruudi ema oma tütre tema uude koju, 
enne kui ka ise õhtale saab. Olgu see või mõnes teises linnas. Ajalooliselt olnuvat see seotud 
pruudi assisteerimisega taolisel olulisel hetkel nagu neitsilikkuse kaotamine. Kuid tänapäeval 
on alles jäänud lihtsalt kaasa sõitmise komme. 


Pulmajärgsel päeval ei tülitata noorpaari enne kui pärastlõunal, mil toimub pruutpaarile 
toidumoona viimine pruudi ema või pere poolt. Kui see toimub sama küla piires, siis on tegu 
värvika rongkäiguga, kus osalevad kõik naissugulased ja -tuttavad, näiteks ütleme 
kakskümmend, aga võib juhtuda et ka viiskümmend naist. Põhimõte on, et vähemalt esimese 
kuu, kui pruut on võõras keskkonnas ja alles harjub uue eluga, ning taskud on pulmade 
järgselt tühjad, ei peaks ta söögi pärast muretsema. 


Mida siis viiakse? Torti ja kooki (õige mitu suurt karpi). Kast populaarseid koolajooke, 
möödapääsmatu külaliste vastuvõtuks, või ka igat nimetust kast. Köögivilju: kartulit, kapsast, 
sibulat, baklažaani, tomatit, kurki, muid köögivilju, igaühte kott või kast. Kuivaineid: riisi, 

suhlerut, pastat, piimapulbrit — viiekümnekilone kott või vähemalt paarkümmend palikest. 
Kanistriga toiduõli ja võirasva. Rest või paar mune. Ja lõpuks puuritäis kanu, kuna kõige 
paremini säilib teadagi elus kana. 


Nüüd võibolla läheb puutpaar pulmareisile, kuid kui ei, siis järgnevad lähisugulaste 
külaskäigud ning veel terve esimese nädala käib pruudi ema tütrel abiks süüa tegemas ja 
külaliste eest hoolitsemas — teed keetmas, juua pakkumas, nõusid pesemas. 


Nii algab abielu Egiptuses — täiusest. 


akeajeak 


Ja meie oma pulm siis? Kuidas välismaalased abielluvad? 
Meie isegi kaks korda — üks kord maiste ja teine kord taevaste jõudude meeleheaks. 


Et riigibürokaatia on pikk ja keeruline kummalgi pool, siis päris palju laisalt kulgevat Sharmi 
aega kulub, kuni lõpuks asjatoimetustest sotti saame. Kõige enam sunnib pead murdma minu 
religioosne staatus. Kopt võibki abielluda ainult teise kristlasega, sest Egiptuse seaduste 
kohaselt omandavad lapsed isa religiooni, kuid moslemineiu lapsi oma hõlma alt minema 
lasta islam muidugi ei luba. Seega meeskristlasel naismoslemiga abielluda pole lubatud, 
kuigi vastupidi küll — moslemi mees võib eksinud hingega abielu luua — vähemasti saavad 
lapsed nii päästetud! 


Aga ketserid siis? Selliseid siin ei ole! Viisapikendust taotlema minnes tuleb ankeedile ikka 
kanda ka religioosne staatus. See on siin isegi igaühe IDkaardil kirjas. Esimesel korral 
tõmban sinna reale loomulikult joonekese, kuid see ei rahulda ankeedi vastuvõtjat. ,, Mis on 
teie religioon?" küsib ametnik uuesti üle. Mulle hakkabki juba koitma, et religioonituid 
olevusi siinriigis vististi ette ei tule, kuid kimbatusest oskan esialgu ainult õlgu kehitada. 
»Kristlane?" uurib selle peale mees, kas eksin, et veidi sugreerivalt, ja nii ma siis sinna reale 
märgingi — nüüd, ja edaspidi juba omal initsiatiivil. Hakka veel tühjast piike murdma... 


Kuidas aga saada abiellumiseks vajalikku kinnitust, et olen kristlane, jääb meile pikaks ajaks 
segaseks, miskipärast ei taipa (või ei julge?) me seda ka ametnikelt küsida. Juba leidub tuttav, 
kes valmis leidma ametimehe Eestist, kes mind pisukese summa eest fiktiivselt oma 
kogukonna hingekirja kannaks. Kuid Teispool arvab siiski, et tema ja ta perekonna jaoks 
peaksime abielluma ka kinkus, ja koptid ju abielluvad rangelt ainult koptidega. 


Saabki seega nii, et pärast paarikuist ,, pühapäevakooli" Sharmi Hadaba kirnku abona 
eestvedamisel saame mina ja tolleks ajaks juba sündinud Üks ontlikult koptideks ristitud ja 
kohe ka meie abielu õnnistatud Sharmi naaberlinna ja Lõuna-Siinai administratiivkeskuse EI 
Tori piiskopikirikus. Siit edasi kannan lisaks ristinimele (muidugi ainult kopti ilmaruumis) ka 
kopti nime — õde Francesca. Mul on selle kohta isegi tunnistus. 


Minuga koos astub ristimisvette ka terve pere jagu kuldjuukselisi itaallannasid — ema kahe 
tütrega, kelle pärast ristimine nii mõnigi kuu lükkub; kuna katoliiklastest itaallannadel on 
koptide doktriini kohta nii mõndagi vastu kobiseda! Usu vahetus ei kulge nende jaoks 
niisama lihtsalt. Kuid mina ei kobise midagi — kõigekõrgema olendi asi, teadagi et maiste 
kommete kohaselt taevased asjad ei käi. Mida siin siis kobiseda? 

Kuna ikkagi välismaalaste värk, ristib meid piiskop isiklikult, ja vahetult seejärel mõlemad 
paarid ka õnnistatakse abiellu — kahe kopti kooselu ju poleks muidu sünnis ning et päästa me 
patust sündinud titt! Kuid käib see kõik lihtsalt, kulla ja karrata. Minul on seljas viiekümne 
kohaliku naela eest ostetud valge puuvillane galabeya — kuna vastristitu peab uue alguse 
märgiks riietuma uutesse, veel mitte kunagi kantud rõivastesse — ning Teispool on 
igapäevarõivis. Ning kuldset krooni pole, sest kirik on alles pooleli ehitamisega ja olulised 
artifaktid veel puuduvad. Kuid Teispoole hing on nüüd rahul. Koju jõudes tellime ühest 
kättetoimetamisteenusega restoranist grillitud mereande ja tähistame sündmust ühegi 
külaliseta kahekesi, Üks teises toas lõpuks ometi rahulikult unne vajunud. 


See abielu" aga ei taga meile veel rahvusvahelist tunnustust mehe ja naisena, mille saab 
anda ainult Egiptuse riik peaaegu ainult ühest kohast — spetsiaalsest välismaalastega abielude 
registreerimise kontorist Kairost. 


Vaja läheb kummagi puhul tõendit, et me pole parasjagu kellegi kolmandaga abielus ehk nn 
abiellumisele takistuste puudumise tõendit. Paar passipilti. Kaks samausulist meessoost 
tunnistajat. Ning (minu puhul) kuuekuulist elamisluba, mis väljastatakse spetsiaalselt 
abiellumist taotlejatele. 


Tolle elamisloa saamine polegi niisama lihtne lugu. Käiku lähevad kõik suhte reaalsust 
tõestavad asjaolud, nagu muuhulgas meie senini pea mingit ametlikku tähendust omanud 
"orfi"-paber, aga väga oluliselt ka Üks! 


»Võtke laps kindlasti kaasa," teatab meile viisaametnik, kui teavitab enne otsuse langetamist 
ees ootavast nn ,julgeolekuvestlusest". Ja kui umbes nädala pärast olemegi koos Ühega 
uuesti tagasi, juhib meid järjekorrast mööda, paarikestest täidetud ruumi, kus ütleb laua taga 
istuvale kolleegile lühidalt: , Kuule, kirjuta nendele siin ära, nad on lapsega!" Vestluse 
eesmärgiks näibki olevat välja sõeluda ilmselt elamisloa saamiseks fiktiivsetel alustel 
abiellujad. Ka Egiptus kaitseb oma tööturgu kiivalt! 


Elamisloaga passi järele võib õnneks sõita Teispool üksinda — siin on taas orfi lepingust 
piisavalt abi, et tema õigus minu eest asju ajada tõendatud saaks. 


Ehk et neljandat korda Kairosse sõidamegi juba abielluma! Seda protseduuri teostatakse 
elavas järjekorras, ühes minu elu kõige vähem romantilises halliseinalises valitsuskontoris, 
kus meietaolisi argiselt riides inimesi pisukeses ooteruumis veel terve trobikond ootamas, 
tunnista jad ju ka. Teispool registreerib kuskil meie soovi ja dokumendipala, ja pärast 
mõnetunnist ootamist meid hüütaksegi ka. Ametnik loeb lepingu ette, mina teen näo, et saan 
aru ja et küsimusi pole. Kuigi üks tunnistajatest peab ka kinnitama, et on pädev vajaduse 
korral mulle tõlkima. Siis surume pöidlad templipadjale ja vajutame kinnituseks lepingule 
alla. Egiptuses ikka ka sedapsi! Keegi ei soovi õnne ja keegi peale me endi ka ei naerata. 
Olemegi nagu abielus! 


»Nagu" seetõttu, et abielutunnistuse saame kätte alles nädal hiljem. Alles siis saaks noorpaar 
teoreetiliselt ka mesinädalaid pidada, kuna ilma dokumendita see õigus ju puudub, kuigi 
tseremoonia oli ära. Kahtlustan, et tegemist on omamoodi islami reeglite juurutamisega, kuna 
ka moslemite abielu "kinnitab" mitte niivõrd lepingule alla lairjutamine kui sellele nädala, 

kuu või isegi aasta pärast järgnev pulmapidu. Enne pidu kokku elada oleks veel patt, mis 
isegi lahutuseni võib viia! 


Teispool saab siis veel ka viiendat ja kuuendat korda Kairosse sõita — tunnistusele järgi ning 
siis seda tõlkima ja legaliseerima Eesti tarbeks. 

Lapsed Egiptuses 


Ühel hetkel avastame Teispoolega, et oleme koos elanud pelgalt kolm aastat, aga meil on 
juba kaks last... Kuidas see siis nii kähku käis? 


Mida iganes ka pole kombeks Egiptuse meestest arvata, eriti nendest, kes välismaalannadega 
abielluvad, siis nende kindlaks kiituseks tuleb öelda, et on hulk naisterahvale olulisi asju, 
mida Egiptuse mees eestlasest erinevalt ei karda. Ta ei karda öelda, et armastab sind, ja veel 
paljut muud. Ta ei karda abielluda. Ja ta ei karda lapsi saada. Abielu loomiseks tutvumise 
järel nagu eelnevast selge kohe kiiresti lähebki, kui iseloomud vähegi sobivad, sest mis siin 
ikka pikalt ümber põõsa keerutada. Ja lapsed on egiptlase jaoks elu mõte. Abiellumata ja 
lastetu mees nagu polekski õieti täisväärtuslik ühiskonnaliige, muuhulgas karjääriredelil on 
abikaasad ja isad poissmeeste ees kindlalt eelistatud. 


Osa sellest on muidugi kinni selles, et siinne ühiskond on alles paljuski sugukondlikus 
arengujärgus. Pered täidavad kõiki neid funktsioone, mida kaugele arenenud ja 
organiseeritud riigis osutab avalik ruum — raha laenatakse mitte pangast, aga sugulastelt, 
maja ehitatakse samuti mitte panga aga isa abiga, ,,pensioni" maksavad ehk siis vanemaid 
ülal peavad aga lapsed. Seetõttu Teispoole vanemate generatsioonis valitseb ikka veel 
uskumus, et — mida rohkem lapsi, seda parem! Ning et naise suurim, tegelikult ainuke 
mõtestatud roll elus on olla ema. Naine isegi ,,kaotab" oma tõelise nime, kui saab emaks — 
selle asemel hakatakse teda kutsuma tema vanima lapse või, kui peres on poisse, vanima poja 
emaks — nt Omm Mohammed, siis Muhamedi ema. 


Esimestel kuudel saan nii üsna tihti trepikotta joosta, kui äi all kutsub ikka ,,Beter!" ja 
»Beter!" Kuna ,,Beter" on ju Teispool, siis minu mees, kes parasjagu lõunaund tukub! Kuid äi 
peab silmas hoopis oma naist — Omm Peter'it, kes lühiduse mõttes igapäevases kõnes ongi 
siis ka lihtsalt Peter. 


Nüüd küsin iga kord üle. 


Kuid meie põlvkonnas on lood juba teised. ,,Ühest piisab!" on Teispoole õde kaljulindel ja 
tema pankunst nooruke mees noogutab kaasa. Kuigi õde elab traditsioonilist kodus istuva ja 
süüa vaaritava noore abielunaise elu, ehk et miski ei keelaks tal ka rohkem lapsi 
muretsemast, siis nende generatsioonile valmistab juba muret laste tulevik — koolid, 
abiellumine, ellusaatmine ja selle kõigega kaasnev järjest kasvav kulu, mis siinmail ju 
täielikult vanemate kanda. 


Esimese lapse sünni juures Teispool ei viibinud — polnud me ju siis veel abielus, kuid mina 
tahtsin kindluse mõttes lapse Eestis ilmale tuua. Et mu teadmised sünnitusest piirdusid enam- 
vähem seriaalis ,, Seitseteist kevadist hetke" kunagi lapsepõlves nähtud stseeniga, kus vene 
luurajannat instrueeriti sünnituse ajal kindlasti saksa ja mitte vene keeles karjuma, tegi mulle 
muret, et kui kiirel hetkel minulgi midagi karjuda vaja — kes siis sellest aru saaks või kes nii 
kähku tõlgiks? 


Teispool viisat ei saanud ja kaasa elas niisiis peamiselt telefoni teel. Vastse isa tähtsaimaks 

ülesandeks oli jäänud tellida kohalikult puusepalt beebile häll. Kuid selle kõrval leidis ta ka 
aega muretseda endale täiesti uus garderoob, muidugi pere naisliilemete manitsusel — seitse 
paari uusi pükse ja neliteist uut särki — iga püksipaari juurde kaks! Kuna Egiptuses on 
komme, et suured elusündmused märgivad uue elu algust, mida siis ka tähistatakse 
sümboolselt vanadest rõivastest loobumise ja uute omandamisega. Seega uue 
ilmakodanikuga tagasi saabudes ootas mind Täiesti Uus Mees — nüüdsest juba isa! 


Mullegi ulatati kingitus — kalleima karaadiarvuga kullast ja kopsaka kiviga sõrmus, millist 
teist Teispool pole täinud osta ei kihlusteks ega isegi pulmadeks mitte. Emaks saanule aga 
küll! 


Kõikides muudes aspektides on lapse kasvatamine Egiptuses üldsegi mitte kaela murdev ja 
Eestile suhteliselt sarnane protsess. Tore on, et elementaarsed lastekaubad on tõeliselt odavad 
ja arstiabi igal pool universaalselt kättesaadav. Me ei käi küll kunagi riigihaiglas, mida 
Teispoole pere umbusaldab, vaid mõne kohaliku eraarsti juures, kuhu pääseb otse elavas 
järjekorras, kes pisukese visiiditasu eest lapse läbi vaatab ja vajadusel rohud larjutab. 
Ravimilembesed ollakse siin küll, titele neid sisse sööta ei valmista üldse mingeid raskusi 
ning et palavikku põdeda on lapsele tegelikult kasulik (sest nii ta ju end ravib) või et 
antibiootikum on tema elulisi protsesse potentsiaalselt halvav ohtlik mürk — seda juttu võin 
ma oma padjale jutustada. 


Arstide osavusega on nii ja naa — eks olegi ju tegu isendi intellektist kõige otsesemalt sõltuva 
kutsealaga. Sharmis on meie kogemused meedikutega üldiselt täiesti positiivsed, ilmselt ei 
kutsuta siinsete lulratiivsete palkade peale kedagi, kes neid tõepoolest ei vääriks. Kuigi 
mõningaid erisusi on. 


»leie tehke kindlasti keisrilõige," heidab vanaldane arst mulle tungiva pilgu üle prillide. Ja 
minu imestunud näo peale lisab: ,,Üle kolmekümneselt on juba üsna ohtlik loomulikult 
sünnitada!" Surun muietalla ja mõtlen kõigile neile üle neljakümnestele, kes emapalga toel 
Eestis parasjagu oma esimesi või ka teisi kätte saamas — enamasti ,,ohtlikult” loomulikul 
moel. 


»Miks ta teil nii palju kaalub?" muretseb jälle Teispoole koduküla arst, veatult inglise keelt 
valdav ja Saksamaalgi stažeerinud tohter, kui noorema tütre kaal neljandaks elukuuks 
kahekordistub, nagu ta Eesti lastel vist ikka kahekordistub, kui miskit viga küljes pole. Siinne 
arst aga soovitab, et edaspidi annaksin lapsele rinda mitte rohkem kui viis minutit korraga, ja 
mitte tihedamini kui iga kahe tunni tagant. Et teda mitte üle toita! 


akeajeak 


»Kell kaheksa õhtul sündis laps, ja kell kaksteist kästi asjad kokku korjata ja end koju sättida, 
viskab Teispool vihaselt telefoni käest. Tema parim sõber on just isaks saanud ja kuigi 
sünnitati erakliinikus ja eraarsti järelvalve all, siis just sellise ,, raskusastmega" on siinses 
poolkolkalikus meditsiinipraktikas sünnitamine — korraks külili, käes ja edasi! Tuleb meelde 
vaaremade aeg Eestis, mil ka olevat käidud kartulipõllult ,,korraks" kodus, sünnitamas. Kuigi 
Mansoura pole ju kolkaküla, vaid Egiptuse kümne suurima asumi hulka kuuluv 
poolemiljoniline linnake. 


Samas, eks sünnitajaid on muidugi palju ning lauad ja voodikohad siis tihedas kasutuses. 

akeajeak 


Kairo kallimates kliinikutes siiski koheldakse patsienti täpselt nagu ta Eestis võib kogenud 
olla, või isegi paremini — kuna hoolduspersonali on rohkem ning kasutusel on parimad 
importseadmed. Arstiabi on üldiselt kenasti kättesaadav, kuna arste on palju, ja mis tahes 
sissetulekurühm võib valida enda taskule sobiva kvaliteedi. Kuid tulemus on suhteliselt 
etteaimamatu. Kui Eesti ja Egiptuse arste võrrelda, siis Egiptuse arst surub alati tulijate kätt 
ja suhtleb soravas inglise keeles lugupidavalt mõlema vanemaga, patsientidega eeskätt 
viisakat müügisuhet hoides, samas kui Eestis lastega arstil käies öeldi Teispoolele vististi küll 
tere, kuid seejärel ei sõnagi enam. See-eest kiidab Teispool siiani, kuidas mõlemaid lapsi 
Eestis pelgalt kindluse mõttes ja alternatiivse hinnangu saamiseks läbi vaadanud arstitädi 
kõigepealt kulutas oma kümmekond minutit ja kastitäie lelusid lihtsalt sellele, et lapsega 
kontakti saada ja tema usaldus võita. Ning pooleldi hirmunud tüdrakukesel lõpuks minu 
sülest lahkuda ei palunudki — tegi oma toimetused niiviisi ära. Siinse valdavalt meesoost arsti 
juures on laps laual pikali ja meie temaga uuesti uksest väljas, ja järgmine patsient sealt sees, 
enne kui keegi aa-dki öelda jõuab, ehmunud laps kogu selle aja muidugi karjub nagu ratta 
peal. Üle kümne minuti pole visiit veel kunagi kestnud, sest arstid on kuuldavasti kohalikud 
parimad, järjekord ukse taga on pikk, ja aeg on raha. 


Populaarsete arstide juurde saab aega ka kinni panna, see käib siis nii, et igaks tunniks 
antakse välja umbes kümme numbrit ja registreerija ütleb orienteeruva ajavahemiku, millal 
tolle numbri kord võiks jõuda. Kui arst jõuab õigeaegselt. Näiteks hambaarsti juurde minnes, 
kuna ta on alles uus ja väga pikka järjekorda siis veel pole, juhtub harilikult nii, et kuigi 
oleme juba päeval visiidiaja kinni pannud, siis alles meie kliinikusse jõudes helistab õde 
arstile — et patsiendid on tõepoolest kohal. Arst hakkabki siis kodust tulema ja nii 
pooletunnise hilinemisega jõuabki ka, viimase peale meigitud ja rõivastatud elegantsesse 
kunstkarusnahast kasukakesse, mida ta ei võta seljast ka protseduure teostades. Muidugi 
ruumis on veebruar ka. 


Mõningast mentaliteedi muutust on siiski märgata noorema naissoost lastearsti käitumises — 
moslemitari pearätti kandev, kuid kristlikus heategevuskliinikus vastu võttev noor arstitar 
palub samaselt Eesti tohtrile, et ma ise oma last läbivaatuse ajal süles hoiaksin. Vist esimest 
korda jäävad Ühel arsti juures nutud nutmata. Tolle naisterahva juures nüüd käimegi, st 
käisime viimati enam kui aasta tagasi. Märkamatult on mõlemad lapsed oma elu ja oluga 
kohanenud nii, et arsti abi polegi enam päris tükk aega va ja olnud, kuigi köhasiirupit aeg- 
ajalt küll. 


akeajeak 


Parasjagu kui ma seda lugu lastest siin kirjutan (ja ma ei valeta ega ilusta), kõlab koputus 
uksele... "Lapsed jõudsid täna varem," mõtlen ja tõttan avama. Kuid uksel seisab hoopiski 
naabrimemm, Teispoole tädi, seletab midagi ja žestikuleerib energiliselt. Saan aru et ,,väike 
poiss" ja ,tohter", enamat mitte. AIl ukse taga on väike poiss, kes va jab arsti? Väike poiss, 
kellel on hambavalu? Sest memm näitab teise käega suu peale. Päästab mobiilikõne 
Teispoolele, kes memme ära kuulab ja lahti seletab: ukse taga on vaktsineerijad ja kas meie 
lapsed (see sõna kõlabki nagu ,, poisikesed") on kodus. 


Vaktsineerimise riiklik kava on Egiptuses punkt-punktilt Eesti omaga kattuv, erineb vist 
ainult ühe vaktsiini manustamise aeg kuudes. Kuid lisaks mõõdavad külatänavaid ka 

heategevuslikud vaktsineerijad, kes manustavad abiprojektide raames laiali jagatavaid 
vaktsiine neis peredes, kes selleks kliinikusse minna ei taipa või võimalust ei leia. Peamiselt 
selliste raskema kategooria oirete vastu nagu lastehalvatus ja tüüfus. Üks selliseid meeskondi 
meie ukse taga siis ongi ja et meie korrusel uksekell puudub, tuli kõrvalt tädi appi. Tänan 
memme ja vabatahtlikke veel rõdult alla hüüdes ja kinnitan igaks juhuks viisakalt, et käime 
ise arsti juures. , Moslemid,” konstateerin, mitte et see tähtsust omaks, aga niisama. Ei istu 
nad sugugi pelgalt kodus, köögi ja lastetoa vahel aega veetes. Vaktsineerija on ainult pearätis, 
kuid õde pealaest jalatallani lumivalges nigabis. 


akeajeak 


Lasteaeda kui sellist riikliku institutsioonina Egiptuses ei eksisteeri — sest milleks siis emad 
on, eks ju!? Kuid on eralasteaiad — moslemite, kristlaste, inglaste, sakslaste, ameeriklaste ja 
veel kümne muu stiili alla liigituvad asutused, igaüks oma taseme, kommete ja hinnaga. 
Väljaspool Kairot pole valik just rikkalik — mõnda aega imponeeris mulle meie majast iga 
päev möödunud punane traktor, mis vedas järel värvikirevaks maalitud vagunikest, tulvil 
rõõmsalt käratsevaid väikesi lapsi. Tõenäoliselt oli tegemist omamoodi ,.koolibussiga", mis 
tõi lapsi linnast meie tänava ühe moslemipere tagaaias peetavasse lasteaeda. ,,Vaata kui 
mugav oleks Ühte iga päev viia, ainult kolme maja kaugusele," müksasin Teispoolt, lustlikult 
käratsevat lastevagunit rõdult kiigates. Kuid oleks ju ilmkuulmatu, et üks ristivees pühitsetud 
kristlik titt käib moslemite lasteaias! Ja mingi aja pärast lakkas ka vagunike möödumast, kas 
jäi lasteaiake ehk kellelegi hambu või tüdinesid korraldajad. 


Selle asemel käivad Üks ja Kaks kohaliku kiriku lasteaias, kus Teispoole õed õpetajate- 
kasvatajatena juba enne neid töötasid. Selline lasteaed maksab mõnikümmend (ja mitte tuhat) 
naela kuus ja on mõeldud abistama emasid, kes pere majandusolukorra tõttu tööl käima 
peavad, kuigi nende varjus ka muid laisa- ja mugavaloomulisi (nagu siinlarjutaja), ja toimib 
peamiselt mõne kohaliku kiriku armust, mis võimaldab ruumid ja nunnad järelvaatajateks. 
Kristlased Egiptuses võtavad oma ligimesearmastuse funktsiooni suhteliselt tõsiselt, nii on 
nende ülalpidamisel lisaks lasteaedadele ka arvukaid koole ja haiglaid. Muidugi, ka tublile 
moslemile näeb tema pühakiri heategevust ette elu loomuliku kohustusliku osana. 


Sellises lasteaias pole mingi probleem vastu võtta alles mähkmetes ja vastsündinud beebisid 
— nende tarvis on peaasjalikult ainult hällidega sisustatud ruum. Keda jalad juba kannavad, 
kolivad edasi mängunihma, ja kolmeaastased hakkavad saama esimesi koolitunde — 
mängleva pikkusega õpetust numbrite, tähtede ja, muuhulgas, inglise keele alal. Nelja- 
aastastel on valida, kas liikuda edasi eelkooli, või jätkata samas asutuses kuni kuueaastaselt 
juba päris koolitee jalge alla võetakse. Kuigi selline lasteaed toimib sisuliselt siseruumides ja 
— näiteks Kairos — tihti mõne tiheda liiklusega tänava servas olevas mõnetoalises korteris, kus 
lapsed päikesevalgust päeva jooksul ehk ei näegi (mängimiseks on valida meie puhul kas 
kiriku betoneeritud sisehoov või kiriku aula), siis mõningal määral kompenseeritakse seda 
suurematele lastele tihti korraldatavate väljasõitudega mõnda muusse kirikusse või 
kloostrisse, kus vaba ruumi rohkem käes ning lapsed ka aias ja murul ringi joosta saavad. 


Igatahes alustas Üks lasteaiateed aasta ja kolme kuuselt ning Kaks pisteliselt umbes aastaselt 


(kuna tema emal juhtus olema töiselt ja eluliselt kiirem periood). See viimane oli ehk veidi 
vara, kuid üldiselt liikus nende areng, eriti aga kõne, sealt alates edasi känguruhüpetega. 


ale ajeak 

Ema juba kaua ootan, 

ammu ukse poole vaatan, 

millal kotiga ta tuleb, 

millest paistvad valged suled. 
Kotis ist'vad hani, part, 

teevad kooris: prakk-prakk-prakk. 


ale ajeak 


Tere valget hommikut, 
päike paitab välisust, 
ärkavad kõik väiksed lilled, 
ja linnud rõõmsalt laulavad. 


ale ajeak 


I love you, cho-co-la-ta you! (see on vist lasteaias flirtimiseks?) 


ale ajeak 


Nii-nii larõpsud lerõbisevad, nii-nii suud avanevad... (see on telereklaam! :)) 


akeajeak 


Ja need kõik on vabad tõlked aasta ja kaheksa kuuse Kahe lemmiksalmidest, mis on tal kõik 
peas ning mida me päevas mitmeid ja siis veel mitmeid kordi kuulda saame, küll osalt 
pudikeeles, kuid siiski äratuntavalt. Lasteaias saab kõiki kuuldud ja kambas üle harjutatud 
ning kolmene vanem õde on juba sujuvalt omandanud pedagoogi rolli — tore ju kui saab 
lõpuks ometi kellestki targem olla! 


Kuid laps peab ju ometi ka mingites ringides käima, tal peab juh arrastu s olema-— see 
mõtteviis on Egiptuses täpselt sama levinud kui Eestis! Teispoole ema, siis meie Egiptuse 
vanaema, arvab, et on just õige aeg kolmene Üks karatetrenni viia, ja Teispool noogutab 
kaasa. Enesekaitse ja hakkamasaamie eelkõige! Siiski selgub, et alla viieseid trenni ei taheta. 


Muusikakooli taustaga emale jällegi meeldiks, kui tütar laulutunde võtaks. Kuid lähimad 
sellised oleks ehk Kairos kättesaadavad. Jääb vist siis nii, et saame otsustusaega juurde kuni 
ka Kaks noorema õena sellise vanuseni jõuab, mil mõlemat koos kusagile mõne harrastuse 
juurde transportida mugav oleks. 


Naabrilastel vist neid muresid pole — nemad veedavad oma päevad elutervelt maja kõrval 
tänaval, kus pealtnäha kuuene tirts tassib süles kaheaastast väikeõde ja paariteistaastane 
noormees veab seljas väikest venda. Egiptus on vist esimene koht minu senises ülekaalukalt 
euroopalikus kogemuses, kus ma näen teismelisi noori mehi porisemata oma väikeste õdede 
ja vendadega tegelemas, kus külla saabuva noore meessugulase (ja mitte ainult sugulase, vaid 
igasuguse noore meesterahva) nägu titte nähes ei veni mitte pikaks, aga rõõmsalt naerule, ja 
põnn kohe kätele upitatakse. Suhtumine lastesse ja peresse on juba varavalges kujunenud. 


Mis lastest siis edasi saab? Kelleks nad end õpivad, kellega abielluvad? Neid muresid ei 
tahaks praegu veel muretseda. Kuigi, kui Üks sai kahekuuseks, arvas Teispool — muidugi 
naljaga pooleks — et oleks õige aeg hakata koostama peigmeeste nimekirja — siis nimekirja 
sugulastest ja muudest huvilistest, kes oma poisslast meie tüdrukule abikaasaks pakkuda 

sooviksid. Põhimõttel et — ihaldatud pruudi puhul, kes ees, see mees! Ja ämm arvab 
kaljukindlalt, et Ühe ja Kahe aitavad veel nemad äiaga mehele, Egiptuses ja kogu 
kaasavaraga, nagu kord ja kohus... Samas kui laste ema veidike kahevahel olles pead murrab, 
kas on siis parem siinne turvaline, korraldatud ja läbimõeldud abielu — omamoodi kuldne 
puur — või peaksid tütred siiski maitsta saama kõik lääneliku noorpõlve muresid ja valusid, 
armumisi ja meeleheiteid? Kas on ikka vaja kõiki vigu omal nahal järgi proovida? Kuid kas 
on ka vaja tünnis kasvada? 


Üks mure on siiski tänaseks päevaks murtud — vähemalt ei pea ma kartma, et minu 
tüdrukutele keegi skalpelli, noa või käepäraste kääridega kallale tuleb, õilsail siniseil silmil 
neid , patust puhtaks" lõikama. Tegelikult keelati tüdruklaste ümberlõikamine Egiptuses 
täielikult kõigest paar aastat tagasi. Riigi arenenud osades — või peaksin ma ütlema peredes, 
sest piirid siin käivad tegelikult sedapidi — pole ümberlõikamist tegelikult praktiseeritud 
viimased kümmekond aastat. Kuid pooled praegustest vanema tasandi koolitüdrukutest on 
selle veel omal ihul üle elanud ja on külasid, kus komme keeldude kiuste edasi kestab. 


Võib seega üle hüpata järgmise ,,mure" juurde — mida nad õppima lähevad? Vähemalt omast 
kogemusest on selge, et kutsenõustamine peab olema põhjalik ja arvestama mitte ainult lapse 
üldiste annete, vaid ka tööturu nõudmistega. Mitte nagu nende ema, kes üldisel 
heakskiitmisel läks õppima keeli — sest et need lapsele meeldisid! Kuigi võinuks ju valida ka 
reaalteadused või muud praktilisemat. 


Või emapoolne onu või isapoolne tädi, kes kumbki õppisid kunstiõpetust — sest et 
joonistamine neil nii hästi välja tuli! Kes kumbki pole kooli järel pintslit puudutanudla. 


Või Teispool, kes läks õppima sotsiaaltööd koolides — sest seda oli õppinud juba tema ema ja 
see on ju nii tore, nii kristlik amet! Kes seda toredat ametit on pidanud täpselt kolm kuud, 
sest sellega peret tänapäeval enam ju ei toida. 


Egiptlane ühesõnaga, nagu ju tegelikult eestlanegi, saadab oma lapsed õppima kas iseenda 
elukutset — sest see on lugupidamisavaldus vanematele — või midagi ,,prestiižset" — poisid 
õigust või meditsiini, et neist saaksid advokaadid või tohtrid, ja tüdnakud näiteks farmaatsiat 
või pedagoogikat — et neist saaksid apteekrid või õpetajad. Juba jõukamates ja laiema 
silmaringiga peredes on ka ärijuhtimine Ameerika moodi moes — kuigi ärijuhiks vaevalt saab 
siin keegi, kelle perel selles liinis tutvusi ees pole. Mõnel siiski õnnestub ka õppida midagi 
realistlikku, näiteks Teispoole kaks edukaimat ja muuhulgas eluterveimat onu on üks 
tehnikadirektor ja teine füüsik. 


Suhtumine haridusse on niisiis sama lilleline nagu Eestiski, siinkohal meenub mulle üks juba 
keskeale lähenev tubli ja austusväärne kaasmaalanna kaugest maarajoonist, kelle unistuseks 
oli müüa oma lehmakari ja minna Tartu Ülikooli, et õppida... eesti filoloogiks. Kuna ta nii 
armastas eesti keelt! 

Seks Egiptuses 


Mitte et see mind lausa hämmastaks, aga siiski, kord juhtusin ühes snoobluse poolest tuntud 
reisifoorumis vististi nooremat sorti inimeste küsimusele: mida veel teha Sharmis peale 
joomise? Ja kord näitas minu blogi andmelehekülg, et keegi oli sinna sattunud otsinguga 

» seks Egiptuses “. Ning on ju kurb, kui inimene otsib ja ootab, aga infot eest ei leiagi. 
Täidame sestap tühiku ka selle elulise küsimuse osas, mis ju siinmail alles abiellumisega 
alguse saabki. 


Lausa võõra teki alla ronimata võib järeldada, et egiptlaste kokkupuude seksiga meenutab 
kummipaela viskumist ühest äärmusest teise. Ses mõttes, et umbes esimese kolmandiku elust 
ei seksi keskmine egiptlane absoluutselt, ja kohe seejärel ilmselt seksivad nad nagu jänesed, 
sest mille muuga seletada siinset rahvastikuolukorda, kus 1/3 elanikkonnast on vähem kui 
viieteistkümne aastased ja egiptlaste keskmine vanus on 25. Viimase kolmekümne aastaga on 
Egiptuse rahvaarv enam-vähem kahekordistunud 40-l1t 80 miljonini (umbes Saksamaa), ja 
aastaks 2050 halvima stsenaariumi korral võib juhtuda, et kahekordistub uuesti, kasvades 150 
miljonini (umbes laiendatud Venemaa), kuigi targemad pead siiski rahustavad, et vast kõigest 
112 miljonini. 


Kuidas küll saavad siin riigis siis hakkama meesterahvad, keda loodus siin nagu igal pool 
mujalgi on loonud seksist mõtlema populaarse uskumuse kohaselt umbes kord kolme minuti 
tagant, kuid kes kohalikes oludes oma esimest armuööd ootavad mitte sugugi harva kuni 
hiliste kolmekümnendateni? Sest just nii kaua läheb keskmiselt aega abiellumiseks vajaliku 
rahahulga kogumiseks, ellukalliduse tõustes lisandub veel aasta aasta järel. Mis teeb 
murelikuks sotsioloogid ja psühholoogid, kellest mõni haruharva ja nagu hüüdja hääl kõrbes 
antud teemal ajakirjanduses sõna võtab, küsides, et mis siis ikkagi saab ühiskonnast, kus 
kultuur ja kombestik loodusele nii risti vastu räägivad? Sageli juhtub see pärast mõnda 
järjekordset noorte meeste ajujahti naisterahvastele Kairo tänavatel. Seda on nimelt juhtunud 
juba mitmel järjestikusel aastal, kuigi käesolev jäi vist vahele, et ramadani lõppemist 
tähistava püha paiku koguneb Kairo mõne keskse linnaosa popimatel jalutustänavatel 50- 
60pealine noortekampade konglomeraat, kes siis vastu juhtuvaid, igati kombekalt rõivastet 
naisterahvaid järjest ,, käsitsema“ kukuvad. Neidusid on päästnud küll tänavat ääristavad 
kaupmehed, küll muud jaole sattujad, kuigi müstiliselt ei laipu jaole sattuma kohalik 
korravalve. Naiste sh naisturistide käperdamine Kairo tänavatel ja ühissõidukites, harilikult 
küll umbes puberteediealiste (kuid seda raskemini hallatavate) noorukite poolt on mitte ka 
lausa epideemilisi mõõtmeid võttev, kuid siiski tasakesi taustal tiksuv kestev probleem. 


Sestap pole ka imestada vähem haritud meesegiptlaste käitumine Punase Mere kuurortites, on 
nad ju siin sattunud otse kui interaktiivsesse erootikafilmi, kus mitte ainult et saab vaadata, 
vaid (sageli) ka katsuda. Mis selgitab muuhulgas massöörielukutse populaarsuse ja odavad 
hinnad turul. 


Avitab kaua oodatud abiellumine. Abielu lõpuks ometi võimaldab unistuste täitumist ja 
pingete maandamist. Kui võimaldab. Neiud Egiptuses, kui nad on üle kahekümne aasta 
vanad, on praeguse seisuga tõenäoliselt valdavalt veel kogenud oma nahal tüdrukute 
ümberlõikamist — praeguseks karistatav, kuid moslemite ja kristlaste hulgas võrdselt veel 

1990ndailgi käibinud komme lõigata ära kõdisti, mis pidi hoidma tüdruklapse kombeka ja 
taltsutama tema seksijanu. Öõvastav operatsioon viidi läbi veidi enne tüdrukute jõudmist 
puberteediikka ehk umbes 7-10 aasta vanuses, sageli igasuguse narkoosi ja valuvaigistiteta, 
mõne sellele spetsialiseerunud vanema naisterahva (mitte tingimata arsti) poolt. Selle 
tulemusega, et keskmine noor naisterahvas siinmail evib paanilist hirmu esimese vahekorra 
ees. Et kas see on äkla nii sama valus. 


Ajalooliselt avitati olukorda sellega, et pruudi ema või muu autoriteetne vanem naissugulane 
läks pruudiga pulmaööl kaasa ja aitas nii kaua jalgu hoida elik põhimõtteliselt hoidis tüdrukut 
süles, kuni peig abielu sisse õnnistatud sai. Et tüdruk väga ei vingerdaks. Tänapäeval peavad 
noored iseseisvalt hakkama saada, kuid harva see ei juhtu, et meesliini pidi või muul moel 
sugulaste kaudu levib teave, et juba on nädalake kulunud, kuid asja polegi saanud, ja pere on 
mures... Pruut on suurest hirmust ja stressist nii krambis, et temaga ,,armastust teha“ on 
võimatu mitte ainult psühhoogiliselt, vaid ka füüsiliselt — vagiina lihtsalt keeldub piisavalt 
avanemast. Sestap juba teame Teispoolega, et Euroopa reisidelt naastes või kui on asja 
alkoholi vabakaubapoodi, katsume ostude sekka ikka mahutada ka pudelikese 
šokolaadilikööri või muud magusamapoolset limpsimist. Kuigi patune kraam, kulub see 
varem või hiljem kindlasti ära mõnele vast naitunud sõbrale, et noort ja kallist kaasat 
mõlemalt poolt siiski soovitud tegevuse ees veidigi lõdvestada. 


Naisegiptlane pole seepärast aga sugugi nunn. Olgu-olgu kristlaste pühakirja järgi on seks 
tõepoolest midagi, mida kõigevägevam pigem pool-vastutahtmist sallib ja oma kallimateks 
lasteks peab kindlasti neid, kes seksist, perest ja lastest tema kasuks selgelt ja kmdlalt 
loobunud. Kuid muus osas tundub, et just kuumaverelised egiptlannad on andnud ainest 
tuntud anekdoodiks ideaalsest naisest, kes on ,,köögis kokk, seltskonnas daam ja voodis...” 
teate isegi. Mustad rõivad, rätid ja loorid võetakse kodustes oludes ült ning neid asendavad 
pesuesemed, mis vist võtaksid punastama isegi häbelikumat sorti põhjamaise prostituudi. 
Läbipaistvad kangad, paljad seljad ja õlad, kiiresti avanevad kinnised, suled ja pits. 
Süsimustad ja erkpunased võrkkangad. Aleksandrias suve algust veetes ei julge ma 
pesupoodide vaateakende poole pilkugi tõsta — nii frivoolne tundub seal päise päeva ajal 
avalikult kõigile demonstreeritav kaup eurooplase silmale. 


Kuid mitme pruudi kaasavara hulgas just selliseid esemekesi märkan... Oma mehega on 
lubatud ja rohkemgi veel! 


Kuid võõraga mitte. Sharia teeb raskusastme poolest vahet vallaliste ,,vallatustel” ja 
abielurikkumisel ning kuigi lausa surmanuhtlust Egiptuses ei rakendata, siis vanglakaristus 
võib kodakondset oodata küll. Kuid ega see tähenda, et näiteks noored armunud Kairo 
suuruses linnas võimalust ei leiaks. Üks tuntumaid paarikeste jalutamispaiku on Niiluseäämme 
promenaad ja teadaolevalt liiguvad just seal ringi üürikorterite vahendajad, kes sobivalt 
»küpse" olekuga noormeestele liginevad ja salamisi pakkumisi teevad. 


Teema annab taas ainest mitmeteks komöödiateks, millest ehk tuntuimas kolm sõpra üürivad 
(keelatud) erootilise kasseti ja asuvad siis otsima diskreetset kohta selle vaatamiseks, kuid 
nagu neetult sekkub igal pool alati keegi ühel ja samal hetkel, kui just hakkab "huvitavaks" 
mmema. 


Ühes korteris leitakse eest sensuaalses poosis lõunaund nautiv kena lapsehoidjatar, kes ka 

osutub ettevõtlikuks tütarlapseks ja kaupleb end ise poistele erootilist elamust pakkuma — 
»Näe, kui nii kõrgele nihutan kleidi, siis viis naela, nii kõrgele kümme ja näe siia viisteist.” 
»Ei teaaaa...” venitab üks sõpradest kahtlevalt vastu. ,,Su jalad onnii pikad ja meil raha nii 
vähe, et huvitavaks minna nii ei jõuagi." 


Ehk et otsing jätkub... nagu jätkub ka seksuaalsuse lahendamata probleem siin riigis. 

Naised ja mehed Egiptuses 


Mis mind Egiptuses peaaegu ainsana tõeliselt marru ajab, on, kuidas ühel lihtsurelikul 
meesterahval siin on peaaegu püha lehma puutumatu positsioon. Mees, tundub et, liigutab 
end ainult siis, kui talle selle eest makstakse, kogu füüsilise töö koormus perekonnas ja 
koduseinte vahel näib aga lasuvat naistel — nemad tassivad ringi jahukotte, vajadusel 
külmkappe, ja üldse teevad kodus enam-vähem kõike, sellal kui mehed päevatöö lõppedes 
ülejäänud õhtu lihtsalt teleka ees patjadel veedavad ja lasevad endile teed ette kanda. Selline 
»rollijaotus” ei lakka ka siis, kui pere naine samuti tööl käib. 


Kaks korda olen siin vihastanud nii häälekalt, et Teispool pärast mitu päeva pahane oli. 
Muidugi — vaene tema, kes ,,valge elevandi" ehk mingi imelikult mõtleva ja käituva naisega 
abielluda otsustas. 


Esimest korda ühes väikebussis kohaliku küla ja linna vahel, mis oli puupüsti täis selliselt, et 
kõik mehed istusid ja püsti seisid peamiselt naised, sealhulgas üks pontsakat beebit kandev 
ema. Mitte keegi ei teinud katsetki püsti tõusta, et kasvõi beebiga emale istekoht loovutada. 


Teist korda meie oma maja ees, kui onunaine viiekümnekilost jahukotti autole taris, mööda 
seina ääres teeklaasi taga lobisevast Teispoolest, tema isast — siis minu äiast — ja tolle 
vennast, siis juhtumisi kotitarija abikaasast. Keegi ei pilgutanud silmagi! Käsi ei tõusnud ega 
jalg ei liikunud. 


Vihastasin koledasti säherduse ,,matsluse" peale! Hüppasin püsti ja tormasin tuppa, vigases 
araabia keeles sajatades midagi meeste täielikust kasutusest maailmas, nende puht- 
dekoratiivsest rollist jne. Nagu juhtus, siis ei saanud keegi isegi aru, mis mul hakkas. Küllap 
panid selle naiste üldise , labiilsuse" arvele. Et midagi valesti olnuks, ei jõudnud üldse 
kohalegi, muuhulgas kotti tarivale naisele endale! Ehk siis, et olen siin ainuke selline 
napakas, kes (minu arusaamisi mööda) elementaarset käitumisviisakust taga kaebab. 


»Mine ometi appi!" müksan Teispoolt Aleksandria-Kairo kiirrongis, kui meie nina ees üks 
noor naisterahvas kopsakat reisikotti ülemisele riiulile upitama asub. 


»»Või veel!" protesteerib Teispool. ,, Võidakse arvata, et taban ehk talle külge lüüa." 


Mis põhimõtteliselt võtabki asja kokku — võõrale naisterahvale lähenemine mis tahes 
ettekäändel on siinses islamimõjulises kultuuris nii taunitud tegevus, et see halvab isegi 
täiesti õilsad kavatsused. 


Samas kui oma abikaasa puhul on asi ilmselt selles, et üldvaldava mõtlemise kohaselt naine 
valitseb kodu ja mees käib tööl, et selleks vahendeid teenida. Kumbki kummagi valdkonda ei 
sekku. 


Siiski on viimasel ajal meie majapidamises hakanud naljakaid asju sündima. Näiteks ühel 
päeval alla minnes leian äia galabejat triikimas. Ja kord demonstreerib ta kõigile koju 
saabunuile otse kui hambaharjaga lumivalgeks küüritud köögipõrandat. Silmnähtava 

uhkusega! 


Millal siinlugeja viimati abikaasale kilkas, et — oi, pesin kõik nõud puhtaks, on ju? Kuid tore 
ikkagi. Eks äi ole ju pensionil ka ja vaja aega kuidagi sisustada. Vanust ka just nii palju, et 
ennegi on juhtunud, et elulised suhtumised sel ajal üle vaadatakse. 


Kuid kui läheb külmkapi treppe pidi üles tarimiseks, võtab Teispool ikka noorema õe appi — 
ja see tuleb ka! Vanema venna sõna majas maksab vähemalt sama palju kui isa oma, ja et 
vahel millegi vastu protesteerida... selle peale vist lihtsalt ei tulda, oleks see ju küllap sama 
ennekuulmatu, kui et sada aastat varem keegi noor naine omal jalal läks koduseinte vahelt 
välja, poodi rõivaid ostma (sellest veidi allpool). 


"See seelik vaheta kohe ringi, see on liiga lühike!" käsutab Teispool õde, kes tuleb küsima, 
kas selga pandud kostüüm on sobilik bussireisiks lasteaiaga, kus ta kasvatajana abiks käib. 
Seelik katab põlved küll seistes, kuid istudes mitte. 


"KuikenaSatäna välja näed, see kostüüm tõeliselttoob Su jume esile!" teen 
sugreerivalt proovi Teispoolt veidi galantsemaks koolitada. Hea asja nimel ameerikalikult 
veidi üle pingutades. Kuid see teenib amult sama sähvaka kulmude alt, nagu õe suunas juba 
varem lennanud. Mõned asjad ei muutu ka generatsiooni muutudes, kui ei muutu mõjud ja 
eeskujud. 


»Minu mehel pole midagi selle vastu, et kannan pükse," rõõmustab teine õde. ,,Talle isegi 
meeldib." Samal ajal, kui minule kohale ei jõua, mis paganat on ühe naise rõivastusega asja 
meesterahval, kes liigina end iseseisvalt kasima ja katma vaevalt võimeline on, keda seesama 
naine katab ja puhas hoiabki...?! 


Kuid need kõik on maailmaajaloo mastaabis suhteliselt hiljutised muutused ühiskonnas. 
Ajaloolased väidavad, et muistses Egiptuses olnud naistel meestega võrdsed õigused, 
milliseid isegi rohkem kui riigi seejärel vallutanud kreeklaste hulgas — sellal kui kreeklannad 
vajanud õiguslike toimingute puhul eestkostjat, oli egiptlannadel õigus toimetada soovi 
korral täiesti omapäi. Mis kattub minu arvamusega egiptlaste soost kui ühest eestlastele 
üsnagi samasest põlisest uhkest ja vabast rahvast, keda aga seejärel kõikide tuulte kandist 
ohtralt alla tallatud on. Ning egiptlannadest kui oma jumalannadest emade uhke vere 
edasikandjatest — pilk ja peahoiak lasevad seda aimata kohati siiani veel. 


Mitte kõik hea ei tule Läänest. Kui Ühendriikides, selles ,,demokraatia kantsis", kust kõik 
uuendus ja areng just nagu alguse saaks, käivitusid naisliikumised millalgi 19. sajandi poole 
peal, siis Egiptuses läksid naised , tänavale" juba viiskümmend aastat varem. Tõsi, see sündis 
tollastele Egiptuse vallutajatele vastuhaku raames, mille puhul moslemi liidrid arvasid, et 
»püha sõda" prantslaste kui islami vaenlaste vastu õigustab naiste osalemist 
tänavademonstratsioonides. 


Järgmine silmapaistvam moment Egiptuse naisliikumises on täpselt vastupidise kaaluga — 
naispoliitik Hoda Sharawi üldtuntud žest tänaval, millega ta tõmbas peast seda katva salli. 
Aasta oli siis 1923 ja Sharawi oli just naasnud ühelt naiste konverentsilt Euroopast. Sharawi 
polnud muidugi mingi lihtne külanaine iseenese tarkuse toel asja ajamas, vaid Egiptuse 
parlamendijuhi tütar ja tuntud poliitiku abikaasa, keda ka tema mees igati julgustas ja 

innustas poliitilises tegevuses osalema. Kuid Sharawi karakter olevat ,.välja löönud" juba 
enne abiellumist, neiupõlves, mil ta lõi laineid sellega, et astus omal käel sisse ühte 
Aleksandria kaubamajja (tema see oligi!) selleks, et endale rõivaid osta. Selle asemel, et 
kombeka naisterahvana lasta rõivad demonstreerimiseks endale koduseinte vahele tuua. 


Veel praegugi muuseas loetakse Egiptuse meest kõige hoolitsevamaks siis, kui ta naisele kõik 
koduseinte vahele kätte toob, et too sammugi välja astuma ei ,,peaks". 


Hoda Sharawi käitumisest said innustust veel paljud naised. Mõnda aega arvati nüüd, et näo 
katmine on naisele alandav ning naise kui koduorja rolli sümboliseeriv... kuni — nii hiljuti kui 
1990ndate alul — tuli uus pööre, küllap mitte kõige vähem tagasipõrkena vahepealsest, 
Euroam-kultuuriruumis viiekümnendatel ja kuuekümnendatel valitsenud ning nn 
seksrevolutsiooniga kulmineerunud kõikehõlmavast uuenemisest ja ,,vabanemisest". Egiptuse 
tolle perioodi filmides tantsitakse ,,Don Juan Tallinnas" stseenidele vägagi samaseid 
paganlikult jõnkslevaid tantse rockmuusika saatel — mehed ja naised segiläbi ja paaris! Ning 
Teispoole ema noorpõlveaegne garderoob hõlmab täpselt samasuguseid miniseelikuid kui 
minu emal. 


Võib arvata, et seda kõike korraga oli osale ühiskonnast liiga palju, ning et seda muuhulgas 
täheldati oma rahvusliku vms eripära kaotamisena ja Lääneriikide liigse matkimisena. Ehk et 
praegu kestev nn islamirenessanss võib osalt olla ka hüüd mingigi kultuurilise eristumise, 
mingigi ,,selgroo" järele. 


Huvitava võrdlusena Iraanis 1936. aastal lausa keelati naistel pearäti kandmine tollase 
riigipea Reza Shah” ajal, kes püüdles läänelikuma ühiskonna poole. Iraanlannad polnud 
sellisest ,, vabanemisest" sugugi õnnelikud, hoopis tundsid, et neid on nüüd vägisi ,,alasti" 
kistud, ja protesteerisid häälekalt. Tegelikult siis, kui hegabi küsimust laiemalt vaadata, 
taandub selle kandmine või mittekandmine suuresti lihtsalt isiku vaba valiku küsimuseks ja 
katsed Euroopas viimast piirata pole küll eriti tark tegu, sest kõik, millega võideldakse, 
muutub sellest ainult tugevamaks. Jäävalt murendab hoopis ükskõiksus, mis järjest ajalugu 
unustusse kannab. Elementaarme, või mis? 


Islamirenessanssi üks tahke oli naiste tagasikutsumine tööturult koduseinte vahele. Leiti, et 
naiste töö ohustab meeste tööhõivet, naiste endi vooruslikkust (kuna võimaldab neil kokku 
puutuda võõraste meesterahvastega!) ning jätab naistele vähem aega kodude 
korrashoidmiseks ja lastele pühendumiseks, mis nii islami kui kristluse järgi on naise esmane 
või võib-olla isegi ainus tunnustatud roll ja kohus. 


Siiski hakkab näiteks Egiptuse riigiasutusi külastades kohe silma, kui palju naisi seal töötab, 
ja kui peretaust seda vähegi lubab, õpivad naised kas või ärijuhtimist ja loovad oma väikesi 
ettevõtteid üsna sama innukalt kui moodne naissugu Läänes. Ehk et praktikas kulgeb piir 
perede vahel üsna sarnaselt Läänele — pigem varanduslikult. 


Keskustest kaugemal on aga võimalused väiksemad ja mõtteviis muutumatum. Kuigi ka siin 
tütardele heal meelel kõrgharidus antakse — sest see on pere hakkamasaamise ja varandusliku 
staatuse näitaja, et lapsi jõutakse koolitada — siis on nende haridus sageli peamiselt 
dekoratiivse loomuga, kraadid pigem seltskonnas jutu sekka poetamiseks kui tegelikuks 
realiseerimiseks. Kedagi ei huvita, kas noor naisterahvas ka tegelikult tööd leiab, vaid 

huvitab ainult, kas ta ikka mehele saab ning kas koduste töödega meest rahuldavalt toime 
tuleb. Et lapsed kogemata ei upuks, ei ürita Egiptuse pere neid mitte ujuma õpetada — oh ei! 
Neid vastupidi hoitakse igasugusest kokkupuutest veega. Samamoodi siis tüdrukuid, et nad 
elus kannatada ei saaks, hoitakse igasugusest kokkupuutest eluga. Erandid välja arvatud, 
kulgeb naise tee Egiptuses veel praegugi otse ühe kodu seinte vahelt teise kodu seinte vahele, 
isa hoole ja käsu alt mehe hoole ja käsu alla. Püksid on naise jalas ehk ainult neis peredes, 
kus pruut rikkamast või muidu mõjukamast perest pärit ja peig talle selgelt alla jääb. 


alea 


Abielus külanaise päev algab loodusliku kella — päikese — tõusuga. Õige aeg sööta kanad ja 
muud kodulinnud, keda harilikult peetakse katusel, ja teenindada muud loomad, kui ka kitsi, 
lambaid, pühvlit või lehma peetakse. (Pühvlid on piimaloomana tavalisemad.) 


Seejärel valmistatakse perele hommikueine või, kui tegemist tööl käiva külanaisega, ka 
lõunaeine — et näljasena saabudes enam aega ei kuluks. Vahel — rõdult lastele puhtaid rõivaid 
otsima lipsates — näen mõnda pereema sel kellaajal juba linna poolt naasmas, kaltsudesse 
mähitud korv või kauss pealaele toetumas. Põhitoiduse fuuli valmistamine nõuab lisaks õige 
mitmele tunnile, mis kuluvad ubade keetmiseks, veel vähemalt öö jagu leotamist, et kõvad 
turritavad kestad sööja kurku kinni ei jääks. Kui üks kord on vahele jäänud ja toidukapp 
hommikul tühi, ei jäägi muud üle kui lähemate tänavamüüjate käest abi otsida, sest 
hommikul on juba hilja ise vaaritama asuda. Tiheasustuse tõttu õnneks pole vist kellelgi üle 
paari-kolme kilomeetri nii kõndida vaja. 


Kandikute ja korvide pea peal kandmine muuseas pole nii suur mustkunst, kui arvata võiks. 
Tegelikkuses ei asetata neid otse pealaele, vaid alla keeratakse käepärasest rätikust või 
nartsust riidevõru. Sellel püsib kandik nagu omamoodi tihendil ka käega toetamata. 


Vahepeal keskpäeva paiku viiakse eesel või pühvel lähimale kaevule jooma või on loomade 
jootmine koolist naasvate laste ülesanne, kuid veel enne — siis, kui mehed tööle ja lapsed 
kooli saadetud — on hommikuse turulkäigu aeg nende jaoks, kes otse voodist sinna jooksma 
ei pidanud. Harilik egiptlane supermarketisse sisse ei astu muuks kui ostma hädapäraseid 
kuiv- ja pesuaineid. Oma muu toidu toob ta iga päev värskelt (ja soodsalt!) — juurviljad turult, 
liha lihunikult ja leiva lähimast pagaritöökojast — neid on peaaegu igal tänaval oma. 


Päris kokkuhoidlik külanaine kasvatab ise oma nisu, peseb selle, kuivatab ja laseb jahvatada, 
ning küpsetab ise ka perele vajaliku leivalaari nädala või paarise vahega, spetsiaalses suures 
kuid lihtsas gaasiahjus, mille iga pruut siiani lisaks moodsale gaasipliidile isakodust kaasa 
saab. Parim leib ja kook küpsevad muidugi traditsioonilises saviahjus. Seda viimast polegi 
igaühel enam, nii et kui sellisesse vastu õhtut tuli tehakse, siis võib juhtuda, et kõik lähikonna 
naised — ahjuomaniku sõbrannad ja naabritarid — kogunevad ahju juurde ühiseks suureks 
küpsetuskorraks. 


Meeste töölt tulles süüakse päeva põhiline toidukord — riigiteenistu jad lõpetavad juba kell 
kaks, seega nende puhul lõuna, äri- ja muud meistrimehed aga nii päikeseloojangu paiku või 
hiljemgi, seega nende puhul õhtusöök. Hea tava näeb ette, et — tulgu mees nii hilja kui tahes — 
naine üksinda ja enne meest ei söö. Suurele rahvale meeldivad suured žestid... 

Kellel aega ja jaksu üle, käib nüüd sugulastel külas või suhtleb telefoni teel. Sellised 
asjatoimetused peaksid algama vähemalt enne kümmet õhtul, kuigi harv pole juhus, et suvisel 
ajal veel kella ühe paiku öösel Teispoolele mõni telefonikõne saabub, millele too ka heal 
meelel ja põrmugi pahandamata vastab, kuigi meie pere päevaplaan näeb ette öörahu koos 
pisiperega, kell üheksa. Kuid suvepäevad on kuumad ja seetõttu tegusam aeg algabki millalgi 
pärast moslemite õhtupalveid ja jätkub linnades kaugelt üle südaöö. Hüpermarketid on 
avatud nädalavahetustel kella kaheni öösel, väiksemad ärid siislai suletakse millalgi kesköö 
paiku. 


Eks umbes siis olegi ka aeg magama minna. 


Pesu pestakse harilikult kord nädalas. Automaatpesumasinad on küll levinud linnades, kuid 
külades on veevarustuse, eriti aga äravoolu puudulikkuse tõttu peres sageli pigem kas ,, Riga 
8" tüüpi metallist , tünn" või siis selle uuem versioon — nelinurlene plastmassist 
poolautomaatmasin, kus eraldi kast pesu loputamiseks ja mis küll pesu ringi keerutab, kuid 
Näiteks on peres uuem plastmassmasin, mis on dekoratiivselt kööki paigaldatud, kuid mida 
iialgi ei kasutata, kuna köögis puudub vee äravool või kardetakse umbkaevu liiga kiiret 
täitumist, mistõttu veemahukad tegemised eelistatakse mujal korraldada. Katusel või kusagil 
ülevalpool asuval tühjal korrusel on seega veel üks või kaks ,tünni" tüüpi masinat, mis 
lastakse külma vett täis, esimesse või esimese pesukorra tarbeks lisatakse ka pulbrit. Pere 
kogu pesu käib nüüd järjest läbi kõigepealt sellest ühest ja sarnast pulbriveest ja seejärel 
puhtast veest. Ongi pesu pestud. Rõivad riputatakse rõduserva taha tänava kohale kuivama ja 
must vesi valatakse tänavale. 


Kuigi Teispoole onunaine näiteks palkab pesupäevadeks ,,tüdruku", kes musta vee minema 
kannab, et see päris trepi ette pori ja naabrite pahameelt tekitama ei jääks. Õpetajannana on ta 
korralik kodanik ja lisaks eluneb küla tihedamini asustatud piirkonnas, kus tänavafront 
vägagi sarnaneb Toompeaga Tallinnas. 


Arvestades, et enamus riidekraami on polüestrist, siis väga suurt pingutust puhtaks saamine 
ei nõuagi ka. Ja vastupidi — erilist huvi raskesti pestavate ja hõlpsasti värvi kaotavate 
puuvillaste ja muude naturaalsete rõivaesemete omandamiseks siin kandis siis loomulikult 
pole, olgu need nii ihusõbralikud kui tahes. 


Naistest oodatakse endiselt, et nad abielluksid varastes kahekümnendates — siis parimas 
lapsekandmiseas — ja hakkaksid kohe ka lapsi sünnitama. Tavad eeldavad, et kui mitte 
esimese, siis vähemalt teise abieluaasta lõpuks peaks perel pärija käes olema, vastasel korral 
võib temperamentsemalt ämmalt hakata pudenema mürgiseid märkusi minia sigivuse kohta. 
Kuid meeste abiellumisvanus on viimasel ajal tugevalt tõusnud, eeskätt seetõttu, et elu on 
lähiaegadel kiiresti kallinenud ja abiellumiseks vajaliku majandusseisu saavutamine nõuab 
märksa enam aega. Kuid ka haridus mängib rolli. Keskharidusega külatüdruk on 
kahekümneselt juba tanu all ja lapski käes, kuid tema linlasest suguõde tallab veel 
kahekümneviiesena ülikoolitreppi ja abiellumist plaanib alles seejärel. Muide, sel sajandil 
abiellunutest juba ligi viiendiku puhul on naise haridustase kõrgem kui mehel. Sama jama 
igal pool! Pole ka ime, kui naise puhul arvatakse, et uhkem diplom parandab tema Šhansse 
abielluda edukasse perre, ja mida muud tal sobivat partiid oodates ikka teha... Samas kui 
noormehed lihtsalt on sunnitud varakult tööle suunduma, et abiellumiseks vajalik raha vähegi 

normaalses eas kokku saada. 


Sageli ollakse arvamusel, et mehed Egiptuses kodus ei viibigi — tänavakohvikud on ju mehi 
tulvil. Kombekas ja enam-vähem õnnelikult abielus olev mees siiski õhtuid kohvikus ei 
veeda, vaid istub kodus teleka ees nagu kõik ülejäänud abielumehed maailmas. Kohvikutes 
istuvad veel abiellumata noorsandid, ja vanurid, kel naisega teineteise näopildist ammu 
villand. Etnii moslemite kui kristlaste põhimõtted näevad ette leplikkust ja kannatlikkust 
oma saatuse suhtes, on abielud ehk veidi püsivamad, kui Euroopas, kuigi kas seepärast 
õnnelikumad, ei julge öelda. Moslemi meestele on lahutus ajalooliselt alati kergelt kätte 
tulnud, kuid Egiptuses hakkas suhteliselt hiljuti kehtima seadus, mille kohaselt ka naised 
üpris lihtsalt lahutuse algatada saavad, kui vabatahtlikult loobuvad neile lahutuse korral 
seadusega ette nähtud materiaalsetest hüvedest. Seda teemat käsitleb mitu populaarset 
Egiptuse komöödiat, näiteks ühes neist otsib püstirikas ja kaunis naine, eduka 
õmblusettevõtte juht, advokaati, et algatada lahutus oma mehest, kelle valju norskamist ta 
enam taluda ei suuda. Lahutuspeolt naasnud, ootab advokaati järgmisel hommikul juba uus 
rikas kaunitar ligilähedase sooviga... 


Koptide saatus on hoopis karm. Ideaalis peaksid nemad abielluma kord ja kogu eluks. Paraku 
pole sellised reeglid seadnud kõrgem olend kandnud hoolt isikuomaduste eest, mis neid 
reegleid edukalt täita võimaldaksid. Ja kujutage siis ette, et olete terveks eluks seotud 
inimesega, kes igapäevases elus osutub täiesti vastuvõetamatuks? Isegi koptide oma tele- 
eeter on täis hädalisi abi ja lahutuse otsijaid, kuid kirik on lahutuse suhtes karm. Kopt võib 
lahutuse saada küll kohtus ehk siis maapealses seaduseruumis, kuid kirik seda lahutust 
kinnitada ei pruugi. Seega on võimalik legaalselt lahus elada, kuid uuesti abielluda vähemalt 
siin riigis mitte. Mis loob arvukaid ebardperekondi, kes tegelikult koos ei ela ja kus mehed 
nagu ikka on vabad leidma uusi sala-elukaaslasi, naistele kaksilamoraali tõttu need vabadused 
aga sama lihtsalt ei laiene. 

n ti kristlased ja miks nendega on ilmvõimatu koos 
elada 


Muidugi on see pealkiri puhas intriig, mida tõendab kasvõi, et meie kooseluke Teispoolega 
aina kulgeb ja kulgeb, tasapisi ja märkamatult, kuid ometigi katkematult, üks meist 
parandamatu kristlane ja teine parandamatu ketser. Järelikult on võimalik. Kuigi omajagu 
kannatlikkust maailma absurdsuste vm erisuste ignoreerimisel või kübekest zeni mõtteviisis 
kahtlemata eeldab. 


Sõna ,,kopt“ pärineb tegelikult kreekakeelsest sõnast aiguptos, tähendades nagu kõlapildistki 
võib tuletada, lihtsalt Egiptust või ka egiptlast. Seetõttu, kuigi käesolevas kirjatükis on 
suupärasuse huvides kasutusel lühem variant, oleks usundit täpsem ja korrektsem nimetada 
»kopti õigeusuks“ ning selle järgijaid vastavalt ,,kopti õigeusklikeks“. 


Nagu nimigi ütleb, on tegemist inimestega, kes usuvad rangelt õigesti, erinevalt kõikidest 
ülejäänud inimestest, kes siis ilmselt usuvad valesti. Usundid nagurahvused toodavad 
lõputult ettekäändeid sellisteks vastandumisteks, ja pea ei iial samastumisteks, või siis et 
samastumist lihtsalt ei otsita. 


»Õigete“ lahknemine ,,valedest“ ehk siis katoliku (ja hiljem protestandi) kirikust toimus 
millalgi esimese aastatuhande esimeses pooles mitmesuguste teoloogilis-administratiivsete 
vastandumiste tulemusel, millest vististi olulisim on vaidlus selle ümber, kas Kristus on 
jumala osa ja kehastus või ikkagi inimeselaps, ja mis või kes veel selles asjas on püha vaim. 
Moslemid nimelt pilkavad õigeusu kristlasi nende kolmainsuse kontsepti tõttu mitme jumala 
kummardajateks (palju jumalaid on ju harilikult ,,paganatel“), mistõttu koptidel on olemas 
väga pikk ja keeruline seletus sellele, miks kolm ontegelikult üks. Kuigi kõik need ja muud 
taolised vaidlused toovad vägisi meelde lookese vististi Gulliveri reisidest, kus üks riik pidas 
sõda teisega sellises äärmiselt tõsises küsimuses, et kas muna söömist on õige alustada 
ümarast või teravast otsast. 


Hiljem veel lahknes ka õigeusu kirik ida õigeusu ehk meile tuttavamateks kreeka ja vene 
õigeusu larikuks ning orientaalseks õigeusu larikuks, mis hõlmab kopti kirikut ja samaseid 
kirikuid muuhulgas Etioopias, Süürias ja Indias, aga ka näiteks Armeenias. Igasugused 
lahknemised loovad ammendamatuid võimalusi uute organisatsioonide ja nendele juhtide 
sisseseadmiseks, mistõttu inimene vist iialgi ajaloos pole lahku löömast kõhelnud ja isegi 
mõistetamatu on, miks paljude lahkulöömiste vahel aeg-ajalt ikka ja uuesti ka ühineda 
üritatakse. 


Neid ,,kõige õigemini“ uskuvaid inimesi on Egiptuses eri hinnangutel nüüdseks kokku 6-11 
miljonit ehk 10-15% elanikkonnast ja väljaspool veel miljon lisa, ning kogu orientaalne rühm 
koondab endas isegi kuni 60 miljonit usklikku. Sellised arvud siis... 


Kuna ristiusku, millest hiljem sai kopti õigeusk, astusid kunagi ülemöödunud aastatuhande 
esimestel sajanditel just etnilised egiptlased, ja mitte Egiptust samuti asustanud kreeklased, 
juudid, araablased vms, siis mõnevõrra ongi ehk just koptid päritolult kõige lähemad 
kunagistele ,,päris" egiptlastele. Kuigi rahvuslikku meelestatust etnilise kuuluvuse alusel pole 

märgata. Palju suuremat rolli mängib usuline kuuluvus ja siin on ,,oma riigi" välja 
kuulutamise katseid isegi esinenud, moslemite poolt oma ideoloogia paremaks 
kehtestamiseks ja koptide poolt endi kaitsmiseks. 


Kuigi ajaleheuudiseks tõusnud uljast väljaütlemisest kaugemale pole asjad õnneks liikunud. 
"Imbaba Islamivabariigist" tuleb põgusalt juttu Kairot käsitlevas peatükis, kuid ka koptid on 
unistamisi, harilikult peale mõnd järjekordset traagilist dinnakut nende vastu, arutanud oma 
riigi loomise võimalikkust kusagile Kesk-Egiptusse Minya ümbrusse, kus koptide arvukus on 
riigi suurimaid. (See diskussioon harilikult vaibub kusagil mujal, näiteks Deltas, elavate 
koptide küsimusse, et mis neist siis saab.) 


Selle asemel üritab ametlik propaganda luua pilti ja tunnet hoopis uuest, puhtalt 
kodakondsusel põhinevast ühtsest Egiptuse rahvast, milline ühtsus on tugevam ja olulisem 
kui religioonid või (ammu ununenud) päritolu. Ideele ongi ka toetust rahva, sealhulgas 
valgustatumate moslemite hulgast, kes (tundub) on religioossest vastandumisest ja 
ekstremismist tõsiselt ja kasvavalt tüdinud. Lõppkokkuvõttes tahab ju normaalne inimloom 
ikka lihtsalt rahu ja mugavust? 


Seetõttu idee egiptlasest, kes suudab sellest kõigest üle olla, tundub et imponeerib, nagu 
ülemad ideed ikka imponeerivad. Telepildis jooksevad selle kinnituseks aeg-a jalt reklaamid, 
mis ülevate kosmosevallutamise helide saatel kuvavad sedasama egiptlast tema harilike 
igapäevaste toimetuste juures — ehitajaid, autojuhte, põllumehi, emasid — ja kinnitavad — see 
on meie Egiptus, ainulaadne ja parim! 


Ning ega egiptlane ei peagi end araablaseks, kuigi tänapäeval räägib araabia keelt ja 
mõnevõrra osaleb araabia poliitilises ja kultuuriruumis, vaid araablasteks peab ta ülelahe- 
rahvaid, kellele end üpris selgelt vastandab. Egiptlane — see on midagi palju erilisemat! 


Kuid tagasi "kopti küsimuse" juurde. Koptidel on oma kalender, mis põhineb vanal Egiptuse 
kalendril ja mille järgi põllumehed veel hiljuti määrasid külviaegu, olgu nad siis kristlased 
või moslemid. Aastaaegu on selles kalendris kolm — kasvuaeg jaanuarist maini, lõikusaeg 
maist septembrini ja Niiluse üleujutuse aeg septembrist jaanuarini. Assuani tammi 
ehitamisega siiski, millega lõppesid Niiluse üleujutused, on kopti kalendri tähendus ja tuntus 
vähenenud. Kuid Teispoole ema vaatab siiani aknast välja ja kui seal mitmendat päeva järjest 
pole pilt paremaks läinud, ütleb paljuteadvalt — "Amshiri kümme! Järgmised on siis ehk 
soojemad." 


Amshir kestab veebruarist märtsini ja nö. kulgeb kümnetena ehk et kümme päeva halba ilma, 
millele järgneb kümme päeva ilusat ilma, või kümme selget ja päikselist, millele järgneb 
kümme tuulist. Järgneb põgus naudinguhetk märtsis, mil saabub kevadekuu Baramhat ja 
temperatuurid otsustavalt tõusma hakkavad, kuni saabub aprillis algav Baramouda, mille 
täidavad kõrbest liiva kaasa keerutavad tugevad tuuled. 


Kuid on kokku kaksteist pluss üks napp "lisakuu", kuid ülejäänud on vähem ilmekad. 
Koptidel on ka oma muusika, mida kuni hiljutise ajani anti edasi ainult suuliselt, põlvest 
põlve. Lihtsaimad hümnid selles kasutavad kõigest nelja-viit tooni ja neid peetakse ühe 


maailma vanima muusikalise traditsiooni kandjateks. 

Ning kopti jumalateenistusi peetakse tänaseni kopti keeles, mis on päris vaaraode aegne 
egiptuse keel ehk selle üks viimasemaid versioone, mis eri andmetel oli Egiptuses kasutusel 
veel kuni seitsmeteistkümnenda sajandini, mingil ajahetkel hieroglüüfidelt modifitseeritud 
kreeka tähestikule üle minnes. Tänapäeval õpetatakse kopti keelt veel vaid koptide 
teoloogilistes õppeasutustes ning lastele kopti lasteaedades ja pühapäevakoolides. Seetõttu 
peavad koptid end ka kopti keele ja kultuuri edasikandjateks kuni "paremate aegadeni”. 


Mis siis selles just nagu igati ontlikus ja kultuuriväärtuslikus usus nii ilmvõimatut on? 


Peale selle, et ta hoiab miljoneid inimesi aastasadu vanade uskumuste kütkes ning mitte 
millegagi ei soodusta moodsate teadmiste levikut riigis, kus see ometigi võiks paljudele 
parema elujärje tuua, peitub suurim lõhe minu jaoks eelkõige põhimõtetes ja vaadetes elule. 
Kopti õigeusk peab enese peamisteks tunnusjoonteks ,allaheitlikkust, alandlikkust ja 
lihtsust“, mis õiges kohas õigeks otstarbeks rakendades pole ju iseenesest paha loend. Kuigi 
—allaheitlik eestlane, see oleks ju vist oksüümoron? 


Kuid kui alandlikkus tähendab seda, et lihtne kopt on kiriku hierarhias selgelt alam kui on 
vaimulik, kes on alam kui piiskop, kes on alam kui paavst, kes on alam kui pühak, ja nii 
edasi, siis lähevad minukese karvad küll turri. Kuidas saaks ükski inimene, kes tegelikult on 
vaimult ülem, end ise ülemaks pidada või enese ülemaks pidamist taluda ja lubada? Ei tunne 
sellist usuvälises maailmas. 


Ja naine on alam kui mees. Kui jumalateenistuse lõpul jagatakse armulauda, siis kõige ette 
rivistuvad mehed — eakad ja raugad, seejärel täisjõus mehed parimais aastais, siis poisikesed. 
Alles seejärel pääsevad jumala armu ligi näiteks lapseootel ja väikeste lastega naised, vanad 
naised ning seejärel muud naised. Pühalari toonitab selgelt naise allumist mehele abielus. Ei 
mingit võrdõiguslikkust, ei mingit partnerlust, ei mingeid kompromisse ega koosmeelt. Mees 
määrab, naine kuuletub. 


Ka lihtsus poleks ju paha idee, kui sellega üle ei pingutataks. Näiteks korralik kopt paastub 
kokku kakssada kümme päeva ehk 3/5 aastast, loobudes sel puhul lihast, kalast, võist ja 
muudest piimatoodetest, ning munadest kui liigsest ekstravagantsusest elus. Pikim, 
viiekümne viie päevane paast eelneb õigeusu kiriku tähtsaimale — ülestõusmispühale, mida 
samaselt vene jm õigeusu karikutega peetakse Julianuse kalendri järgi ehk katoliiklastest ja 
protestantidest mõnevõrra hiljem. (Koptid peavad Kristuse suremist meie kõikide patuste eest 
tema sündimisest tunduvalt olulisemaks sündmuseks.) Ka jõulude eel paastutakse, kokku 
nelikümmend kolm päeva, kuid veidi leebemalt, ehk et väljaspool reedet ja kolmapäeva on 
kala lubatud, ning veel on üks pikem paast suve haku paiku apostlite ning kaks nädalat 
augustis neitsi Maarja auks. Lisaks paastub korralik pere ka igal kolmapäeval ja reedel, 
seevastu pühapäeval, mis nagu nimigi ütleb on püha ehk pidu päev, õigeusu reeglid erilist 
loobumist maistest mõnudest ei soovita. 


Paastumisest, mis on hõlpsasti järgitav lihtne ja selge idee, on seetõttu saanud sama hästi kui 
eesmärk omaette. Kombetalituse sügavam mõte on ammu meelest läinud, toimub lihtsalt 
toiduainete valikuline vältimine. 


Seetõttu, kui saatus on teid naitnud koptiga, on teie esimeseks peavaluks, mida küll kõikidel 

neil päevadel süüa teha, mil suur osa harjumuspäraseid toiduained pole lubatud. 


Vegetaarlaste retseptikogudest pole erilist abi, sest enamasti pole neis keelustatud piim, 
munad ega või. Meie peres on lood lahendatud nii, et meie ainukest paastuvat kopti ehk 
Teispoolt toidab paastu ajal tema ema. Kuna mina paastu ei tunnista, põhimõttel, et minu 
poolt tunnistatav tegevus peaks minu meelest ka kuidagi mõtestatud olema, siis otsest 
inspiratsiooni puhul olen siiski üritanud leida retsepte harjumuspärase menüü pikendamiseks. 
Milles muus siis armastuse romantiline pool ikka väljendust leiaks, kui mitte loobumises või 
muus enesesalgamises teise heaks, kasvõi aeg-ajaltki? 


Sest kuigi koptid on omandanud üpris kadestamisväärse oskuse nt valmistada üpriski 
maitsvaid küpsiseid ainult jahust, õlist ja suhkrust, ning katta ainult köögiviljast ja riisist 
koosnevaid hõrke pidulaudu, mida täidavad näiteks jahu-veetaignas krõbedaks küpsetatud 
köögiviljad, mitmel moel prepareeritud baklažaan, muidugi friikartulid, ning mitmesugused 
õli ja ube sisaldavad kastmed ja küpsetised, siis neid roogi on kokku ikkagi mitte enam kui 
umbes seitse-kaheksa, ehk et päev päeva järel süüakse põhimõtteliselt umbes täpselt sama. 
Hommikul ja õhtul leiba ja ube ning lõunaks varieerub amult, et kas täna on riisi kõrvale 
keedetud tomatikastmes kartul, hemnes või hoopiski suvikõrvits, pere küll kannab piinlikult 
hoolt, et minu taldrikult ei puuduks liha ühelgi päeval. Paastumises tegelikult tehaksegi ka 
mõningaid erandeid täiesti seaduslikult — näiteks haigetele, väikelastele ja lapseootel või 
rinnaga toitvatele emadele pole hea ja parem keelatud ühelgi päeval ega kellaajal. 


Alandlikkust ei väljenda kuidagi ka kopti ülikute komme alamatele koptidele nende eluviise 
dikteerida. See muudab kopti usu üksikisiku suhtes märksa agressiivsemaks, kui usundid, mis 
palju tagasihoidlikumalt jätavad olulised valikud isiku enda teha. Kas ei peaks alandlik olend 
näiteks ajuti ka kahtlema, ons ta ikka lihtsurelikuna võimeline kõigekõrgema sõnu nii õigesti 
tõlgendama, et neist ainuisikuliselt teistele eeskirju tuletab? Nagu näiteks kohalik piiskop, 
kes on otsustanud, et abiellumise puhul pidutsemine on patt ja seetõttu selle oma alamatele 
ära keelanud. Meie kubermangus seetõttu pulmapidudel ei tantsita ega mängita muusikat. 


Ja nii edasi. Käitumistavad, millest mina oskan välja lugeda ainult tühja demonstratiivsust, 
eneseupitamist ja hoolimatust. 


Veel olulisemana, sest määravamana tundub mulle sageli, et sel ajal kui minul on käsil mu 
üks ja ainuke elu, mida tahaksin veeta võimalikult rikkalt ja mitmekesiselt ning protsessi 
võimaluste piires nautides, veedavad mind ümbritsevad koptid aega täpselt vastupidi kasinalt 
vegeteerides, tõotatud tegeliku elu ja ilu algust alles oodates. Nagu kulgeksin mina elust 
surma, aga nemad surmast ellu... Jõuaks see elu neile siis! Nii aga teeb mind kurvaks näha 
täies elujõus, ilusaid, andekaid ja häid inimesi, kes neile antud üürikesel võimalusel lihtsalt 
käest libiseda lasevad, neile vastutustundetult tõotatud parema ootuses. 


»Aga mis saab sust, kui sa sured?" pärib Teispoole õde, intelligentne ja erksa mõtlemisega 
noor daam, kõrgharidusega magistrand, ühel meie vähestest vestlustest selle üle, miks ma 
karikus ei käi, miks ma eiusu jne. Sest üldiselt ei taha me tõstatada teemat, mis liig lihtsalt 
võiks konfliktideks ainest anda, ühendamise asemel lahutada. 


»Ma eitea," vastan ausalt, , kuigi arvatavasti kõdunen mullas." Õde vaatab mind õudusega. 

Talle õpetatud versioon on muidugi märksa lohutavam... 


Usk siin keskkonnas seega on kõikehõlmav ja ainuvalitsev. Sellesse ollakse sündinud ja ei 
tunta ühtki arvestatavat alternatiivi, kust peakski neid tundma, kui erinevused pole lubatud ja 
pole tunnustatud? Seetõttu hõlmab perekondlik diskurss peale eluliste olmeseikade ja peret 
puudutavate sündmuste peamiselt ainult nähtud ususaateid, lemmikuks need, milledes vabast 
maailmast transleeritavad usuisad moslemeid ,,paika panevad“, ning kohaliku kiriku tegemisi. 


Abona ehk ,,meie isa“ on inimene, kes lepitab tülitsevaid perekondi, sobitab noorpaare ja 

annab nõu muudeski elulistes küsimustes, toetudes kõiges üheleainsale lõplikule, kuid tundub 
et ammendamätle allikale — piiblile. Aeg-ajalt näen noori naissugulasi lehitsemas odavtrükis 
kirjutisi, midagi samast Balti jaama turu kioskitest leitavale venekeelsele esoteerikale, mis on 
ühe või teise kuulsama kirikuisa isiklik õpetus mingis elulises küsimuses, nt kuidas kasvatada 


senes 


Nii kitsuke see maailm ongi — kodu, köök või töö, ja kirik ning sealt ette kirjutatud eluviis. 
Lapsi kasvatatakse sellesse juba maast-madalast, ema kõrval kirikus käies ning edasi 
lasteaias ja koolis, kus riigikooli puhul moslemitele on oma ja kristlastele oma usutund. 
Kuigi pool meie perest, ehk mina, usulist kasvatust alaealistele ei soosi, on kaudseid mõjusid 
üpris raske vältida lapse puhul, kes pere eelistustest tingitult käib loomulikult kristlaste 
lasteaias, kuigi ega moslemite oma ainsa kohaliku alternatiivina poleks vist ka mingi oluliselt 
edumeelsem lahendus. 

Pealegi, nagu kohalikud kristlased armastavad rõhutada, kasutavad nende väljaspool kirikuid 
asuvaid lasteaedu isegi moslemid, kuna neis lapsi... ei lööda ega peksta. 


Tõepoolest polegi mul lasteaiale midagi ette heita — kuigi asutuse pedagoogilise standardiga 
pole ma tuttav, siis Üks naaseb sealt eranditult heatujuliselt ning käib meeleldi kaasas ohtratel 
väljasõitudel mõne lähedase suurema kiriku aeda vabas õhus mängima või ka kaugematesse 
sihtkohtadesse nagu Kairo või Aleksandria. Reisi põhieesmärk on pea eranditult religioosne, 
kuid selle kõrval leitakse lalati ka aega viia lapsed loomaaeda või randa, ja pärastlõuna 
sisustavad harilikult mängud mõne kloostri avaral haljastatud territooriumil. 


Sestap ei kergita ma kulmugi, kui napilt aasta ja poolene Üks ühel hetkel hakkab suudlema 
pühakute pilte, kuigi (kuna täpne arusaam asjast siiski puudub) ka kõiki muid pilte, nt 
modelle ema kohvilektüüri Elle esikaanel. Tema jaoks on see lõbus mäng ja midagi, mis tal 
juba tuleb välja sama hästi kui täiskasvanutel! Kaheaastaselt aga leelotab (kui tal on hea tuju) 
»küüri-ee elei-suuun, küüri-ee elei-suuun“, ehk siis ,,Issand, ole armuline," ja imestuse 
väljendamiseks hüüatab ,Ja-rabbi!“ ehk , Issake!“ 


Muidugi ma eelistaksin, et meie lapsed omandavad avarama maailmanägemuse kui siinne, ja 
sealtise oma maitse järgi mõne suuna välja valivad, kui just vajalikuks peavad. Samas ei taha 
ju solvata mind nii hoidva pere pühimaid tõekspidamisi ega olla ninakas naissugulaste 
suhtes, kelle igapäevase hoole all kumbki laps üsna olulisel määral on. 


Kuid olukorra varjatud tõsidust kõige piltlikumalt iseloomustab ehk, et kui Üks ühel 
pärastlõunal naaseb lasteaiast ebaharilikult vaikselt ja jääb liikumatult voodisse lamama, 
mistõttu kahtlustame järjekordselt väljaväänatud küünarliigest — mis on selles vanuses eriti 
õm ja järeleandlik — siis samal ajal, kui mina nõuan kiireimas korras arstile minekut 

(põhimõttel: parem kontrollida kui kahetseda), toob vanem (kõrgharidusega) naissugulane 
pühapildi ja asetab selle vastu oletatavalt kannatavat liigest, seejärel voodi veerde palvetama 


Hiljem selgubki, et pole lapsel häda midagi, vast väike kuumarammestus ainult. Vaat siis... 

ae ok ak 

Koptiks saamine toimub ristimise läbi selliselt, et ristimisvesi peab katma viimse kui 
millimeetri ristitava ihust. Seetõttu ei viida seda toimingut läbi avalikult suures pühakojas, 
ehk et kes on näinud filmi ,, Minu pirakas kreeka pulm“ laste mängubasseini stseeni altari ees, 
siis seal on lavastaja ilmselt osa tõest huumori heaks ohverdanud. Kopti kirik on täielikult 
valmis enda rüppe vastu võtma nii väikesi kui suuri, ja ristimise tarbeks on eraldi kambrid, 
kus on väike ristimisanum beebidele ja toobri mõõtu, pooleldi põrandasse ehitatud anum 
täiskasvanutele. Omi rõivaid ristmise ajaks selga ei jäeta, küll aga annab kirik ristitavale 
häbeduse katteks spetsiaalse pika valge ürbi. 


Täiskasvanute puhul toiming iseenesest mind kui sündinud randlast ei häiri — pole ju kolm 
korda vee alla kükitamine veel kelleltki tükki küljest võtnud või muud viisil liiga teinud, õieti 
on kasvõi näiteks rebaseks löömise kombestikud kõrgkoolides märksa kentsakamad ja 
ebamugavamad täita. Kuid tõsiselt häirib mind beebide ristimise komme. Poisslaps tuleks 
kopti kombe järgi ristida umbes neljakümne ja tüdruklaps kaheksakümne päeva möödudes 
sünnist, ehk kumbki pelgalt paarikuise imikuna. Pühakojad on talvise mõneteistkraadise 
välistemperatuuri juures täpselt sama kütmata nagu muud hooned, läbi rohkete pärani 
ukseavade lõõtsub tuul, ja kuigi ristimisanum täidetakse tänapäeval siiski soojendatud veega, 
jõuab see eelneva pika palvetamise käigus lootusetult jahtuda. Üks hakkab üle pea vee alla 
torkamisest tundmatute mustakuueliste meeste vahel paaniliselt karjuma ja asi ei parane ka 
tema asetamisest märjana kõigest rätikuga kaetud kõvale lauale, kus ta niiviisi, märja pea ja 
kiiresti lohakalt kuivatatud kehaga jahedas ruumis veel tükk aega lebama peab, kuni 
»Välismaalasi“ ristima kutsutud piiskop määrib püha õliga kolmkämmend kuus väikest risti 
beebi keha kõige tähtsamate liigeste ja organite kohale. Mina kui ristimata pereliige pean 
püsima ohutus kauguses, siiski saab seejärel beebi oma hoolde Teispool, kes ta lõpuks ära 
kuivatab ja ruttu riidesse mässib. 


Et ristima sõidame ja sealt naaseme autoga, siis kaheljärgmisel nädalal Üks autosse istumast 
keeldub. Tema vaevalt viiekuune kehanatuke hakkab meeleheitlikult vingerdama, nagu peaks 
ta end päästma surma suust, ja suust pääseb nii hale kisa, et järgmine reis autoga poodi jääbki 
sõitmata. Mina naasen beebiga tuppa, kus too otsemaid rahuneb, ja poodi läheb sel korral 
Teispool üksinda. Nii veel ka nädal hiljem, seejärel tundub, et oleme lapse usalduse tagasi 
võitnud. 


Emana ei ole seda kõike just kerge unustada. Seetõttu Kahe ristimise ajaks otsustan nö. 
kontrolli enda kätte võtta. Kuigi Teispool sõidab juba varakult ette kontrollima, et anumas 
oleks seekord soe vesi, ei aita see, kui jälle läheb pikaks palvetamiseks ja vesi muidugi jälle 
ära jahtub. Lisaks on kell viis üles aetud laps (kuna pühaisa ei leidnuvat ristimiseks 
sobivamat aega) unine ja viriseb haledalt. ,, Kuidas teile meeldib?“ küsin perekonnalt 
tulivihaselt ja vaatan ükshaaval kõikidele silma. Äi ei saa muidugi midagi aru. Tema meelest 
on käsil püha toiming ja et selle käigus beebi veidi viriseb — küllap beebid ongi sellised sageli 
virisevad olendid. Õed aga leian pärast koridoris nuuksumast — neile on süüdimõistev pilk 
hinge läinud ja nad on kurvad, küll mitte ristimise, vaid minu arvamuse pärast. Et pean neid 

lapsepiina jateks või sinnapoole. Kuigi lood on muidugi märgatavalt paranenud, kunagi toodi 
väikesi lapsi jumalatele suisa ohvriks. 


Edasi leiab abona, et vesi on tõesti jahtunud, teeb ristimisse pooletunnise pausi, ja kaob ära ei 
tea kuhu ei tea mida tegema, hiljem selgub, et jumalateenistust läbi viima. Kogu põgusaks 
planeeritud üritus venib sellega umbes viietunniseks. Lapsed virisevad ja meie konutame 
kuskil vaheruumis, ilma et keegi meile toolegi pakuks, kuid abonale kui pühale isikule keegi 
midagi öelda ei julge. Lisaks pole ma vist kogu Egiptuses elamise ajal viibinud nii räpastes 
ruumides, kui nüüd. Ristimistoakese tolmustest akendest paistab päike vaevu läbi, aknalauad 
on täis juhuslikku kola ja nurgas ristimisanuma taga vedeleb hunnik kaltse. Kuigi seda ei 
peakski vist imestama, on ju juba piiblis selgelt lirja pandud, et Kristus kiidab kahest õest 
seda, kes koduhooldust pooleli jättes tõttab teda kuulama, ja laidab teist, kes usinalt nõusid 
edasi küürib. Kord ja puhtus ilmselgelt ei kuulu oluliste kristlike vooruste hulka. 


Siiski pääseb Kaks kokkuvõttes kergemalt. Vesi on seekord soojem ning ristija 
professionaalsem — enne kui beebi õieti arugi saab, onta juba laual rätikute vahel ning mina 
kõrval kindlustamas, et püha võidmise ajal oleks lapse muu ihu korralikult külma eest 
kaetud. Perega väikese veesupluse pärast põhimõttelist tüli ajama hakata ei pea ma ka 
vajalikuks, kuid hoolivus ja kristlus on siit edasi minu jaoks kaks kindlat vastandit. Ega 
polegi vist ka kuskil öeldud, et üks kristlane peab teisest hoolima. Ta peab hoolima oma 
hingest ja iseenese päästmisest, ja ta peab hoolima jumalast või õieti viimast teenima. Ning 
nagu ülaltoodust selgelt näha — jumalikud vajadused käivad selgelt inimlikest vajadustest ees, 
olgu see inimene kui tahes väike ja — eriti õõvastav, et — abitu enese eest seisma. 


»Kas õnnelik ja rõõmus olla on koptide jaoks äkki patt?“ küsin ühelt mind karjatama 
kutsutud usuisalt, iseenesest üpris toredalt ja haritud noorepoolselt meesterahvalt, perioodil, 
mil ekslikult arvasime, et minu kristlaseks õnnistamine on vajalik olulise bürokraatliku 
toimingu ehk minu ja Teispoole kooselu ametliku registreerimise otsarbeks. Jumalateenistusi 
kirikus püüdlikult külastades ei näe ma nimelt iialgi ühtki õnnelikku või muidu naeratavat 
nägu enda kõrval, nagu polekski tegemist kopti nädala kõrghetkega, vaid mingi tõsise raske 
tööga. Ei, õnnelikkus on täiesti lubatud meeleseis, saan vastuseks. 


Naeratavaid kopte väljaspool kirikut hiljem tõepoolest kohtan, ometigi tundub, et ühe 
korraliku kristlase elu lihtsalt pole perfektne, kui selles puudub paras annus meelehärmi ja 
kannatust. Kui kopt kannatab, siis ta teab et kõik on korras, sest kannatusterikas elu on talle 
pühalärja poolt ette kirjutatud ning see on see, mis teda õilistab ja toob soovitud aujärje 
järgmises elus. Liigne mõnu ja nauding aga muudavad ta meele rahutuks — sest kas pole see 
äkki märgiks, et ta on kaldumas liigse patususe või muu kergemeelsuse teele. 


Ning pole just kerge koos taotleda õnne ja harmooniat, kui üks pool soovib elu nautida, aga 
teine seda kannatada. 

aaa 

Miks me siis üldse koos oleme? Kuna Teispool on mulle mu värav Paradiisi, mu ainuke 
lootus pääsemisele. Mina aga tema okkaline tee sinna, õilistav ja ülendav kannatus. 
Teineteiseta poleks pooltki nii täiuslik. ;-) 

Kuidas ma Islamile tere ütlesin ehk usunditest kelmikama 
pilguga 


Teadaolevalt on ligi pool lähimast külast üht või teist liini pidi meie sugulased — seega 
kristlased. Kuid laiem keskkond on siiski vahekorras 9:1 valdavalt islamiusuline ja ka 
vahetud naabrid pigem moslemid. Vist... Lihtne külanaine kannab ühtviisi laia kroogitud 
galabeyat ja nuuti seotud rätikut peas, nii et nende vahel välimuse järgi vahet teha polegi nii 
lihtne. 


Kuid üle-tänava naabrimeheks on meil tõepoolest pika habemega tõsiuskne moslem, kes 
ülemöödunud aastal tõi koju võrdväärse — silmapiludega musta näoloori ehk nigabit kandva 
naisukese. Samal ajal kui mina rõdul lühikeste varmakatega t-särgis pesu kuivama riputan, 
tõmbab naabrinaine oma musta loori pähe isegi katusele kanu söötma minnes. Naabripere 
maja on meie omast madalam ja välised tegemised meil hästi silma all. Ega siin polegi 
igavusega muud teha kui kõõluda rõdul ja piiluda naabreid ja möödujaid. 


Ühel päeval läheb neil seal suuremaks toimetamiseks. Kõrval asunud poeletike, kust 
hädapärast kraami, nagu mahla ootamatutele külalistele, vaniljet ja küpsetuspulbrit, tikke, õli 
ja riisi osta sai, on mõni aeg tagasi suletud, (naabrinaised räägivad et) sugukonnasiseste 
varavaidluste tõttu. Naabri noorpere nägi siin ilmselt meeldivat võimalust äri üle võtta. 


Ideest tegudeni kulus täpselt neli päeva: esimesel raiuti majaesise hoovikese välismüüri 
aknaauk ja laoti juurde üks uus sein, nii et hoovinurgast moodustus nüüd tuba. Teisel valati 
tsemendisegust kerge katus, ning kolmandal-neljandal värviti ja plaaditi. Saigi poeke. 


»Miks sa ei too pepsit kõrvalt poest, naabreid võiks ju toetada pigem kui linna 
suurpoodnikke,“ küsin Teispoolelt, kui see hilja õhtul mootorrattaga tuure üles võtab, et 
ootamatult sisse astunud sugulastele kombekohaselt midagi juua tuua. 


»Mina ei osta perest, kus naised niiviisi kinni kaetud on,“ ühmab Teispool. Ning sõnapidaja 
mehe ja tubli koptina oma jalga naabrite poodi ei tõstagi ka. 


Mina kõigun pikka aega kahe vahel — kas on siis olulisem olla lojaalne iseendale või oma 
kaasale, ah? Kuni ühel päeval, kui meil Teispoolega parasjagu kõnekatkestus on, saab kodust 
otsa mangomabhi, milleta Kaks magama jäämast keeldub. Ja Teispoolest pole kippu ega 
kõppu... 


Mis siis ikka, otsin sahtlist peotäie peenraha ja asutan end trotsis meelel ja põksuval südamel 
üle tänava teele, Kaks kilbiks kaenlas. Ei tea ju ka, kas nii nett islamipere minutaolist 
katmatut ja valeuskset üldse teenindada tahabki. 


Selgub, et miks ei taha. Peremees on ise letis ja naeratab lahkelt, kuigi kohe ilmub ka 
(uudishimust või armukadedusest, või mõlemast) ajendatud abikaas. Raha võtta minult ei 
taheta, sõrmede ja varvaste ja vähese mulle arusaadava sõnavara abil selgitades, et 
kingituseks esimese ostu eest. Aga mina olen välja valinud jookidele lisaks päris mitu 
maiustust ja piinlik oleks seda kõike ka tasuta vastu võtta. Viisakused vahetatud, poetan oma 


Egiptusega abielus 97 


pihutäie münte ebalevalt ühte kommikarpi, ja põgenen piinlikust olukorrast. 


Kui õhtupoolikul maja ees loojangueelset jahedamat õhku naudime, tuleb naabritar, kaasas 
üleliigselt jäetud raha ja kaks mahlapudelit. Ta on mures, et hommikul müüdud mahl äkki 
polnud piisavalt maitsev, ja tahab seda ringi vahetada teise nimetuse vastu. Mahlal polnud 
viga midagi ja see on asjaosalistel juba ammu kõhusopis, kuid et lisapudelid on ikka 
teretulnud, siis lähevad needki kaubaks. 


Naabrinaise nägu ma muidugi ei näe ja tänavaoludes ta seda ju ei ava ka, niisiis saan ainult 
mõistatada, milline ta välja võiks näha. Paistab igatahes moodsalt valgema nahaga (mitte 
miski murjanist külatüdruk!) ja selline pisike, õbluke, pea lapseohtu olemisega. 


»Mis su nimi on,“ küsin muu jutu vahele. 
“Islam,” vastab õbluke neidis. 


"Kas siis Islam saab olla inimese nimi," imestan, ja vaatan pisikest naabritari, kellele nii suur 
nimi kanda antud. 


Ämm noogutab ja naabritar häbeliku uhkusega temale kaasa. 
Olemegi niisiis Islamiga naabrid. :-) 


akeajeak 


Nigab on siinpool Kairot küll üpris erandlik rõivaese, kuigi mine sa tea — kuna juhuslikult 
kattub ka, et traditsioonilises peres, kus nigabit ehk kantaks, polegi naisterahval eriti viisakas 
tänavale väljuda ja mehe hoolitsus tema eest väljendub eeskätt selles, et mees ise kõik asjad 
korda ajab. 


Teispool märgib aga, et koos araabiamaadesse tööle suunduvate egiptlaste hulga kasvuga on 
nigabi kandmine taas moodi läinud. Kuna Saudi rikkurite naised kannavad nigabit, siis ka 
lihtne egiptlane peab üleni musta rõivastuvat ja end salapäraga looritavat naisterahvast 
harilikust "peenemaks". 


Kord Sharmis keelitan oma beduiinist sõbrannat Badrit endaga Naamasse kaasa tulema. 
Badri saabki vanematelt loa ka, tingimusel, et astume läbi ka vesipiibukohvikust, kus töötab 
tema vanem vend. Pere on turismiäriga sügavalt seotud. 


Beduiinide idaalid pärinevad selgelt üle-lahemaadest, siis ka Badri katab kodust väljudes 
harilikult näo looriga. Ja on veidi mures, kuidas turistidest pungil Naama Bays temasse 
suhtutakse. 


Selgub, et suhtutakse vägagi hästi — Badri kujuneb meie seltskonna hitiks! Turistid — kes ju 
sellist imelooma Sharmis harilikult ei näe — üritavad temast pilte klõpsida, kuid kõige rohkem 
komplimente saab ta poodide veeres passivatelt poistelt. Osad hõiguvad kiitusi niisama, 
ukselävelt. Teised tulevad lausa juurde, et — väga viisakalt — teha teatavaks, kuidas neid väga 
rõõmustab näha nii kombekalt rõivastatud naisterahvast. 

a ale ak 


Kõige suurem enamus naisi siinses tänavapildis katab siiski ainult juukseid kombekohaselt 
seotud salliga, kuigi vanemate ja korpulentsete naisterahvaste seas on moes ka khimar — siis 
umbes puusadeni ulatuv , sageli porikarva pruun või roheline keep, mis muudab naisterahva 
umbes heinasao taoliseks moodustiseks. 


Sharmis puhkavad egiptlased on aga jõukamat sugu, siis ka nende rõivastus annab märku 
enamatest võimalustest, isegi kui traditsioonid vähemat soosivad. Teismeliste kombekalt 
mustade maani rüüde alt paljastuvad treppidest joostes kallid viimase malli sporditossud ja 
bränditeksad. Esindatud on ka näiteks Adidase (kuigi võib-olla ka Adibase) brändi galabeya — 
kapuutsi ja pikkade vamukatega maani ulatuv tulipunane rüü, mille külgedel jooksevad 
iseloomulikud valged triibud. Jõukad moslemid on arvestatava ostujõuga sihtrübm! 


Kuni see veel ära keelatud polnud, ulpisid puhkuse ajal ka ujuda soovivad moslemitarid vees 
kõige sagedamini lihtsalt nendesamades pikkades ürpides, millega basseini veerde tulidki. 
Kuid vähemalt osades hotellides on seda piirama asutud, sellise grotsekse tulemuseni, et 
Prantsusmaalt Egiptusse suvitama sõitnud moslemitar, kes siin lõpuks ometi lootis nautida 
hingelähedast moslemi kombekust ilma tähelepanu äratamata, käsutati hotelli basseinist 
välja, talle selgitades, et basseinis viibida on lubatud ainult ujumisrõivastes! Moslemitar oli 
nii sügavalt solvunud, et juhtumist arenes pikem meediaskandaal. 


Kuigi lahendus veelembelistele moslemitaridele on tegelikult olemas — burkini (sõnadest 
burga + bikini)! Savoy hotelli sügavaimat basseini õnnestub mul kord jagada Egiptuse 
peaministri ja tema prouaga, kelle seljas esimest korda selle ontliku moslemi 
ujumisrõivastuse ka reaalsuses ära näen. Soliidses vanuses daam on rõivastatud vanaroosast 
helklevast stretšmaterjalist komplekti: täispikkuses retuusid ja nende peal iluuisutajakleiti 
meenutav pikkade varrukatega "trikoo". Komplekti täiendasid samast materjalist ja värvi 
sussid ning pead kattev sall. 


Ka noorematel kopti naistel on komme kanda kurgust kandadeni katvaid rõivaesemeid — 
kuigi nende emad omal ajal tegid kaasa kuuekümnendate minitrendi Euroopaga täpselt ühes 
taktis ja kopti abielunaised ka praegu vähemalt linnatänavatel kannavad euroopalikke, 
lühikeste varukatega ja põlvepikkuses kostüüme — omamoodi uhke märgina oma kristlikust 
kuuluvusest. 


Kuid veel abiellumata neiu jaoks on pikad püksid suhteliselt vabameelne rõivaese, mille 
garderoobi lülitamine nõuab eriluba nt isalt või vanemalt vennalt, ning ka iga uus seelik, kui 
see on lühem kui varasemad, läbib perekondliku komisjoni. 


Ning alkohol on patt koptile samaselt moslemiga. Kuigi pühakiri teeb vahet veinil ja 
piiritusjoolaidel, esimest koptidele tegelikult lubades, jääme mina ja Teispool oma pere piires 
ainsateks veininautijateks, mis on tegelikult tore, sest lähim viisaka valikuga veinipood on 
kahe tunni teekonna kaugusel Kairos ja viimati jõudsime sellisesse vist pool aastat tagasi. 
Ehk et eriti suured meie kodused varud polegi. Sestap, kui õlle isu tuleb, on päevakorral 
ilmselt Birell või muu patu imitatsioon, mis on ainus, mida toidupoest siin leiab. 

Ko ke 


»le arvestate ju kogust pudelites, mitte liitrites?“ poetan Sharmi lennujaama tax-frees 
müüjale püüdlikult silma pilgutades, letile pudelikese konjaki, puuviljalikööri ja hiiglasliku 
mustasõstra viina vahele vägilasemõõtu kaheliitrist viskit lükates. Maale sisenenud turistil on 
esimese 24-48 tunni jooksul õigus osta teatud kogus importalkoholi, üpris soodsate 
hindadega. Sealt edasi jääb ainsaks võimaluseks importmarke nautida, tarbides neid kas 
mõne paremat sorti hotelli baaris või sealt koos kõikide juurdehindlustega kaasa osta. No 
sama hästi võiks siis sulakulda kõrist alla lasta... 


»Ema käib ainult korra aastas,“ lisan vabandavalt. 


Müüja vaatab kõhklevalt nurgas istuva ülemuse poole, kuid paar sõna napilt pigistatud 
araabia keelt ja viide meie Menoufeya elukohale on juba temud oma töö — ülemus lööb käega 
ja noogutab. Menoufeya on võlusõna nagu "seesam", avades südameid ja hingi, sest esiteks 
kohtab selle elanikerohke maakonna elanikke vist kõikjal Egiptuses ja teiseks on tegemist 
omamoodi Egiptuse gaskoonide või mulkide või hiidlastega — sellistega ühesõnaga, keda just 
nagu naerdakse, kuid just sellepärast ka eriliselt kalliks peetakse. Traditsiooniline 
menoufejalane on nimelt suhteliselt kõva peaga olevus, kuigi nagu ma selle peale alati 
toonitan — just siit pärineb muuhulgas riigi president! 


**% 


Kuid vale oleks arvata, et islamimaailmas maiseid pahesid ei tuntagi. Jah, alkohol on tabu, 
kuid midagi peab ju tarbima see, keda hing tarbima kihutab. Seetõttu selle töö, mille Eestis 
teeb viin, teeb siinriigis ajalooliselt oopium, tänapäevasemalt aga hašiš ehk kanepirohi. 


»Kui hašišit keegi ei tarbi, siis millega seletada, et kõikjalt saab osta plotski keeramiseks 
vajalikku sigaretipaberit, kuigi mitte kusagil ei müüda tubakat?" küsib üks probleemi üle 
arutlev terane blogipidaja. (Pidades silmas mitte-vesipiibutubakat, muidugi.) 
Narkootikumikaubandus on siinmail vähemalt sama levinud kui läänemaailmas ja 
asjaomased isendid tunneb tänaval ära iseloomulikult vilavatest silmadest või siis nende 
ümber levivast lõhnast. Ringi kõndides juhtub sageli, et Teispool vaikselt ninaga tõmbab ja 
mulle tähendusrikkalt küünamukiga ribidesse torkab. Õhust on tunda... 


Kuigi meie oma majapidamisest puudus pikka aega isegi vesipiip. Aeg-ajalt tuli sellise 
omandamine küll jutuks, rohkem pikkadel pühadel igavuse peletamiseks, kuid kuigi tubaka 
fragarantne lõhn mulle meeldib, siis — kes peaks see patune olema, kes oma kopsud teistele 
naudinguks ohverdab? 


Sellegipoolest õnnestub Teispoolel kord narkokontrollile vahele jääda. Koos paari töömehega 
ollakse teel Aleksandria-lähisesse Kafr el-Sheikhi maakonda, kus osa mesilasi suvekuuma 
eest varjul, kui politsei veoki kinni peab. Teispool on koju jõudes nähtavalt elevil ja naeru 
pugistades asub mulle juhtumit ümber jutustama. 

»Kas teid pandi siis torusse puhuma või," uudishimutsen mina kohaliku politsei töövõtteid. 


Ei, neid pandi topsi pissima. 

Üritan seda ette kujutada — neli meest teeveerel, topsid pihus — ja ei suuda muiet tagasi hoida, 
aga ka Teispoolt ennast ajab naerma. Ta olevat neid jutte topsidest varem ka kuulnud, aga 
seda siiani anekdoodiks pidanud. Kuid just nii kontrollitakse siinsetel teedel, kas liiklejad on 
hašišit tarbinud. 


akeajeak 


Siin elades saab mulle tegelikult järjest selgemaks, et — erandid välja arvatud — on usul oma 
rahvalikus levikus pistmist rohkem kultuuri ja traditsioonide kui veendumustega. Tema 
kombestiku sisse sünnitakse ja, kõigi detailidega ehk kursis olematagi, lihtsalt järgitakse 
traditsioone, mida järgivad oma pere ja ümberkaudne elanikkond. Nagu eestlane katab 
kahekümne neljanda detsembri õhtul pidulaua või millalgi kevade hakul värvib ühel 
pühapäeval mune, isegi enam täpselt mäletamata, miks ta seda teeb, ootavad koptid 
mängleva elevusega paastu lõppu tähistava kesköö saabumist, et siis kohe kahvlid haarata 
(«nagu lapsepõlves!"), ning niisamuti on näiteks ramadan moslemi pereemale eeskätt aasta 
rikkalikemate pidulaudade katmise (ja ülejäänuile nende nautimise) aeg, mil telest tulevad 
päev läbi kokandussaated ja kohalikud sisustusajakirjad on täis lauakatte- ja lilleseadenippe. 


Ehk et inimene on inimene ka siin — anna talle mis tahes püha, ta teeb sellest ikka söögipüha. 


5) 


Teleretseptid on muidugi eeskätt edasi jõudnute ja rikkurite lõbu, samas kui vaesem kiht 
vestab päevalehtede veergudel sellest, kui mitu kuud keegi pereema lastele maiustuste 
ostmiseks raha on säästnud — ja ramadan ju kohustab söötma peale oma pere ka nkkaliku 
arvu sugulasi, kuigi muidugi vastukülaskäigu võimalusega. Pole uudis, et sel aastal jälle on 
kõik märksa kallim kui eelmisel... 


Süüakse umbes kaks korda, kuid see-eest põhjalikult ja hoolega — iftariks nimetet päeva 
esimest ehk hommikusööki vahetult päikese loojudes ning päeva järgmist ja ühtlasi viimast 
einet enne kui päike uuesti tõuseb. Sellest, et aeg on ärgata ja see sohouriks nimetatav 
viimane lootus einele enne õhtut just praegu põske pista, annab teada nii kella kahe paiku 
öösel tänavaid mõõtev spetsiaalne trummimees. Tema nahkne teabevahend-muusikariist 
kumiseb (sedapuhku) pehmelt ja meeldivalt, kuid piisava intensiivsusega, et kosta ka 
kaugemal põllu veeres asetsevate majadeni. 


Ramadan on seetõttu iseenesest üpris huvitav aeg siinmail veeta. Linnad ja külad on seks 
puhuks tuledesäras nagu Euroopa jõulude paiku ning Kairos suurte sildade all ja muudel 
vabadel platsidel tänavate veeres, nagu üldse siinsetes külades ja linnades, kaetakse 
rõõmumustriliste kangastega vooderdatud seinte veeres avalikke söömalaudu, mis kõik loob 
tõepoolest peo meeleolu. Rändurite ja muude kodunt eemal viibijate, aga ka valla vaeste 
toitmine sel endast õnnetumatele kaasa tundmise perioodil on moslemi püha kohus ja sellises 
avalikus lauas istet võtma niisiis on oodatud põhimõtteliselt iga mööduja. Mis on tegelikult 
tore ja argiseid pingeid vähemalt nii kauaks leevendav — on ju natuke head pühadetoitu 
kõhusoppi iga mehe tuju tõstev. 


Ramadan on seetõttu tore töökuu muuhulgas näiteks turundajale. Sohour pakub ühe tulise 
müügimeitstri hinge just piisavalt erutavaid võimalusi korraldada nkkalike suupistetega 

glamuurseid kesköiseid klubiüritusi klientkonnale, meedia loodetaval osalusel ja kajastusel. 
Ramadanijärgne trükipress ongi siis muljeid ja fotosid tulvil — assotsiatsioon kuulsate, rikaste 
ja ilusatega tõmbab ülespoole pürglikku egiptlast nagu kärbes kala. Siin nagu mujalgi. 


Mitte igasugune turundus pole siiski lubatud. Teispoole õde saabub ühel ramadanipäeval 
juukseid lõikamast ja räägib, et juuksuril on kästud ukse taga raamil kuivavad (mitte just liiga 
puhtad) käterätid ramadani ajaks ära koristada. Kuna selline , reklaam" võivat kerglaselt 
ahvatleda naisterahvaid oma juukseid sättima! Kätekad kuivavad juuksuritel harilikult ikka 
ukse taga, kui päikeseenergia ju tuleb tasuta kätte ja siinkandis on päris efektiivne ka. Pool 
tundi ja pesu kuiv. Ramadani ajal niisiis aga ei peeta taolist naisterahvaid alatult teenuse 
manumeelitavat ,,võtet” sobilikuks. 


Küll on siis soositud käia mošees veidi tihedamini, umbes nagu veidi rohkem eestlasi käib 
jõulude paiku larikus, nö. jõulutunnet saamas. Ämm jutustab, et kolleegid töölt läinudki 
ramadani õhtupalvusele — sellele, mis peetakse millalgi päikeseloojangu ja magamamineku 
vahel. Sattusid aga mingi jutuka imaami peale, kes vestis hea mitu tundi järjest, nii et koju 
jõuti alles vastu südaööd. Järgmisel hommikul sestap hakkasid naised tuttavate kaudu otsima 
mošeed, kus asi veidi lakoonilisemalt käiks. 


ale alea 


Ühel aastal juhtus nii, et koptide augustikuine, neitsi Maarjale pühendatud paast lõppes just 
ramadani eelõhtul. Laupäeval järelikult vaaritasid koptid hommikust saati paastujärgseid 
rikkalikke lihatoite, samal ajal kui moslemid esimest päeva päikeseloo janguni peenikest 
pidasid ja ninaga tõmbasid. 


Meie küll naabreid väga ei piinanud, lihtsalt ei jõudnud oma grilli püsti enne, kui just umbes 
päikeseloojangu ajaks. 


»»Sööme täna siis õhtust koos moslemitega,” pidin mina oma lapsesuust muidugi poetama. 
Kuna idee moslemi kombeid järgivast kopti perest tundus mulle naljakas. 


Teispool ja õde muigasidki, aga isa ja ema tõmbasid suu kriipsuks. Selline ebatänuväärt 
meeldetuletus... Nemad ei teeks muidugi mitte midagi koos moslemitega ega nende moodi. 
Kuigi kummalgi on mitu moslemist kolleegi ja tuttavat nagu eestlastel sageli on venelastest 
kolleege ja tuttavaid, aga ikkagi! 


ale alea 


Moslemid — õigustatult siis või õigustamatult — on tuntud kui mitmenaisepida jad. Tänapäeval 
järjest harvemini, sest naisi tuleb materiaalselt võrdselt ülal pidada, mis on kulukas, ja vist ka 
on naised arenenud rohkem enda eest seisma. 

Kuid oleneb klassist ja keskkonnast. 

"Mul on kaks naist," kelgib mulle hobukutsar Mohammed, kellega Kairo kesklinnas 


lõbusõitu teen. 


Egiptusega abielus 102 


Et olen Kairos üksinda asju ajamas ja hotellis on õhtul igav ka, siis söögikohast väljudes 
lasen end hõlpsasti ,,õnge võtta" ja ka tasuga ei koonerda. 


obesele piitsa. 


Muidugi ma tean, et taksoga kulub täpselt kümme korda vähem. Kuid ega transpordiks see 
edasiliikumise viis liigitugi — rohkem meelelahutuseks. 


Kutsaril on niisiis hea meel ja kui poole maa peal teeb ta mulle pakkumise veidi pikemaks 
tiiruks — veidi rohkema raha eest — ja seegi kaubaks läheb, siis areneb pisuke jutuajamine. 
Tema uurib, kust mina pärit, ja räägib vastu oma elust ja hakkamasaamisest ning muuhulgas 
siis vehib ta mu nina ees sõrmega, milles kaks hõbedast abielusõrmust vastu hiilgab. 


Kummalgi naisel olevat oma korter. (Täiendava korteri ostmine Kairos on juba tugev elus 
edasijõudmise märk.) Ning esimese naisega on tal lapsed, kuid teisega mitte. 


»Leine naine on nuubialanna," usaldab Mohamed, ja teeb õhus kannukujulisi kaarjaid 
liigutusi nuubialanna parimate omaduste äramärkimiseks. , Mmmmrn...." 


Nuubialannal Mohamed lapsi saada ei lubavat, too on võetud esimesele — harilikule muredest 
ja tülidest saadetud perekonnaelule vahelduseks. 


ale ajeak 


Teispoole mesilased veedavad ühe suve poolel teel Aleksandriasse, kus paikneb linnake 
nimega Kafr Dawar. Sellest läbi sõites maantee lõppeb ja edasine tee kulgeb enam-vähem 
kuumaastikul, hõreasustusega piirkonnas, kus kõik kõiki tunnevad ja elatakse äärmiselt 
lihtsat elu, kuigi tegelikult äärmiselt jõukalt — sest pea iga pere on tohutu suurte maavalduste 
omanik. 


Suuremate töövahendite kõrbesse vedamiseks kasutab Teispool üht autojuhti, kellega 
ajaviiteks ka jutule saab. Jutt liigub varem või hiljem vististi pereseisule ja naistele ning et 
autojuhil on neid tervelt kaks. 


»Läksime seda tüdrukut kosima minu sõbrale," pajatab mees, ,,kui äkki sõbra väljudes heitis 
tüdruk end mulle sülle ja pihtis, et armastab mind ja ainult mind, ja ei tahtvat abielluda 
kellegi muu kui minuga!" 

Kuigi mees oli tollal juba abielus, küsinud ta isalt nõu ja too arvanud, et — miks ka mitte! 
Nüüd ongi mehel kaks naist ja elu nagu kuninga kassil. Naised võistlevat üksteisega selles, 


kes talle paremat süüa mõistab valmistada või muul moel meele järele olla. Ja öösel... 


»Väljun ühest toast — sisenen teise. Väljun teisest toast — sisenen jälle esimesse...” kirjeldab 
autojuht õndsa naeratusega näol. 


Oh neid mehi ja nende, hmmn... kalamehejutte! : -) 

akeajeak 


Ametlike usunditega kõrvuti lokkab ka igasugu ebauske, mis on selles mõttes isegi toredad 
uskumised, et on vahelduse mõttes moslemitele ja kristlastele ühised. Näiteks usutakse 
laialdaselt inimest piinavatesse pahadesse vaimudesse ning et kõige paremini saavad selliste 
vaimude väljaajamisega õnnetust hingest — moslemist siis või kristlasest — hakkama just kopti 
vaimulikud. 


Nii olevat moslemist naabrimees kord palunud Teispoole isalt laenuks väikest krutsifiksi, et 
selle abil leevendada vaimudest vaevatud poja olukorda. Kurtsifiksi ta siiski kaasa ei saanud, 
sest moslemite ristiusku meelitamise eest vastavalt shariaale ootavad siinmail rängad 
karistused ja nende eel Pagari tänavat tõenäoliselt kaugele varju jätvad ülekuulamised 
elektriliste piinamisriistade jms-ga. Ning kristlased kardavad pea lakkamatult selliseid 
vandenõusid või trikke eneste sissevedamiseks — ses mõttes on kristlaste ja moslemite suhe 
üpriski samane eestlaste suhtele venelastega riigi tasandil, et esimesed patoloogiliselt 
kardavad ja kahtlustavad teisi, kuigi mitte ka päris põhjusetult, muidugi. 


Kord jällegi olevat kurjad vaimud otse keset jumalateenistust ühe naisterahva üle võimust 
võtnud, mida märkis, et too olevat sasinud sülle kiriku puupingi ja selle kõrge kaarega 
pilbasteks heitnud. 


No need kopti kiriku pingid pole kõige kopsakamat laadi ja kuna naised ongi perede peamine 
raskusi kandev jõud, nt meie kahemeetrise kombikülmiku jm kogukamate kodumasinate 
tarimine kolmandale korrusele käis ikka peretütarde abil, siis pigem kahtlustaksin, et üht 
sellist vabandage väljendust jama aastast aastasse kuulates võibki ühel vähegi helgemal 
hingel ühel hetkel tõesti lõplikult üle visata nii, et ta selle märgiks pinke pilduma hakkab. 


(Avalikult seda välja ütlema ma muidugi ei hakka, just jõudsime Teispoolega ära leppida ja 
vaja siis uuesti...) 


Võiusk ,,kurjadesse silmadesse“... 


»Külla tuli onunaine see-ja-see,“ teatab mulle nooruke meheõde, ,,aga tead, tal on kuri silm. 
Võib-olla on parem, kui sina lapsega alla ei tule ja me ütleme, et laps magab.“ 


Populaarse uskumuse kohaselt on selline kurja silma omanik võimeline väikese lapse ära 
kaetama, nt seetõttu et ta lapse ilu kadestab. Oletatavalt on palju väikesi lapsi niiviisi 
kaetamisse sumud, kuigi vaadates, kui pisikesed on kohapealsed teadmised elementaarsest 
tervishoiust eriti väikelaste koha pealt, siis võib küll oletada, et need beebid surid pigem kas 
kuumuse, mustuse või muu puhta hoolimisteadmatuse kätte. 


Seetõttu on mul kombeks kurjade silmade jutu peale rääkijale väga tõsiselt otsa vaadata ja 
öelda vaikselt, et olen tegelikult Põhjala nõid ja minu silmadel on igasugu pahasid pilke 
heastav jõud. Mispeale kaetamis jutt harilikult ka lakkab, õieti polegi seda seejärel enam 
kuulnud. 


Kõige viimaks keeldub Teispool kategooriliselt keeramast voodit päisega ida suunas, kuigi 
see on parim suund, mis meie voodis päevaund põõnavat beebit natuke liiga hoogsast 

laetiivikust veidigi eemal hoiaks. Sest nii asetatakse siinmail surnuid. 


aleajeak 


Nii palju siis usuasjust üleannetuma pilguga. 

Kairo ehk kaks tuhat aastat ja kakskümmend niljonit 
inimest 


Kairo ajalugu on paljuski terve vaaraode-järgse Egiptuse ajalugu, kuna just siia asutasid 
põgusa kreeka, rooma ja bütsantsi perioodi välja vahetanud araablased oma esimese 
pealinna — Al Oahira, millega ühtlasi algas tänaseni kestev araabia ajalugu Egiptuses. Mis 
oma vallutuste ning käest kätte andmiste ja võtmistega on mõnes mõttes hämmastavalt 
sarnane Eesti ajaloole. 


Vaaraode-järgse Egiptuse ajalugu enam-vähem matkib jõudude tasakaalu tolleaegses 
»maailmas" sellisena nagu Lääne ajalugu seda nägi. Kes parasjagu vallutustes kõige kõvem 
käpp oli, see ka Egiptuse enda tasku pani. 


Kõigepealt saabus pärast pikki vaaraode ja kuningate dünastiaid umbes 300 aastat enne meie 
aega Egiptusse Aleksander Suur ja tema kreeklastest järeltulijad, kes tõid endaga kaasa 
arvukalt kaasmaalasi ja koos nendega helleni kultuuri — perioodi, mida mõnikord ka 
Aleksandria või Egiptuse kuldajastuks kutsutakse. 


Kreeklaste nõrgenedes hea elu rüpes astusid esimese ja teise aastatuhande vahetuse paiku 
nende asemele roomlased. Just kreeklastelt roomastele ülemineku paiku valitses Egiptust 
kuninganna Cleopatra VII, kelle armulood roomlaste tolleaegse kahe suure juhi Caesari ja 
Markus Antoniusega, ning traagiline lõpp, nüüd pakuvad ainet pompöösseteks Hollywoodi 
draamadeks. 


Roomlaste periood lõppes keiser Konstantinus Suurega, kes asutas omanimelise pealinna 
väljapoole Egiptust. Kui nõrgenevad roomlased peatselt seejärel vandusid alla 
bütsantslastele, jätkas Konstantinoopol, tänapäeval tuntud kui Istanbul, loogiliselt uue 
Bütsantsi impeeriumi pealinnana, kuhu "maailma kunst, teadus ja religioon" kohe järele 
liikusid. Egiptus taandus lihtsalt impeeriumi viljasalveks ja Aleksandria, endine hellenistliku 
kultuuri keskus, sadamaks, mille kaudu seda vilja riigist välja pumbati. 


Selline tahaplaanile lükatud, õige enesetundeta riik oligi siis hõlbus saak järgmistele 
»suurmeestele" — araablastele tollase Pärsia, praeguse Iraani kandist, kes esimese 
aastatuhande poole peal ühtlasi tõid Egiptusse kaasa parasjagu tekkinud ja kohe kiiresti 
vallutuste kaudu levima hakanud islami religiooni. Seetõttu kutsutakse Kairo asutamise 
perioodi ajaloos vahel ka Egiptuse vallutamiseks moslemite poolt, aga seda, mis järgnes, 
Egiptuse araabia ajalooks. 


Väikese vahelehüppena olgu öeldud, et islami tulekuga Egiptusse paradoksaalselt kaasnes 
algul hoopiski suurem religioosne vabadus ,,kohaliku" usu ehk koptide jaoks. Koptid olid tol 
ajal mingil määral ka rahvusliikumine, konfliktis bütsantsi ülemklassiga, kes rääkis kreeka 
keelt, evis oma lahknevat religiooni, ja kasseeris egiptlastelt ränka makse. Araablasi käsitlesid 
koptid algul liitlastena eneste vabastamisel Konstantinoopoli rõhumise ja tagalausamise alt, 
seetõttu oli araablastel ka üpris lihtne siin kanda kinnitada. 


Kuni selle ajani olid Egiptuse pealinnadeks olnud peamiselt Teeba ja Memtfis, ning nende 

järel Aleksandria. Kõik need linnas asusid soodsalt tollaste oluliste rännuteede suhtes. 


Teeba paiknes karavaniteede lähistel, mis ühelt poolt viisid läbi idapoolse kõrbe Punase 
Mereni, avades sealt juurdepääsu oriendist ja idast imporditavale puidule, lõhnaainetele, 
väärismetallidele ja mineraalidele, ning teiselt poolt läbi Nuubia lõunasse Aafrika kullale, 
elevandiluule, vürtsidele, loomadele ja taimedele. 


Memfis asus parasjagu liidetud Alam- ja Ülem-Egiptuse piiril, kuid oli ka Niiluse kaudu 
Egiptust muude Vahemeremaadega ühendav sadam. 


saabuti ja siit lahkuti peamiselt laevaga — mitte ainult roomlased, vaid ka hilisemad 
maailmasõdade eest pagevad eurooplased kinnitasid kanda just Aleksandrias. 


Tänapäeval aga on laevadki unumas kõige muu kui kauba jaoks ning minnakse ja tullakse 
lennukiga... otse Kairosse. 


Legendi järgi sai Kairo alguse sellest, et pärsia väejuht Amr Ibn-al-aas Aleksandriat 
vallutama tõtates loobus kokku panemast tulevase Fustat-nimelise asula kohale püstitatud 
telki (fustat ar. keeles — telk), kuna tuvi oli selle katuseservale pesa teinud, kus munadki sees. 


Järgmise kahe tuhande aasta jooksul kasvas selle tuvipesa kohale praegune Kairo — Aafrika 
suurim ning ülejäänud maailmas esikümnesse pürgiv, ligi kahekümne miljoni elanikuga 
metropol. Araabiamaailma järgmistes — Istanbulis ja Teheranis — on vastavalt alles üksteist ja 
kaheksa miljonit elanikku. Kuid ka Kairo oli veel sadakond aastat tagasi Tallinna mõõtu 
linnake ning nii hiljuti kui kakskümmend aastat tagasi polnud siin veel kümmetki miljonit 
elanikku. 


Egiptlased ise ütlevad Kairo kohta Misr (häälda: masr) ehk Egiptus ja ka ingliskeelde ,,otse" 
tõlkides — Egypt. ,,Sõidate siis homme Egiptusse," tavatsevad sugulased ikka küsida, ja 
esiotsa ei saanud ma tuhkagi aru. Sest ma olen ju juba Egiptuses? Kuid nimi tuleneb sellest, 
et praegune Kairo oli ajaloos päris mitu erinevat lähestikkust linna. AI Oabira, mis on Kairo 
ametlik araabiakeelne nimekuju siiani, on veidi hiljem, umbes esimese aastatuhande lõpus 
valitsenud Fatimiidide dünastia asutatud pealinn. Misr aga on lühend tollest samast 
eelmainitud ,.telgilinnast" Fustat-al-Misr ehk Egiptuse Fustat, millest kõnekeeles on alles 
jäänud ainult ,,Egiptus". Umbes nagu soomlased veidi vastupidiselt sõidavad Virru, pidades 
silmas siiski kogu Eestit, sõidavad egiptlased Egiptusse, pidades silmas ainult riigi pealinna. 


Tänane Kairo on kõik need ajaloolised linnakesed kokku ja enamgi veel, kuid pikk 
laienemine ja sulandumine on linnaosade eri iseloomu ja näo tõttu siiani tajutav. 


AI Oahira on kesklinna naabruses asuv Islami Kairo — just see osa linnast, mis oma põnevate 
minarettide ja kuplitega pakub enim eksootilist silmailu. 


Al-Fustat oli vahepeal kasutusel prügimäena, kuid hiljuti ehitati ringi üheks Kairo 


Old Cairo, kus paikneb enim koptide vanu kauneid korikuid ja isegi kopti muuseum. 

Boulag kesklinna lähistel on endine Kairo jõekaubasadam, igasuguse trini-träni turgu 
peetakse siin kandis tänaseni. 


Ka Maadisse saabusid kaubad, kuid raudtee abil. Maadi kavandas millalgi 20. sajandi 
algusaastail kanadalasest armeeohvitser, kes igatses taga koduseid Ameerika mandri avarusi 
ja mõõtmeid. Seetõttu koosneb vana ehk algusaastate Maadi eeskätt avarate aedadega 
suurejoonelistest villadest ja rohelusse uppuvatest puiesteedest. Siin asub arvestatav arv 
välissaatkondi ja elab siis ka nende saatkondade töötajaid ja diplomaate. Mis omakorda 
ergutab eeskätt välismaalastele suunatud teenindust ja toitlustust, mis toob siia veel rohkem 
harjumuspärast elustiili ja mugavust otsivaid välismaalasi, mis... Ehk et pea ainsad 
egiptlased, keda siin olen kohanud, on politseinikud ja kojamehed. 


Veidi kirjum, kuigi samuti roheline ja silmale meeldiv keskkond ootab ees Heliopolises. 
Seegi on välisinitsiatiiv. Kui Eliel Saarise Suur-Tallimn jäi tulemata, siis umbes samal ajal sai 
Kairos, umbes kümne kilomeetri kaugusel kesklinnast, täiesti vabad käed belglane parun 
Empain. Heliopolis tähendab päikeselinna, kuigi egiptlased ütlevad lihtsalt Misr-el-Gedidah 
ehk "uus Kairo". Nimele vastavalt hargnevad Heliopolise tänavad päikesekiirtena lahti 
sõõrjalt keskväl jakult, ning linnaosa kavandati arvukate parkide, golfiväljakute jms abil 
pakkuma elanikele rohkeid võimalusi puhkuseks ja taastumiseks. Kuigi paljud parkidest 
hiljem täis ehitati, on tänaseni tegemist ühe Kairo rohelisema linnaosaga, kus spordiklubisid 
ja parke ligemale kümme seal, kus enamikes muudes linnaosades neid on üks või paar. 


Heliopolise Palee ehitati algselt rahvusvaheliseks luksushotelliks, kuid pärast 
natsionaliseerimist läks uue administratsiooni käsutusse ja pärast restaureerimist 1980ndatel 
täidab presidendipalee rolli. Võib-olla just seetõttu on Heliopolis üsna populaarne Egiptuse 
jõukama keskklassi — end juba mugavalt sisse seadnud valitsusametnike ja muude 
"sidemetega" perekondade — hulgas. 


Uuem keskklass — Egiptuse nouveaux riche — Heliopolisse enam ei mahtunud, kuid on end 
sisse seadnud kohe naabruses — uues paneel-linnaosas nimega Nasr City, araabia keeles 
Medinat al-Nasr. Selle ilmetult mustamäeliku linnaosa välisilme on petlik. Mõnevõrra räpaka 
terasbetooni taga on peidus jõukate egiptlaste elegantsed, hiiglaslike plasmaekraanide ja 
kõigi kaasaegsete mugavustega sisustatud mitmesajaruudused luksuskorterid. Elustiilist 
annab siiski märku tänavapilt, kus on esindatud vist Kairo kõrgeim kontsentratsioon kalleid 
välis- ja omamaiseid kiirtoidukette, tuntud kaubamärkide butiike ja sisustussalonge. Ning just 
siin asub Dubai Malli järel praeguseni araabiamaade suuruselt teine kaubamaja — City Stars. 


Veel suurem raha elab juba Kairost väljas, Oattameyas või mõnes Kuuenda oktoobri linnaosa 
paljudest arendusküladest asuvas basseiniga villas. Ning vana raha elab... kesklinnas, 
täpsemalt küll Garden Citys, Zamalekis või teisel pool jõge ametlikult Giza 
omavalitsusüksuseks liigituvas Mohandeseenis. 


Garden City ja Zamalek on Egiptuse Muuseumile lähimad kaks linnaosa, mis võrdselt on 
populaarsed saatkondade ja nende teenistujate hulgas. Garden Citys asuvad tihedasti koos 
mõned Kairo kõige luksuslikumad hotellid ning läinud sajandi hiilgeaegadest pärinevad 
villad on jagatud kõrgete lagede ja avarate akendega korteriteks, mis on sageli välja renditud. 
Kuid peale magamise ja välja puhkamise pole siin eriti suurt midagi teha, selline väike rahu 
oaas vahetult keskväljaku lähedal. 

Zamalek Niiluse keskel Gezirah saarel on hoopis vastupidi öise elu keskus palju enamas 
mõttes. Kuigi ka siin asub palju saatkondi ja rohelusse uppuvaid tänavaid, kus valitseb selline 
vaikus, et tekib tahtmine iga kõvema hääle suunas näppu tõsta: ,,Tssst!", asub siin ka Kairo 
vististi suurim arv elegantseid restorane, ööklubisid ning — muu hulgas — Ooperimaja ja Kairo 
džässiklubi. Ning mõnevõrra üllatuslikult polegi Zamalek (väljaspool kinnisvarahindu) nii 
kallis, pakkudes tänavatel ringi jalutajale päris head valikut kvaliteetsetsetest Egiptuse 
kaupadest mõnevõrra euroopalikumale maitsele. Sirge seelik ja viigipüksid või pluusike 
vaatavad siin vaateakenalt vastu märksa tihedamini kui väljaõmmeldud galabeya. Kuigi kohe 
kõrval ripuvad lihuniku poekese ees värskelt veristatud veisekered ja veidi edasi saab ruumi 
tolmune vaibaparandus. 


Zamalek vähemalt minu jaoks ongi essents Egiptusest — "vana raha" egiptlaste najal siin 
edasi kestva läinud sajandi mugavleva, kuid siiski silmnähtavalt egiptiliku elustiili varjus ka 
kaasaegseid mõnusid pakkuv. Selline mitte ainult stiilseimate ja soodsaimad ostude, aga ka 
maitsvaima cappuccino või — kui soovite — muude gourmet-naudingute — linnajagu. Harley 
Davidsoni esindus on siin ja Egiptuse kuulsaim (ja kalleim) juuksur peab just siin oma 
esindussalongi, kus teile avab ukse stiilitruult punases mundrikuues süsimust mees. Ning 
kinnisvarahinnad võistlevad ehk ainult Maadiga, kus need küll reaalsusest hoopis väljuvad. 
Katuseaiaga penthouse või basseiniga villa? Või miks mitte mõlemad koos — 
tuhanderuutmeetrine basseiniga penthouse-katusekorter üüriga üheksa tuhat dollarit kuus — 
anyone? 


Kuigi Zamaleki rikkus pole bling-rikkus nagu uuemates Mohandeseenis või Nasr City's, vaid 
pigem stealth-rikkus, rõivastatud tagasihoidlikesse looduskarva kamuflaazhvärvidesse ning 
tasasel talitsetud häälel generatsioone lihvitud käitumisega oma asju ajav. Kuigi ta on sageli 
importrikkus, nagu ka Maadis. 


Egiptuse oma vanem rikkus asjatab sageli Mohandeseenis, mis on Nasr City täpne koopia 
paari aastakümne tagusest ajaloost, kuigi kardinaalselt vastassuunas. Mohandes tähendab 
inseneri ja Mohandeseen siis vastavalt inseneride linnajagu. Küllap umbes selline võiblai 
elanike taust olla —varajastest defitsiitsetest ja hästi linni makstud spetsialistidest endiselt 
hästi makstud spetsialistideks aga ka äriomanikeks tõusnud jõukas egiptlane. Tänavad on 
veidi rohelisemad kui Nasr Citys ning Mallid veidi väiksemad ja väsinumad. Kuid tänavaserv 
veel kirjum ja mitmekesisem, siin vist ei olegi maja, mis ei oleks ühtlasi ka pood või restoran. 


Mohandeseeni tohutu suured kuid klassikaliselt kullatud mööbliga sisustatud rendikorterid 
ning arvukad ööklubid ja muud õhtu veetmise kohad muudavad linnajao üpris soosituks 
suvekuumuse eest Kairosse põgenevate rikaste araablaste seas, kel vaja majutada suur pere 
koos teenijatega. Mitte-elanikul pole siin küll suurt muud teha, kui otsida mingit konkreetset 
kaubamärki või kontorit, näiteks Thinkpadile vajaliku hoolduse IBMi esinduses leian just 
siit. Bilgiine (aga ka burkinisid) müüva spordipoe leian taas siit. Jne. 


Kõrvalasuv Doggi seda kõike jätkab selle vahega, et püramiidide läheduse tõttu pailneb siin 
taas suurem kogum Kairo viietämihotelle ning siin asuvad muu hulgas Kairo Ülikool ning 
Kairo ajalooline loomaaed ja botaanikaaed. 


Kuid kui rikkad või jõukad on kõigest murdosa igast kihistunud ühiskonnast ja seda enam 

Egiptusest — kus siis vähem jõukas egiptlane elab? Kus elavad need, kes palgatõusu nõudes 
tänavademonstratsioone korraldavad ja doteeritud leiva pärast käsipidi kokku lähevad? 


Lühivastus oleks: Kairo äärealadel. Kellaosuti suunas liikudes Helwanis, Haramis, Imbabas 
ja Shoubras. 


Helwan on linnaosa Maadist edasi lõuna poole. Siia viib (ja siin lõpeb) Kairo metroo vanim, 
pilsim ja alati tulvil liin ning siin leiab koha Kairo-lähedane terasetööstus, tekstiilitööstus ja 
tsemenditööstus. Kuid kunagi asus just siin Memphis. 


Haram asub sealt üle jõe, Giza püramiidide vahetus läheduses. Siin tegutsevad 
kaameliüürijad, parfüümikaupmehed ja veel kümned muud püramiidturismist elatuvad töö- ja 
asjamehed. Siin elas meiegi Kairo-ringsõidu taksojuht, 40ruutmeetrises kahetoalises 
korterikeses koos naise ja kahe lapsega. Korter oli talle võrdlemisi uus ja ta oli selle üle 
silmnähtavalt uhke ja õnnelik. Siin pailanesid ka arvutud tolmunud vaiba- ja suveniiripoed, 
kuhu ta meid järjest viis, mitte kunagi peale sundides, kuid ka mitte võimalust pakkumata 
jättes. 


Imbaba on Gizaga samal pool jõge, kuid linnast põhja pool, kõigest mõne minuti autosõidu 
kaugusel jõukast Zamaleki naabruskonnast. Linna saapapuhastajad ning Kairo tänavatel 
salvrättide ja muu pudipadi müüjad pärinevad ilmselt siit, kuigi (teadaolevalt) ka Kairo parim 
molokhia, fatta ning muud lihtsad ja maistvad egiptuse road üle Kairo tuntud restoranis 
nimega ,,EI Brins Malik el Kibda" (umbes: Prints — maksaroogade kuningas). 


Just siin ,,valitses" suurematest ja väiksematest sulidest koosnevat kohalikku lumpenit 
peaaegu kaheksa aasta jooksul 1980ndate lõpus islamifanaatik nimega Sheikh Gaber, kes 
käsutas naised nägu katma ja juurutas muid sharial põhinevaid ,,omi" seadusi (muuhulgas 
kogus makse), kuni 1992. aasta novembris kuulutas välja iseseisva , Imbaba Islamivabariigi" 
Egiptuses. Seni asjast eriti mitte välja teinud riigivõim kohmetus, kui Reuter asjast 
rahvusvahelise uudisloo tegi, ja kuue nädala jooksul aasta lõpus tegi piirkonnas puhta töö. 
Eriliseks verevalamiseks ei läinudki, kuna ,,vabariigi" alamatel endil olnuvat üsna ükskõik. 


»Minge saatjaga," manitsevad tead jad veebis ,,Brinsi" tuhande maksaroa ja molokhia huvilisi. 
Kuigi tegemist on restoraniga, mille eest kuuldavasti BMWd sõbralikult tuktukkidega kõrvuti 
seisavad. 


Lõpuks Imbabast üle jõe Niiluse vastaskaldal asub Shoubra — tänapäevane koptide ,,kants" 
Kairos. Kuigi Kairo ajalooline kopti keskus asub vanima pealinna Fustati aladel kesklinna ja 
Maadi vahel, siis koptide kaasaegne asustus Kairos on kõige arvukam just Shoubras. Siin 
asub suur hulk uuemaid ja suuremaid kopti kirikuid, mistõttu ka "maalt" tullakse sageli just 
siia pulmi pidama, ning näiteks ramadani ajal Kairos ringi liikudes, kui mujal juuakse ja 
süüakse varjatult või üldse mitte, on Shoubra söögikohad ja mahlapoed uhkelt avatud nagu 
tavaliselt. 


Igas muus osas on tegemist üsna hariliku Kairo linnajaoga, mida asustab peamiselt madalam 


keskklass — alamad valitsusametnikud, õpetajad, poepidajad — koptide kõrval muidugi ka 
moslemid. 

Muretuse pealinn Aleksandria ehk kuidas veeta suvi 
Egiptuses 


Alati kevade saabudes tekib mul lihtsalt kohutav igatsus Aleksandria järele, umbes nagu 
Eestis elades millalgi aprillikuu paiku kippusin igatsema Stockholmi — sellesse roosaõieliste 
kirsipuuaedade, heade restoranide ning trendikate ostutänavatega linna, kus Tallinnast 
erinevalt juba oli välja asetatud kevadisi lilleklumpe, ning gaasipõleteid, mis lubasid 
päikeselaikudes avada esimesi välikohvikuid. Hea mitu kraadi Tallinnast soojema ja eredama 
kevadise päikese järele. 


Kuid ma ei räägi siin ju Stockholmist. Lilleklumpide ja kirsipuudega on Aleksandrias pigem 
halvasti. Minu esimestes mäletsustes on tegemist tüüpilise, eestlase jaoks , räpase“ Egiptuse 
linnaga, kus kitsastel agulitänavatel kitsed nosivad mahakukkunud köögiviljajäänuseid ning 
peatänavatel rebivad eeslirakendid rinda S-klassi Mercedestega. Miks siia siis tõmbab? 


Kuigi tegemist on merelinnaga, mis on piki rannajoont välja venitatud täpselt nagu Tallinngi 
(sest kes siis merevaatest kergekäeliselt loobuda tahaks), ei kujuta ma Aleksandriat ega tema 
servalinnu üldsegi ette rannapuhkuse sihtkohana. Kuigi rannapuhkust siinkandis kahtlemata 
promovad arvukad kinnisvaraarendajad ja hotelierid. Aleksandrias eneses ei tuleks 
rannapuhkusest nagunii õieti midagi välja seetõttu, et nn bikiinirandu tuleb siin peaaegu 
tikutulega taga otsida. 


Ühe tasulise ranna Montazah aedade kandist lõpuks siiski leiame, kui Teispoolega päris 
tutvuse alguses kolmeks nädalaks Aleksandriasse sõita otsustame. (Kuna vastu juunikuud 
Sharmis puhata tundub mulle esialgu ohtlik mõte.) Mina olen seal sellegipoolest ainus 
bikiinitar, kuid vähemalt ei hakka keegi kiljuma ega tule nina alla sedasamustki hõõruma, 
nagu poolel teel Liibüa piiri poole paiknevas Marsa Matrouh taolises, viietärnihotellidest 
kubisevas, kuid siiski kolkakuurordis kuuldavasti võib juhtuda. 


Veel üks taoline rannake olevat ühe spordiklubi vm klubi nimetuse all Comiche'i alguses 
suisa Oait Bey kindluse kõrval, kus lähistel ühtlasi lõpeb üks peamisi linna roiskvett 
originaalkujul merre juhtivaid kollektortorusid... (Kui veebiandmeid uskuda, siis püüatakse 
Aleksandria süüks ajada ligemale kolmandikku Vahemere keskkonnaprobleemidest.) 


Vahepealsed kakskümmend või sinnapoole kilomeetrit linna ühest otsast teise on aga täidetud 
rannaeluga Egiptuse stiilis, ehk et täisrõivastes perekonnad istuvad klapptoolidel 
päikesevarjude all ja ,, naudivad“ merd. Julgemad mehed ujuvad, kuigi neilegi on šortside 
kandmine paras julgustükk — midagi, mida harilikult võib näha ainult moodsates filmides. 
Levinumad ongi siis kombekalt põlvi katvad bermuudad. Mõnes rannas võib juhtuda, et vees 
ulbib ka paar naist — samades riietes, millega randa tuldud. 


Aleksandria ilmselgelt pole euroopaliku rannapuhkuse paik, vähemalt mitte väljaspool 
Hiltonite ja Marriottide territooriume. 


Ning kuigi vist terve Egiptuse Vahemererannik on õieti üks võimas ja lõputu rand — sadu 
lilomeetreid pikk sadu meetreid lai liivaväli, mida vaid üksikud asulad katkestavad, siis 

lebotamisparadiisiks piirkonnas, kus hotell hotelli alles taga hüüab, on ta just nagu... 
igavavõitu veel. Tõsine lebotamine nõuab ju ometi ka korralikku toetavat infrastruktuuri 
kaunite esplanaadide, võluvate toidukohtade ja muu meeldiva une-eelse tegevusega. Ja selle 
kõigega on siin alles nõrgasti, kuigi midagi ehk leiab Aleksandria külje alt Agamist ja uuest 
tärkavast eksklusiivarendusest nimega Marina. Kuid esimene on rohkem past ja teine future, 
olevik päris selgelt on ära siit kusagil Punase mere kallastel. Kuigi mitte ka päris täpselt nii. 


Egiptlased ise jagavad oma rannad selliselt, et talvel puhatakse Punase Mere, suvel aga 
Vahemere ääres, mida kutsutakse koondnimega EI Sahel ehk , rannik". Moodne El Sahel 
tähendab eeskätt Aleksandria ja Marsa Matrouh vahele jäävaid uusarendusi, kus jaksavad 
osta ja rentida ainult — ütleme nii et — püstirikkad. Paar tuhat kohalikku naela ei küsita siin 
mitte ühe kuu, vaid ühe öö üüriks hõlpsasti, ja ka pakkuda on esialgu peaasjalikult villa 
mõõtu pinnad. Siia sõidavad Kairo vabad ja vallalised luksusautodega suve kuumimatele 
rannapidudele ja siin avatakse klubisid, millede kõmulisus kohalike jaoks kaugelt ületab 
Punase Mere tagasihoidlikud Buddha Bari või Hed Kandi, muidugi ainult neiks kaheks- 
kolmeks kuuks, mil hooaeg siin kestab. Ning siin võib (spetsiaalsest naisterannast) leida 
rahulikult bikiine kandva egiptlanna! 


Aleksandriasse endasse Marina taoline pingutatud nouveawx riche luksus ei sobikski, nii et 
mida mõtles Four Seasons end tuttuude San Stefano superlukspaleesse paneelelamute vahel 
sisse seades, ma ei tea. Kuigi Aleksandria majutab muidugi märkimisväärses koguses 
välisorganisatsioonide esindusi ja nende külalisi. 


Luksus sobib Aleksandriasse märksa paremini oma päevinäinud ja mahakulunud vormis — 
mõnusa, kuid mitte millekski kohustava meenutusena läinud päevade hiilgusest. Sest kuigi 
tõenäoliselt on maailmas inimesi, kes superviietärnihotelli läikleva marmori ja eksklusiivsete 
tekstiilide vahele sobivad sama loomulikult ja pingutamata, kui seljakotirändur siinsete 
laguneva krohviga koloniaalajastu villade vahele, siis Aleksandria parima asukohaga ja 
sarmikaimad hotellid minu meelest on küll need, mis asuvad otse Comiche”'i südames ja ei 
maksa ükski üle 100 kohaliku naela öö, hea käputäis neist veel poole vähemgi. 


Selle eest saab kahe kuni kuue voodi ja kõrgete lagedega avara, kuigi tõenäoliselt üksjagu 
kulunud parketiga toa, mille ühelt (või isegi kahelt) rõdult avaneb otsevaade merele teisel 
pool promenaadi või ka mõnele kaunile väljakule selle veeres, ning subtroopilisele saginale 
all jooksval tänaval. Aleksandria on ilmselgelt nauditavaim just... kuidas seda nimetadagi? 
Tänavapuhkuseks? Seljakotipuhkuseks? Pere või sõpruskonnaga mõnusaks, välja veninud 
teksades vabalt võtmise puhkuseks, eelarve pärast suuremalt muretsemata. 


Päevaga muuseumist muuseumisse kimades õigest Aleksandriast kindlasti osa ei saa. Pealegi 
on kolm viiest või neli kuuest sealsest muuseumist umbes viimased neli-viis aastat remondis 
olnud, ja on veelgi. Aleksandrias tuleb kohvrid kohe pikemaks lahti pakkida, kolada tänavatel 
ja kolada uuesti, vedeleda kohvikutes, vaadata inimesi, merd, ja jälle otsast peale — imeda 
endasse merd, päikest ja muretuse meeleolu ümberringi. Minu ja Teispoole ajaloolised kolm 
nädalat Aleksandrias veetsime just nii, kordagi tüdimust tundmata. 


Kõige enam on mulle Aleksandriast meelde jäänud meie hommikusöögid. Hommikusööki 
võib teile teie odav ja sarmikas hotell pakkuda, umbes pätsi leiva hinna eest, aga võib ka 
mitte pakkuda, ja see viimane variant pole sugugi halvem. Kuigi igas hotellis on harilikult ka 

jooksupoiss, kes palve peale hangib linna pealt mis tahes kraami teile tuppa, sealhulgas soovi 
korral hommikusöögi, siis Teispool ja mina einestasime kindlasti väljas, keset hommikust 
linnamelu. Just tänavaveerses kohvikus hommikueinet pugides möödusid minu jaoks meie 
mõnusaimad hetked selles Vahemerelinnas. 


Piisavalt kompleksse hommikusöögi korraldamiseks peab valdama pisut lnow-how'*d. 
Esimesel hommikul, läinudpäevasest kümnetunnisest bussis loksumisest marsruudil Sharm- 
Kairo-Aleksandria veel loppis, ja absoluutselt näljastena, kuid linnas veel õieti 
orienteeramata, võtsime platsi ühes esimesena silma jäänud (Euroopa mõistes) kohvikus. 


»Irianon“, teatas silt ukse kohal. 


Kuigi tellitud võileib olid hiigelsuur ja tähendas tegelikult kaht võileiba kummalegi ning ka 
värskelt pressitud apelsinimahla toodi väikese vaasi mõõtu klaasis, siis lõpus esitatud, Eesti 
rahas kolmekohalistesse numbritesse küündiv arve meid algul jahmatas. Olime ju endi arust 
tulnud puhkama ,, kallist” Egiptusest ,,odavasse". Kuid Trianonis maksab külastaja muidugi 
ka võileibade, kuid eelkõige siiski kuulsuse eest, nimelt on tegemist ühega Aleksandria 
kolmest tuntumast koloniaalse hiilgeajastu jäänukkohvikust, kus kunagi maailmasõdade 
vahel veetsid aega nii kohalikud kui Euroopast siia pagenud iludused, geeniused ja muud 
talendid. 


Sama ajastut esindavad veel Pastroudis, Athineos ja Delices — kõik ka täna veel nii silmale 
kui keelele nauditavad. 


Oli selge, et kolm nädalat taolist ajalooga vürtsitatud eksklusiivsust oleks meie planeeritud 
eelarvele ohtlik. Sestap järgmisel hommikul suundusime rannapromenaadist ristjoones 
eemale väikeste tänavate rägastikku ja õige pea leidsimegi sobiva kohviku mitte kaugel 
pagaripoest ja egiptuse võileibade letist. See kohvik oli muidugi hoopis teisest ooperist. 
Nimelt pole Euroopa mõistes kohvikut väljaspoolt Kairot ja Sharmi üldsegi nii kerge leida. 
Klassikaline Egiptuse gahwa (loe: ahua), millest tänavad küll kubisevad, pakub ainult teed 
või kohvi, ning mahlu ja karastusjooke. Ainult jooke. Spetsialiseerumine selle sügavaimas 
vormis — isegi jääd mahla sisse toob kelner nurga tagant spetsiaalse jääkaupmehe käest. Fuuli 
ja taameyaga võileibu saab osta üle tänava letikesest. Naturaalset jogurtit topsikeses — kõrvalt 
piimapoekesest. Ning võrratuid värskelt ahjust tulnud suus sulavaid croissante nurga pealt 
pagariärist. 


Kohalikul kombel einestamine käibki Egiptuses harilikult nii, et vajaliku söögileraami ostab 
näljane hing mõnest teele jäävast tänavaäärsest letist või poekesest ja istub sellega siis 
ahwasse maha. Pea silmapilkselt ilmub kelner, vanaldane, lohiseval sammul ometigi otse kui 
Duracellide toitel väsimatult ringi liikuv meesterahvas, kes nagu tervituseks ja kinnituseks 
teie õigusele seal just niiviisi oma einet nautida asetab lauale kaks joogiklaasi veega ja võtab 
tellimuse muudele jookidele. Miskipärast mäletan Aleksandriat just ääretult abivalmite, 
sõbralike vanaldaste meesterahvaste linnana. Võib-olla ei lasta noori äridele ligi või ei soovi 
nad nii rängalt ja palehigis oma kopikat teenida, kuid ühes tõsises Aleksandria toidukohas 
teenindavad teid tõenäoliselt pigem seeniori mõõtu mehed. 


Või on noored lihtsalt ära läinud. Lahkunud mujale paremaid tingimusi ja elatist otsima. Sest 
kestab ju õige suvehooaeg, mil eriti rendi- ja majutushinnad hoobilt kolmekordseks kerkivad, 

kõigest kaks kuud aastas — poolest juunist poolde augustisse. Just siis, pärast koolide 
sulgemist ja eksamite lõppu, tulevad siia päid tuulutama kooli, töö ja äri rindel rabavad 
Egiptuse keskklassi kuuluvad pered, kes ainsatena seda endile lubada võivad, ja kuumavarju 
saabuvad ka pikkades valgetes hõlstides ja pearättides araablased rikastest naaberriikidest 
(kes kuuldavasti kohalikule lõbumajandusele tublisti tööd andvat, vot kuidas). 


Kuid muul ajal on linnas vaikne ja talvepoolaastal ka merelinnale omaselt külm, niiske ja 
tuuline. Veidi lohutust toovad mitmesuguste rahvusvaheliste organisatsioonide, 
korporatsioonide ja välisriikide esindused, kelle hästi makstud töötajad ja jõukad 
külaliskonnad tarbimistaset veidigi ülal hoida aitavad. Kuid üldiselt on siiski nukker. Vist iga 
kolmas Sharmis töötav egiptlane, kui ta pole Kairost, on pärit Aleksandriast. 


Aleksandria on samas Egiptuse romantikapealinn. Siia tullakse armuma, aga ka abielluma. 
Pulmakleidilaenutuste, juuksuri- ja fotoäride kontsentratsioon tänavatel on küllap üks 
Egiptuse tihedamaid, ning õhtupimeduses on tihti kuulda pulmatrammide tamtammi. Kiire 
auto ja ilusa neiuga (või vastupidi) on edukas või muidu edev egiptlane ajalooliselt just siia 
sõitnud nautima romantilist mereandide õhtusööki spontaanse idee ajel, kuigi tänapäeval 
kihutatakse kasvavalt pigem eespool mainitud eksklusiivsetele uusarenduspromenaadidele. 


Aleksandria on asendi poolest tegelikult hästi sarnane Napolile. Ümber kausikujulise 

lahesopi pikaks ja peenikeseks veninud linnad on kumbki seeläbi ka sarnased Tallinnale, 
kuigi sellega vist samasus ka lõpeb — Tallinn on lihtsalt liiga asjalik, et olla romantiline. Ja 
liialt transpordist domineeritud. Aleksandriat aga eristab Kairo saginast muuhulgas just see, 
et autode hulk tänavatel siin pole lämmatav, vaid promenaadist edasi on linnasüdames hulk 
pisikesi sigrimigri tänavaid, kus liiklus peaaegu puudub või siis jalutajale suhteliselt 
märkamatuks jääb, kuid kus samas on palju poekesi, kohvikukesi, restoranikesi jm jalutamise 
taustaks meeldivat ja sobivat. Ja inimesi! Tühjad, ainult elamutega sisustatud tänavalõigud, 
kuhu külalisel praktiliselt asja pole, siin linnas sama hästi kui puuduvad, selles mõttes — elagu 
mikro- ja väikeettevõtlus! 


ak ak ok 


Kuid ei sisustanud me ju päevi Aleksandrias pelgalt hommikusöökidega. Minu tungival 
pealekäimisel — Teispool meessoole omaselt oleks kolm nädalat ka midagi tegemata kenasti 
ära sisustanud — veetsime aega ka mitmete väljasõitudega erinevatesse linnaosadesse või 
lähilinnakestesse, neist kaugeim Rashid ehk Rosetta Niiluse läänepoolse haru Vahemerre 
suubumise punktis. 


»Seal ei ole küll mitte midagi vaadata,“ tavatses Teispool üpris veendunult märkida, millise 
iganes sihtkoha ma selleks päevaks välja olin mõelnud. Ning taksojuht harilikult kordas teda 
nagu kaja. Kuid minul oli huvitav! 


Näiteks päev Loranis. Loran on linnaosa, mis kunagi nagu Aleksandria Kadriorg koosnes 
üksnes hõredalt paiknevatest, aedadega ümbritsetud villadest. Sambad, kipsdekoor ja mida 
iganes kujutlusvõime võiks taga nõuda — seda kõike siin on. Moodne aeg aga on tulnud ja 
villade vahe kõrgelamuid nii täis tippinud, et praegune tänavafront meenutab iseenesest 
pigem Pärnu maanteed Vabaduse väljaku lähistel Tallinnas, millesse aeg-ajalt järjekordse 
majanurga tagant avanev pastelne villa ja seda piiravad rohelised palmitutid siiski mõnusat 

vaheldust toovad. 


»Siin elavad rikkad inimesed,“ märgib Teispool tunnustavalt, viidates tänavaveerde pargitud 
hõredale autorivile. Kuigi sõidukid on enamasti miniformaadis ning Daewoo ja Hyundai 
kipuvad olema juhtivad margid, siis juba uuema kui kahekümneaastase auto omamine ise on 
siin kandis kõva sõna. Jõukusest annavad tunnistust ka silmnähtavalt eksklusiivseid 
köögisisustusi müüvad butiigid jm elitaarsem kaubandus. Juveelimuuseumi aga, mida 
muuhulgas siiakanti otsima tulime, me ei leiagi. Keegi pole sellisest kuulnud, ei ole näinud. 


Tagasi sõidame trammiga. Trammiliin läbib Aleksandriat ühest otsast teise läbi kõikide 
järjestikkuste linnajagude ja kahekümne viie piastrilise piletiraha eest on tõeline turisti 
kingitus. Trammi (nagu ka metroo, kus selline on) esimene vagun on ainult naistele, 
tagumine ainult meestele, kus küll ka naised mehe saatel võivad viibida, siis näiteks 
abielupaarid või ema täiskasvanud pojaga vms, keskmine aga on segavagun, kuhu niisiis end 
Teispoolega istuma seame. Linnapilt akna taga hakkab vahelduma selgelt räämasuse, kuid 
samal ajal ka suurema elavuse suunas. Kui Loranis juhtus tänaval vastu Egiptuse mõistes 
vaid üksikuid inimesi, ning elamute vahelduseks olid ainult võrdlemisi inimtühjad kauplused, 
kuid ei ühtki toidukohta, siis jõudes all-linna lähistele Ibrahimiasse, ilmuvad tänavaveerde 
esimesed gahwad, põiktänavatest paistab elavat kauplemistegevust kohalikul souk”il, ning 
trammi tungib grillkana lõhna. Otsustamegi sõidu katkestada ja leida õhtusöögiks midagi 
hamba alla. Krõbepruuni kuuma grillkana saab tänavaletist kätte eksklusiivsemat sorti tassi 
kohvi raha eest. 


Olles kuulnud minu naljakast harjumusest linnas ringi jalutada ja ,,mitte millegi“ vaatamisest 
vaimustuses olla, kutsub Teispoole Aleksandrias elav töökaaslane ja tuttav meid ,, külla“ oma 
linnaossa. Karmouz on umbes Aleksandria Kopli — kesklinnast eraldab teda ainult 
raudteejaam ja -liin. Kui Lorani tunnuseks on villad, siis Karmouzi tänavaid servavad kõige 
ehtsamad paleed, st hooned, mis olid paleed umbes sada ja sada viiskümmend aastat tagasi. 
Sambad pragunevad ja akendest ei paista päike läbi, kohati isegi asendab klaasi vineer. 


Välisserva aga piiravad vananevad kolmanda järgu paneelmajad, rõdud tulvil olmekola ja 
selle kohal rippuvat pesu. 


»Hoia mul tugevasti käest kinni, ära jää mitte midagi vaatama, ja ära räägi,“ ütleb Teispool, 
mind kiiresti läbi tungleva turutänava juhtides. Ümberringi laiuvad parasjagu koormatäied 
naiste aluspükse — odav Hiinas toodetud sünteetika, seejärel ööpesu ja muud rõivad. 


»Näe, siia tänavale ei sisene ilma olulise põhjuseta isegi kohalikud,“ viitab ta sõber 
järgmiseks ühele hämaravõitu alleele, mille algust otse kui väravat kummaltki poolt piiravad 
kaks kunstipärast sammast. Kuuldavasti on just sellel, Karmouzi südames paikneval 
tänavajupikesel täita märkimisvääme roll Aleksandria igaöises narkoläbimüügis. 


Kuid just Karmouzis asub muuhulgas kuulus Pompei sammas, siis mitte samanimelise Itaalia 
linnakese, küll aga samanimelise Rooma väejuhi järgi nime saanud, keda usuti siia maetud 
olevat. Kunagise templisammastiku viimane jäänuk asub väikese pargikese taga keset 
varemeteväl ja ja palju seal vaadata pole, kuid sinise taeva ja valgete pilverünkade taustal 
mõjub üheksameetrise ümbermõõduga roosast graniidist hiiglane päris fotogeeniliselt. 

Pärast joome teed kohalikus gahwas ning ühele bataate küpsetavale kaarikule end sappa 
sättides longime Teispoole sõbra galantsel eskortimisel uuesti Karmouzist välja. Mu fotokas 
on tulvil pilte sammastest, treppidest, bataatidest, nende küpsetajatest, lagunenud ja veel 
lagunenumatest majadest, ning Teispoole sõber paisub uhkusest minu vaimustuse üle, kuigi 
natuke ajab see kõik poisse ka naerma, sest kuidas saab vaimustuses olla mingitest vanadest 
pool-lagunenud majadest? Kuid need majad on nagu väga ilus väga vana naine, mis, kuigi 
esmapilgul kortsus ja räsitud, oma sarmi päriselt mitte kunagi ei kaota. 


Teispool tasapisi harjub ja küsimus ,,kas seal ka ilusaid vanu maju on“ ei kutsu varsti enam 
esile homeerilisi naerupahvakuid ega silmade pööritamist. On aeg talle sööta järgmise 
raskuskategooria ülesanne — sõit Aleksandriast välja. 


Alustame lähematest linnaosadest — Agami ühel pool ja Abu Oir teisel pool on otse kui 
Aleksandria Viimsi ja Rocca al Mare. Agamisse sõidame ühe rendikorteri üle vaatamise 
ettekäändel, lootuses leida midagi hotellile vahelduseks. Umbes kümnes peatatav takso on 
nõus hinnaga, mida Teispool on nõus maksma, ja 25 £E eest alustame julgesti pooletunnist 
teekonda Aleksandriast lääne suunas, Agami nimetuse all tuntud cannarajooni. 


Kahjuks ei paikne meile pakutud korter Agami luksuslikumal, ööeluga täidetud ribakesel, 
vaid hoopis Kuuenda oktoobri nimelises uuslinnaosas, mis nagu paljud uued 
eluasemeinitsiatiivid Egiptuses kannatab selle all, et need, kes eluaset vajaksid, ei jaksa seda 
siia osta, ja kes ostavad, ei taha siin elada. Paneellinnake, kuigi Lasnamäele ja Mustamäele 
ehitusdekoorilt selgelt silmi ette andev, on pea kummituslikult inimtühi, ja vaid üksikud 
poekesed kesksel tänavajupil annavad märku sellest, et keegi kuskil siin siiski elab. Pääseb 
linnaosakesse — ilmselt tühjalt seisvatel pindadel marodöörluse ära hoidmiseks — läbi valvega 
väravakese spetsiaalse elaniku kaardi alusel, meile saadetakse seks puhuks uksehoidja 
väravasse vastu. 


Korter on nagu odav üürikorter ikka sisustatud mitte ka liigselt inspireeriva päevinäinud 
puitmööbli ja ära magatud vahtkummimadratsitega ning valge plastmööbel iseenesest 
väikese toa mõõtu rõdul vaimustustegurit oluliselt ei tõsta. Kuid vaade on võimas! Otse ees 
laiub mitusada meetrit heledat riivaranda, mille taga peksavad vastu betoonist lainemurdjaid 
Vahemere võimsad lained. Lainemurdjad on mingilgi turvalisuse tasemel suplemisvõimaluse 
teltamiseks. Vaatame seitsmenda korruse kõrgusel vasakule ja siis paremale, kuid nii 
kaugele kui silm ulatub, see rand ei lõpegi. Alla jõudes möödume aiaga piiratud klubitaolisest 
kohvikust, kus ka ujumisbassein. Lisaks siin aega veetjatele, ja veel üksikutele ranna veeres 
päikesevarjude all, on liivaväli vee ja majade vahel pea inimtühi. Rendilepinguks seetõttu 
siiski ei lähegi — ei tulnud me ju Aleksandriasse Teispoolega inimtühjuses tõtt vaatama. 


Abu Oir teisel pool Aleksandriat on kontrastiks nagu inimestega täidetud karjaaed. ,,Endine 
kaluriküla, mitmete eksklusiivsete kalarestoranide asukoht,“ oli kirjeldus reisijuhis meid siia 
meelitanud. Mnjah. Laevakõrgusi korruselamuid tihedalt täis tipitud rannajoont vaadates ei 
kangastu kaluriküla siin küll kuskil enam. Kitsuke veepiir hoonete ees on mitme meetri 
laiuselt palistatud kus toolide, kus laudade, kus ainult päikesevarjudega, ja kõike seda 
täidavad inimesed, inimesed, inimesed. Neid on päikesevarjude all, vees ja vee piiril, noori, 
vanu, naisi ja mehi. Kõige suuremat arvu ujujaid näen just siin. 


Randa pääsuks kehtib kas pilet või — laudade olemasolul, miinimumtellimuse nõue. Meie 

tellimus toob meile veidike käärima läinud mahla puuviljadest, mis veel mõni päev tagasi 
ehk isegi värsked olid. Vaidleme veidi, kuid kumbki pool omast ei tagane, seetõttu lõpuks 
lihtsalt lööme käega ja jalutame minema. Kui Eestis rannas midagi teha pole, siis on 
vähemalt huvitav vaadata konkurentide bikiinimoodi. Siin seda rõõmu ei ole, kuid igavuse 
peletavad pareminigi pilsi vee piiri loivavad rannakaupmehed. Keegi müüb klaaskastist 
küpsetisi, veel üks — poisikeseohtu — mingeid kohalikke maiusi, siis üritab keegi lapsepea 
suurusi tühje rannakarpe meile maha parseldada, ning järgmiseks möödub õhupallide ning 
täis puhutud ujumisrõngaste ja veeloomade värvilise pilvekese alt vaevu nähtav vanem mees. 


Igav kindlasti ei hakka, kuid tuulise ilmaga kiiresti tühjenev kõht annab märku ja suundume 
niisiis otsima neid mainitud , legendaarseid“ kalarestorane. 


»Kindlasti merevaade,“ sean esteetikust mina tingimuse. Sellist otsides jõuame lõpuks välja 
ranna kaugemasse tippu ühe kreekasiniste aknaraamidega lubivalge hoone ette, kus selgub et 
asubki just see kohalik kuulsaim kala söömise koht — restoran Zephyrion. Ukse ette pargitud 
laevasuuruste mersude ja maasturite järgi saaks sellest vast aru taustu tundmatagi. 


Asutus ise on tagasihoidlikult odavate laudade ja toolide ning merevaatega sisustatud valge 
karp, ning et aknaalust lauda meile ei jätku, keegi meid ka teenindama ei tõtta ja külmletist 
demonstreeritava kala hindade peale Teispool üldse kahtlevalt pead raputab (nii kallis?!), 
kõnnime suhteliselt kiiresti uksest välja tagasi. 


»Kui Jeebi ostame, siis tuleme siia tagasi. Tellime kõige kallimat kala otse autosse ja sööme 
seal, välja ei tulegi!“ ütlen trotslikult. 


Teispool ainult naerab ja juhib mind majade vahelt läbi pisikesele väljakukesele, kus end ühe 
gahwa ukse ette pargime ning Teispool toob tee ja mahla kõrvale kusagilt kõrvalt võileibu. 
Meie ees ringväljakukesel kihab harilik keskpäevane agulielu, mille taustal ikka ja jälle 
möödub eeslirakend, sabas kõrgeks kuhjatud vankritäis kuldseid sibulaid. Vist mitte kusagil 
pole ma näinud nii palju eesleid ja nende järel nii palju sibulaid kui Abu Oiris. Sibulad mulle 
Abu Giriga seoses meelde jäävadki, kalad vähem. 


Kala ei jää meil Aleksandrias siiski söömata. Käidud radu tuntud toidukohtadeni iga kord 
veidi varieerides juhtume ühel õhtupoolikul põiktänavakesele, mis on ühtlasi kalarestoran. 
Tänavarestoran või restoranitänav, kuna jupike on pea täies osas kahelt poolt laudadega 
palistatud. Ma ei tea, miks see just nii on, aga külastamist vääriva kalarestorani tunnusteks 
vist pea kõikjal maailmas on, et restoran ise on suhteliselt armetu, või igatahes tagasihoidlik, 
kuid ta (esiteks) kindlasti kubiseb külastajatest ja (teiseks) sinna ette on pargitud vähemalt 
üks luksusauto, kuigi sageli enam. 


Kalu möödab siin kätte sageli omanik ise, kes meid teadmata põhjusel niiöelda oma tiiva alla 
võtab, alati alustuseks kättpidi tervitab ja Teispoolele isiklikult näpunäiteid jagab päeva 
parima saagi suhtes. Teispool harilikult tellib kuhja friteeritud krevette ja kalmaar, mina 
eelistan krabisid, ja paar-kolm kala lisaks käib asja juurde nagunii. 


Restorani ega tänava nime ma tol korral meelde ei jäta, kuid kohe kalaleti taga kannab ristuv 
tänavake nime Rue de Crõte ehk siis Kreeta tänav. Aleksandria minevikule vihjavalt on 
tänavasildid vanades linnajagudes sageli prantsuskeelsed. Ka siinsed haritumat sorti 

jutututtavad pärivad Teispoolelt mitmel korral, kas ma prantsuse keelt räägin — kuna just 
prantsuse keel on siinse intelligentsi armastatuim suhtluskeel, samas kui inglise keel on 
märksa ,labasem“ tänava- ja kaupmeeste keel. 


Minu hingei anna nüüdki veel rahu. Viiskümmend kilomeetrit Aleksandriast itta suubub 
Vahemerre Niiluse üks kahest harust, ja just seal asub linnake poeetilise nimega Rosetta, kust 
kunagi — just siit — leiti laavamust kivi (tegelikult hall granidoriit), millel üks ja sama tekst 
kolmes eri kirjas, sh Vana-Egiptuse kiilkirjas. Just Rosetta kivi aitas niiviisi lõpuks kiilkirja 
dešifreerida ja seejärel juba soravalt lugeda kõiki läinud aegade sõnumeid meile. Kivi ise 
huvitab mind vähem, kuid kirjade järgi on Rosettas ka esinduslik kogu ottomani perioodi 
ehitisi, aga ottoman — see üldjuhul tähendab midagi õhulist ja romantilist arhitektuuris, no 
igatahes ilusat. Rosetta tänapäevane nimi on Rashid, poleks see asjaolu teekonnajuhist mulle 
viimasel hetkel päästvalt meenunud, oleks linnakeses käimata jäänudki. Sest keegi ei tea, mis 
loom on Rosetta — ei Teispool ega ükski meie Aleksi tuttavatest. 


Sõidusuund lõpuks tuvastatud, veedame veel tunnikese Teispoolega Aleksandria tänavaid 
mõõtes. 


»Ei, siit see buss küll ei lähe, läheb selle ja selle väljaku äärest,“ öeldakse ühes kohas. 


»Jah siin see peatus varem oli, aga on juba ammu mujale viidud“, kuuleme järgmisse punkti 
kohale jõudes. 


Õnneks meenub meile lõpuks, et Abu Oiri sissesõidu lähistel nägime ühel ristmikul teeviita 
kirjaga , Rashid“. Otsustamegi sinna sõita ja ristmikul mööduvaid busse püüda. Meil veab, 
sest ristmik osutub üheks Rosettasse suunduvate minibusside peatuskohaks, ja kaks järgmist 
juba ootavadki. 


Rosettast leiame lõpuks selle ,endise kaluriküla“, mis Abu Oirist ammu haihtunud. Rosettas 
on kalurid, on kalapaadid, on võrgud, ning muidugi kala ja selle söömiseks arvukaid 
restorane jõekaldal. On isegi laevaehitustööstus ning parasjagu käsil oleva, väiksema maja 
suuruse luksuskaatri poolelioleva kesta järgi saan ma aru, et Comiche'ilt paistvad 
Aleksandria lahel ulpivad kaunid valged kaatrid polegi mitte moodsast klaasplastist, vaid 
vanast heast puidust. Nad on lihtsalt klaasplasti joonega lõigatud ja valgeks värvitud! 


Kuid ,, ilusaid maju“ ei oska jälle keegi juhatada. Teispool, kes nagunii suurem asi seikleja 
pole ja seetõttu päeva suhtes juba ette torssis on, muutub iga minutiga järjest tusasemaks ja 
temaga suhtlemine järjest võimatumaks. Ühel hetkel viskab ka minul üle — pole ju mõtet 
minna veetma kena ja huvitavat päeva, kui juba ette otsustad kõik ära rikkuda. Istun tänava 
veerde kõnniteeservale potsti maha, ja edasi liikumast keeldun, kuni Teispoole tuju ei parane. 


»Eesel!!“ ütleb mulle Teispool, mõni päev hiljem Aleksandria-Kairo kiirrongis 
mobiilikaamerasse nägusid tehes, ,,Sa oled eesel! Ja ma pole sind kunagi armastanud!“ 


See ajalooline salvestis paraku hävis koos asjaomase mobiilseadmega vanadussurma 
suikudes. Kuid eeslivõtetest on Rosettas abi. Teispool tõmbab suunurgad veidi ülespoole ja 
peatab mööduva takso, kes ka , ilusatest vanadest majadest“ kunagi pole kuulnud, kuid 

reisi juhist veeritud tänavanime peale siiski noogutab ja nõustub meid sinna viima. Juhtumisi 

paneb ta meid maha otse turistidele mõeldud väikese tahvlikese ees väljakuveerel, kus minu 
otsitud majad ridamisi peal. Voilä! Suundumegi siis avastama. 


Kõik need vaesekesed kaeblevad hoolitseva käe ja veidikese mördi järele, ning oma 
tabalukustatud uste ja tühjade aknasilmade tõttu on üpris kurva ilmega, nagu kasutult seisvad 
hooned ikka, kuid — kenad jah. Küpspunane tellis ja sekka laotud õhulised ommamendid. 
Kaamera mu käes plõksub õhinal ja mina olen rahul. Lisaks sõidule endale, mis Siinai 
kõrbele vahelduseks kulges läbi apelsini- ja mangosalude, olen ma ka oma ottomani ajastu 
»vanad ilusad majad“ ära näinud ning Rosettas veedetud päevaga pilgeni rahul. 


Jõuame veel tagasi jõe äärde kalaga maiustama ja pildistama algarvelikult värvirõõmsaid 
kalapaate, mis siin küll on pigem laevukeste mõõtu. Taamal keset jõge püsib vaevu pinnal 
lootsik, viimse piirini täis kuhjatud poisikesi, kes seda vettehüpete platvormina kasutavad. 
Vetelpäästjaid ega muid täiskasvanud valvesilmi ma ümbruskonnast ei tuvasta... Ning meie 
tellimus viibib, sest kõrval käristab kohalik ärimees välja (Teispool sosistab, et) olulistele 
kohalikele valitsustegelastele ja selle laua pilgeni täitmisele kulub üksjagu aega. 


Tagasi Aleksandriasse sõidame taas minibussiga, kuid mööda uut kiirmaanteed. Päike on 
loojunud ja langevas õhtupimeduses eristab silm vaid läikivat veepinda mõlemal pool 
maanteed — tee kulgeb üle ühe neist laguunitaolistest järvedest, mida Vahemerest eraldavale 
maakitsusele Aleksandria ongi ehitatud. 


akeajeak 


Vahele jääb pikk periood pereehitamist, kuid Aleksandria ei lähe meelest. Üks, kaks, kolm... 
viis(!) aastat on möödunud, kui lõpuks kevadpüha Sham el Nesiimi eelõhtul taksoga taas 
hotelli poole teed teeme, kaasas lapsed ja veel pool Teispoole peret. 


Hämmastav, kui ilus ja puhas linnas nüüd on! Siis kesklinnas. Ostutänavad, mida mäletasime 

sama murenenud-tolmustena nagu kesklinn Kairos, on saanud värske asfaltkatte, ning 

kitsaste, tihedalt poekesi ja kohvikuid täis lükitud tänavate labürint väikeste platsikestega 

ai avi a tekitab kõigepealt mulje, nagu oleksime sattunud... noh ütleme et Eestist 
veitsi. 


Seekordsed plaanid näevad ette õhtustamist ikka tolles samas lemmikus tänava- 
kalarestoranis, jalutamist piki Comiche'i ja järgmise pühase päeva veetmist kusagil vabas 
õhus mere lähistel. 


Kuid kõigepealt tuleb end möllida hotelli. Kuigi telefoniga me ühendust ei saanud (muidugi 
oli number ammu muutunud!), on meie kunagine kodu kaheks nädalaks Kouta hotell kenasti 
alles. Koutas pole küll merevaadet, kuid asub ta kenasti ühe kõige popima tänava Zaad 
Zaghlouli nurgal, kust nii rannapromenaad, poodlemistänavad, söögikohad kui 
vesipiibukohvikud on kõik mõnesaja meetri raadiuses kättesaadavad. Et omal ajal just siin 
ainsana oma pseudo-orfi-lepinguga peavarju saime, oleme omanikule tänu võlgu. Ning tulvil 
nostalgiat. 


Kinnistu asukoha eest muuseas võib omanikku ainult kadestada. Milline hiilgav tulevik seda 
hetkel koltunud kuid ikkagi keskseimat kanti Alexis nimega Ranl Station (Liiva jaam?) 
ootab, on aimatav tänava vastasküljele kerkinud, hiiglaslike merekarpidega dekoreeritud 

potisinise seinaga pilvelõhkujast, milles näib paiknevat eskalaatoritega varustatud uus 
luksuslik mall. 


Ka hotelli on läbi teinud uuenduskuuri. Kouta, mis on üks harilik pruunide puittahveldistega 
asutus Aleksandria sõjaaegse hiilguse veidike väsinud stiilis, omal ajal imponeeris meile 
kõige enam oma lagede kõrgusega. Omanik on selle nüüd nutikalt ära kasutanud ja toad 
vertikaalselt poolitanud nii, et ühele poole on tekkinud juurde täiesti uus normaalkõrgusega 
korrus, ja teisele poole rida kahekorruselisi tube, milles igas kuni kuus voodikohta. Ega 
vähemast ühele tõelisele Egiptuse perele ei jätkukski, võetakse ju retkedele sageli ikka ka 
mõni lähisugulane, vähemasti õde või vend abikaasa ja lastega kaasa. 


Meilgi on kaasas Teispoole mõlemad õed ning ühe abikaasa ja teise ,,peika". Maksame 
täpselt sada viiskümmend viis kohalikku naela ja selle eest kolime kõik abielutunnistuse 
omajad kui üheks pereks loetavad mehed ja naised ühte ainsana vabasse kuuesesse tuppa, 
"peikale" aga leitakse voodikoht kusagil kõrval. 


Isegi tualetinurgake on tubadesse tekkinud, kunagi oli pesemisvõimalusega tube hotellis 
täpselt kaks. 


Ööbimine lahendatud, suundume otsima kalarestorani. Ega kaugele polegi minna, mõnisada 
meetrit pilti Zaad Zaghlouli ja siis majade vahelt sinka-vonka Comniche'i suunas, kus 
tänavakeselt nimega Rue de Crete avaneb meie romantiliste mälestuste objekt — pooleldi 
poollagunenud hoones ja pooleldi trotuaaril paiknev restoran Shaban. 


Lonely Planet seda kohta ei tunne, ei tea enamik egiptlasigi ehk, kuid ometi on visuaalselt 
hädise välimusega asutus alati rahvast täis. Vabu laud pole peaaegu kunagi, kuid kaua ootama 
ei pea, sest ega pikalt siin keegi ei moluta — siia sõidetakse ette mersude ja mitsudega, tollel 
õhtul parkis üks Alfa-Romeo, süüakse kõht kala täis, ja minnakse jälle oma teed. 


Valime letist neli kilo kala ning igale suu seks veel kalmaari, krevette ja krabi, ning pärast 
väikest ootamist istume maha parasjagu vabanevasse lauda. 


Kala polegi Egiptuses nii odav lõbu, või on paigake oma populaarsusest õppinud, igatahes 
tundub uusi hindu vaadates, et lõhegi on Carrefouris odavam, Eestist rääkimata. Kuid kala 
sööma sai ju tuldud. Seega laadime laua täis ja asume asjatama. Oma teist sünnipäeva alles 
ootava Kahe käsi käib taldriku vahet nii vilkalt, et ema ei jõua järgi ja isa suur käsi peab appi 
tulema fileed ette andma. 


Laste rõõmuks seavad söögi ajal end laua alla ootele kaks kassi. Kasse liigub tänaval 
rohkemgi, vist mitte üllatuslikult läikiva karva ja silmnähtavalt hea toitumusega. Et "otta" on 
ühtlasi Kahe hetke lemmikloom, siis kaua me laua ääres ei konuta — kalanälg kustutatud, 
hakkab plika toolil nihelema ja et teda tagasi hoida on suhteliselt ebamugav, siis — ülejäänud 
alles lõpetavad — läheme koos kasside avastusretkele, ikka noorem entusiastlikult ees sibades 
ja vanem (mina!) lontsa-lontsa järgi vantsides. Kuni jõuame järgmisele tänavanurgale kus 
"restoran" ka lõppeb ja päris mitu kassi mõnusalt mäletsedes istub. Kaks muidugi ei kõhkle 
ning — naera või nuta — istub matsti trotuaariservale maha kassidega juttu sobitama, Kuid ega 
väikelast puhtana hoida on nagunii lootusetu tegevus. 

Pärast jookseme samamoodi jälle piki tänavajuppi tagasi, väikese peatusega ikka iga 
sodihunniku juures, kus mõni vurmakandja alles maiustamas. 


Edasine plaan näeb ette jalutuskäiku mereäärsel promenaadil. Paralleeltänavast üle ja juba 
meri paistabki, aga — sa mu meie, kui külm seal väljas on! Egiptlastest sugulased on kes 
särgi, kes jakikese väel, oleme ju tulnud ,,suvitama". Kuid Sham el Nesiim on seekord 
jõudnud pea kolm nädalat harilikust varem, päris aprillikuu algul... Lastele olen õnneks 
võtnud joped kaasa — eestlane ometigi teab, mida ,,meretuul" tähendab. 


Asi ajab küll naerma, kuid kui pärast pisukest tiiru uuesti majade vahele tagasi pöördume, 
ohkavad kõik kergendatult. Jätame noored veel poode kammima ja suundume lastega hotelli, 
sest nende päev hakkab selleks korraks koomale tõmbama, Une-Mati liginemist on selgelt 
märgata. Naljakas, et kuigi hotelli ju ei köeta ja kohe voodi kõrval kõrgub hiiglaslik 
kolmemeetrine rõduuks, siis külm öösel ei hakkagi. Meid on varustatud paksude, karvaste, 
võimalik et täisvillaste tekkidega, mille all on nii mõnus, et kaasa võetud lisatekki tegelikult 
vaja ei lähegi. Lapsed magavad kindluse mõttes fliisides ja nohistavad üsna rahulikult 
hommikuni välja. Eks siin on läinud päeva reisil ja meretuulel oma roll... 


Varast sundäratust niisiis ei tulegi, saime üsna rahulikult ligi kaheksani põõnata, siis hakkab 
ribide vahelt valgust sisse uhama ja vähehaaval väike kohvijanu tekkima. Ükshaaval ajab 
muugi pere end üles, käib kordamööda meie tikutopsist tualetis end kasimas ja usinate 
rännumeestena on kõik see mees ja naine nii üheksa paiku tänaval hommikusööki otsimas. 


Olin muidugi arvanud, et kordame oma romantilist Alexi hommikueinet kohvibaaris tänaval, 
kuid Teispool teeb selgeks, et pool-välismaine paarike veel kuidagi, kuid lastega sellisesse 
kohta ei minda, polevat kombekas. Ei jää siis muud üle, kui suunduda otsejoones Orabi 
väljakule, selline viie minuti jalutuskäik, kus vist ööpäevaringselt on avatud shwerma ja 
võileibade müügikohake. Teele jääb veel pagaritöökoda, kuid sooja sarvesaia huvilisi peale 
minu pole ja ei hakka siis tüli tegema. Brasiilia kohvi poodi nõuan end aga küll sisse. 
Sügavalt sisse! Too pood ehk õieti baar, kus müüakse jahvatatud ubadest valmistatud head 
masinakohvi, on Alexi üks ajaloolisi institutsioone, linna identiteedi kindel osa, mis juba ise 
näitab siinse elanikkonna keskmisest edumeelsemat ja läänelikumat maitset. Ning pea ainus 
võimalus mulle head kohvi väljaspool kodu nautida. Küsingi endale topsitäie menüüst 
veeritud "ameerika" kohvi ja viimasel hetkel meenub mõelda ka Teispoole õele, kes on suur 
cappuccino sõber. 


Olulised vajadused seeläbi õgvendatud, istume keset Orabi väljakut pargikesse maha ja 
"mehed" lähevad tooma võileibu. Meist mööduvad samasugused lastega pered, ratastega 
kohvrid järgi veeremas — ilmselt vastselt hommikul kevadpühi nautima saabunud. Emad 
naeratavad ujedalt, otsekui teatava sammasuse tunnustamise märgiks. Isad vilksavad 
autoriteetseid pilke, ega võõraid naisolevusi päriselt piielda polegi ju viisakas ka. 


Vahepeal tekib perekondlik ekstsess, kui Teispoole vanem õde tahab vennale — siis minu 
mehele! karvupidi kallale minna, kui too hommikusöögi peaorganiseerijana teatab, et igale 
on toodud üks taameyaga ja üks fuuliga võileib. 


»Taameya!” karjatab õde. ,,Ma olen viiskümmend viis päeva söönud taamepyat ja fuuli, ja sa 
tood meile jälle taameyat ja fuuli?!” Tuleb siis Teispoolel ka teine kotike avada, kus 

lihakraam peidus... 
Niiviisi pargikeses meie hommikusöök söödud saabki, eht-egiptlaslikult. 


Edasi taksodesse ja kuhu mujale kui Montazah'sse. Kesklinnast on sinna ligi kakskümmend 
kilomeetrit ehk umbes sama palju minuteid meeldivat merevaatega autosõitu. 


Nii palju ja kenasid kohvikuid EI Gueishil pole ma küll varem täheldanud! Kohati tundub 
terve kilomeetritepikkune promenaad ühe pika ja lõputu korvtoolirivina, sekka vahelduseks 
jupike plastmassi või metalli. Kesklinna päevinäinud postkolonialistlik glamuur teeb 
jõukamates uuslinnaosades teed nikli ja klaasiga viimistletud moodsatele ketikohvikutele — 
Cilantro's, Beano's, Costa Coffee, Starbucks, La Poire ... — nad kõik on siin kohal. 


Montazah' väravates tungleb juba kenake rahvamass ja ka autoväravas liigub asi pigem 
teosammul. Loobume seetõttu taksoga sisse sõitmast ja lunastame jalakäijapääsmed. Veidike 
tunglemist ja oleme paradiisiväravatest sees. Taas üllatus — ka siin on märgatavalt kenam, kui 
mäletame. Võib-olla oli haljastus oodanud kunagi kuningas Farouki, nüüd presidendi 
suveresidentsina teeniva Montazah' lossi restaureerimistööde taga, mis viis aastat tagasi just 
hoogsalt käisid? 


Kõik lähevad elevile, ega sellist parki egiptlane naljalt ei näegi. Kairoski on vaid suhteliselt 
väiksemad moodustised, kui just Saudi heategevate fondide raha eest rajatud Al-Azhari park 
välja arvata. 


Kuigi erilist inspiratiooni meil enam polegi ja ka kell käib kiirelt. Jalutame rannani, klõpsame 
merevaatega pilte ja otsime siis vaba platsi ühe varjulise puu a1l, kus lapsed saavad muru peal 
veidi ringi lustida ja meie ülejäänud hinge tõmmata. Kesklinnas oli meid piiranud 
õhupallimees, kellelt kumbki laps sai ilusa triibulise, täispuhutava rannapalli. Sellega on 
nüüd hea ringi lustida. 


Park on rahvas täis, enamasti pered, kuid teismelised rühmiti — poisid eraldi ja tüdrukud 
eraldi — on vististi vanematest ,,lahti rabelenud” ja lustivad isekeskis. Lapsed mängivad ja 
tegusamad emad sätivad kaasa võetud priimustele teekanne mulisema. Nutikamad on kaasa 
võtnud voodilina moodi asju, mida käepäraste puude või põõsaste vahele tõmmates 
moodustub ruumikas päikesevari — sest kuigi õhk on veel kargevõitu, siis keskpäevane 
lauspäike juba päris kuri. Saan minagi punase nina ja lauba, mis kahe päeva möödudes siiski 
pruunikaks jumeks pöördub. 


Tagasiteel linnasüdamesse jõuame veel kiirelt lõunastada tee veerde jäävas popis ja suure 
käibega kiirtoidukohas GAD, millel esindused nii Kairos kui Alexis ja mis pakub egiptlasele 
harjumuspärast toitu nagu kofta, kebab, tahiina, hammus, babaganuu jms. Ja selle kõrvale 
korvitäite kaupa ahjusoo ja värsket leiba. 


Esimesest bussist jääme maha, järgmisele ei saagi enam piletit, ei jää üle muud, kui lunastada 
toolid lähimasse linna viivale altematiivile. Tagasisõit kujuneb nii õige elamusrohkeks — sõita 
saame veel ka tuktuk ja minibussiga, enne kui Shebini serva jõuame ja sealt takso abil koju. 
Kaasas olnud murjanid, kes on vist puhtaks poleerinud kõik bussi istmevahed, samal ajal 
vaba käega lakkamatult kartulikrõpse sisse ajades, rändavad vanni ja sealt voodi ning 

magavad hambad laiali hommikuni. Meie Teispoolega saame veel kaks päeva järgi magada, 
nii läbi võtab kahepäevane matk võõrasse linna patareidega kahese mootorjänese ja 
kapriisidega neljase printsessi seltskonnas. 


Kuid omamoodi korda see kõik ju läks. 


»Lähme millalgi kahekesi tagasi," tonksan Teispoolt teleka ees. Kui ta seda nüüd enam 
kuuleb... 


Sest kuigi ka laste rõõmule kaasa rõõmustada oli tore, on Aleksandria tegelikult parim 
nautimiseks kahekesi koos abikaasa või mõne teise hingelähedase kaaslasega — miks mitte 
näiteks fotoaparaadiga. 

Pool sajandit iseseisvust ehk Egiptuse kaasaegne 
majandus ja poliitika 


Pilt, mis avaneb eestlasele riigist tänases Egiptuses ringi liikudes, on (pakun, et) kõige enam 
lähiajaloo sünnitis. Või kui lähiajaloo just — ei saa ju välja jätta Suessi kanali avamist 
poolteist sajandit tagasi, kuivõrd just Suess on tänase Egiptuse üks kolmest suurimast 
välistulu allikast. Kaks ülejäänut on turism ja välismaal elavate egiptlaste rahasaadetised. 


Suess niisiis on Egiptuse õnn, kuigi esialgu rohkem õnnetus. Kanali lõpuleviimise paiku 
1869. aastal valitsenud Ismail Pashal oli ambitsioone korraga veel mitmeteks Egiptuse 
moderniseerimise ja , läänelikustamise" suurprojektideks, mida finantseeris muretult 
eraldatud Euroopa laenurahadega. Parasjagu kestis Ameerika kodusõda, mis sealseid 
kaubakanaleid sulgedes kasvatas nõudlust Egiptuse puuvillale, parasjagu kulges kõik hästi. 
Kuid juba paari aasta pärast õnn pöördus ja oli selge, et riik ei tule kallilt ostetud laenude 
tagastamisega toime. Kui lisandus kaks järjestikkust aastat, mil Niiluse üleujutus jäi oodatust 
väiksemaks ja põhjustas riigis suure viljaikalduse, loovutas Egiptus algul oma osaluse Suessi 
kanalis, vähehaaval aga kogu iseseisvuse, Suurbritanniale. 


Inglaste ülemvõim kestis ligi sajandi, Briti väed lahkusid lõpuks alles 1954. aastal. Siis oli 
Egiptuses juba kuningas kukutatud ning riigipeaks (natsionalistliku valitsuse eesotsas) 
sõjaväeohvitser, madalama keskklassi peretaustaga Gamal Abdel Nasser. 


Nasser on äärmiselt populaame Teispoole vanemate generatsiooni hulgas siiani. Kuigi 
paljuski vist temale võlgneb Egiptus oma tänase kergelt sovjeetliku väljanägemise. Nasser 
polnud küll suisa sotsialismi jünger, kuid kui lääneriigid 1950ndatel esmalt ütlesid ära 
Assuani tammi ehituse rahastamisest ja seejärel ka relvade müügist Egiptusele, Iisraeli 
silnmähtava sõjalise aktiveerumise taustal, ajas Nasser selja sirgu, riigistas esmalt 1956. 
aastal Suessi kanali ja seejärel suurema osa Egiptuse majandusest — pangad, 
kindlustuskompaniid, viiskümmend laevandusettevõtet ning suure osa raske- ja 
mäetööstusest — ning ülejäänuid sundis müüma kontrollosaluse riigiametitele. Ning hakkas 
Nõukogude Liidu tehnilise, haridus- ja majandusabi toel Egiptust ,,industrialiseerima". 


Nasseri populaarsuse taga ongi eeskätt Suessi tagasivõtmine Egiptusele ja vaesemale 
elanikkonnale (kes ju moodustab ülekaaluka enamuse) muidugi imponeerisid ka tema muud 
riigistamised — kaks maareformi, mis jätsid suuromanikele algul 300 ja hiljem kõigest 100 
feddanit (vastavalt umbes 120 ja 40 ha) maad, ülejäänu olid nood kohustatud alla turuhinna 
riigile müüma, kes omakorda müüs maa paari hektari kaupa edasi väiketalunikele. (Enne 
reforme kuulus kuni 98% Egiptuse põllumaast umbes 2% suuromanikele.) Ning Nasseri 
industrialiseerimisprogramm lõi hulgaliselt töökohti. Lisaks käsutati ettevõtted jagama 
vähemalt 10% kasumist palgalisana töötajatele ning veel 15% investeerima kohalikku 
infrastruktuuri ja töötajatele eluasemete ehitamisse. 


Muidugi siis on populaame! 


Umbes samast ajast siiani kestab ka esmatarbekaupade riiklik subsideerimine. Ligi 
kolmveerand elanikkonnast omab õigust osta soodushinnaga suhkrut ja toiduõli vastava 

sooduskaardi ettenäitamisel, ning tänavatel müüakse subsideeritud hinnaga karedast jahust 
lapikleiba igaühele. Subsideerimisele kulub ligi 5% riigieelarvest ja seda hauguvad 
ilmlõpmata kõikvõimalikud välisagentuurid. Kuid pole kerge reformida terve valijaskonna 
elu korraga pealtnäha halvemaks. Veel nii hiljuti kui 2008. aasta kevadepoole puhkesid 
Kairos tänavarahutused, kui jahu nappis ja leivajärjekorras ootajad defitsiitsete palukeste 
pärast omavahel kisklema läksid. (Too valitsuse doteeritud jämedast jahust lapikleib maksab 
muust leivast 5 korda vähem, makstes õieti eimidagi.) 


Nasseri kaaslane ja järeltulija Anwar Sadat siiski just reformida üritas. 1970. aastal riigipeaks 
saanud Sadat pööras selja Nasseri katsetustele sotsialismi vallas. Alles riigistatud ettevõtteid 
hakati jälle otsast privatiseerima (esialgu küll rohkem kõnes, taasprivatiseerimiseni jõuti 
konkreetselt 1990ndatel ja protsess kestab siiani) ning Sadat avas uuesti tee ka 
eraettevõtlusele ning väliskaupadele ja -kapitalile Egiptuses, kahjuks esialgu küll peamiselt 
tarbekaupade impordile. Ehitati arvukalt välishotelle, 1975. aastal oli korraga kaalumisel ligi 
50 projekti, kuna Sadat võrdsustas välisturismi tähtsuselt nafta ammutamisega. (Tal oli ka 
õigus — praeguseks on turismitulud naftatuludest ette jõudnud, ja lõppu pole veel näha.) Ning 
Sadat üritas oma samuti tohutu populaarsuse najal kaotada toidu subsiidiumid, kuid see tema 
õnne paraku pööras. 


Sadati ajajärk on seetõttu ühtlasi üpris vägivaldne, kuna reformid tekitasid vastuhakku ja 
vastuhakkajaid üritati vaos hoida karmide meetmetega. Järsult suurenes tollal koptide 
tagakiusamine ning religioossed kokkupõrked. Kui koptide kirikupea Shenouda vastuseks 
koptide vastasele vägivallale loobus 1981. aastal tähistamast kopti karnikuaasta peamist püha 
lihavõtteid ning saatis tagasi teda sel puhul traditsiooniliselt õnnitlema tulnud 
valitsusdelegatsiooni, määrati ta asumisele ühte Niiluse deltas asuvasse kloostrisse. 
Vangistati ka kümmekond piiskoppi ja paarkümmend kopti preestrit. Sadat harda moslemina 
kuuldavasti pidas kopte ohuks riigi sisemisele julgeolekule ja andis nende ,,küsimuse" üle 
vastavale teenistusele. Koptide hinnangul saigi neist seejärel siiani kestev 
julgeolekuteenistuse "põhiprobleem". 


Järjekorras kolmas mees Hosni Mubarak on üritanud käia keskteed. Toidu subsiidiumid 
püsivad laindlalt kui kalju ja uksed on lahti pigem tootmisinvesteeringutele kui 
tarbimisimpordile. Egiptusest on näiteks saanud arvestatav tekstiilivaldkonna allettevõtja 
kuulsatele kaubamärkidele. GUESS, MEXX, Tommy Hilfiger jpt kättesaadava hinnaga 
kvaliteetbrändid toodavad Egiptuses, ja mitte märksa odavamas Hiinas, mitte kõige vähem 
ehk sellepärast, et USA on avanud Egiptuse tekstiilikaupadele impordile tariifivaba tee. 80% 
Egiptuse kvaliteetsetest tekstiilikaupadest imporditakse USAsse, ning Euroopasse kõigest 
osake ülejäänud 20%st, mis peamiselt suunatud araabiamaadesse. 


(USA taastas oma rolli Egiptusele abi andjana, kui märkas murelikult, et Nõukogude Liit 
hakkas muutuma nn kolmanda maailma ehk arengumaade suursõbraks ja vastavalt neis 
liigset mõju omandama.) 


Samuti rõhutatakse poliitika ja religiooni erisust ning kõikide uskude võrdset kohtlemist — 
kopti kirikupühade esindusüritustel istuvad telekaamerate ulatusse jäävates esiridades alati ka 
moslemitest valitsustegelased ning alles just sai vähemusreligioon nimega bahaid loa end 
ametlikult ka bahaideks nimetada. Enne olid nad ID kaardita sisuliselt kodakondsusetud. 
Kuid Egiptuse seadused saavad siiski islamist ainest, olles segu shariaast ja Prantsuse 

tsiviilõigusest. 


Kuigi valitsev riigipea sellest hoolimata võrdub populaarsuselt umbes Brežneviga, umbes 
samadel põhjustel, ning rahvasuu paneb talle süüks eeskätt ulatusliku sugulaste ja tuttavate 
ringkonna poputamist usutavasti riiklike tellimuste toel, välishindajad aga kõikvõimalikke 
riiki, kus üleöö üritataks kehtestada demolraatia vähese silmaringi ja haridusega, kuid 
keevaverelisele elanikkonnale, kes tajub küll vabaduse võimalusi, kuid mitte vabaduse 
vastutust. 


Kuid Mubaraki perioodil eeskätt niisiis kasvas valitsussektor riigis — 2/5 kõikidest uutest 
töökohtadest 1990ndatel loodi riigiametnikele, siia alla muidugi käivad ka õpetajad, arstid 
jms riigieelarvest palga saajad. Riigiameti pidamine ja selle abil tulude tekitamine muutus 
tõsiselt populaarseks. 

Majandus hakkas tõsisemalt modemiseeruma peaminister Ahmed Nazifi valitsuse võimule 
tulles 2004. aastal. Nazif on infotehnoloogia-alase haridusega, endine info- ja 
kommunikatsiooniminister, keda võib muuhulgas tänada internetiühenduse kire levi eest 
siinmail. (Ka Egiptus pürgib e-riigiks ja ehitab üles e-valitsust.) Tööstus- ja 
kaubandusministrikski valiti asjatundja, endine Unilever Egiptuse juht ning HSBC panga 
nõukogu liige. 

Nazifi valitsuse esimesteks kiireteks saavutusteks oli kõrgete väliskaubandustariifide 
vähendamine, sh imporditollid 80%1t 40%le, ning uus maksuseadus, mis ühtlustas ettevõtlus- 
ja palgamaksud 20% ning käibemaksu 10% tasemele. 


2004. aasta suvel jõustus ka leping, mis avas Egiptuse tööstuskaupadele tollivaba tee 
Euroopa Liitu. Vastutasuks kohustus riik vähehaaval vabastama tollimaksu alt EL importi. 


Riiklikult peab Egiptus olulisimaks muidugi just ekspordiorientatsiooniga tööstust ja 
ettevõtlust. Suuruselt kolmas välistuluallikas Suessi kanal toodab riigile tulu viis miljonit 
dollarit, iga päev. Suessist on siiski ette jõudnud tulu turismilt ja välismaal töötavate 
egiptlaste kodumaale saadetavad töötasud. Naftatööstus on langenud neljandaks, kuigi 
Egiptus võib peatselt kujuneda gaasi suureksportijaks piirkonnas, investeeringud selleks on 
alanud. 


Igal aastal vajaks Egiptus juurde pool miljonit kuni 700 tuhat uut töökohta, ehk vähemalt 
sama palju, kui töökohti kogu Eestis, peale kasvavate noorte tarvis. Kuigi põllumajandus 
annab tööd endiselt enam kui viiendikule Egiptuse elanikkonnast, siis põllumajanduse 
osatähtsus majanduses moodustab praegu kõigest 10-15 protsenti — see kukkus ligi poole 
võrra umbes kahekümne aastaga 1985—2005, kui naftabuumi aastail parasjagu kasvas 
araabiamaades nõudlus odavate Egiptuse töökäte järele. Noored põllumehed lõid labida 
maasse ja lahkusid paremat otsima. 


Veel viiendikule egiptlastele annab tööd valitsussektor ning viiendikule ka tööstus ja ehitus, 
sealhulgas tervelt kolmandikule tööstustöölistest — tekstiilitööstus. 20 000—30 000 töötajaga 
vabrik selles vallas pole mingi haruldus. 


Turism täidab umbes 10% töökohtadest ning on viimased neli-viis aastat kasvanud 15-25% 
aastas, kuid potentsiaal on veel kaugelt katmata. Egiptuse rahvaarv küünib vähehaaval 80 

miljonini, kuid turiste käis 2007. aastal kõigest 10 miljonit. Võrdluseks Prantsusmaa rahvaarv 
on 65 miljoni ringis ja turiste käis viimati 80 miljoni kanti. Turism on seega kahtlemata üks 
majanduskasvu valdkondi. 


Järgmiseks selliseks on tõenäoliselt kõik toiduga seonduv, sest nagu kasvava majandusega 
vaesemat sorti riikides ikka — kui hakkab raha juurde tulema, hakkab inimene kõigepealt 
paremini (ja rohkem!) sööma. 


Ning veel edasi võiksid võimsaks kasvuvaldkonnaks olla olme- ja kodukaubad, kuna esiteks 
on olemasolev baas nõrk (nt kasutatud autosid turul peaaegu ei ringlegi) ja teiseks on 30% 
elanikkonnast kuni 14 aastased ja rahvastiku keskmine vanus üldse 25 aastat. Pea 
kolmandikul rahvastikust seega seisab abiellumine alles ees, ning egiptlane ju ei abiellu enne 
kui selleks on kodu olemas ja see on ka viimase kui lusikapojani sisustatud. 


Ehitus kasvaski võimsalt kuni viimatise USA laenukriisini, kuid kannatab selle all, et keegi ei 
soovi ehitada kortereid, mida inimesed jaksaksid osta, ning keegi ei osta neid, mida 
ehitatakse. Terved linnajaod viisaka välimusega hooneid seisavad pooltüh jalt, sest puudub 
see mõõdukalt rikaste klass, kes sinna osta sooviks ja jaksaks. Või ostavad investeeringuna 
tühjalt seisma need, kes ise sinna kunagi elama ei asu. 


Egiptlane ehitab heameelega hoopis ise, sugukonna vanadele maadele või kusagil linnaservas 
mõnelt eraomanikult poolseaduslikult omandatud põllulapile, kuid suurim probleem seoses 
eluasemetega on riigisisene migratsioon. Sugukonna maade läheduses ei soovi noored elada, 
sest seal pole neile tööd ja pole ka ettevõtlust toetavat piisavat tarbimistaset. Töö otsinguil 
Kairosse suundujatel aga pole kusagil elada — üldjuhul ei toeta nende palgatase ei ostmist ega 
pikaajalist üünmist viisakates tingimustes. 


Seetõttu suundutaksegi õnne otsima, kui tutvused võimaldavad, turismipiirkondadesse, 
Araabiamaadesse või kaugemale Läände. 


Kuidas siis elab neis tingimustes üks Egiptuse pere ja hakkama saab? 


Kõige harilikum pere kuulub umbes madalamasse keskklassi ehk siis omab mugavustega ja 
piisavalt avarat elamispinda ning võimalik et paar-kolmkiümmend aastat vana autot (kuigi 
linnas tõenäolisemalt kasutab ühistransporti ja maal mootorratast). Toiduostud sooritatakse 
enamasti turult ja vaid harva marketitest (kuid toidupuudust pole ja ise loomi ei pea) ning 
lapsed käivad küll riigikoolis, kuid kui just käsitööliste perega tegemist pole, siis neile 
üritatakse anda kõrgharidus. Tõenäoliselt omatakse mõnda sugulast kusagil välismaal — kõige 
tihedamini on keegi kolinud loteriiga Ühendriikidesse ja keegi võib-olla töötab Itaalias või 
Saudi-Araabias. Kuid pere ise pole välismaal käinud, tegelikult ei käida õieti kusagil 
kodulinnast või -külast kaugemal, ning ka rannapuhkused on pigem romantiline mälestus 
ammusest noorpõlvest, kui sedagi. 


Näiteks onu Naeemi pere. Naeem tähendab araabia keeles ,, meeldiv”. Onu Meeldiv on 
abielus oma küla tüdruku Reem'iga (,,gasell"), mõlemil on kõrgem pedagoogiline haridus. 
Meeldiv töötabki koolis õpetajana ja Gasell on kodune, kuigi vahel annab kohalikus koolis 
inglise keele tunde. Kummagi vanemad olid talupojad. Kumbki on ebaaraabialikult pikka 
kasvu, ning eeskätt vanemate näojoontes avaldub otsest samasust papüüruspiltidega ja 

peahoiakus ammuste aegade suursugusust. Nemad on siis vist selle maa sool, etniliste 
egiptlaste järeltulijad. 


Kuigi Naeem annab õhtuti ka eratunde ja saab sellest märkimisväärset lisatulu ehk teenib 
oma ametlikust palgast umbes kümme korda rohkem, siis pere elutingimustes see otseselt ei 
väljendu. Perel on teine maja teisel pool külaservas, mis seisab tühjalt — kuna Naeemi vend 
soovis seal müüa ja ise Kairosse kolida ning et vältida võõraste kolimist nö. oma pere vahele. 
Ning kuna see on hea investeering. Hiljuti ostis Naeem sa jakonna tuhande naela eest veel ka 
maatüki. Kuna ka see on hea investeering. Kuid ta sõidab edasi oma enam kui kakskümmend 
aastat vana, teab mitmendat kätt ostetud punase Peugeot'ga ja alles käesoleval suvel pidas 
plaani muretseda elutuppa konditsioneer. Kolme lapsega pere elab kitsalt koos kahe 
magamistoaga korterikeses kolme korrusega majas, mille esimest korrust rendivad välja ja 
kolmas on ,,varuks" — Reem peseb seal pesu ,,Riga" tüüpi käsipesumasinas ning küpsetab 
leiba jahust, mida ostab viljana ja laseb ise jahvatada (sest nii tuleb odavam). Lapsed käivad 
riigikoolis. Naeem õpetajana kannab harilikult viisakamat sorti euroopalikke rõivaid — 
viigipükse ja särki, kuid naine kannab enamasti galabeyat, välja arvatud pidulikel üritustel, 
mil kannab iga kord eranditult uut uhket kostüümi. 


akeajeak 


Nabil, eelmise vend, on juba astmeke edumeelsem. Nabil on hambaarst ja tema 
tutvusringkonnagi moodustavad peamiselt arstid. Nabilil on maja meie külakeses, kuid ise 
elab ta hoopis kõrvalasuvas linnas, kenas jõevaatega kolmetoalises korteris praktiliselt 
kesklinnas. Kuna tema noor, haritud ja kena, kodus istuv naine ei soovi elada külas, kus tema 
moodsad, euroopaliku joonega rõivad ja katmata pea tänavail liikudes tülikat tähelepanu 
telaitavad. Neil on tuttuus must hõbedaste detailidega Hyundai Esperanza, mida kasutab 
ainult naine, kes ise autoga sõita ei oska, seetõttu on neil ka autojuht. Ja nende ainus poeg 
käib esimese astme gümnaasiumis. Korter on kõigi mugavustega, konditsioneeriga ja tulvil 
kombekohaseid nipsasjakesi, ning naine veedab päevi sõbrannadega kohtudes ning linnas 
poodides jalutades. Kodus kannab ta harilikult galabeyat, kuid külaliste tulles tõttab kohe 
tagatuppa, kus teeb kerge meigi ja galabeya asemel riietub liibukatesse ,,šikkidesse" 
polüesterdressidesse. Ülespoole püüdlikud inimesed nimelt kannavad sageli vabal ajal 
sportlikke rõivaid, ning rikkuri elustiiliga käib ka kaasas kas mõne spordiklubi külastamine 
või (isegi) tervisejooks tänaval. Seda viimast muidugi ainult Kairo valitud linnaosades. 


akeajeak 


Tädi Nevine elab naaberkülas kolmekorruselises majas vaatega otse väljakukesele küla kiriku 
kõrval. Kujutan ette, kuidas tema kopti hing sellest rõõmustab! Nevine töötab õpetajana ning 
on abielus ühes kontrollteenistuses töötava heasüdamliku riigiametnikuga, kelle töökoht 
tõenäoliselt pakub arvukaid võimalusi lisatulu teenimiseks. Ka nemad kannavad harilikult 
euroopalikke rõivaid kõikjal väljaspool kodu. Pere sõidab umbes kolmkümmend aastat vana 
taevasinise Fiatiga. Kuigi majal on kolm korrust ja katusel veel vaba ruumi edasi ehitada, 
elavad nad kõik koos umbes seitsmekümnel ruutmeetril, vanemad ühes ja kõik nende neli 
tüdrukut teises toas. Üle jääb veel avar elutuba, väike köök-topsik ja WC-duširuum. Õdedest 
üks õpib hambaarstiks, üks taastusravi spetsialistiks ja üks farmatseudiks. Üks pole veel 
otsustama jõudnud. 

Hambaarst abiellus hiljuti lähedasest linnast pärit ärimehe pojaga, insenerist oivikuga, keda 
koolis naerdi tema veidi liiga suurte kõrvade tõttu. Kuid kõrvad on sihile viinud — noor 
edukas insener saab oma pruudile lubada ligi kaks korda kallima shabka, kui siinkandis 
keskmiselt kombeks, ja seda ei naera juba keegi enam. Noored kolivad elama ühte Kairo 
satelliitlinna ostetud korterisse, kus lähedal palju tööstust ja seega töökohti inseneridele. 
Küllap arstist abikaasa jääb nüüd koduseks. 


aleajeak 


Vanatädi Elena elab kohe meie kõrval. Elena, kuigi noorena imeilus, koolis käia ei tahtnud ja 
seetõttu abielludes head partiid ei teinud — tema kaasaks on vaesemat sorti külamees, kes 
oma tehasetöökohal invaliidistus ja on nüüd kodune. Pere elatubki mehe invaliidipensionist, 
mida on paarsada paundi kuus. Mees on paha iseloomuga ja sageli tigetsev, vahel isegi 
viiakse hulluautoga ära, aga tuuakse siis jälle tagasi. Elena lapsed on juba ammu 
täiskasvanud. Noorem poeg on hulluke ja abiellumiseks kõlbmatu, elab koos isa-emaga. 
Vanem poeg jäi sõjaväes kaduma ja keegi pole täpselt uurinud, mis temast sai, kuna vaevalt 
vastust sellele antaks. Tütar abiellus linna, kuid leidis samuti halva iseloomuga mehe ja 
hüppas jõkke. Elena on eluga leppinud ja kuigi sisuliselt kehvik, siis enamasti alati 
rõõmsameelne ja lahke olekuga. Tema päevad täidab majapidamine ja naabrinaistega 
tänavaserval lobisemine. Pere elab poollagunenud kahekorruselises majas ning peab kõrval 
põldu, kus kasvatab maisi ja ristikut söödaks oma ainukesele pühvlile ning kanadele ja 
partidele, kes elavad maja teises otsas. Elena toob meile sageli võrratut ise tehtud kohupiima 
ja koort. 


akeajeak 


Onu Samir onoma perekonna ,.rikkur" ja kuulub tõenäoliselt juba keskklassi ülemkihti. 
Insenerist poiss abiellus vaesest Ülem-Egiptusest pärit kena tüdrukuga, kellel tugev ülespoole 
liikumise ambitsioon. Naine ilmub mehe kodukülla ainult möödapääsmatuteks üritusteks 
nagu lähisugulaste matused, ja kannab siis eranditult tumemusti päikeseprille nagu parimates 
ameerika draamades. Naissugulased vihkavad teda, uss selline! Samir alustas insenerina ühes 
Punase Mere kuurortis ja on nüüdseks tõusnud nimeka hotelli peadirektori asetäitjaks tehnika 
alal. Tema kahest tütrest üks õppis farmatseudiks ja abiellus oma õpingukaaslasega, puhtast 
armastusest seejuures. Mees töötab ravimifirma esindajana ja noored elavad traditsiooniliselt 
sisustatud kolmetoalises paneelmaja korteris Kairo popis ja suhteliselt kallis linnajaos, mille 
tänavaid palistavad disainmööblibutiigid ja tuntud rahvusvaheliste kettidesse kuuluvad 
kohvikud ja kiirtoidurestoranid. Nende elu on eriliste edasi liikumise ambitsioonideta, kuid 
suhteliselt muretu. 


Samir ise muretses värskelt uuema ja suurema korteri laste lähedusse, tulvil traditsioonilises 
stiilis, kuid siiski eksklusiivset mööblit koos suurima saadaoleva, juba ise hea mitukümmend 
tuhat maksva vedelkristallteleriga. ,,Palee!" õhkavad külas käinud sugulased. Kuigi tegelikult 
elab pere enamasti Samiri ametikorteris kuurortis, kus ta töötab ning töötab ka vanem tütar 
koos mehega kõik ühes ja samas hotellis. Väi ongi munsterdatud personaliosakonna 
juhatajaks, nii et küllap teoreetiliselt saaksid samast tööd veel kõik seda soovivad lähemad ja 
kaugemad sugulased. Mõned ongi saanud ka, kuid mõned teised on liiga uhked, et paluda. 
Töökohad Egiptuses liiguvad enamasti sugulusliini pidi või tuttavate kaudu. Ainult üksikutel 
kordadel võib sekka juhtuda võõras julge küsija. 

akeajeak 


Lõpuks onu Hani (Õnnelik) on terve elu töötanud haridusüsteemis koolide inspektorina, nüüd 
pensionil. Õnnelik abiellus ühel kontrollkäigul kohatud kena särtsaka õpeta jannaga ja ehitas 
perele maja küla ja linna vahele. Külas elasid Hani vanemad, linnas käis noorpaar tööl. Hani 
sõidab ringi paarkümmend aastat vana saksa motikaga, mida üle päeva remondib, ja ei oska 
oma pensionärielu mitte millegagi sisustada peale kiriku, kus on vastutav laekuriks. Hanil on 
kolm täiskasvanud last. Vanem tütar on toidukeemia magister ja noorem kunstiõpetaja. Ka 
pojal on pedagoogiline kõrgharidus, kuid ta ei rakenda seda. Pere elab kolmekorruselises 
majas, mille teise korruse ehitas veel isa, aga kolmanda juba poeg. Vanem tütar abiellus 
pangaametnikuga ja kolis ära lähilinna. Noorem abiellus inseneriga ja kolis Kairo 
satelliitlinna tööstusrajoonidele lähemale. Mõlemad tüdrukud töötasid abiellumise eel 
kohalikus lasteaias, mitte raha pärast, vaid et ,kodust välja saada", kuid jäid abiellumise järel 
taas kodusteks. Pere ema ja isa kannavad väljaspool kodu eranditult tagasihoidlikes toonides 
maitsekaid läänelikke rõivaid, kuid kodus enamasti galabeyat, nii öösel kui päeval sama, 
suvel õhemat, talvel paksemat. 


Katusel peab perenaine kanu ja küülikuid, et värske liha oleks alati käepärast võtta, ning muu 
raami toob turult. Kui tütred veel kodused olid, küpsetati nädalavahetustel ise leiba ning 
muid kooke ja saiakesi. Kõik kolm teevad suurepäraselt süüa, söögitegemisele nende kodune 
aeg ju peamiselt kulubki ka. Noorema õe kenad ja silmnähtavalt andekad, kuigi õpilaslikud 
maalid ja puidunikerdused tolmuvad kapi taga ja kui neid sealt välja tarida, siis kohmetub ta 
kohutavalt. Need polevat üldse ilusad! See pole üldse oluline! Vanemale õele kingitakse 
seinakaunistuseks hoopis kirikust ostetud ,kunstitöö" — tekstiilist ja trükipiltidest 
moodustatud raskesti määratletavas tehnikas ligi ruutmeetrine neitsi Maarja. 


Pealt kahekümnesed tütred riietuvad kodus enamasti mugavatesse põlvpükstesse ja vennale 
väikeseks jäänud lohvakatesse särkidesse, oma uutes kodudes isegi varrukateta toppidesse, 
millele juhuslikult tänavale astudes või ust avades galabeya peale tõmmatakse. Kodust väljas 
kantakse Kairo servalinnade odavatest kauplustest ostetud traditsioonilisi polüesterkostüüme, 
milles küll algul maadligi küündinud seelikud järk-järgult lühemaks muutuvad ja pisitasa ka 
lisandub rõivastusse pikki pükse. 


Tütarde kodud on ligi poole väiksemad kui emal, kuna maa hind on vahepeal tõusnud. 
Keskmine korter on umbes kuuskümmend ruutu suur ning koosneb külalistetoast, söögitoast 
ja ühest-kahest magamistoast, millest ükski ei ualtu üle viieteistkümne ruudu. Taganurgas on 
veel kuueruutmeetrine köök ning kaheruutmeetrises WCs on dušš paigaldatud peaaegu poti 
kohale. 

Külalistetoa nurgas aga troonib värvilise vakstukatte all automaatpesumasin — mitte 
väljanäituseks, vaid et mujale see poleks lihtsalt mahtunud. 


Siiski on kõik uus ja ilus ning kenasti plaatide ja värvidega viimistletud. 


ale ajeak 


Bassem on pensionil koolidirektor, abielus pangas heal positsioonil töötava naisega. Perel on 
korter Kairos, seal käivad tütred end aeg-ajalt , tuulutamas", kuid tegelikkuses elatakse 

väikelinna renditud majas selle pangakontori lähistel, kus naine töötab. Kuigi rahast puudust 
ei tunta, siis eluolust see välja ei paista — rendikorter on kehviklikult pisike, nigel ja sassis. 
See-eest hellitatakse lapsi. Nooremale pojale on järgemööda ostetud auto, siis veel uuem auto 
komplektis kõige kallimat sorti uusima mobiiltelefoniga ja mitmetuhandese nahkjakiga, mille 
poiss laseb autoistmelt ära varastada. Kuigi poisi sokutas heal positsioonil lähisugulane tööle 
kuurordihotelli turvakaameraid jälgima, kus sisuliselt ei midagi tegemise eest saab poiss viis 
korda rohkem palka kui sai tema koolidirektorist isa ja kolm korda rohkem kui saab 
pangaametnikust vanem vend, siis selle raha kulutab ta kõik iseendale. Sharmist on juba 
küljes ka alkoholi tarbimise komme ja hiljuti otsustas töökoha ühiselamus elav ning bussiga 
tööle ja tagasi liikuv poiss ka auto Sharmi viia. Teedel jalgsi liikuvate noorte naisturistide 
arvu arvestades on see mõistagi mõttekas otsus... 


Vanema vennani eespool mainitud heldused ei ulatu, kuna poiss on pärit lesestunud mehe 
esimesest abielust. Tolle eest muretseb isa Bassem poolsalaja. Poiss töötab prestiižikal kohal 
valitsusele kuuluva panga andmesisesta jana (toksib päeval pliiatsiga paberile kantud 
tehingud õhtul arvutisse), ning on selle kõrvale avanud kirjatarvete poe, kuna pangast saadav 
palk katab vaevu praegu veel lasteta pere igakuiseid vajadusi. 


Ka tütardes on märgata tugevat ülespoole liikumise mobiilsust. Vanem tütar kaalus alustuseks 
kihlust ühe Ameerikast saabunud teise põlvkonna egiptlasega, järgmiseks kõrvalküla puusepa 
pojaga, kel raha nii palju, et pere vanaema kannab esindusüritustel kulda ohtramalt kui setu 
memmed hõbedat — lõuast nabani ja randmest küünamukini. Kumbki peig sai viimasel hetkel 
siiski ära põlatud parema ootuses. Linnas käies kannavad vastavalt nooremas ja vanemas 
teismeeas õed miniseelikuid, mille all siivsuse katteks lühikesed retuusid, ning põlvedeni 
ristatud paeltega kreeka tüüpi sandaale, suve suurmood siinmail. Talveks nõuab noorem õde, 
tiba pealt viieteistkümnene noor neidis, poolde reide ulatuvaid säärsaapaid koos uue 
miniseelikuga. Ja saab ka. 


akeajeak 


Tõele au andes — küllap teismeiga ongi see moodide ja muude võimaluste läbiproovimise 
aeg. Märksa hullem ju kui faux pas'd veel täisealisena ette võetaks? Ning kohalik kultuur 
tagasihoidlikkust või enese häbenemist otseselt ette ei näe. Sharmi nädalavahetust veetma 
sõites astub koos meiega lennulsist maha rühmake nii viieteist-kuueteistaastasi noori 
kairolannasid, kõigil hetke moe järgi kirevad kakaduukostüümid ning vähemalt üks 
sõbrannadest kängitsetud läilivast laklmahast kollastesse platvormkangadesse, millel 
tallapaksust paar ja kontsakõrgust paarteist senti. Ta jõuab neil silmnähtavalt hõlpsasti edasi — 
küllap juba kogenud kontsatsar! 


Kingapoe vitriinis võibki näha päris avarat valikut poolkõrge kontsaga sandaale kolme- kuni 
kuueaastase noore kaunitari jalanumbrile. Ning Ühe lemmilmmänge on ,,makijaaž" ja 
»manikiir". Olles kusagilt meelde jätnud, et prantslannad ostvat oma tütardele esimese peegli 
just kolme aasta vanuses, ei pilguta ma silmagi, kui mu isiklik järelkasv väljub lasteaeda 
tulipunaste küünekestega (pool värvist näpuotstel laiali) või naaseb värvitud huultega — jääk 
hommikusest kassinägude maalimisest seal. Ma ise ei saa enese ilusaks värvimisega siiani 
õieti hakkama ja kahes halvast võimalusest valin harilikult lihtsama — olla nii nagu olen. 


Ehk annab pikem treenimisaeg siis parema tulemuse? 

ak aja 


Välismaale või kuurortisse tööle siiski heal meelel ei minda, kuna see viib pere lahku 
nädalateks või isegi kuudeks. Peamiselt töötavad nii veel abiellumata noored mehed, ajavad 
raha kokku, kolivad siis tagasi, ehitavad eluaseme ja leiavad kodu lähistelt soovitavalt 
tervisekindlustuse ja pensioniga varustatud töökoha, millel rahulikult vanaduse poole tiksuda. 
Egiptlased olevat juba ajalooliselt kuulsad sellega, et üldse väga harva oma kodumaalt 
lahkuvad. Ühes juhuslikult kätte puutunud uuringus üritas autor seda seletada asjaoluga, et 
ajalooliselt on saabumise ja lahkumise teeks olnud peamiselt meretee, kuid Vahemerel 
puhuvad Atlandilt alguse saavad tuuled, peamiselt läänest itta. Seetõttu olevat läbi aegade 
olnud kergem Egiptusse jõuda, kui siit ära minna. 


»Kiiresti on meil elu edenema hakanud, nii palju uut ehitust tänavaservas!" mainin 
Teispoolele ükspäev teel linna poole. 


»Praegu on Saudis töötavate meeste naasmise kuu," selgitab Teispool. Jõukad saudid pagevad 
kesksuvel kuuma eest varju Vahemere äärde või Euroopasse ja nende palgal olevad 
egiptlased pääsevad koju puhkusele, koos aasta jooksul kogutud teenistusega, mille eest kohe 
kopp maasse lüüakse. 


Küla vahel ringi käies on raha päritolu seetõttu ka õrnalt aimatav — ühel pool troonib 
naabripoisi traditsioonilisel majakarbil kreemikoogilikes värvides elegantne Itaalia tüüpi 
rõdu, veidi edasi aga on lehmalautade vahele kerkimas selgelt Saudi suurejoonelisust kandev 
villa alt saalist ülakomusele viiva uhke laia häärberitrepiga keset maja, betoonitööd on just 
käsil. Kolmanda pere liigsete krumeluurideta lihtne ja sirge maja on aga juba valmis — 
rahvusvahelise telekomihiiu ehitusobjektidel töötava isa Alžeeriast saabudes lükati 
vanematelt päritud vana majakökats laiali, valati uuele alus ja sellele laoti müürid. Kuu aega 
hiljem toimetab kümmekond aastat abielus olnud kolmelapseline pere juba uutes ja avarates, 
kuigi veel värvimata seintega tubades, ja ongi ka aeg issil lahkuda uue rahalaari järele. 


Pole siis ime, et lähedase linnakese esindustänav järjest pikeneb ja pikeneb — pea iga kord on 
siia avatud jälle uus poeke. Suurenevat rahavoolu ja mugavuse poole edenevat elatustaset on 
märgata ka supermarketite kaubavaliku laienemisest. Topsijogurt pole enam hea õnne peale 
leitav kaubake nagu meie siia kolimise aastal ning juba paar kuud üritab poolemiljonilise 
linna suurim, ligi sajaruutmeetrine supermarket jaheletist müüa midagi ülimale mugavikule — 
pestud ja pakitud tomateid ja puuvilju — igat sorti korraga väljas pakike või paar. On tekkinud 
esimesed valmismööblit müüvad kauplused. Ning uute autode arv tänavatel aina kasvab. 


Olen seetõttu alati mõelnud, miks turistide järele nii igatsev Eesti alati vaatab kõige 
labasemas suunas Lääne-Euroopa poole. Sest mida on meil pakkuda, mida seal pole, kui igav 
liiv ja tühjad väljad kõrvale jätta? Miks ei vea Eestist Egiptusse suunduvad lennukid 
tagasireisil meile hoopis rühmade kaupa jõukaid egiptlasi ja araablasi, kes kunagi pole 
näinud nii suuri muruväl ju (,,Kas see kõik on naturaalne?" küsib Teispool Kadriorus), 
kogenud vihmamärga maad (,, Vesi! Vesi!" hõiskab Üks ja on õnnest poolsurnud, kui ta 
kummikutega lompidesse sumama viin) ega päeva, mis kesksuvel otsa ei saagi. Või lund. 
Meie Eestis viibimise ainukesel lumepäeval jaanuarikuus suruvad Teispool ja Üks ninad 
vastu aknaruutu ning vaatavad, vaatavad, vaatavad, kuidas taevast langeb... valget vatti!? 

Egiptlastele praegu pakutavate rühmareiside nimekirja tipus troonivad selle asemel lähedased 
Türgi ja Kreeka, järgnevad kaugem Taimaa ja Malaisia, paar kuulsamat Euroopa pealinna 
ning värskemalt ka Euroopa ringreis. Kuid see kõik maksab hämmastavaid summasid. Mõne 
tuhande krooni eest mitme tuhande kilomeetri kaugusele nagu eestlasi, ei vii egiptlasi keegi. 


Meie endi reisid lähipiirkonnas on siiani kammitsetud kolmest asjaolust — et lapsed on 
väikesed, et eeliskohal on kodu sisustamine, ning et kuigi sihtkohad on lummavad, on nad 
igaüks omade agadega. Näiteks Liibanon — Egiptuse Soome, mida kadestatakse sarnase 
kultuuri, kuid ometigi silmnähtavalt parema elujärje pärast. ,, Lähis-Ida Pariis," öeldakse 
mägede ja mere vahel paikneva Beiruti kohta, kus piltilusa vanalinna sillutatud tänavaid 
piiravad esinduslikud poekesed ja võrratud restoranid ning eksklusiivsetest kohvikutest saab 
osta hetke moemaiust Euroopaski — maroone. Vahetult lõppenud relvakonflikti järel on 
hinnad just soodsad... 


Või Süüria. Mil iganes ma märkan letil tooteid, mis kaunist käsitööharjumusest ja pikast ilu 
meisterdamise traditsioonist märku annavad, on tegemist Süüria toodanguga, eriti tekstiilide 
vallas. Et Egiptuses endas on orientaalset käsitööd leida sama raske kui vene kultuuripärandit 
Moskva uusrajoonides, teleitab see huvi oma silmaga kaema sõita, mida kõike siis Süüria ja 
pealinn Damaskus või veel romantilisem Aleppo pakkuda võiksid. Süüria, räägitakse, olevat 
tegelikult täiesti turvaline neile, kes sealsele kaageebeelikule julgeolekuorganile huvi ei paku. 


Iisraeli korralik egiptlane mõistagi jalga ei tõsta, olgu ta moslem või kopt. Mõned tunded ei 
vanane ning etlisrael Egiptust korduvalt rünnanud on, sellest ei saada üle. Populaame 
Egiptuse komöödia, mille peaosas üks kuulsamaid siinseid näitlejaid, armastatud koomik 
Adel Emam, kujutab peakangelast saabumas aastaselt tööotsalt rikkasse Araabia riiki ning 
avastamas, et tema majja temaga ühele korrusele on kolinud... Iisraeli saatkond. Millised 
hädad nüüd kõik ei alga! Sõbrad keelduvad teda külastamast. Pitsarestoran, kuuldes, kuhu 
tellimus toimetada tuleks, viskab toru hargile. Koju toodud kahtlase taustaga kuid siiski 
egiptlanna lahkub poolelt jalalt, teenustasu mehele näkku visates — prostituudilgi on 
kõrgemad printsiibid! Ja korterit on muidugi võimatu müüa. Lõpuks lendabki eluase õhku, 
saatkonnale sooritatud terroriaktist. 


Egiptus ise üritab olla neutraalne rahusobitaja, niivõrd kuivõrd. Kenas Sharm el Sheikhis 
glamuurseid kohtumisi pidada ju võib, kuid palju on neist reaalselt kasu olnud, peale selle, et 
osalejad saavad järjekordse meediakajastuse poliitiliste suurmeestena. Egiptus on ajalooliselt 
kõikunud USA ja Araabiamaade vahel suhtumisest suhtumisse ja soosingust soosingusse, 
üritades kummagi poolega siiski läbi saada. Kuid kes see õieti on, kes pole ei liha ega kala? 


Euroopa olemasolu on siinmail vaid vaevu märgatav, kui üldse meenuv. Kuigi taustu uurides 
üllatusega leian, et Euroopa Liit nii rahastab kui nõustab siinmail, pole neil projektidel 
kajastust avalikkuse jaoks. Uus ühinenud Euroopa on liiga iseloomutu ja isikupäratu, et silma 
hakata ja meelde jääda. Võrdluseks Ühendriigid on ,,kohal" ligi kümme korda suuremate 
rahasummade, kiidetavate või taunitavate kuid konkreetsete seisukohtade, ja karismaatiliste 
esindusisikutega, kes on kui oma riigi märk. Kus või kes on Euroopa märk ja on tal ka 
seisukohti? Ei tea... 


Praegu, kolmanda aastatuhande algul, on Egiptus siiski kõige enam hõivatud iseendaga ja 

demokraatlikuks kasvamise raskustega. Et president on vana ja mantlipärijaks prognoositavat 
järglast saadaks tõenäoliselt algusest peale ebapopulaarsus. Kuid tugevat muud altematiivi 
samuti pole, vist kuna pole piisavalt arvukat nõudlust. Harilik egiptlane väldib poliitikat nagu 


»Miks sa eilähe külavalitsusse ja ei nõua neilt, et see meie teelõik kord juba valmis 
ehitataks," pärin Teispoolelt eestlasliku jonniga. ,,Võta naabritelt mõnikümmend allkirja ja... 
varsti on ju valimised!" Aga Teispool pööritab silmi ja ei lähe. 


»On ainult tahet vaja, et elu muutuks," üritan veenda ämma. ,,Ei ta muutu," arvab too stoilise 
rahuga. 


Veel kaugemale kui omavalitsusest, hoitakse ainult politseist. Eeluurimisvanglasse võib 
sattuda puhtalt kuulujutu või pealekaebuse ajel, ning võib kuude viisi rännata ühest 
kogumiskohast teise, enne kui tõde jalule seatakse — kui on kedagi seda taga nõudmas või on 
appi ruttavaid tuttavaid õigusorganite kõrgemates ridades. Kui tänaval juhtub väiksemat sorti 
avarii — plekimõlkimine või müksab keegi mõnda jalakäijat, siis peaaegu kiiremini kui 
süüdlane, kuigi sajatuste saatel, kaob sündmuskohalt kannataja. Keegi ei taha politseiga 
tegemist teha, sest kes teab, kummas suunas asi kaldub. 


Egiptuse edenemise suurim takistus ongi egiptlaste eneste hirm kõige kõikvõimaliku ees (või 


peaksin ma ütlema — ettevaatus?) ja sellest tulenev tahtmatus oma elu laiemasse 
korraldamisse sekkuda. Egiptlane ise on enda pidur. 

Egiptus — poodleja paradiis 


» Kolmapäeval lähen Kairosse, üksinda," ütlesin Teispoolele. ,, Mul on vaja..." lugesin üles 
kümmekond täiesti edasilükkamatut asjakest. Teispool vahtis mind tõrksalt hapu näoga. 
Üksi? Kairosse?? Ja veel poodlema! 


Kui Teispool midagi vihkab, siis on see poodlemine. Esiteks kulub aega ja teiseks raha, kumb 
vastumeelsem on, ei oskagi öelda. Ja miks mul on vaja käia poodides ka ilma, et ma sealt 
midagi ostaks, ei saa ta siiamaani aru. 


»Läheme siis, kui meil on midagi vaja ja konkreetselt raha selle asja jaoks, ja ostame kohe 


ära 

Aga minul on vaja enne teada, kus mida üldse on, kui on, ja mis on ümberkaudsed hinnad! 
Kord käis Teispool meile seinakella ostmas. 

»Ostsin kahe minutiga," kiitis koju jõudes, "astusin sisse, ostsin ära ja astusin välja." 


Kell tuli kohe pooles ulatuses välja lülitada, sest igal täistunnil mängima kukkuv helin äratas 
korrus allpool magava äia ja ämmagi üles, lastest naabertoas rääkimata. Ja kahe päeva pärast 
jäi mõistatuslikult seisma. Teispool viis kella parandada — ei kell olevat terve. Käiski veidi.. 
ja jäi siis mõistatuslikult uuesti seisma. 


Nii päris mitu nädalat ja veel ühe parandamisekäigu, kuni Teispoolel sai villand ja ta kella 
konkreetselt ringi vahetas. Selline kahe minuti ost, see kuulub nüüd mu argumentide 
kullavarasse. 


Ei olnud mul vaja et ta tuleb mu naudingut rikkuma ja pärast kõigest kolmandat poodi iga 
uue ukse taga pirisema. 


Teispool viis mu siis järgmisel hommikul bussile. Neid läheb siit nagu Helsingi praame iga 
poole tunni tagant, kogu aeg seisab miskit ees. Ja pilet Kairosse, poolteist tundi sõitu, maksab 
kõigest 3.50. 


Konditsioneer töötas, novembri alguse jaheduses on seda just vaja, mõtlesin. Võtsin kotist 
õhtu tarbeks kaasa palaitud kampsuni ja kerisin ümber õlgade. Suvel sattusin kord ühte bussi, 
mil kondekat polnudki, ja kord augustikuus teatati uhkelt et, "konditsioneer meie bussides 
töötab ajavahemikul 11.30-14.30." Kell oli tookord umbes 10 ja hommikupäike just 
kuumemaid tuure üles võtmas... 


Kairos võtsin muidugi takso, Kairo on ses mõttes ütlemata lihtne linn, et eksimist kartma seal 
üldse ei pea. Kus iganes on, no vähem kui minuti jooksul, võimalik peatada takso, millega 
ikka sinna välja jõuab, kuhu vaja. 


» Viiskümmend naela," pakub ontliku olemisega habemik mu silmanähtavalt välismaist 
olemist kaedes. 

»He-hee-hee," ajan suu kõrvuni. Nali läheb siin kandis ikka hästi peale, ei teki 
konfrontatsiooni nagu vaieldes või vihastades. 


»Kakskümmend viis veel kuidagi aga, he-hee-hee..." teen näo, nagu oleksin head nalja 
kuulnud. 


Habemik saab aru, et ma hindu jagan, ja ei hakka pikemalt vaidlema. ,,Kolmekümnega 
viskan ära," pakub siiski lootusrikkalt. 


Sellega olen mina ka nõus, takso on meeldivate puhaste nahkistmetega ja mis seal ikka, 
viiekas sinna-tänna. "Oleksin pidanud viisteist või kakskümmend vastu pakkuma," mõtlen 
ise. Sest viieka tingivad nad peaaegu alati juurde, kui lausa nugade peale minna ei viitsi. 


Kord varem olin sõitnud ka metroos. Tol korral oli seltsiks kaasas Teispoole õde ja et liin 
kulges just meid huvitanud linnaossa, siis — muidugi ma tahtsin Kairos metrooga sõita! 
Astusime sobivas kohas bussist välja ja suundusime nagu ikka treppe pidi maa alla. Jõudsime 
koridori, mille moodustas umbes kahe ja poole meetrise läbimõõduga ümmargune pealtnäha 
kanalisatsioonitoru. Keskel kulges kiitsuke kõnnirada, sellest kahel pool solgiojad ja prügi. 


Mõtlesin võimalikud ohud peas kiiresti läbi... ega ma polnud ju üheski Aafrika mandri 
metroos varem sõitnud. Kas kogu liin kulgebki niiviisi torudes? Ja on see kõik ikka 
korralikult toestatud? Mis kontingent seal all ees ootab? 


Kuid ,,alla" me ei jõudnudki, sest olime just jõudnud tänava teisele poolele ja hakkasime 
nüüd trepist üles ronima metroojaama poole, Shubrast alguse saav liin nimelt kulgeb paar 
esimest jaamavahet hoopis majade katuste kohal. ,,Kanalisatsioonitoru" oli sõidutee all 
kulgev jalakäijate tunnel, too Shubra on selline kehvemat sorti linnajagu. Metroo aga oli 
nagu metroo ikka, avara pääsla ja viksilt plaaditud perroonipealsega. Pilet maksis vististi ühe 
Egiptuse naela ja neid müüdi raudteekassadele sarnaste luukide tagant, mitmes kiiresti 
kulgevas järjekorras. 


Valisime loomulikult ühe rongi ninas olevatest naistevagunitest. Hilishommikul oli see 
pooltühi, istekohti jäi ülegi. Sõitsid peamiselt nooremad naisterahvad, raamatukuhi süles — 
Shubra liin kulgeb just Kairo Ülikooli juurde Gizasse. Kui uksed sulgusid, tõusis kõrvalt üks 
naisterahvas suure kotiga ja hakkas kõval häälel kaupa pakkuma — vineeripulgakeste külge 
kleebitud õhemast tekstiilist lehvikukest, millega palavas vagunis endale tuult teha. Palav ei 
olnud, uus liin on isegi konditsioneeritud, aga just sellist lehvikukest oli mul vaja! Ostsin 
kahe naela eest kaks tükki, ühe tüdrukutele mängida ja teise katuseterrassi tarvis, hea 
kuumemal päeval seal endale tuult lehvitada. Kopti jumalateenistuste ülekannetes või ka 
Egiptuse keskklassi kuvavates filmides võib ikka märgata elegantseid daame kuumemal 
aastaajal just lehvikuga endale tuult tegemas. Daam ei saa ju lubada higiniresid või sulanud 
meili! 


Möödusime Ramsese rongijaamast ja seejärel Tahnn väljakust ja astusime metroost välja just 
Kairo Ooperimaja peatuses, sihiks tol korral üks Kairo kuulsaid raamatupoode Gezira saarel 


Zamalekis. 


Igati meeldiv kogemus ja odav pealekauba. 

Kuid täna olen taksoinimene, sihtpunktiks City Starsi kaubakeskus uues nouveaux riche 
linnaosas Nasr City, araabiakeeli Medinat Nasr. Sinna metrood ei kulge. 

Olen, nagu ikka eeltööd teinud. City Stars — see on viis või võib-olla seitse korrust ja vististi 
neli korpust, kõige taga võimas kahekorruseline HM päris omaette sopis, kuhu ma pole 
veel kunagi välja jõudnud. 


Osa oste on kodust juba Interneti teel välja vaadatud, näiteks tean kindlalt, et tahan sisse 
astuda Egiptuse soodsahinnalise kvaliteetmärgi Dalydress poodi, et veidike kostüümikesi 
kaeda. Ontlik Egiptuse abielunaine kannab külla minnes ikka kostüümi ning Dalydressi 
kostüümid on tikandite ja väljaõmblusteta täiesti euroopalikult väljapeetud kraam, suvel 
enamasti linast, talvel villasegust. Ka meestepool on esinduslik, kuigi veidi mittemidagiütlev, 
siin pakutavat business-särgistiili leiab mujalt poodidest ausalt öelda ka poole vähema raha 
eest. 


Ka Promod on kodunt välja valitud, juba tuttav odava ja mugava euroopaliku kauba pood, 
küll siin Egiptuses tugeva juurdehindlusega, kuid mis parata. Egiptuse kohalikust moest on 
aeg-ajalt kõrini. Parasjagu on mingi kollektsiooni allahindlus, kaup on saadaval poole 
odavamalt ehk peaaegu Euroopa hinnaga. 


Nefertari looduskosmeetika letist keset koridori kõnnin esialgu mööda — tagapool on neid 
veel üks ja milleks siis kohe alguses end potskutega koormata. Virgin Megastore jätab kah 
hetkel külmaks, juba tean kuidas Citystars aega neelab, kõrvalehüppeid lihtsalt ei saa lubada. 
Parasjagu on kell saanud üks... 


"00 00 


poest, jah täisnahast mõnusad sandaalid on täiesti olemas ja ka parasjagu talve eel 50% alla 
hinnatud, kuid Teispoole "suuskadele" sobiv number on juba otsas. Tagantjärgi mõeldes — 
võinuksin ju endale mõne väiksema suuruse osta, ehh... 


Meie linnakese kohalik valik piirdub kunstnahast kaubaga ja mulle meeldivaid mudeleid on 
ainult meestepoodides. Sealt osta aga... 


»Ei, ei, ei, kas Madame ei saa aru, et need onjum eeste sandaalid,” hädaldab vanaldane 
meesmüüja, kui üht eriti avarat mudelit jalga proovida üritan, ja peaaegu napsab kingad mul 
käest. Siinriigis onnaised, kes kannavad naistekaupu, ja me hed, kes kannavad 
meestekaupu, ja igasugused unisex-mõtted võib vabalt piiri taha maha jätta. Teispoole abiga 
saavad kingad tol korral siiski ostetud, kuid sama jama kordub pea iga kord, kui üritan 
meestekaupade poole piiluda, näiteks tutvuda mõne t-särgi vms kraamiga. 


Edasi Body Shop, Johnsoni lastevannivahu lõhnast on kõrini ja läinud korral jäi silma miski 
puuviljalõhnaline vannivaht. Papaia. Hind oli küll soolane, aga — lapsed ennekõike, eks! 
Papaia läheb loosi. 


Siis veel üks peavõrude, käevõrude ja sõrmusekeste poeke, kuhu alaealise neiuga ilmselt Ei 
Ole Mõistlik sisse astuda. Roosadest lilleõitest moodustatud käeketike koos sõrmusega on 
täiesti vastupandamatu, ja moodustab nüüd kolmeaastase Ühe igapäevase garderoobi 
lahutamatu osa. Küll ema süda juba teab! 

Mothercare on Egiptuses (suhteliselt) veel kallim kui Eestis, seetõttu ostan siit amult sokke. 
Suuremale viis ja väiksemale veel viis paari mugava lõike ja kenade värvidega ihusõbralikke 
puuvillasokke, need kestavad mitu aastat ja ei sooni jalga. Muud laste puuvillakraami on 
Egiptuse kohalike kaubamärkide toodangust palju huvitavam otsida, ja on ka pea kümme 
korda odavam. 


Vahepeal saab raha otsa, õnneks möödun just , tanklast", kus seitse eri automaati rivis, küll 
mitte ükski mulle tuttavalt pangalt, kuid Swedbanki deebeti neelab suvaliselt valitud masin 
alla porisemata, annab raha ja kviitungi. Ja kaardi ka tagasi. Veel mõne aasta eest väiksemad 
pangad Eestit ei tundnud ja automaati pidi valima... 


Vahelduseks üks kotipood, käekotti ei kanna siin just tihti ja ilmselt peab olemasolev veel 
viis aastat vastu, kuid uhke disain ja erk oranž värv köidavad silma ning astun sisse, et 
uurida, kas on ikka ehtsast nahast kotid. 


Nahast jah, kinnitab müüja, näete see siin Galliano uus hooaeg ja see seal veel Fendi viimase 
hooaja saba. Hind? Number ulatub edukama eestlase kuupalgani, kuid parasjagu — ahoi! — on 
mõned tooted poole võrra soodsamad. Müüja on seda seletades lahkus ise. Mnjah. Kiidan 
nende suurepärast valikut entusiastlikult kaasa noogutades ja... astun edasi. 


Promodi ostud kotis (muuseas, püksid leiab mulle müüja proovikabiinist poetatud palve peale 
leida midagi "seda värvi ja selles pikkuses, näete selle pluusi juurde siin". Egiptuses harva 
esinev initsiatiiv koos korraliku kaubatundmisega!), küsin Nefertari letist oma stamptooted — 
öise kortsukreemi, mudamaski ja esimest korda ka piimavannipulbri. Olen ühe kingiks 
ostnud ja tuleb mõttesse siis isegi piimamõju kaeda. Algust tegin muuseas väga lihtsalt — 
viskasin vannivette mõned lusikatäied harilikku piimapulbrit. Sa mu meie! Mu külatolmused 
kabjad said paari minutiga täiesti uue ilme. Selgus, et piim on äärmiselt meeldiv ja efektiivne 
sarvnaha mahakoorija. Ka muu ihu sai pehmeks ja siledaks. Nefertari piimavannipulber on 
lisaks mõnusa magusa mandlilõhnaga ja hulgas on miskeid helbeid või idusid, mis koorimist 
veelgi tõhustavad. Nivea-L'Oreali hinnatase, korraliku suurusega potsikud. 


Edasi juba tagasiteele asutades, et võtta ette järgmine korrus, jäävad teele pesupood ja 
parfüümipood. Pesupood on uus ja tundmatu, kuid lihtne karge disain paelub silma, seega 
astun sisse. Women' Secret. Täispuuvillased esemekesed, Made in China, kuid selgelt 
arenenud riigist pärit või edasijõudnud teadlikkusega disaineri töö, pigem skandinaavialik kui 
hiinalik välimus ja teostus. Muidugi, hea pesu pole eestlase jaoks mingi eksootika, kuid 
Egiptusse on esimesed mugava ja ihusõbraliku pesu poed jõudnud alles hiljaaegu. Korrus 
kõrgemal olnuks Triumph, kah uustulnuk siinmail, kuid nii pesu vajadus kui eelarve saavad 
siis allpool juba ammendatud. 


Järgmiseks siis astun sisse parfüümipoodi, kus saadaval paremat sorti näopiim jm siinses 
tolmuses ja päikeselises keskkonnas asendamatu kraam. Hinnad Egiptuses on just sellised, et 
mida siin võidaks odavamate müügikulude arvelt, tuleb juurde 40% imporditolli näol, seega 
keskeltläbi ikkagi umbes nagu Eestiski. Valik on muidugi kesisem — kuigi parfüümide osas 
võib esineda uudsusi ja erinevusi, siis ilutoodetest on saada pea ainult Guerlain, Dior, Chanel, 
ning järgmiseks juba Lancaster, Bourjois jms kraam. Punetust vähendav kreem tundlikule 
(stabiilselt välja magamata noore ema) näonahale, mida otsin, on pea kolmandiku hinda 

juurde saanud, see-eest soovitab kaupa silmnähtavalt hästi tundev meesmüüja suhteliselt 
soodsahinnalist näopiima, mis tegevat igasugu imesid, sh kaitsvat nahka , saastatuse" eest 
(uus müüv turunduskontsept?). 


Kell läheneb kaheksale õhtul, olen hiigelkeskuses veetnud üle kuue tunni, peaaegu ainult 
ettekavatsetud nimekirja järgides ja kõrvalehüppeid endale lubamata. Sööma ülakorruse 
ameerikalike paksude pihvide restorani ma ei jõuagi, kuid Cinnaboni müügiletist haaran 
kaasa karbikese ameerikalikke hiigelkukleid karamellkreemi ja peekanipähklitega, nendest 
loobuda ei suuda ma lihtsalt kunagi. Mitte just glamuurseid kuid siinriigis parasjagu 
populaarseid ja mitte sugugi halbu kiirtoidukette ja kohvikuid on keskuses veel mitmeid ja 
mitmeid. 


Ei jõua ma ühtegi mänguasjapoodi, ühtegi spordipoodi ega ühtegi sisustuspoodi, rääkimata 
Khan el Khalili Citystarsi versioonist, mis üksinda koosneb ligi seitsmekümne viiest 
poekesest. Kui Tallinna kaks suuremat kaubamaja — Stockmann ja, noh, Kaubamaja! — 
kauplevad kumbki umbes 14 000 ruutmeetril, siis CityStarsis on renditavat müügipinda 
täpselt kümme korda rohkem ja natuke pealegi, 150 000 m?. Sellisena jääb keskus alla ainult 
arvatavale maailma suurimale kaubamajale, mis asuvat Dubais ja mille suurust mõõdetakse 
mitte meetrites, aga kilomeetrites (u 100 ha ehk üks ruutkilomeeter). 


akeajeak 


Tuttavate Kairo eestlastega kohv joodud ja uudised vahetatud, hakkan kodu poole sättima 
alles kella üheksa paiku õhtul. Teispool on selleks ajaks tüdrakutest surmväsinud — 
pooleteiseaastane ja kolmene, tegusamat sorti, moodustavad just kena kokteili, mis närvid 
läbi sööb, uskuge mind — ja surmvihane: ,,Mis ema sa selline oled!" Kuid siiski ootab mind 
juba tunnike enne saabumist vapralt bussi jaamas. 


(Mine too ema juba ära,” käsutab kolmene, kes on teiste jutust juba aru saanud, et minu 
saabumiseks peab issi mind kuskilt tooma.) 


Lahendamata on veel ainult, kuidas Kairos bussi peale saada. Liinibussid õhtul enam ei sõida 
ja väikebusside ,jaam" Kairo servalinna tehasemaastikul pole just teab mis veetlev koht 
üksikule naisterahvale. Teispoolega seda kasutades võtab ta mul alati tugevasti käest kinni, 
palub mitte rääkida ja sisuliselt jooksutab mind läbi platsi vajaliku bussi juurde. Kui 
asjakohane just on lausa nii palju karta, ma ei tea, kuid ettevaatus ja alalhoidlikkus eelkõige 
näib olevat egiptlaste valitsevaid põhimõtteid. 


Et Teispool mulle Kairosse järgi tuleks, nagu ta sel juhul harilikult teeks, ma ka ei taha — 
mõttetu istmikukulu edasi-tagasi. Jääbki üle ainus võimalus — leppida kokku pooltuttava 
taksojuhiga, et lisaks kohaleviimisele ta mind ka turvab ja kenasti bussile paneb. Nii teengi. 
Takso juht viib kohale, viib mikrobussini, kaupleb istekoha esipingile, kirjutab üles bussi 
numbri ja loeb sõnad peale kõrvalistuvale noormehele, et see ei laseks bussijuhil mind 
piletirahaga kõrvust tõmmata. ,,3.50 ja ei piastritki enam, eks ju!" Kuigi ma pole ju ka nii 
roheline. Jõuan märgata, et tagapool istub paar muudki naisterahvast, see mõjub rahustavalt, 
lehvitan taksojuht-abilisele, ja lähebki sõiduks. 


Tee on õhtul suhteliselt vaba, juht väga tuntavalt ei kihutagi, kuid juba pooleteise tunni pärast 


Egiptusega abielus 139 


hargnevad ümberringi lahti tuttavad tänavad. Istun Teispoole selja taha motikale ja sõnagi 
vahetamata kihutame koju. Tüdrukud juba magavad, kuid hommikul läheb suuremaks 
kottidest harutamiseks: oi lillelised sukapüksid — ilus, emme!, oi plastmassist gaasipliit 


Vot selline sprii Kairos. 


ale ajeak 


Et Egiptuses kaubapuudust pole sedavõrd, et kaupa müüakse mitte poodide, aga lausa 
tänavate või isegi linnaosade kaupa, olin täheldanud kohe kaubanduse vallas petlikust Sharm 
el Sheikhist välja pääsedes, Aleksandria ja Kairo tänavatel, kus kinga- ja rõivapoed jätkuvad 
tihedalt kokku pressitud rivis mõlemal küljel ühest otsast teise, ja järgmisel tänaval jälle. Ja 
siis veel. Ja veel.... 


Oma tänav (või tänavastik) on mööblile, vannitoatarvetele, keraamikale; ning odavatele 
Hiinast imporditud mänguasjadele on tundub et suisa linnaosa. Oma kvartal ka näiteks kleidi- 
ja mööbliriietele, ning kohe kõrval autojubinate kvartal, näiteks terve tänava jupp ainult ühte 
marki mootori ühte sorti jublakatele. 


Ainus, mida kvartalite kaupa ei leia, on raamatud. Oma asendamatu , raamattu" on igal perel, 
ja üle selle (kohati tundub et) vist ei loetagi. Shebinis näiteks pole ühtki raamatupoodi, ja 
päris pikalt arvasin, et ega vist pole ka raamatukogu. Kuigi Teispool väidab, et selles 
poolemiljonilises linnakeses on neid isegi neli. Kuid igapäevases kõnepruugis nimetatakse 
siin , raamatukoguks" hoopis poodi, mis müüb vihikuid ja kirjatarbeid ning äraelamiseks veel 
ka kingitusi, suveniire, mänguasju ja näiteks väikestele tüdrukutele juukseklambreid. 


Kairos siiski on nii raamatuturg kui ka rahvusvaheline raamatulaat jaanuarikuus ja seal tean 
juba ka vähemalt viit raamatupoodi! 


Kõigepealt ajalooline Shorouki (Egiptuse õpikukirjastus) raamatupood ümmargusel Talaat 
Harbi väljakul Kairo südalinnas, mida mõnda aega pidasin ainukeseks. 


Edasi kõigile tuntud Virgin Megastore Citystaris, mis siin küll nii väga mega polegi — 
pisukesest pinnast suurema osa võtavad enda alla telerid ja mobiiliseadmed, siis muusika ja 
lõpuks on ka tagasihoidlik raamatunurgake. Siit käime ostmas peamiselt Ühe ja Kahe 
jõuluraamatuid — Läänest imporditud värvilisi ja nippidega trükikunsti suursaavutusi. 


Siis samuti Shoroukile kuuluv raamatupoeke Four Seasons First Plaza hotelli ostukeskuses 
Kairo loomaaia kõrval, mis paistab silma eeskätt kaunite ja kallite fotoalbumitega Egiptuse 
teemal, kuid leian siit ka lääneliku juhtimis- ja enesearendusnurgakese koos vältimatu ,,Kes 
näppas minu juustuga" ning näiteks valiku trendika feministliku sulesepa Isabel Allende 
viimaseid teoseid. 


Siis Zamalekis pailnev kauplus nimega ,,Diwan", mis tegelikult ei imponeeri mitte niivõrd 
oma valikuga — see on tõtt-öelda üpris napp —, kuid poeke esindab seda ameerikalikku 
poekultuuri, tänu millele pisikeses poekeses leidub veel pisem kohvinurgake ja 
lasteraamatute nurgas näiteks mõned padjad, et kirjandust oleks võimalik uurida suisa kõhuli 

lesides. Ning aeg-ajalt loevad autorid oma teoseid ette. Selline raamatukaubanduse hubane ja 
seltskondlik suund, ühesõnaga. 


Diwani värskem koopia Maadi linnaosas on EI Kotob Khan, kellel muuhulgas on kena 
ülevaatlik kakskeelne veebileht. 


Parim raamatuvalik Egiptuses on aga hoopis AUCi ehk Kairo Ameerika Ülikooli 
raamatupoes, mis varem pailanes samuti ainult Zamalekis, kuid hiljuti avas mitu filiaali 
lisaks, neist turistile kättesaadavaima tänavanurgakesel, mis jääb Egiptuse Muuseumi juurest 
umbes täpselt diagonaalis üle Tahriri väljaku. AUC väidab, et sellist raamatut Egiptuse kohta, 
mida neil pole, ei saagi olemas olla, ning siit on ühtlasi suurim šanss leida Egiptuse nobelisti 
Naguib Mahfouzi teoseid inglise keeles — kuna AUC seisab ka nende uusväljaande taga. 
Kurjad keeled küll pahandavad, et mitte päris sama peenes tõlkes, kui ammused originaalid, 
kuid eks kellegi teise mõtete tõlgendamine ongi tihti ülimalt vaieldav asi. 


aleajeak 


Kaks ,,maamärki" on kesklinnas veel. St kaubamaju muidugi mõista on palju, ja palju enam 
veel juurde tulemas, kuid kaubavalik enamikus neis tegelikult ,tänavapoodidest" suurt ei 
erine. Sedasorti muidu igati viks kohalik toodang, mida iseloomustavad kahekohalised ja 
väiksemad kolmekohalised hinnanumbrid, kuid ka — eriti naistekaupade puhul — 
põhjamaalase pilgul veidi kahtlane stiilitaju ja tundmatu materjalivalik. 


Kellel aga CityStarsi sprii — ja ligemale tunnise taksosõidu — jaoks aega ei jää, tahtmist aga 
küll, siis Hyatti hotelli Galleria kaubamaja ja üle tee veel ühe Four Seasons hotelli all 
paiknev türklaste Beymen asuvad sisuliselt kesklinnas ning lisaks Egiptuse 
kvaliteetkaubamärkidele — Concrete, Mobaco jt — pakuvad Eesti kaubapõuast tulijat 
potensiaalselt samuti köitvat eksklusiivsemat valikut lääne brändidest. 


Ei maksa muuseas muiata — Made in Turkey on Egiptuses pigem kalli ja kvaliteetse kauba 
tähis ning türklaste lipulaev Beymen esindabki suisa maailma tippvalikut — brände nagu 
YSL, Stella McCartney, Armani Collezzioni, Balenciaga, Bottega Veneta jpt. Kuid ka nt 
Egiptuse eksklusiivset linast voodipesu Malaika kaubamärgilt, kellel Egiptuses on veel üks 
pood Hurghada lähistel EI Gounas, ning veel üks on Londonis ja üks Tokyos. 


Ehk siis et Beymenni minnes olgu rahakott kohe puuga seljas ja ootused kõrged. 


meetrit — ehk Viieteiskümnenda mai sild — eraldab Kairo kalleimat linnaosa Zamalekki 
kunagisest Kairo jõe-kaubasadamast Boulagist, mis veel tänapäevalgi pakub Kairo 
soodsaimaid ostuvõimalusi. 


Zamaleki poolt lähenedes hakkavad kohe Corniche'ist üle jõudes paistma tänavaid ääristavad 
rõivapoed, kus tundub, et kraami väljas lausa kilode kaupa. Kilohinnaga see ongi siia ostetud 
— Euroopast Port Saidi kaudu merekonteinerites saabunud möödunud hooaegade 


Siit leiab usin otsija paarikümne naela eest oma unelmate kašmiirdžempri, või täisvillased 

laitmatu rätsepatööga Hugo Bossi ülikonnapüksid, või... mida iganes! Siia jõuab ka osa 
Egiptuse ekspordist USAsse — meeste triiksärgid ja puuvillane trikookaup, mis hargneva 
õmbluse või veidi viltu tnikitud Disney Princessi tõttu valvsate kvaliteedikontrollijate poolt 
välja praagitud. 


Veebivihjete peale teeme meiegi Teispoolega kvartalis kord kiire ringi. Põhjalikule 
tuhnimisele kuluks vist vähemalt nädal, kuna lahtise taeva alla lükatud rõivastangesid on täis 
terve tänav ühest servast teiseni, ja poed on ju veel lisaks. Leidude hulka kuuluvad näiteks 
Helly Hanseni sulejope Teispoolele, alpakavillane MaxMara kampsun minule ning Tommy 
Hilfigeri roosiline suvekleit vanemale ja veel üks sarnane Benettonilt nooremale lapsele. Mis 
kõik saavad valitud mitte niivõrd kaubamärgi, aga materjali või kvaliteedi tõttu, kuigi 
teadmine, et saame kauba kätte umbes kakskümmend kuni nelikümmend korda alla Euroopa 
poehinna, ei riku lõbu ju sugugi, he-he-he-hee. Lisaks veel kuhi skandinaavialikke 
fliispusasid, mis külmadel ja niisketel talveõhtutel ka marjaks ära kuluvad. 


Kõik see kokku läheb maksma nii paarsada kohalikku naela, ma arvan see on meie kõigi 
aegade odavaim ja ainus poeskäik, millega ka Teispool silmnähtavalt rahule jääb. 
Polaarekspeditsioone rõivastega varustava firma logo seejuures ripneb praktiliselt keset 
tänavat, juba kaugelt silma torgates, kuid ilmselt ei ütle bränd egiptlasele hetkega sama palju, 
kui ütleb ühele põhjamaalasele. Või ei ütle üldse midagi. Kuigi sulejopele on siin talvepoole 
kasutust küll — kõrbes langevad öised temperatuurid talvel hõlpsasti +5°C kraadini ja ka 
linnades on vateeritud jope talvel üsna tavaline rõivaese. Teispoolele kuluvad võõrad suled 
marjaks ära juba enne päikesetõusu algavatel talvistel sõitudel mesilasi hooldama. 


Kesklinnast tulles leiab Boulagi hõlpsasti, kui võtta suund jõepromenaadi ääres paiknevale 
Egiptuse Välisministeeriumi lumivalgele kandilisele tomhoonele. Siit veidi edasi ongi 
Viieteistkümnenda mai sild, kuhu alla piiludes esimesed kaubapakkujad juba silma 
hakkavadki. 


Rajoon on teadaolevalt täiesti turvaline ka kasvõi üksinda ringi kõndivale naisolevusele ja 
kuigi tänavate rägastikus entusiastlikult ära eksida on lihtne, siis saab taas orienteeruda 
tuttavale valgele tomnile või paluda abi kauplejatelt, kes kamba peale kindlasti leiavad kedagi 
eksinut promenaadile tagasi eskortima. Egiptlane väljaspool kuurordi-kaubatänavaid on 
enamasti üsna tagamõteteta abivalmis inime. 


Kvartal suubub järgmisse, kangaste ja muu tekstiilikauba, ning sealt edasi autojuppide 
kvartalisse. 


aleajoak 


Kuidas egiptlane siis auto ostab? Ostab traditsiooniliselt nagu kõik muugi — elu jooksul 
korjatud raha eest, mille taskust letile laob. Kuid enam mitte ainult. Autoliising on ka 
Egiptusse tee teinud, ainus mure, et legaalseid töökohti, mis palganumbrit autoriteetselt 
tõestada saaksid, on suhteliselt vähe — ja enamus neist ei maksa summasid, millega 
autokaupluse ligi astuda. Garanteeritud stabiilse tulu saaja võib omandada auto kõigest 
veerandiku sissemakse eest ja see latt ei pruugi konkurentsi surve all nii kõrgeks jäädagi. 
Lisaks peaks ostjal olema ette näidata omanimeline elektri- või telefoniarve — paikse eluviisi 
ja kindla aadressi tõenduseks. 

Mida siis teeb väikekaupmees või ehitusmeister, kelle tulu küll viisakas, kuid nö. mustalt 
tasku jookseb? 


Temale antakse võimalus sisse maksta pool hinnast ja teine pool osamaksetena järgi, rohkem 
küsimusi müüja sõnul nad siis ei küsivat. Kuigi tõenäolisemalt ostab käsitööline hoopis 
kolmandat või neljandat ringi kasutusel oleva igivana pannauto, mõnelt kaugemalt sugulaselt 
või hoolega järgi kuulatud tuttavalt. 


Sest kui on võimalik kokku hoida, eelistab egiptlane kindlasti kokku hoida ja kulutada 
võimalikult vähe. Mitsu või Chrysleri roolis linnatänavatel edvistamine on rohkem issile 
kuuluvas ettevõttes hea palgaga "rikutud" noorte yuppide komme. Siin nagu mujalgi. 


ale alea 


Mitte kõikidel ei jäägi siiski raha üle, et seda kokku hoida. 2006. aasta Nobeli 
majanduspreemia omistati ühele Bangladeshi pangale, et tunnustada nende pingutusi 
mikrofinantseerimise alal. Too pank teiste sõnadega annab väga väikesi laene kõige 
vaesematele elanikkonnakihtidele. Kuid Egiptuses mikrofinantseeritakse täiesti 
omaalgatuslikult — vaikselt, toimekalt ja ühegi preemiata. 


Üks selline pisirahastamisring tegutseb ämma töö juures. Keskastme valitsusametnike palgad 
teha, kui näiteks tütar on abiellumas, aga musttuhat pisiasja veel puudu? Isa annab 
traditsiooniliselt raha suurostudeks — mööbel, vaibad, kodumasinad. Kuid lunida raha kogu 
selleks parafermaaliaks, mis veel peaks kuuluma ühe naisterahva kaasavarasse, kes oma nime 
väärida tahab? Millal on mehed enne mõistnud, kui kallilt ilu tuleb. 


Sestap ongi ämma töö juures käivitatud süsteem, mille liikmed igal palgapäeval annavad 
igaüks sada naela ,,ühiskassasse", ning kogu ,.pott" antakse siis kordamööda ühele neist, 
kellel just sel hetkel kõige enam vaja. Sadakond naela vähem või rohkem ei muuda perenaise 
eelarvet siin nagunii kuigi oluliselt. Kuid ühel kuul aastas tuhat või enamgi lihtsalt lisaks 
saada on üsna meeldiv. Selle eest finantseeris ämm siis näiteks Teispoole vanemale õele uhke 
köögikombami ja potikomplekti, ning nooremale tõi koju mitmekümneosalise 
portselanserviisi — just sellise, nagu igal kombekal perenaisel puhvetiklaasi taga seisab! 

Egiptlased ja iluarmastus 


Käes on see rõõmus päev, mil läheme kohaliku puusepa töökotta, järgi oma voodile. Läinud 
õhtul möödudes olime tegelikult voodile pilgu peale visanud — kõik oli kõige paremas korras, 
ainult alusraam veel kokku panna. Kuid mis see siis on? Pulksirge minimalistliku päise 
asemel vaatab meile vastu midagi, mis näeb välja umbes nagu oleks kolmene Üks vaba käega 
»» merd" joonistanud — sirget serva täiendavad ebakorrapäraselt jõnkslevad ,, sakid"... 


»Mõtlesime, et aega ju on, et jõuame teha ka veidi ilusama..." esitleb meister püüdlikult. 


»llusad" salaid laseme voodilt muidugi kohe eemaldada ja õnneks on see veel võimalik ka, 
kuid sama arusaamisega — et mis tahes asi võiks siiski veidi ,,ilusam" olla — tuleb Egiptuses 
»Võidelda" peaaegu iga päev. Kui võidelda soovi on — sest kus siis veel, lõppude lõpuks, 
nautida põhjamaise minimalismi vahelduseks sõõmukest orientalistlikku opulismi, kui mitte 
Oriendis? 


Näiteks oleme Teispoolega ühel meelel, et meie korteris esikut köögist lahutava kaare alla 
passiksid ülihästi sambad või võib-olla väike elusuurune Ramses või Nefertari? Selliseid 
vorbivad kohalikud kipsitöökojad üsna vähese raha eest heal meelel ja rikkalikus valikus. 
Kus veel sammastada, kui mitte Egiptuses, ah? 


Ning kui Teispool meie välisuksele lisab ohtralt nikerdatud päise, millele lähenedes mind nii 
esimesed paar nädalat valdab tunne, et olen sisenemas templisse või pühakotta (praeguseks 
olen harjunud, isegi ei märka enam), siis suure kuldse koputusnupu sinna alla hangime juba 
minu valikul — kõige suurema ja uhkema mis letil on! Kuna kuidagi tuleb ju abikaasat tänada 
selle eest, et enamiku interjöörist ta lubab mul sisustada suht värvivaeselt ja mööblivabalt? Et 
meie seinad on tagasihoidlikult pastelsed ja põrandaplaadid täiesti ühevärvilised, sellal kui 
edukas Egiptuse kodus kaetakse mustriline põrandaplaat teist moodi mustrilise vaibaga, mille 
kohale lauakesele asetatakse kolmandat moodi mustriline linikuke. Ning ka laud ja toolid ise 
on muidugi mustrilised — mustriliseks nikerdatud ja mustrilise kangaga kaetud. 


Teispoole sugulane, olles oma linnakorterit värskelt remontida lasknud, kutsub kaema, kas 
meistrite töö meile piisavalt meeldib, et neid endilegi palgata. Seisab ju meil ka järgmiseks 
värvimistöö ees. Sugulaste elutoas olid varem valged seinad ja valge mööbel. Nüüd on kaks 
tagumist seina värvitud erkpunaseks, aknaalune munakollaseks ja teleka taga kõrgub 
sügavsinine paneel, kuid mitte ainult. Et natuke ,,ilusam" oleks, on seinale veel ka 
krohvitekstuur lisatud. 


»lIahtsime veidi vaheldust," märgib õnnelik koduomanik. 


Kuid töö on muidugi ülikorralik, seega töömehed lähevad loosi (värvid ja eriefektid siiski 
mitte). 


» Näe, kui meeldiv komplekt, selline kerge ja õhuline, ei mata tuba ära," osutan tuttavale 
pruudile, kes ametis puusepalt hangitud kataloogist tulevasse koju magamistoa valimisega. 
Pildil on punutismööbel — õhulise päisega voodi ja samasugused öökapikesed. 

»See võiks ehk lastetuppa sobida," kohkub neiu, kuid magamistuba peab kindlasti ilus olema 
ja — samuti oluliselt — külalised ei pea arvama, et peredel "paremaks" raha ei jätkunudki! 
Seetõttu valitakse hoopis rohkete nikerdistega ja tavasuuruses komplekt: kuningliku (päris 
tõelise ja tõelisest kangast) baldahhiiniga voodi, laeni kõrguv riidekapp, peegliga tualettlaud 
ja kaks öökappi. 


riidekappi silmates tuleb mulle iga kord õõvastus peale — nii suurelt ja massiivselt kõrgub see 
vahetult voodi kõrval. Kuid noored ise on rahul, sest kõik on nii nagu peab. 


Juurde valitakse ilusa kodu saavutamiseks vajalik hulk sobivaid nipsas ju — plastmassist ja 
tekstiilist lilleseadeid ning näiteks prügikorv.ja salvrättide peitekarbike, mis kumbki kaetud 
kuldse kangaga ja paelakesega servatud. 


Muidugi, Egiptuse kodusse mahub kulda alati veidi juurde. Nõud on kindlasti kuldse serva 
või mustriga, peenemates peredes on vannitoa kahhelplaadid kuldse või metalse läikega, ja 
kui võimalik, on mööbel kaetud kuldselt läikleva kangaga või isegi üleni kullatud. 


Kuid see viimane lõbu pole enam odav. Meile mööbli meisterdanud puusepp, kes on mitu 
aastat Kreekas stažeerinud ja kellele seetõttu väga pikalt ei pea me oma lihtsusearmastust üle 
seletama (kuid veidi siiski), demonstreerib oma viimast, jõukamale kohalikule maitsele 
orienteeritud saavutust — elevandiluuvalget söögituba, milles jämedatele antiiksetele 
sammastele toetuvat ovaalset klaaslauda täiendavad samasugune kummut ja puhvetkapp, 
ohtrad nikerdised sama ohtralt üle kullatud. 


Ainuüksi komplekti värvimistööd maksnuvat summa, mis läheneb Eesti keskmisele palgale, 
mainib puusepp tagasihoidlikuks hinnaorientiiriks. Tal on komplekti juurde ka sobiv ,,salong" 
pakkuda — läikleva siidiga kaetud diivan ja tugitoolid toetuvad kullatud puitdetailidele, mida 
kroonib seljatoe keskel pärlmutriselt vastu helklev lillekobar. Ning polster on raami külge 
tõmmatud pöidlaotsa suuruste kvartsist või peenemast plastist ,,teemanditega", mis polstrist 
ligi sentimeetri kõrguselt välja turritavad. 


Kas selline ,teemanditega" tipitud istumine ka mugav on, ei näi kedagi muretsema panevat, 
kuid et see ,,ilus" on, nõustuvad kõik. 


Ilu on muidugi oluline ka naisterahvale Egiptuses. Tuttavas beduiiniperes tegeleb matroonist 
ema küll toiduvalmistamisega, kuid mitte koristamisega, ei. See on tütarde pärastlõunane 
tegevus, samal ajal kui ema — iga päev — veedab vähemalt tunnikese peegli ees selleks, et 
mehe koju saabumise ajaks rõivastuda uude elegantsesse galabeyasse ja end ,, ilusaks" 
meikida. Samamoodi sel päeval, kui on oodata kihlatud peigmehe — või peigmehekandidaadi 


et iluprotseduuridega õigeks ajaks ühele poole jõuda. 
Kui külaline peaks saabuma ootamatult, avab perenaine Egiptuses talle ukse ja kaob siis 


kiiresti tagatuppa, et vahetada riided ja teha kerge meik. Paari hetke pärast juba 
»korrastatuna" ilmub ta siis külalistega suhtlema ja nende eest hoolt kandma. 

Tänavatel on näha, kui hoolega Egiptuse naine rõivastub. Tema komplekt, kui ta seda endale 
vähegi lubada saab, on kindlasti toon-toonis käekoti ja kingadeni välja, rätikust rääkimata 
(kui tegemist on rätikandjaga). Näiteks leheroheline, õmroosade tikanditega galabeya, mille 
juurde kantakse roosasid kingi ja kotti ning roosa servaga rohelist salli. 


»BeeeeežŽ..." ajab vanem õde huuled prunti, kui poodlemast naasen ja omandatut rõõmsalt 
demonstreerin. ,, Jälle beeeeeež...." 


Ta juba teab, et ma meie maitsete erinevust tunnistan ja tema arvamusest ei pahanda. Mis 
parata, kui ainus võimalus kartulikarva jumet ja rotikarva soengut veidigi esile tõsta on neid 
demonstreerida porikarva rõivaste taustal. Liiv, savi ja söese mulla toonid seega on minu 
garderoobis valdavad, samas kui noorema õe garderoobist kolmandik on heleroheline, 
kolmandik roosa, ja alles hiljuti on lisandunud kolmandiku jagu tumedat veinipunast ja 
musta. (Kuna peatselt naituvalt noorelt daamilt oodatakse veidi prestiižsema värvigamma 
kandmist.) Lisaks paar helesinist ja valget pluusi, mille statistiline hulk tegelikult ei õigusta 
nende eraldi mainimist. 


»00, oled täna kohe ilus," öeldakse mulle, kui kannan oma praktiliselt ainsat erksat 
rõivakomplekti — tulipunaseid spordipükse ja jopet. Sama tunnustus kõlab, kui — nii umbes 
kaks korda aastas mõne erisündmuse puhul — sätin selga seelikuga kostüümi. Sest 
põhjamaiseks tunnussõnaks näib olevat ,, mugavus" igal pool, kus Egiptuses selleks on — 
»ilus". 


Värske pruut, kuigi enamik ostetavaid, iseenesest euroopaliku lõikega kostüüme on juba 
eelnevalt kaunistatud rikkalike tikanditega, ostab abiellumise eel siiski ka peotäie kunstlilli ja 
õmbleb need paari kostüümi reväärile, mis muidu vist piisavalt ,, ilusad" pole. 


Ka üks minu minimalistliku käega valitud õrnroosa, kuid täiesti lihtne linakleit, mis siinsele 
neiule Eestist pulmade puhul kingiks toodud, saab kaelusejoone täienduseks rivi 
veinipunaseid atlassroose. Sellisena on kleit viimaks siiski sobilik Aleksandria 
rannapuhkusele kaasa võtmiseks. 


Kaks ühel päeval lasteaiast naastes aga demonstreerib uhkelt oma pluusikest, millele keset 
rinda samuti pisike helesinine roosike juurde õmmeldud. Nunnast kasvataja vististi otsustas 
oma kiindumust armsalt šatäänkarvalisse lapsesse demonstreerida seeläbi, et tema 
kaunistusteta valge pluusi veidi , ilusamaks" õmbles. 


Kuid peaasi, et asjaosalised ise on õnnelikud, on ju. 


Mitte ainult ilus ei pea kõik olema, vaid — üldjuhul — ka suur. Egiptlase ettekujutus sobivatest 
mõõtudest on üsna ameerikalik, lihtsalt et see kõik peab ära mahtuma egiptlaslikku kodusse, 
mis varasematel aegadel või õnnetähe all sündinute jaoks küll kolme-, viie- või kuuesaja, või 
isegi paari tuhande, suure enamuse jaoks ja tänases tegelikkuses aga vaevalt veel poolesaja 
ruutmeetrini ulatub. 


»Kuhu me selle hiiglase ometigi paneme," löön kahte kätt kokku, kui Teispool isaga 
saabuvad ostmast üht esimeste seas vajalikuks osutunud kodutarvet — gaasipliiti. 

Mind kaasa ei võetud, sest silmnähtavalt eurooplasena võinuks ma hinnaläbirääkimised 
»rikkuda". Kuid muidugi valiti hinnalise minia tarvis siis suurim poes olnud pliit — viie 
keedukohaga ligi meetrine mölakas, mille küpsetusah ju kalkun edukalt ära mahub. Välja 
arvatud, et kalkunit ei küpseta me isegi jõuludeks igal aastal mitte, ja põrsas tuleb ju siin 
kandis vaevalt kõne alla, samas kui väikest koogikest küpsetada või võileibu grillida oleks 
vaja märksa tihedamini, kuid sellises ahjus oleks see sula raiskamine, rääkamata sellest, et 
suvekuudel niigi kuuma köögiruumi täiesti talumatuks muudab. 


Ühelt poolt siis kulutad ülemääraselt gaasi ja teiselt poolt veel juurde elektrit 
õhukonditsioneeri näol, et temperatuuri veidigi normaliseerida 


Kuid väiksem pliit ei tulnuks kõne alla — võidanuks arvata, et perel pole piisavalt raha 
suurema ostmiseks! 


Teispoole noorema õe käsi just nii käibki. Minu ja vanema õe kogemusest piisavalt õppinud, 
valib tema endale õega sarnaselt pisut väiksema, kuid muidu igati elegantse neljakohalise 
gaasipliidi, mis tema kuueruudusesse kööki ka veidi liikumisruumi jätaks. 


»Miks nii väike," pole tulevane abikaasa aga rahul. , Ma võin suurema pliidi jaoks raha 
juurde anda, kui teil napib, pole probleem!" 


Noormehele, kes ta ise ju seda pliiti vaevalt kasutama hakkab, meeldiks just meetrine kolakas 
ning väiksema ostmisest on tema edasipüüdlik ego tõsiselt riivatud. Vaidlus kujunebki nii 
tõsiseks, et karikuisa peab appi tulema poolte erinevaid perspektiive taas kokku viima. 


Selle teadmise taustal on imelik, et mõned asjad on hoopis liiga väikesed. 


Näiteks kahe inimese voodi standardlaius Egiptuses on 165 ja pikkus 195 cm. Kui Teispool 
oma poissmehepõlve voodis päkkasid sirutab, siis voodi ragiseb, sest jaluts tuleb enne vastu. 
Isegi minu ,,neiupõlvevoodi" laius Eestis oli 180 cm, nii kitsa ostsin muuseas majanduslikel 
kaalutlustel — sest see oli odavam. Nüüd aga näeme vaeva sellega, et oma sharmelsheigilikule 
kahemeetrisele kolakale linu leida. King, Oueen või Master mõõtu ehk kuni kolme meetrini 
küündivad voodilinad on eksklusiivsemal turul tegelikult täiesti olemas, kuid mitte 
väikelinnas. Siin võib juhtuda, et peame toime tulema kahte ,,tavalist" lina kokku õmmeldes 
või voodile ülestikku sättides. 


»Pange tähele — kaks meetrit!" juhib äi külaliste tähelepanu ja tõmbab käega hellitlevalt piki 
voodipäist, sugulaste delegatsiooni meie pool tutvustavalt ringi vedades. 


»Aga miks nii lai?" on puusepp nõutu, kui tellime nurgadiivani istme laiuseks ligi meetri, 
tegelikult üheksakümmend sentimeetrit. Ja juhib meid ühe salongis seisva sohvarühma 
juurest teise juurde, et praktiliste näidete abil selgeks teha, kui lai on ,,õige" tellida — nii 
umbes 70 sentimeetrit. Egiptuse diivan tellitakse peamiselt külalistele istumiseks (oma pere 
ju veedab enamuse kodust vaba aega magamistoas voodil lesides), kes seda teevad sirge 
seljaga ja viisakalt poole istmikuga toetudes. Seetõttu on kohalik diivan sageli üpris kitsas ja 
kõva mööbliese. Meil aga on euroopalikult plaanis tellida diivan peamiselt iseendi jaoks — et 
sellel mõnusalt losutades jälgida teises seinas rippuvat telerit. Puusepp jääb viimaks nõusse ja 
diivan saab (ime küll!) täpselt soovitud laiusega ning, muuseas, igasuguste lisailustusteta — 

puusepaga on meil siiski tõeliselt vedanud! Kuid nüüd tuleb veel sugulaste kadalipp läbi käia. 


»Oi, teil on uued voodid," viskab noorem õde kelmikalt, ja sirutab end diivani lühemas 
nurgas prooviks mõnuga välja — jah, ruumi jääb veel ülegi... 


»Üks.. kaks.. kolm..." mõõdab juba abielus vanem õde istmeruumi ja kõigest nelja või viieni 
jõudes jääb nõutult meile otsa vaatama. ,, Nii vähe? Aga kuhu te külalised istuma panete?" 


Et tulemus on pehme ja mugav, ei vaidlusta nemadki, kuid hariliku, mitte väga rikka 
egiptlase kodus on külaliste ,,vastuvõtutoas” istekohti kindlasti vähemalt seitse — kolmene ja 
kahene diivan ning veel paar tugitooli. Ning sageli on lisaks veel üks ruum nimetusega 
»salong", kus lihtsalt ainult toolid rivis — veel vähemalt tosina istekoha jagu. Seetõttu pehme 
mööbli väärtust ei arvesta egiptlane mitte niivõrd mugavuse või välimuse järgi, kui et, mitu 
inimest sinna istuma mahub. 


»Külalised istuvad meil põrandal," heidan nalja pärast, ,,võime teile padjad alla anda. Näe, 
kuus suurt ja kuus väikest — kokku kaksteist!" 


Kuid ise arvan, et küllap me nendeks suhteliselt harvadeks juhtudeks ka maja pealt korraks 
toolid kokku leiame. Et külalistele sisustada neljast toast tervelt kaks, mis seejärel enamuse 
ajast tühjalt ja kasutult otse kui näitusel seisavad, nagu siinmail kombeks, ei leia ma just 
otstarbeka lahenduse olevat. Pealegi on meil ju katus, kuhu punutud mööblile lisaks oleme 
kogunud kõik majas leiduvad puidust talupojapingid. Sinna mahuta või terve suguvõsa! 


akeajeak 


Suur voodi tellitud, on seda millegagi katta vaja. 


»Kas teil midagi ühevärvilist pole," vaatan nõutult ringi voodipesule ja -katetele pühendatud 

poes, mille riiulid täis kõikides vikerkaarevärvides voodipesukomplekte, millest igaühte veel 
lisaks kaunistab kontrastses toonis rikkalik tikand — lilled, linnud, puuviljad, südamed... mida 
iganes tootja fantaasia võimaldanud. 


Pika otsimise peale leitakse üks loodusvalge komplekt, mis tikitud tagasihoidliku beežiga. 


Paar aastat hiljem leian turutänavalt Kairost ka paar komplekti, millel tikand linaga ühes 
toonis — siis erkpunasel linal punane ja potisinisel sinine. Nende hind on harilikust poole 
odavam, sest nii , lihtne” toode ei läheks muidu kaubaks. Kuigi vahepeal olenjuba avastanud 
kergemagi tee lihtsa ja tikanditeta voodipesuni — ostan ligi kaks ja pool meetrit laia valget 
puuvillakangast, mis müügil võileivahinnaga, ja õmblen ise. 


Tegelikult muidugi on Egiptuses müügil voodipesu mis tahes maitsele — linast, brodüüritud ja 
valgega tikitud valget, isegi lihtsat triibulist puuvillasatiini. Kuid väikelinnas on taoline valik 
üsna erandlik ja liigne eksperimenteerimine sellisega võiks lõppeda ärilise hävinguga 
kaupmehe jaoks, kes kauba ,,ilule" piisavalt tähelepanu ei pööra. 

Bütsantslik bürokraatia Egiptuses, või kas ainult? 


Mäletan, et teismelisepõlves imestasin kord, kui Ameerika-tädi saadetud jõulukaardi 
ümbrikul oli kirjas mitte tema enda nimi — Emmy — vaid: ,, Mrs. August-midagi”". Tädi nagu ei 
olnudki Ameerikas enam iseseisev isik, oli lihtsalt oma mehe naine. Kuigi maailmakorralduse 
suhtes liiga noor, et end sellest häirida lasta, jäi see mulle meelde. Ja meenus uuesti, kui 
küsisin Teispoolelt, milline aadress edastada heale tuttavale, kellel oli tulnud armas idee 
meie lastele mõned raamatud saata. 


»Pane minu nimi, siis küla, siis kubermang." 


Kuigi naine Egiptuses abielludes säilitab oma nime, siis administratiivkorraldus käib 
meesliini pidi ja sugukondlikult. Naisi nende oma nimega ei tunne väljaspool peret keegi ja 
varsti pärast laste sündimist nad seltskondlikus mõttes sellegi minetavad, selle asemel 
hakatakse neid kutsuma lihtsalt oma poja või türe emaks. Näiteks Omm Nevine — Nevine'i 
ema, või Omm Ahmed — Ahmedi ema. Seda muidugi emaseisuse austusväärsuse 
rõhutamiseks, kuid — ikkagi! 


Seega minu post tuleb Teispoole nimele, kelle isik tuvastatakse tema isa ja esiisade nime 
järgi. Praeguseks vast postipoiss juba teab ja helistab alla äiale — teie perele on pakk, tulge 
järgi! Kuid kui kedagi peaks olema raske leida, siis küsitakse šeikhaaradelt. Sheikh tähendab 
auväärset vana meest ja hara piirkonda. Oma šeikhaara on igal pikemal tänavajupil ja nende 
abil otsitava jälile harilikult ka jõutakse. 


Perenimesid Egiptuses tegelikult pole, vaid igaühel on eesnimi, isanimi, isa-isanimi ja isa- 
isaisanimi — neli nime, mis kõik kokku nagu omamoodi DNA-kood võimaldavad siinsetel 
Ahmedidel, Mahmoudidel ja Mohamedidel vahet teha. Igapäevaselt ja näiteks IDkaardil 
kasutatakse amult ees- ja isanime. Ametlikumas ja Euroopa institutsioonide jaoks täidetavas 
dokumentatsioonis aga kõiki nelja — perenime koha seal täidab lihtsalt nimedest viimane. 
Kuid lapsed on niisiis isast erineva ,,perenimega", kuna nende nimerida alati hüppab ühe 
võrra ettepoole. Ja emast erineva perenimega on nad kombekas Egiptuse peres nagunii. 


»Miks lapsel on ema perekonnanimi?" puurib meid rangel pilgul ka Eesti asjur, kuigi 
kohalike oludega piisavalt kursis. Egiptuses on ema nimi võimalik vist ainult sellise lapse 
puhul, kelle isa kohta isegi nime ei teata — praktiliselt tänaval sigitatud laps siis. Eestis on 
seaduslikud ja kultuurilised võimalused laiemad ning et nimepanek algul langes minule üksi, 
siis mõtlesin, et euroopaliku perenimega on lastel ehk edaspidi lihtsam. Mõeldud — tehtud! 


Kuid Egiptuses väljendab selline teguviis — põhimõtteliselt — äärmist lugupidamatust 
asjaomase isa suhtes. Teispool vaeseke on sellest püsti hädas ja saab laste nimevalikut 
põhjendada igal pool seni, kuni neile korralikud Egiptuse nimega sünnitunnistused hangib. 
Seetõttu vanem laps, kes Eestis kannaks nime Syria Maria Madonna, oleks Egiptuses 
hoopisli Madonna Peter Naiem. Ja Nubia Monica Mercedes oleks vastavalt Monica Peter 
Naiem. Vähemalt on nimede arv sama! Sest et kellelgi oleks eesnimesid rohkem kui üks, 
pole jälle siinmail kombeks. Polnud ju Eestiski veel hiljuti, kuid et seadus võimaldab, siis kas 
pole see laisa vanema rõõm, et kõige ilusama nime pärast piike murdma nii väga enam ei 

peagi — lapsele võib panna kõik need ilusad nimed, mis südamel on. 


Nimelugu ongi omaette lugu, hakkab ju mõte keerlema uue ilmakodaniku nime ümber kohe, 
kui põhjus teatavaks saab. Teispoole peregi mõtleb kaasa ja eks see teada ole, et nende südant 
rõõmustaks midagi kaunilt kristlikku. Kuni saame teada, mis neile meeldiks — Madonna! 
Mulle kangastub kohe hoopis Versace'i korsetis poolalasti laval ringi karglev popi- ja 
seksisümbol. Kuigi Madonna mulle iseenesest meeldib, nagu meeldivad kõik, kes oma asja 
hästi teevad. 


» Võib-olla siis Maria Madonna," pakun ettevaatlikult. Et oleks veidigi selgem. See õnneks 
sobib perele samuti. 


»Maria Madonna," veerib ka nimeametnik Õnnepalees. ,,See on ju juba isegi nii ilus nimi, 
milleks teile veel Syria...?" Nõustun temaga, kuid täisversioonist loobuda niisama kergelt ka 
ei taha. Nime Syria mõtlesin algul Teispoole kiusamiseks välja. Kuna teadsin, et midagi 
muud kui traditsioonilist ja kristlikku tema ega ta pere tõenäoliselt ei soosiks. Kuid mina 
tahtnuks lapsele kangesti nime, mis seonduks Egiptusega või vähemasti siinse piirkonnaga. 
Kui mind ennast on elu nii palju ringi liigutanud ja näe kuhu lõpuks toonud — kes teab, kuhu 
veel mu lapsed välja jõuavad! Tore oleks siis ju, kui vähemalt miskigi seoks neid selle 
põneva piirkonnaga maailmas, tänu millele nad on olemas. Viiks mõtted sellele tagasi. 


»Kui tuleb tüdruk, siis paneme talle nimeks Süüria, ja kui tuleb poiss, siis Sudaan," esitlengi 
ükspäev Teispoolele ja saan naerukrampides rappuda, kui tema nägu selle peale näen. Kuid — 
nali naljaks — loote südamelööke kuulates osutub just Süüria kõige suupärasemaks nimeks ja 


»Süüria veel kuidagi, kuid Syria, see on tavatu nimekasutus koos võõrtähega. Palun kirjutage 
taotlus nimekomisjonile koos põhjendusega, miks te sellist nime soovite," küünitab 
nimeametnik minu poole puhta valge lehe. 


Kahte üü-d ma nimme ka ei soovi, täiesti piisab omaenda eluaegsest kogemusest nime 
hääldusest erineva kirjapildi igapäevasel selgitamisel. Seetõttu ma ei soovi tõenäoliselt 
kosmopoliidiks kujunevale tütrele nimeks ,,Süüria, it is with two u-s, with double dots upon 
them"... 


Kui veel ka nädala jooksul pole nime küsimus otsustatud, muutun rahutuks. Värske isa ootab 
meid ju tagasi Egiptusse, ta pole oma esmasündinud tütart veel näinudki, kuid meie ootame 
dokumentide väljastamise taga, sest kõrgetasemeline riiklik komisjon ei saa otsustatud lapse 
nime! Teen kindlaks komisjoni esimehe isiku, haaran telefoni ja helistan otse tema 
igapäevasele tööpostile Keele ja Kirjanduse Instituuti. 


»Kas meil Eestis pole enam targemat teha, kui kulutada maksumaksja raha sellele, et kümme 
inimest laste nimesid ükshaaval otsustavad?" pärin veidike tõredalt ja selgitan, miks meil 


kiire on. 


Ametnik on õnneks minust rahulikum ning ühtlasi arusaaja ja vististi veel sama päeva 
õhtupoole on pereamet valmis meile sünnitunnistuse väljastama. (Kuid — tõepoolest, ah!?) 

Noorema tütre nimi kujuneb üsna lihtsalt samast põhimõttest lähtudes. Lihtsavormilise Nubia 
puhul õnneks ei rakendu ka Eesti riigi ohukellad. Kuid ka siin on kahe rahva assotsiatsioonid 
hoopis erinevad. Otsustan nimelt seekord kohe ette kombekas olla ja leida teiseks nimeks 
midagi perele sobivalt kristlikku. Santa Maria de las Mercedes hispaania keelest tuletatult 
tähendab umbes püha halastaja Maarjat, mercedes niisiis halastust. Kuid katoliiklastest ja 
nende keelest ei tea kopt midagi ning pere lööb käsi kokku — kas ma taban lapsele panna auto 
nime!? 


»Kui vanem õde on poppstaar, las siis noorem olla auto," ütlen neile pühas rahus. Vähemalt 
oskavad nad siis teineteisele kaasa tunda ja teineteise eest seista. Kuid üks ,, normaalne" nimi 
on niisiis kummalgi ka. 


Sudaani suhtes pole me veel otsustanud. 


akeajeak 


Egiptuse bürokraatia on samas üks väga hästi korraldatud ja üpris pehme bürokraatia, ehk et 
reeglid painduvad veidike mõlemas suunas, olenevalt asjaajaja tujust ja kui meeldivalt 
õnnestub talle end esitleda. Teispool on selles vallas tugev tegija ja saavutab soodsad 
tulemused meile sageli ka siis, kui asjaolud vastu räägivad. 


Näiteks vanemale tütrele Egiptuse pabereid taotlema minnes ning Eestis väljastatud 
sünnitunnistust Egiptuses kasutada soovides keeldus siinne ametnik tunnistamast Eestis 
dokumendile löödud templi ehtsust, sest Eestis Rävala puiesteel istuva ametniku 
allkirjanäidist Egiptuse ametnikul väidetavalt polnud. Seega nõudis ta tunnistusele ka Eesti 
Kairo saatkonna legaliseerimistemplit. Saatkond aga teist templit anda ei saa, kui üks on juba 
ees — seda keelab seadus. Nokk kinni, saba lahti... Ning allkirjanäidiste taotlemisele Eestist, 
kui need kaduma või sassi läinud, võib kuluda kuu või enamgi. 


Võttis seega Teispool legaliseerimata paberid näppu ja läks otse kodanike registreerimise 
ametkonna jutule. Seal lapse ja isa perenimede erinevust ja veel mitut-setut asjaolu edasi- 
tagasi vaagides otsustas asja lõpuks see, kui Teispool tüdinult tõmbas välja lapsele Eestis 
väljastatud reisipassi. Et, näete, on küll selline laps ja temal selline nimi! 


Passi autoriteetsuses ametnik enam ei kahelnud ning et passis ja sünnitunnistusel olevad 
andmed vähemalt lapse osas kattusid, tunnistati ka sünnitunnistus usaldusväärseks ja 
vajalikud Egiptuse paberid lapsele väljastati. 


Järgmise lapse puhul reeglite kohaselt tõlkima ja legaliseerima me midagi enam ei hakanudki 
— Teispool läks kohale otse eestikeelse sünnitunnistuse ja passiga ning sai taas niisama asjad 
aetud. 


akeajeak 


Kuid alati ta sama järjekindel pole. Kohvrihunnikuga Sharmi lennujaamas seistes, Teispoole 
elu esimese Eesti-reisi ootel, läheneb üks lennujaama teenistujatest, kes saalis nö. korda 
peavad, viskab pilgu Teispoole selgelt egiptlaslikule näole ja iseloomulikult rohelistele 
passikaantele tema näppude vahel, ning palub meil siis järjekorrast välja astuda, selgitades, et 


Egiptusega abielus 151 


egiptlastel on keelatud tšarteriga riigist välja sõita. Ka mu enda viimane maaletuleku tempel 
pärineb enam kui aasta tagant, aga ei tohiks olla üle 30 päeva vana. 


Huvitav, et Eesti reisikorraldajad, kellelt said piletid ostetud, ja tervelt kahe erinevaga nõu 
peetud, kinnitasid meile, et probleemi pole... 


Teispool haarab selle peale kohvrid ja pead selga visates on valmis marssima meid tagasi 
koju viivale bussile. Kuna kaks korda oleme juba saanud eitava viisavastuse ja kolmandal 
korral nüüd siis nii paistab minevat, siis Eestist ei tahtvat tema enam mitte kunagi elus mitte 
midagi kuulda! 


Mis tema iseloomu tundes, ma kardan, võiks liigagi tõsi olla. 


Seega mina nii lihtsalt ei lepi. Homme on liiatigi jõululaupäev, minu emal hing valmis 
selleks, et me tuleme, ning Teispoole emal selleks, et läheme — et tema poeg saab ära käidud 
oma elu esimesel välisreisil ja ometigi ära nähtud oma naise kodu. Liiga palju on kaalul, et 
niisama lihtsalt alla anda! 


tean. Ning et Egiptuse seadused ja reeglid — või õieti siis inimesed — veidi painduvad, ma ka 
tean. Nende kahe teadmisega relvastatult torkan kannad maha ja räägin poistega veel... ja siis 
veel... ja veel korra. 


Kuid sel jõulueelsel päeval on samasuguseid optimistidest reisi jaid juba mitmeid ette tulnud 
ja loa andja, lennujaama ülema mõõt tundub et ammu enne meid täis saanud. Tund tunni järel 
möödub ja poiss poisi järel saabub tagasi kurva teatega, et midagi teha ei saavat. Ega väga 
palju nad tõesti ei saagi, sest kuigi tänu Teispoolele on nende emotsioonid siiralt meiega, siis 
nende töökohad sõltuvad ju samast ülemusest. 


Üks on sellest kõigest siiras teadmatuses ja kaifib täiega uudset rahvarikast keskkonda, 
naabruses sabatavate vene turistide lastega mängu lahti lüües, mis seisneb selles, et suuremad 
vene lapsed ümber turistide ja kohvrite keerutades jooksevad eest ära ja meie napilt aastane 
naeru lagistades neile järgi, kõigil sellest väga lõbus. 


»Näidake mulle, kus selle ülemuse kabinet asub, ja teeme näo, et oleksin selle nagu ise 
leidnud," teen poistele viimases hädas ettepaneku, kui registreerimise lõpuni on jäänud veel 
ehk pooltunnike. 


Saangi nad nõusse ka, kuid asjaomane kabinet asub... naaberterminaalis. Ja mina olen 
viiendat kuud titeootel. Mis on nii plussiks kui miinuseks, ehk et oma palved sõidu suhtes 
ehitan üles just oma pisut juba punnitavale kõhule (seda annab ju veidi lisaks punnitada!). 
Kuid teise terminaali liikumise kiirusele asi just kaasa ei aita. 


Pooleldi joostes pooleldi kõndides viimaks kohale jõudnud, turvakontrollile asja ära 
seletanud — pole mul ju teise terminaali sisenemist õigustavat piletit ega muud dokumenti — ja 


neile passi pandiks jätnud, lastakse mind siiski , territooriumile". 


Ülema kabinet on pisike, akendeta ja täissuitsetatud ruum teisel korrusel. Palutakse istet võtta 

ja räägin oma mure ära. Mees on meeldiva olekuga, kuid printsipiaalne. Ega lennujaama 
ülemaks makaroni mentaliteediga ju ei saakski. Mõistab küll, kuid... ,, Vaadake proua, 
kahjuks reeglid on sellised. Võite riigist välja sõita mõne sobiva liinilennuga." 


Tore küll, kuid see tähendaks reisimist umbes et Londoni kaudu ja vähemalt 
paarikümnetuhandelist täiendavat kulu lennupiletitele! Jõulude eelõhtu ,,reisivaakumis". 
Lükkan sestap kõhukest veidi suuremaks ja pigistan silmanurka pisarakese helkima. Küll ma 
neid Egiptuse mehi tean — väljast nagu karud, aga süda on hell! Lastega käitumisest saab seda 
kohe aru. 


»Eestisse ei lähegi lennukeid mujalt, kui Sharmist, hetkel," esitan võimalikult veenvalt. , Me 
oleme nii väike riik, et talvehooajal on lende väga vähe.." (Või tema seda teab...) 


Tegelikult veendusingi juba ka, et eelmine reis läbi Praha väljus eile ja järgmine alles nädala 
pärast — kuna on ju jõulunädal. 


»Ema juba ootab eilsest saadik, katab lauda, homme on ju jõulud, meie, kristlaste, suurim 
püha!" Kombekas moslem, kes omi pühi austab, oskab küll hoolida ka teise religiooni 
omadest. 


Ja: ,,Me ei saa ju oma külla tagasi pöörduda ja terve suguvõsa saab teada, et me välismaale ei 
jõudnudki... Mis mu mehe vanast isast ja emast nii saab, mis nende südamed tundma 
peavad!?" 


Kui vanematest hoolimine ka peale ei lähe, siis maei tea, mis veel. Ning egiptlane ometigi 
peaks teadma, mis tähendab suguvõsa ees häbisse jääda, olles poolelt teelt just nagu tagasi 
saadetud. Mis tähendab nägu kaotada. 


Asja komplitseerib veelgi, et mul ei ole kella kaasas ja ka telefon unus Teispoole kätte. Võib- 
olla on lennuk nagunii juba väljunud, kuid igal juhul on aega vaid loetud minutid. Nuuksatan 
ja viskan end laua ette põlvili... Tuppa astub just ka üks teine ametimees, nii asetan ülema 
tõeliselt piinlikku olukorda. 


»Teile ma võiksin selle kinnituse ju anda," ohkabki too — ühtaegu mõistvalt, tüdinult ja 
veidike kimbatuses pildist, mis kolleegile niiviisi avaneb. ,,Kuid teie mehele, egiptlasele, 
mitte mingil juhul." 


»Aga teeme siis nii, et kirjutate selle kinnituse sinna vautšerile minu ja mu lapse nime juurde, 
jakogemata jätate märkamata, et allpool on ka mu mehe nimi," teen viimase 
meeleheitliku katse, kui kolleeg on uuesti väljunud. ,, Jumal näeb, ja teile saab tasutud!" see 
kõlab isegi minult täiesti siiralt. Head teod tulevad ju siiski enamasti kaarega tagasi? 


Ja juhtubki nii, et lennuk seisab juba ruleerimisrajal, kui ma viis minutit enne ettenähtud 
õhkutõusmisaega kabinetist väljun, lennuluba näpus! Saadan ukse vahelt täiesti kombetuid 
õhumusisid kabinetis seisvatele minu õnne naervatele meestele ja — kõhukest käte vahele 
haarates — lidun tagasi esimese terminaali suunas. 


»Pidage Eesti lennukit kinni, ma sain just lennuloa!" hõikan suvalisele vastu lonkivale 

ametimehele. 


Üllatumiseks pole aega, haarame kohvrikäru ja lükkame selle kiiresti — veel kord — 
turvakontrollist läbi. Lennule registreerimine on ammu lõppenud, kuid poistel laua taga 
oleme hästi meeles. Üks neist haarab toru ja küsib luba lennukit veel veidi kinni hoida. 
Lennuki kapten ongi nõus ootama. Aitäh, Estonian Air! Teine jookseb meiega kaasa, 
kõigepealt passikontrolli — seal see kinnitus asja ette lähebki ja õnneks on ka passi kontrollija 
menufejalane, norima ei hakka. Siis välisuks — juba on tellitud eribuss meid lennukile 
vedama, muidugi koos kõigi kohvritega, kuna pagas ju ammu viidud. 


Kohvrid laaditakse lennuki kõrvale maha ja sealt pagasiluuki. Meie aga tormame trepist üles, 
kus lennukitäis päikesepuhkuselt naasvaid eestlasi juba veidi rahutult nihelemas, et mis küll 
lennukit kinni hoiab. Üks, kaks... alles nüüd registreerin, miks meie toolinumbriks piletil on 
kolm — poisid check-in'ist on meid istuma pannud äriklassi. 


Lõpp hea, kõik hea. Mugavatel laiadel nahkistmetel losutades ja tasuta konjakil hea maitsta 
lastes — eks see olegi veidi ära teenitud ka — pööran end Teispoole suunas ja ütlen: ,,Kas pole 
see otse kui jõuluime, et praegu siin istume!" Lootes muidugi mõista kiidusõnu minu 
tarmukuse aadressil või siis vähemalt üht mopsuvat musu. 

»Jah," nendib Teispool tõsiselt, ,,ema ja õed palvetasid meie eest kogu selle aja!" 

Vot siis, kellele tänu võlgu oleme. ; -) 

Kuid minu süda põksub poole kiiremalt veel üksjagu aega. Bürokraatia paindlikkus Egiptuses 


on kõige otsesemat kinnitust leidnud, kuid ma ei soovita kellelgi seda niiviisi painutada 
üritada, või igatahes mitte liiga sageli. 

Egiptusest kultuursele eestlasele 


Mida rääkida Egiptusest eestlasele, kelle jaoks siinne päike on liiga kuum, vesi liiga märg ja 
liiv liiga tolmune? Ning kultuuri ,, liiga vähe". Eestlasele, kelle igapäeva sisustavad 
väliskirjandus, külaliskunst ja importkino? 


Suur kiusatus on alustada kolmest Omarist — vastavalt poeet Omar Khayyam, helilooja Omar 
Khairat ja filminäitleja Omar Sherif. Sest neid nimesid kuuldes avanevad vist küll iga 
egiptlase keelepaelad. Kuigi kõik kolm meest kaalub tähtsuselt ja tuntuselt üles üksainus 
naine, kes siis pole Omar, vaid hoopis Omm — Omm Khoulthomm või ka Koulsomm. 


Koulsomm on nii kuulus lauljatar, et tal on Kairos omanimeline hotell, pronksmonument ja 
khoulsumiaanaks kutsutavad kontserdiseeriad, kus mängitakse ja lauldakse tema muusikat nii 
vanas kui uues improvisatsioonilises võtmes. Ning Rotana klassikakanal mängitab tema 
ajaloolisi kontserte arvan et vähemalt korra päevas. 


Lisaks võimsale häälematerjalile ja loodusest antud andele langeb Khousommi eluaeg kokku 
Egiptuse iseseisvumisega läinud sajandi II poolel ning Nasseri maareformide pehme 
revolutsiooniga, mis miljonite elujärge parandades on kujunenud omamoodi nostalgiliseks 
helgeajastuks lähiminevikus ja Omm Khoulsomm on selle ajastu hääle kandja otseseimas 
mõttes. 


Siin kohal kõlbab ära öelda, et Eesti saatkond Kairos paikneb siin kirjutamise ajal just nimelt 
Omm Khoulsommi majaks kutsutavas hoones Zamaleki saarel Kairo kesklinnas ehk siis 
majas, mis ehitati lauljatari villa kohale aegadel, mil kunsti- ja kultuuripärandi hoidmine 
kahjuks erilist tähtsust ei evinud. Kuid inimesed ei unusta! Sestap vajavadki sambaid 
tegelikkuses vaid üritused ja inimesed, kelle loomulik renomee mälus püsimist välja ei 


"eee 


edasi kestmiseks vaja. 


ale ale ale 


Kuid tagasi Omarite juurde. Pärsia poeet Omar Khayyam on Egiptusega seotud muidugi 
ainult tinglikult — nimelt olevat just egiptlane olnud see, kes Khayyami luule esmakordselt 
araabia keelde vahendas. Khayyam on siin igatahes üpris prominentselt esindatud. 


Mul kulus mõni aeg, et taibata — tegemist on ju eesti keeldegi tõlgitud Umar Hajjamiga! Kes 
niisiis on lugenud tema ridu eesti keeles: 

Veini joo, sest roosiõite all on uni pikk, 

sõpradeta, kallimata, kurb ja murelik. 

Ära ühelegi ütle seda salasõnumit: 

õisi närtsind tulbile ei eal too tulevik! (Haljand Udami tõlge) 


...ei imesta vist, et sellele Carl Bellmani või, kui soovite, Raimond Valgre hingesugulasele 
omas ajas, kes siiski samal ajal oli veel tähelepanuväärsem matemaatik ja filosoof, on 
vastavalt pühendatud näiteks üks populaarsemaid Egiptuse punaveine (muuseas täiesti 

joodav, kergema Itaalia veini tüüpi kraam) ning Mariotti Kairo hotelli kasiino, kus 
muuhulgas kõhutantsulava. 


Iraan vist polnud vanasti see, mida ta praegu on. 


ale ajeak 


Muusik Omar Khairat igatahes on 100% egiptlane ning elab praegugi kõbusalt. Juhatab 
omanimelist orkestrit, loob sellele muusikat ja umbes kord kuus annab kontserdi Kairo 
ooperimajas. Tema nimelisi kaupu peale CDde veel liikvel ei ole, see-eest kuuleb muusikat 
pea pooltes Egiptuse filmides, eriti praeguseks veidi nostalgiliste kümne-kahekümne aasta 
taguste melodraamade kategoorias. 


Khairati muusika on kui elu eliksiir — see voolab nagu vesi, väänleb nagu tantsijanna naba ja 
heliseb nagu tuulekellad Khan el Khalili kangialustes. Ning minu jaoks on alati täis päikest. 
Kuid Eesti tuttavad kellele olen plaadi kingituseks kaasa viinud, kuulavad ja... nutavad. Sest 
see on ühtlasi nii hingeliigutavalt ilus. 


Minu tutvus Khairatiga kulges nagu kaotsi läinud prillide leidmine omaenda peast. Nimelt tõi 
Teispool Sharmi kaasa kuskilt kokku lindistatud plaate, millest meile kummalegi meeldis 
enim üks, millelt kõlasid suhteliselt vähem popilikud ning rohkem idamaised, estraadilikud 
helid. Võttes kord ette reisi Four Seasonsi hotelli butiiki, lootuses leida sealt vähegi erksama 
moega bikiine Sharmi tingimustes igapäevaseks vältimatuks kehakatteks, hakkas nurgas 
silma ka korvike CDdega. Kõik ühelt ja samalt mulle tundmatu nimega mehelt, kuid EMI 
väljaandes, mis juba ise on teatav taseme garantii. Palusin need endale pisteliselt ette 
mängida ning et muusika meeldiski ja Teispoolel oli just sünnipäev tulemas, sai üks ära 
ostetud ja õigel hommikul talle padja alla pistetud. Oh seda üllatust siis, kui selgus, et on 
tegemist Teispoole lemmilenuusikaga ning et sama meest me oma koopiaplaadiltki kuulanud 
olime. 


See oli Khairati üks armastatumaid töid — muusika filmile ,, Am Ahmed" (Ahmedi onu). 


Lõigu lõpetuseks sobib mainida, et meisterlikumat sorti muusika kaks kantsi Egiptuses — 
Kairo ooperimaja ja Kairo Jazz Club — asuvad kumbki Zamaleki saarel ning kummaski 
kuuleb orientaalseid rütme muu muusika hulka päris tihti, ooperimajas enamasti araabia 
klassika võtmes, samas kui jatsiklubis võib peale sattuda mõnele pigem aafrikaliku 
alatooniga instrumentidel jämmimise sessioonile. 


akeajeak 


Proosalgrjanduse poole pealt jätkates, Eestit pole Alfred Nobeli edasikandjate tähelepanu 
veel paitanud, Egiptust aga küll — Naguib Mahfouz (Nagib Mahfuz) pälvis selle preemia 
1988. aastal, olles selleks ajaks avaldanud juba üle kolmekümne teose — avaldamise algusest 
II maailmasõja eel alates ikka aasta ja teos, kaks aastat ja teos, aga mõnel aastal ka kuni kolm. 


Too Egiptuse Balzackiks kutsutav autor kirjeldab peamiselt elu Kairos, süngevõitu 
melodramaatilises võtmes, kuigi üsna samasuguse idamaise voolavusega nagu need, mida 
tuhat ja enamgi ööd kuulata kannatab. Enamik tema lugusid on seatud lähemasse või 

kaugemasse ajalukku ja mina loen neid eelkõige egiptlaste paremaks mõistmiseks ning et 
heita pilku kohaliku elu varjuküljele, mis naeratavatest nägudest päikeselisel tänaval 
möödudes tingimata kätte ei paista. Taustal käivale eluheitlusele, kus tihedamini kui vaja 
eksisteerib ainult kaks valikut — halb ja väga halb. 


Kuulsaim tema teostest on kolmest raamatust koosnev ,,Kairo triloogia" — Kairo südames 
elava ühe perekonna ajalooline lugu läbi mitme põlvkonna. Minu lemmik on veidi 
kaasaegsemat Kairot kuid seda pahelisemalt kuvav ,, Midag Alley". Kunagi Mahfuziga 
alustades võtsin esimese, rusuvavõitu tumedatoonilise kaanega teose kätte tegelikult pool- 
vastutahtmist, olles pealkirjad sassi ajanud ja kogemata noppinud riiulilt vale raamatu. Kuid 
sukeldusin loosse nii, et ei märganudki pilku tõsta enne, kui hea mitu lehekülge juba loetud. 
Selline sõnadega maotantsitaja siis. 


Moodsamatest probleemidest Egiptuse ühiskonnas huvituja võiks üles noppida mõne Alaa Al 
Aswany teose. Tema ,,Yacoubian building" inglise keeles ja paar teost veel on ka Eestis 
müügil olnud. 


Ning kirjandussõbrale laiemalt võiks soovitada sisse astuda Kairo Ameerika Ülikooli (AUC) 
raamatupoodi Tahnn väljaku serval Egiptuse Muuseumi lähistel või kaeda kirjastuse 
veebilehele www.aucpress.com. AUC väidab, et sellist raamatut Egiptuse kohta, mida neil 
pole, ei olegi ilmunud, ning kindlasti siis leiab sealt ka päris kaasaegset Egiptust nooremate 
autorite võtmes kajastavaid, juba inglise keelde tõlgitud teoseid. 


Headest raamatutest saavad sageli filmid, nii on pea terve Mahfouz saadaval ka 
filmiversioonidena. Kuid mitte ainult. Egiptus on arabomaailma filmitööstuse keskus — kuna 
Liibanonile lisaks peaaegu ainult siin on enese eksponeerimine ekraanil piiranguteta võimalik 
kummalegi soole. Ja üldse olud märkimisväärselt liberaalsemad. Seetõttu toodetakse nii 
araabiamaailma kurvad kui ka koomilised kassahitid just siin ja Egiptuse filmitähed on tähed 
terves Araabias. Juba kauem kui sada aastat... 


Filmi-Omarit sai eespool mainitud, kuid too on juba peaaegu samasugune ajalugu kui tema 
mängitud kuulsaim kangelane — Hollywoodi toodetud doktor Zhivago. Hetke-Egiptuses teeb 
filmiilma hoopiski Adel — Adel Emam. 


Emam on ,,AS Good as it Gets" Jack Nicholsoni tüüpi kivinägu-koomik — pimestavalt helge 
naeratuse varjust ootamatult müristav. Tema ühest kuulsaimast hitist, mis seotud Egiptuse 
ebapopulaarse naaberiigiga, juba oli juttu. Ka muud süžeed on rahvalähedased. 


Näiteks peakangelaste nimesid kandvas filmis ,,Bekhret and Adela” (,,Bekhit w Adila") saab 
koos naabritüdruku Adelaga Kairosse tööd otsima suunduv Emam ootamatus olukorras 
miljon dollarit sisaldava kohvri omanikuks. Noos jagatakse sõbralikult pooleks ja suurem osa 
filmist ongi pühendatud sellele, mis juhtub kui ,,hobusega mees maalt” äkki kõike endale 
lubada saab, muuhulgas muidugi seatakse end sisse välisturistidest tulvil kalleimasse hotelli, 
ostetakse uued koomiliselt moodsad rõivad ja tellitakse room service'ilt täisteenus, kus 
kangelased lettide kaupa ette kantavaid roogi pooles ulatuses ära tunda ei suuda — kastes 
kalkunikoiba prooviks näiteks maasikatarretise sisse — ja vähem veel suudavad nad neist ära 
süüa. 

Pinget lisab, et üks on ju mees ja teine — kangekaelne ja iseteadlik egiptlanna! Ning kohver 
kuulub teadagi kurikaeltele, kes oma tagasi tahavad... 


Või action-melodraama ,,Prince of Darkness" (,, Amir E1 Zalam"), milles Emam mängib 
pimedatekodus elavat, klaverimängu harrastavat ex-lendurit ja sõjaväeohvitseri, kellesse ühe 
esinemise käigus armub rikas pärijatar. Pärijatar soovib mehele uuesti kinkida päris elu 
kogemusi — nii jõuab pime major nii auto kui ka lennuki rooli ja seiklusi on veelgi. Ka 
pimedatekodus ei suuda mees tegevusetult istuda, vaid kõigepealt viib ta pimedate kollektiivi 
»vaatama” jalgpalli ja seejärel ujuma ,basseini”, mis tegelikkuses on kahe sõidurea vahele 
linnas jääv purskkaev. Mööduv suli korjab kaasa kõik purskkaevu veerde jäetud kehakatted, 
nii saab kogu see mees kärjudes aluspükstes hoidekoju tagasi marssida. 


Ning ühes moodsamatele kommetele pühendatud filmis , Morgan Ahmed Morgan” (,,Morgan 
Ahmed Morgan") esitab Emam miljonärist suurettevõtjat, kes oma üliõpilasest laste silmis 
suurema autoriteedi võitmiseks otsustab uuesti kooli minna, et omandada kõrghariduskraad. 
Efektiivsust hindava inimesena rakendab ta selleks kohaliku äri toimivamaid võtteid ehk 
põhimõtteliselt lihtsalt ostab eksamitulemused ja muud endale vajalikud suhtumised. Näiteks 
üks eriti karm, absoluutselt printsipiaalseks tituleeritud professor läheb maksma Lexuse. 
Noor kõhetu äärmusmoslemiliikumise juht, kes miljonäri ja tema multimakroglobaalset 
ettevõtet algul kõikide pahede krooniks põhjab, läheb maksma punase sportauto koos uusima 
mobiilimudeliga ja ,,avastab” sealt alates, et tema tõlgendus on olnud vale ja meie 
»kangelane" tegelikult hoopis igakülgset ülistamist ja eeskujuks võtmist väärt. 


Ainult üks takistus veel jääbki — otsustava tähtsusega ainet kurmkkjulumis juhendav 
naisprofessor, kes aga šhovinistist Adeli pikalt saadab, lõunalekutse saateks ulatatud 
briljantkee vaba käega mehele järele heites... 


Millega naisi võidetakse, vähemalt filmides, ma teile enam ei räägi. ; -) 


Praeguseks kokku umbes 120 sellist filmi on Adel Emamil 1964ndast aastast tänaseni, 
kuumimad kindlasti need, milles talle sekundeerib Egiptuse hetke filmiprimadonna — Yousra. 
Kaks kanget elik nagu tõrksa taltsutamine, saab need siis vist kokku võtta. Ka Yousra 
kehastab sageli tugevat ja iseseisvat või muidu edukat naist, kuid ega edukaks siis sünnita! 
Karjääri algusepoole saab ta mängida hoopis näiteks lõbuelukahtlustustega neiukest, kelle 
Emami kehastatav nurgaadvokaat politsei käest päästab ja parema idee puudumisel oma 
kontorisse sekretäriks toob. Stseen, kus Yousra tänulikus enesetäiendamise hoos õpiku avab 

ja sealt valjusti ,,Ing-lešš” veerib, kuulub Egiptuse komöödiklassikasse võrdselt eelnenutega. 


Kinost veel paremini läheb tänapäeval seriaalitööstusel, mille kuldhooajaks on igal aastal 
ramadan. Just ramadaniks toodetakse aasta kalleimad seriaalid kuulsaimate näitlejatega, et 
paastuva moslemi päev kiiremini ja märkamatumalt õhtusse kulgeks. Meiegi vaatame! 
Lähiaastate kuumimateks hittideks on kujunenud muu hulgas Egiptuse viimase kuningapere 
elulood. Sellesama kuninga kukutanud ja pool sajandit vabariiki nautinud rahvas on ajaloo 
suhtes leebuma hakanud ja huvi monarhi kui riigi kunagise esindusisiku (või lihtsalt röögatu 
glamuuri?) suhtes taas kasvamas. 


Peab tunnistama, et kaadrid ongi tõepoolest üpris esteetiliselt seatud ja isegi informatiivsed. 
Niiluse kruiisist huvitujad — otsige infot dahabiyade kohta! 

Dahabiya on väike luksuslik kruiisilaev umbes 20. sajandi esimesest poolest ja nime on ta 
saanud tänu oma sõna-sõnalt üle kullatud välimusele. Just sellisega lahkus sageli kuninga vm 
üliku pere ristlema Kairost ülesvoolu Luksorisse ja Awani ning vastavalt siis pidi ka laev 
välja nägema. 


Hariliku Niiluse kruiiseri paarisaja reisija asemel on dahabiyas kohti vaid paarikümnele, kuid 
seda enam ruumi ning muidugi kõik mugavused jacuzzide ja plasmateleriteni välja. 
»Häbenematu luksus" on reisistiili nimi nende sõnul, kes turundavad, ja mul ongi sügav 
kahtlus, et viimatises seriaalis kuninganna Nazlist (,Malika Fil Manfa" ehk , A Oueen in 
Exile") figureeris kuningapere lõbusõidualusena just nimelt Sonesta hotellifirma tuttuuelt 
restaureeritud dahabiya ,, Amirat", kus kajuteid vaid kaheksa. 


Sonesta valikus minu meelest leiduvadki kas just parimad aga vist küll kõige kenamad 
Niiluse kruiiserid, igaüks nagu kunstitöö. Väljaspool seda aga — miks mitte näiteks kuningas 
Faroukile kuulunud ja kõikides aspektides ajakohastatud aurulaev ,, Misr", mille 
kuuskümmend meeskonnaliiget kannavad hoolt umbes viiekümne võimaliku reisi ja eest 
paarikümnes kõigi mugavustega kajutis. Uurige järele! 


akeajeak 


Et arabomaailma suurimaid meelelahutuskontseme Rotana on võrdselt nii filmide kui 
muusika produtsent ning taasesitaja kinos ja teles — ise toodab ja endale kuuluvates kinodes 
ja telekanalites ka näitab — siis mõne artisti puhul polegi päris selge, kas tegemist on laulja 
või näitlejaga. Nii on enamik popstaare varem või hiljem ka mõnes filmis esinenud, või siis 
teel sinna, või kusagil kahevahel. Eks talendid ongi ju sageli multitalendid ka. 


Nii on muuhulgas ka Egiptuse kuulsaim poppstaar Amr Diab ühes kui teises filmis rolli 
saanud. Kuid Amril läheb muusikas niivõrd hästi, et teist karjääri ta lihtsalt ei vaja. Samuti 
tundub mulle, et säramiseks vajab tema mitte kaamerat, aga inimesi enda ette. Viimases 
turunduslikus ,reinkamatsioonis” seksikaid transamehemuskleid demonstreeriv Amr on 
kõige ehtsamalt rahvamees, kellel südamlik ja aval suhtlemine kukub välja täiesti 
naturaalselt, päästes ka need vaibakloppimise videod temast, mille puhul tal heliloojaga just 
vedanud pole. Üks pilk tema siirastest silmadest, üks aval naeratus valgete hammaste 
välkudes — ja armumme on garanteeritud, kes seda endale lubada saavad. Kes kutsutakse 
esinejaks, kui abiellub presidendi poeg? Muidugi Amr! Kes esineb tasuta rahvakontserdil, kui 
Egiptus just jalgpallikulla taskusse pannud — ikka jälle Amr! Amri plaadid koguvad 
arabomaailma suurimaid läbimüüke ja selle eest on talle korduvalt ka rahvusvahelisi 
muusikaauhindu ulatatud. 


Amri üks kullafondilugusid, mis ka tema talenti piisavalt väärib, pärineb samanimeliselt 
varasemalt plaadilt ,, Amarein” ehk ,, Kaks kuud”. Kuu on kõige ilusam asi, mida araablane 
teab, siis kujutage ette, et teie ees on korraga kaks sellist... 


Nagwa Karam on tegelikult liibanonlanna, kuid toon ta siin ära seetõttu, et kuuldavasti on 
just tema Rotana popikuninganna, kes pistab tasku Amristki kopsakamaid honorare, ja mitte 
ilma asjata! Kui Amri on täiselamuse saamiseks soovitav koos kuulamisega ka vaadata — sest 
muidu läheb naeratus kaduma — siis Nagwa meloodiad on sageli nii keerulisse orientaalsesse 

rütmi seatud, et naeratada saab ta mahti alles, kui lugu läbi. Teda kuulata on nagu vaadata 
täisverelist araabia hobust kooli sõitmas — milline ilu, milline jõud, milline täpsus! 


Popitipus olevad egiptlannad on areenil alles nooremad, nagu sasipäise naabritüdruku 
elementi kehastav Sherine, või kaagverelikku pahaplikat esindav Haifa Wehbe. Haifagi on 
tegelikult (jälle!) liibanonlanna, kuid et ta abiellus egiptlasega ja ka elab Egiptuses, siis — 
peaaegu ,,oma”! 


Egiptlased juhivad siiski kindlalt omaenese žanris, mida ma parema puudumisel nimetaksin 
tänavajämmiks. Kuna kõige tihedamini, mulle tundub, lööb tantsu lahti just kehvikust 
egiptlane, kes vajab lihtsaid inimlikke rõõme oma õhukesevõitu igapäeva turgutamiseks. Ja 
kus mujal see tantsuruum ikka, kui tänaval! 


Selle tänava- või külamuusika žanri staaride kuulsus pärineb eelkõige rohketest tantsu ja 
muusika rikastest Egiptuse komöödiatest, kust nad edasi juba CD-plaatidele jõuavad. Väikest 
kasvu välejalgne Saad El-Sagheer jõuab korraga nii laulda, kui ka tantsida, ning talle 
sekundeerib sageli kolleeg Rico, valgete hammaste välkudes tumedal taustal. 


Minule tuli Egiptusse kolides üllatusena, et kõhutants ei olegi mingi kaerajaani taoline ainult 
turistidele suunatud meelelahutus, vaid kõhutantsijanna esinemine on kõikide pidustuste 
kohustuslik element neile, kes seda endile lubada saavad, ning et tegelikult igasugune 
Egiptuse rahvalik tants on olemuselt kõhutants või vähemalt sama muusika saatel tantsitav 
tants. Kuid ärge siis ostke koju kaasa orientaalset kõhutantsu plaati! Ostke hoopis 
pulmamuusikaplaat. Just selliste, kaasaegsete kõhutantsuhelide saatel väänab end egiptlane, 
kui rõõm tema hinges üle keeb, ja üle keeb seal kõige võimsamalt iseenda või oma laste 
pulmadega seoses. Ka kaheksakümnene memm läheb pingilt liikvele, kui lapselaps tanu alla 
saab! 


Egiptuse tants kujutabki endast peaasjalikult mitmesugust hüppamist võijõnkslemist. Kui ma 
ei teaks, et Kairos päris kindlasti on olemas balletirühm, võiks arvata, et egiptlase kondid 
sujuvalt liikuma lihtsalt ei paindugi. Sest kui Egiptuse oma ,,Oprah" teleshow vahemänguks 
esineb kohalike neidude cheerleaders tüüpi tantsurühm, mis kanali jõukust ja show 
populaarsust arvestades vähemalt sündinud talentidest peaks koosnema, näeb minu silm 
ainult rühma kepphobuseid karglemas. 


Samal põhjusel vastupidi läheb žanrist kaduma igasugune autentsus, kui lavale peaks ilmuma 
slaavlannadest kõhutantsi jate rühm. Sest nende graatsiline liikumine nagu tuule virve veel 
oleks nagu täiesti teisest maailmast, igatahes mitte kõhutantsu maailmast. 


Jõnksleva kõhutantsu hetke Grand Dame Egiptuses on Dina. Dinale on iseloomulikud 
ekspressiivsed poosid ja kurjade keelte arvates labase maitse piiri kaugelt ületavad kostüümid 
— näiteks armastab ta esineda 80ndate aeroobikakuninganna neeonroosades liibuvates 
jalgratturipükstes. Kuid kui Dinal on tantsuks tuju, siis on tema kirglik etendus võrdne 
korraliku flamenkoelamusega. Ärge siis muu hulgas unustage jälgimast emotsioone tema 
näol! 


Dina kauaaegne taustalaulja Hoda Sinbati annab praegu juba omi plaate välja, esindades 
samuti kobedamat sorti külamuusika žanri. 

Parimad kõhutantsijad esinevad kus kunagi, kuid kindlasti leiab neid Kairo nimekamate 
hotellide ööklubidest. Näiteks Dina esineb siinkirjutamise ajal Semiramis Intercontinentali 
ööklubis, tema tõenäoline mantlipärija Randa Kamal Cairo Marriotti ees Zamalekis parkival 
jõelaeval "Maxim". Ning veidi subtiilsemalt puusi väristav brasiillanna Soraya tantsivat 
Sheratoni hotelli ööklubis lausa igal õhtul. Nii esineb pea igas Kairo ööklubis ikka ka 
kõhutantsi janna. 


Või kõhutantsi ja. Meesterahvas nimega Tito on esimesi, kes taipas, et ka küllastunud 
kõhutantsuturul saab kasu lõigata ,,mees hammustas koera" ehk üllatusefektist. Tito puusad 
nõksuvad naistega võrdselt, kui ei pareminigi, ja kuuldavasti küsib ta õhtu eest mõne teise 
mehe kuupalga. 


Laulu juurde tagasi pöördudes — Mohamed Mounir meie kodusest plaadivalikust küll 

puudub, kuid ei tahaks päriselt ka üle hüpata mehest, keda Egiptuses tuntakse nimega "The 
King". Omamoodi kohalik Elvis siis, kuigi rohkem repertuaari kui imago poolest — midagi 
kitši ega klanitut selles vabalt jämmivas sasipäises vanamehes küll pole. Jatsi- ja bluusifännid 
— liikvele üks-kaks-kolm! 


ale alea 


Kultuuri osaks loeksin ka reklaamfilme, kuna just see lühižanr toob üldkasutatavale ekraanile 
kogukomna hetke ideaalid, aga (koomilise või satiirilise võtme puhul) ka valukohad. Et 
satteliitkanalid on enamasti suunatud kõikidele araabia riikidele, esitlevad neis mängitavad 
kommertsreklaamid enamasti siiski lihtsalt kõikides aspektides kombekat moslemiperet. 
Keegi ei soovi näidata, et tema toodet tarbivad vähem kui perfektsed! 


Sügavamat sisepilti pakub siiski sotsiaalne reklaam. Näiteks seoses Iraagi ,,ülesehitamisega" 
käivitunud üleskutsed vabatahtlikele. Kuigi nendes reklaamides jõuab isa alati elusana koju 
tagasi, et poeg saaks teda kangelasena tervitada. 


Või terrorismi suhtes valvele kutsuvad reklaamid, näiteks hoiatused tundmatute 
korjanduskastide eest, mille sisust võidakse finantseerida... muuhulgas relvi terroristidele. 
Või manitsused emadele jälgida, millega tegeleb arvuti taga omaenda lihane poeg — võib-olla 
just sel hetkel praegu on tema trotsivat noort hinge sütitamas ,,veendunud võitlejate" tuline 
üleskutse veebis? 


Või pehmemad sõnumid käitumise suunamiseks, millede positiivne eeskujukangelane näiteks 
tüliolukordadest ägestumata (=rusikaid kasutamata) välja kõnnib, väiksemaid liiga tegemise 
eest kaitseb või turistidele osavõtlikult teed juhatab. 


Ning kõnekas looke õhtul koju saabuvast jõukast araablasest (siis moslemist), kes esimese 
sammuna kohe viskikapi juurde tõttab ja klaasikese valab. Oi, kuidas see viski visuaalselt ta 


kõri põletab otse kui põrgu enese leek. Ära tarbi kurja! 


Või samuti mõtlema panev reklaam, mis võõrustajast jõukat saudi emandat ekraanil 
manitseb: ka teenijanna on inimene — käitu temaga kenasti! 

Või kõik see, mis olmeharjumustest ja eelistustest märku annab, nagu näiteks arvukad nägu 
valgendavate kreemide reklaamid. Murjaninägu modelliks ei pääse ning pulmadest ärgu 
unistagugi! 


Või seebireklaamid. Seep — mitte spa-toodete poest omandatud läbipaistev käsitööime, vaid 
kõige harilikum Lux või Palmolive — on siinmail veel tõeline ilu ja elegantsi allikas. Ning 
tõsi ta on. Kuigi Teispoolele oleme vahel ka dušigeeli ostnud, mõnuleb ta vannis tõeliselt 
ainult siis, kui saab end sisse hõõruda täiesti klassikalise valge seebitükiga. 


Või nõudepesuvahendi reklaamid, mis telepildis on valdavad, samas kui pesupulbrireklaam 
peaaegu et puudub, võib-olla seetõttu, et nõusid pesevad kõik ja üsna ühtmoodi, samas kui 
pesupulbrit ostab egiptlane enamasti pigem lahtiselt ja kaalukaupa, ühegi kirjata suurest 
kilekotis nurga pealt kodukeemia poest. Kuna nii on odavam ning see pulber kõlbab 
pesemiseks käsitsi või pesemiseks poolautomaatmasinas, mis siiski on valdavad 
pesupesemisviisid automaatmasinate ees. 


Või hambapasta, mille puhul siin ei rõhutata reklaamis tingimata, kuidas ta teeb hambaid 
valgemaks või hoiab hambahaiguste eest — ei! Kuvatakse hoopis, kuidas hammaste pesemine 
kaaslaste ees eeliseid kingib, näiteks oma südamedaami võitmisel. Sellal, kui hambaharjaga 
toimetamast tabatud ,,kaasaegne" noormees koos vaatepildist heldinud kauni neiuga 
võidukalt tulevikku jookseb, jääb neiut piiranud rikas kuid vanamoodne prints üksinduses 
oma pesemata hambaid krigistama... 


akeajeak 


Veel argisemat kultuuri- ja infoallikat Egiptuse kohta otsija võib endale linlsida näiteks 
kohalikud ajalehed AI Ahram Weekly, AI Masry AI Youm või The Daily News Egypt. Neil 
kolmel on nimelt ka ingliskeelne veebisait ja uudisülevaated. 

Tüdruk, kes ei taha enam kunagi Egiptusse tagasi 


Alati kui ma temast räägin — tüdrukust, kes on nüüdseks juba läinud ja vist kunagi enam siia 
tagasi ei tule, isegi puhkuseks mitte — küsivad kõik: "Aga miks?" Miks lahkus, miks ei tule, 
mis siis juhtus?Sest harilikult on vastupidi — Egiptus ju tõmbab põhjamaalast nagu kärbest 
meele. 


Algul ei saanud ka mina sellest päriselt aru. Külliga (nimetagem teda nii), kes oli üks esimesi 
Eesti turumajandusperioodil Egiptusse jõudnud eestlasi, tutvusin Sharmis elades. Kena 
tarmukas väikelinna tüdruk leidis tööd rahvusvahelises hotelliketis, millel oli hotelle ka 
Egiptuses, ning leidis siit endale elukaaslase — eduka ja jõukast peret pärit, kõrgelt haritud 
egiptlase. Neil on imekaunis tütar, korter heas rajoonis Kairos, tuttuus villa moodsas 
kõrberajoonis, kaks autot, kaks koera, puhkused Eestis ja Punase Mere ääres... Kõik on nagu 
peab, ja siiski ka päriselt mitte. 


Meie tutvumise ajaks oli Külli Egiptuses elanud juba ligi kümme aastat. Abielludes lõpetas 
töötamise ja kolis mehe koju Kairosse, jäädes peatselt seejärel lapsega koju. Kohalikku keelt 
seetõttu eriti hästi ei omandanud ja uusi kontakte väljaspool peret ka ei tekkinud. Südamest 
eestlasena ei leppinud ta siinsete kommetega vist õieti kunagi ja päris hästi tundis end 
tegelikult ainult suvistel reisidel Eestisse. Kuni otsuseni, et kas kolitakse koos Eestisse või 
kolib igaüks oma koju... 


Eesti viisat aga too kõrgelt haritud ja jõukas mees ei saanud. Proovis kaks korda, lõi siis 
käega ja astus sisse esimesena pähe tulnud arenenud Euroopa riigi saatkonda. Ja sai viisa 
kahe päevaga, seejärel peatselt ka elamisloa. Seal nad nüüd siis elavadki, ilmselt täpselt 
vastupidistes meeleoludes — naine õnnelikuna, mees end veel mitte tõestanud, töökohalt 
töökohale liikuva sisserändaja staatuses. 


Miks siis nii läks? Muidugi võib mõista, et kui ühiskonda ei sulandu ja selleks ka kuigivõrd 
võimalusi pole perioodil, mil väike laps kogu tähelepanu nõuab, et siis tunned end üksikuna. 
Küllit häiris ka, et moslemist mees, kuigi erudeeritud ja edumeelne, kodus vähehaaval järjest 
regulaarsemalt palvetama hakkas ning väike tütar seda pealt nägi. Ta kartis, et laps saab usust 
mõjutatud. 


Kuid ma ei tea, kas see oli peamine. 


Siia kolides mööduvad esimesed nädalad hõlpsasti päikest ja soojust nautides ning sealt edasi 
võib veeta kuid ja aastaid teistmoodi elust üha uusi ja uusi elamusi hankides, igavust 
tundmata. 


Kuid ühel hetkel saab teistsugususust lihtsalt liiga palju. See kaotab põnevuse ja muutub 
pigem väsitavaks. Paju väsib paindumast teiste soovide, maitsete ja harjumuste järgi, ja tahab 
tagasi omasuguste hulka omal kombel sirgelt seisma. Ilma välja paistmata ja silma torkamata 
istuma ja astuma täpselt nagu oled alati harjunud, ilma selle siin varjuna saatva tundeta, et 
oled alati natuke vale, kuigi Sulle antakse andeks, sest oled ju... võõras. Su nahk on liiga 
valge, su juuksed liiga sirged, ja miks sa nii ebatervelt kõhn välja näed — kas pole söögiisu? 

Sa tüdid surmani küsimustest, mis su nimi on ja kust sa tuled (millele on kaks reaktsiooni — p 
i k k mõtlik peanoogutus, või kiire konstanteering: ,,Estonia? Aa — Russia!"), ning millele 
küsija kunagi omalt poolt midagi ei lisa ehk et tunned end umbes nagu meelelahutuseks 
kohale toodud päkapikk puuris. 


Ning kuigi lepid religioossete aspektidega, ei saa ikkagi päriselt lahti tundest, et teed 
omaenese laste läbi maailma arengule karuteene. 


Ühel hetkel sa lihtsalt ei jaksa enam oma harjumuspäraseid juba sünnist juurdunud 
põhimõtteid päevast päeva alla suruda ning leppida asjaoluga, et su teadmised, maitse ega 
harjumused midagi ei tähenda ega korda ei lähe, sest need pärinevad täiesti teisest 
väärtussüsteemist. Et sa ei saa osaleda üheski vestluses ega diskussioonis, sest marslastel ja 
maalastel puudub kokkupuutepunkt. Mis on õige ühe arvates, on täiesti vale teise arvates, 
ning ei saa ju õigus olla sellel, kes üksinda enda moodi arvab? 


Või kui ongi, siis ei sobiks ju seltskondlikult kuidagi, et sul on õigus või sa tead paremini 
lausa nii tihti. Nagu see napimagi eruditsiooni ja maailmahuvi puhul kipub olema. 


Lihtsam ja viisakam on vait olla. Alla neelata. Millest tulenev püsiv "vale" ja/või mõttetu 
olemise tunne vähehaaval väsitab nii, et ühel hetkel ehk tahadka lihtsalt siit ära ja punkt. 
Omasuguste sekka ja tuttavate reeglite juurde. 


akeajeak 


Kuigi ka vastupidine areng on võimalik. Ühel pärastlõunal, olles end tabanud poole päevani 
pidžaamas istumas ilma vähimagi ebamugavustundeta hinges, ja kindlasti polnud ma sel (või 
ka eelmisel?) päeval hambaharja puutunud, mõtlesin järgi ja panin kirja järgmise: 

Tosin märki sellest, et oled jõudnud Egiptusega sina peale: 


*Nähes vaagnatäit praetud keedumune, mõtled endamisi: ”Oo, täna saab pidutoitu!” 


*Lapse lumivalge alussärgiga põrandat kuivatada ei valmista mingeid raskusi — nagunii 
läheb ju pessu? 


*“Unustad magamaminekuks riideid vahetada. Alles hommikul sai ju puhtad pandud? 


*Lähedastele külalistele pakud see-eest kohe pidžaamat või öösärki selga — kodus ikka 
koduselt! 


*Sa ei mäleta enam, mis päeval viimati hambaid pesid, ja kas sellel või eelmisel nädalal. 
Kuid see pidi olema mingi oluline põhjus... kas äkka lihavõteteks? 


“Eestisse pakid kaasa pool kohvritäit valget lapikleiba ja paar pakki puruteed. Et mitte 
harjumuspärastest maitsetest puudust tunda. 


*Kohale jõudnult vählered esimese öö unetult ja jätad siis teiseks ööks teleka 


märulikanalile mängima. Ärkad keset ööd kummivilina ja erutatud sõneluse peale, ohkad 
rahulolevalt ja keerad teise külje. 

“Esimesel nädalal üritad kõnetada vanemaid araabia, abikaasat eesti ja sugulasi inglise 
keeles. 


«Sugulaste juures köögis lased kohe kõik potid ja kannud vett täis ja küsid, kus nad 
küünlaid ja tikke hoiavad. Ei või ju iial teada, millal elekter või vesi ära läheb. 


«Kui roa kõrvale antakse valida kartuleid või riisi, valid kõhklematult riisi, ja järelmõttena 
salatiks portsu friikartuleid. 


“Tänaval tuvisid nähes hakkab suu vett jooksma. 


*Rimisse poodlema sõites vaatad kassa kõrval otsivalt pakikandja järele ringi ja — sellist 
mitte märgates — üritad tipi poetada kassapidajale. 


«Suletud akendega sõidukisse sattudes niheled veidi aega rahutult, palud siis juhil 
kondekas välja lülitada ja leuvid kõik aknad viimase peale valla — no nii! 


Nali naljaks, kuid võõras keskkonnas kohanemine on omaette pähkel, mida igaüks üritab 
pureda omal moel. 


Näiteks pikka aega ei saanud ma aru, miks eelistab enamik välismaalasi elada Kairo Maadi 
linnaosas, mis on üks kesklinnast kaugemaid ja kõige vähem egiptilikke rajoone selles suures 
linnas, kuigi muidugi meeldivalt roheline ja igati mugav. Maadis elavad peaasjalikult lepingu 
alusel Kairos töötavad välismaalased, kes mõne aasta möödudes kohvrid pakivad ja edasi 
rändavad. 


Sellise välismaalase kolleegid on enamasti tõenäoliselt samuti välismaalased — kuna ta töötab 
välisfirmas või -saatkonnas. Tema naabrid on välismaalased — kuna keegi teine siin rentida ei 
jaksa või neile ka ei rendita. Tema lapsed õpivad siinsamas asuvas koolis või lasteaias, mis 
toimib mõne välisriigi programmi alusel ning kus tema õpetajateks on välismaalased ja 
kaaslasteks on teiste välismaalaste välismaalastest lapsed. Ning ta ostab kohalikust 
kaugemast või lähemast supermarketist välismaa toitu — sedasama, mida on alati harjunud 
sööma, milles pole grammigi Egiptust. 


Kas ta mõnda egiptlast üldse lähemalt tunneb või päeva jooksul kõnetab, peale oma 
uksehoidja, pole ma kindel. 


Kuigi, kui algusse tagasi pöörduda, on see samas ka mõistetav. Lõimumisega kokku 
puutujatel on siit ehk õppida, et ühepoolselt lõimuda või lõimida ei ole tegelikult võimalik. 
Inimlik eneseteadvus ja eneseväärikus lihtsalt ei võimalda seda — ennast ühepoolselt valeks 
või puudulikuks tunnistada. Seetõttu mingil hetkel saabki lihtsamaks lahkuda, distantseeruda 
või muul moel end ,,tarastada". 


Kui just naljaga asjast üle ei saa. He-he-he-hee.... 

Lühidalt araabia keelest, ehk kuidas me seda tegelikult 
juba oskame 


» Koha!" ütleb Kaks vabandavalt, ja köhatab veel paar korda püüdlikult juurde, et ikka selge 
oleks. Et ta veidi külmetunud on, ei vajagi täiendavat selgitamist, kuid kust ta teab et köha 
köhaks nimetatakse? Või, noh, kohaks... 


Tegelikult ma ei tea, kas ,,köha” ja , koha” vahel sugulussidet on, kuigi kasutatakse kumbagi 
täpselt samas olukorras. Vähem samaseid, kuid päritolult araabia sõnu on eesti keeles aga 
veelgi, mis sagedamini küll ,,vahendavate" keelte kaudu meieni jõudnud, nagu gahwa — 
kohvi, gamel — kaamel, aga ka näiteks al-kohol, sukkur või sofa. Rääkimata otse 
araabiamaailmast pärinevates kultuuri- ja loodusnähtustest nagu fakiir, emiir ja eliksiir, või 
jasmiin, krookus ja aprikoos. 


Moodsamal ajal on ette tulnud ka rohkesti vastupidist laenamist — nii on araabia keelde 
jõudnud näiteks televiziuun, raadiu, kompjuuter ja aiss-kriim. Või veidi varem jype (seelik), 
pantalone (püksid) ja culottes (alukad), mis pärit samast allikast nagu merci. 


»Ära ütle mu naisele ,,merci”!” pahandab Teispool, kellele taoline võõraste sulgede 
laenamine põrmugi ei meeldi. Kuid Teispoole ema, nagu paljud peenemad prouad, ütleb 
harjumusest ikka — merci! 


Siis veel pataatis, tamaatem ja ananaas. (Ettevaatust siiski — ,,ananaas” ütlevad egiptlased 
meloni kohta. Tähenduses: vaese mehe ananass.) 


Araabia sõnad on sageli ka polüfunktsionaalsed ehk et neid ei peagi nii palju teadma, et juba 
jutuks läheks. Näiteks ,rajiiss” võib öelda nii selle mehe kohta, kes põllul kartulivõttu 
juhendab, aga nii nimetatakse ka riikide presidente — Rajiis Obama, näiteks — ja nii hüütakse 
bussi juhile, kui kiiresti peatust vaja. Juht on juht! 


Või ,,grata”, mis olukorrast olenevalt tähendab kas teklai või pudelikorki. Jälle õige, et nii 
voodikate kui pudelikate vägagi samaselt kumbki midagi katavad. 


Mõned tähendused on oludest tingitud. Kui eslimodel on ei-tea-kui-mitu erinevat sõna lume 
väljendamiseks, siis araablastel on üks — talg. See kõlbab tähistama nii lund, rahet kui ka 
jääkuubikuid külmkapis. Kuigi rahe kohta öeldakse vahel ka ,,malha” ehk sool. 


Veel mõned igapäevaselt populaarsed sõnad. 


»A-hoo", märgib egiptlane, kui millegi asukohale viidata vaja — ,,Seal!" Ja sirutab käe pikalt 
välja. Kõlbab hästi ka imestuse väljendamiseks. 


»Juu-uhh!" hüüatatakse aga nördimuse väljendamiseks näiteks olukorras, kui pall võõrasse 
väravasse lendab (või ilus tüdruk — kohalikus kõnepruugis ,,muzza" — mesi jutu õnge ei lähe). 


Muzza muuseas tähendab banaani hellitlevas kõnepruugis. ,,Kuna banaan on ilusa kujuga, 

sihvakas ja magus," solgitab Ttäepool lahkelt, lakaive tõrvakii eest poed viimaasl hetke! 
ära tõmmates. S5h oolle kanaani! 


Ning ,ptst!“ sobib hästi ostja või ka väikese lspse tähelepanu püldmiseks. 


arvati pikka aega, et eee tähendab pattu, Kona üll öeldalar kõige patuse nägu nt alkoholi 
väi pausetupäeval lihamugade kohta. Kuid mimevtre segpuluseeajvalt karmab sama mimetust 
ka pärnmiidike-lEhedane linnaosa Kairos ja näiteks vähemalt üks hotel] Aledowndrjav... K=ž 
võiks mööna pesnud , Pätu” mitnõlktst kobellii, koa midi tohin kalduvustega 
palrenitndnr? 


Tegalikult tähendab bemm laiemalt kõike, mis on talu, kua mitte minult patused urjud, vaid 
ka pühapaigad võivad olla tahu. Šcctõttu on sõn mingil hetkel Inicnennd tähistame Gixa 
püütunäide ehk eit on tegemist hoopis Pürsinildkle linnajao ja hotelliga ,Pütutd”, 


Kõlalt sarnane , käarem" on ju eemtaselegi tuttav põesa, mis semabia kultuuris tähistab naiste ja 
umbes t lõputuid nmwdinguid merstele meid lõbmurtevate nairte seltskonnas. Ja varhrvaid 
talt. Võite Alli ottö lomjutuds juhan tol Lii õe ja asttuaarrhkipiestuud it palinttitäa loostilemitrriit, kui 
kolleegidega mikvurvakelisest mut ooperilihhul veetes (aeltikommuns oli juhtamisi mult üksi 
mets, kuid õlge mitu tälit) ja teatrimajas tmaletinuumi järele küakdes riitus nloseholdja 
saltakamma mõeaterahvala luhkolt: , Teie mmma, ja teis hareem — mimma!" 


JE TT A AET 
emnbin kõnepruggis hoopis maisi-nhilomeant vii laiemalt nrisavost Mhisugulmi, Ei 
meesteralrvas kandis araablapärast pildka thobe'i, pidas uksehoidja teda jõukaks tlelahe- 
smamblureku, kes anna pars maini aörperia usub, 


Kuid need , Jaani" siis, arillega eee kõik kirja paitakse? Kni ka Eestis ju on kusumae 
araabia mumimaid, mia miks Egipbasse jõudes am pikest rivist 


kommtsvad ikkagi aimut üks j n übekras? 


Sellepärast, et armabinaad, ollea oma mmobrid lnbkolt , rw emdnud", võtsid uus süstasmi 
asemele Indiast Nõõ ot meil mllatis ida munsttld jä töid võstarvalt loa Jootalkse vätallt 
paremale sellal, kui käiks muud loetakss paremalt vasakule ja tagant etiep-*9le. (Mis armab 
aarejäase võimajur toota turakdd kukakrrlecid ajakirja ja muid vükiscid, mille tuanhki 
Buu im miks. Ingheerelne eral, kuut mõ seujumsand heilkhmdt otuhmis, ja arauhõrksvine apetis 

ta Jof nii kirjum araahus keeles ,.f' 

Vii Frma milline on amabis tähestiku esimene = ,4*) 

Vii Ol Sen oo ,m" sõimu koskel. 

Või (t Šee.0n,m" sõna lõpus. 

Või /7 Seooti E nagu ju inglise kooleak. 

Ning katruge võõrana vabet teha, kui kirjutatud on 77777 

võ (hk? 

väi uüüt 

Kas araabia 15) (b tn) on töesti kohmtavalt keerulisem? 

Eli mäd ühed kõtilotnd tõulängi ot jä kogu vähe sõgeli selenebii selles, kus kotis on pikstn 
või tiühem vii kaa täpp m vii pole. Erriid araablaste konka pale tepe mitte hullemad kari 
eestlaste konknd, millede kige õppimisele ju omal ajal kmilutarime Hgi pool esimersrt 
koolimartast 

Hoopis vastupidi araabia keele õpdb eriline valmaste vireteta ja hreiline täiikasvattu umibea 
väitegi turul kampa togema muda malgets tumpidega kaalus — > kõll endale sobivas koelse 
röilläet, Hold tamisl ajal ks kihti puudes käupmeserte ertavahelims pahaaimuneitu 
a 


Muuhulgas ti taa eiis teile enam maha Šrida , väeküimmiend naela” araksvat tohakapakki, 
mille) olev tmmsalt selgek tostab: 

Tere! 
Kui see veebiraamat jõuab Sinuni paberil või e-postiga, on ta alla laaditud aadressilt 
innovatsioon.wordpress.com 


Seal saad kommentaarikasti sisestada arvamusi loetu kohta ning sealt leiad muidki lugusid ja 
fotosid samal teemal. Ning seal jääb lugu jätkuma blogi vormis argiselt ikka edasi... 


Soovi korral saad autoriga ühendust võtta ka aadressil egiptusegaabielus(ADhot.ee. 


Veebiraamatut "Egiptusega abielus” on lubatud alla laadida ning elektrooniliselt või välja 
prindituna tasuta edasi jagada nii palju kui kulub või meeldib. Kuid samaselt kõikidele 
teostele on ta kaitstud autoriõigusega. Kasumi taotlemise eesmärgil levitamine või muu 
kasutamine palun kokku leppida autoriga. 


Ning argisemas võtmes — lugu ei sündinud ka päris iseenesest. Ka kirjutamine on töö ja vaev, 
kuigi päris meeldiv selline. Seetõttu, kui Sulle loetu meeldis, võid selle märgiks teha 
vabatahtliku ülekande autori ettevõttele Amaranthus OÜ, aa 221047489450, selgitusega: 
Egiptusega abielus, järgmises tõlgenduses: 


1.50 eur — lugesin läbi, käib kah 


2.50 eur — meeldis 
3.50 eur— väga vahva ja Egiptusse sõitjale kohustuslik 


Aitäh! 
Janne Viidik-Farid 

